
ătrînii, împovăraţi de ani, îşi mai aminteau de vremurile de 
altădată, cînd Porolissumul reînviase pe ruinele cetăţii dace cu 
acelaşi nume, după ce legiunea înălţase alături un castru în care 
forfoteau centurioni, decurioni, legionari şi sclavi publici. De atunci urbea 
crescuse neîncetat, cele trei aşezări — Magnus, vicul 1 liberţilor şi 
veteranilor, Serdos, vicul colonilor aduşi din imperiu, şi Marodava, vechea 
vatră a dacilor — mai înstărite şi mai întinse, se uniseră, vechiul amfiteatru 
fusese reconstruit încă de pe timpul lui Antonius Pius, iar colonia atinsese 
o asemenea dezvoltare, încît împăratul Septimius o înălţase la rangul de 
municipium Septimium Porolissense. De mult Magnus, Serdos şi Marodava 
nu mai constituiau nişte vicuri răzleţe, ci deveniseră părţi de neseparat ale 
cetăţii. Rămăsese numai o obişnuinţă să se spună că Marodava era 
cartierul dacilor, căci scurgerea anilor, opreliştile şi acţiunile procuratorilor 
şi preoţilor contribuiseră în egală măsură ca cei ce se trăgeau din foştii 
stăpîni ai acelor meleaguri să se contopească în mulţimea adusă de legiune. 
Timp de peste o sută de ani, Porolissumul cunoscuse prosperitatea, cele 
cîteva mici răscoale şi scurte năvăliri nepricinuindu-i prea multe pagube. Pe 
timpul lui Septimius Severus se vorbea despre un Porolissum felix într-o 
Dacia felix. De cîtva timp însă multe se schimbaseră. Năvala gepizilor ar fi 
prefăcut totul în ruine şi scrum, dacă nu sărea la timp în ajutor legiunea de 
la Potaissa. Reparaţiile noi făcute de-a lungul zidului de apărare, mai ales 
în partea dinspre amfiteatru, erau o mărturie a grelelor lupte pe care 
trebuise să le dea legionarii din Cohors I Palmyrenorum Porolissense. De 
multă vreme, cei veniţi din imperiu şi localnicii trăiau în bună înţelegere şi 


1 Vicus (viei) — aşezări rurale ale populaţiei adusă de Roma în Dacia. 

întrajutorare. Vîrstnicii povesteau deseori nepoţilor despre faptele pline de 
vitejie ale celor doi oameni bravi: Butes şi Dicomes, cei ce săvîrşiseră în 
aceste părţi împăcarea romanilor cu dacii. 

La dîrzenia celor doi înaintaşi se gîndea bătrînul Degidus, iscusitul olar 
a cărui faimă ajunsese pînă la Ulpia Traiana Sarmizegetusa, în timp ce 
trăgea încet după el poarta, îndreptîndu-se cu paşi rari, nesiguri, spre 
olărie. învins de povara anilor, vasele le modela acum Offas, ajutat de 
sclavi. Erau însă zile cînd lucra la roată şi nepotul său, Sargetius, un tînăr 
bogat ce se bucura de o frumoasă apreciere în Porolissum. 

— Offas, ai pregătit amforele pentru Napoca? strigă Degidus din uşă, cu 
voce tremurîndă, punînd mina streaşină la ochi, să răzbată cu vederea 
slabă prin umbra deasă din atelier. 

— Toţi zeii cu tine, bunule Degidus! Sînt gata pentru drum. Dar de ce 
te-ai mai obosit încoace? 

Bătrînul îl mustră zîmbind, ridicînd toiagul spre el: 

— Offas, să nu superi zeii! De cînd munceşti alături de mine, m-ai 
văzut vreodată ostenind? 

Ochii lui Offas luciră. îl iubea şi-l respecta mult pe omul năpădit de ani 
din faţa sa. Rîse zgomotos, în timp ce îşi ştergea mîinile pe tunica de postav 
cenuşiu, veche şi ruptă. 

— Haide, loveşte-mă! Zeul Silvanus mi-e martor, nici nu mă gîndesc să 
mă feresc! Acolo unde dai tu, bătrîne, creşte carnea pe mine! îşi umflă el 
pieptul puternic. De multe ori mă gîndesc cu duioşie la anii cînd rupeai cîte 
o joardă pe spatele meu. Acum unul este olarul Offas, primul după 
meşterul Degidus, cel ales de zei! 

Sprîncenele negre şi bogate ale lui Offas jucau deasupra ochilor, 
pierzîndu-se în părul stufos ce-i cădea pe frunte. 

Inima bătrînului Degidus începu să bată cu putere, răscolită de 
cuvintele olarului. Făcu un pas, vrînd să pătrundă în atelier. Auzind 
scîrţîitul porţii dinspre drum, se opri şi se întoarse, îl văzu pe Sargetius 
intrînd, însoţit de doi preoţi: unul era Suriacus, de la templul lui Mithras 
din cartierul Serdos, pe celălalt nu-1 cunoştea. Socotind că nu stătea bine 
să se arate neprimitor de oaspeţi, le ieşi în cale: 

— Mă bucur de oaspeţi, Mare preot! Tu, nepoate, te-ai întors sănătos, ai 
călătorit bine? 

— Rog zeii să-ţi dea viaţă lungă, bunicule! se înclină Sargetius. Sînt 
tare ca piatra. La înapoierea de la Ulpia Traiana Sarmizegetusa, am însoţit 

alaiul lui Callicles, Marele preot al templului lui Jupiter, dintr-o provincie 
îndepărtată de la răsăritul imperiului, Frigia. A auzit de faima olăriei tale şi, 
fiind în trecere pe aici, arde de nerăbdare să-ţi vadă vasele. 

Bătrînul îşi aţinti privirea asupra marelui preot, pe a cărui mantie 
luceau fire de aur. I se prosternă cu multă cucernicie şi spuse, arătînd spre 
Offas: 

— Să nu mîniem zeii! Olăria mai poartă încă numele meu, însă de cîţiva 
ani renumele îi este păstrat de Offas, cel mai dibaci olar de prin aceste 
părţi. Dar să nu întîrziem, se lasă seara şi n-o să mai vedem aşa bine 
înăuntru. 

Intrară unul după altul, urmînd pe marele preot din Frigia. Din 
îndemnul lui Offas, sclavii aduseră cîteva opaiţe şi luminile lor alungară 
umbra deasă. Cei doi preoţi se opriră în partea din stingă unde, pe rafturi 
de lemn aliniate de-a lungul peretelui, se înşirau vase şi statuete aranjate 
după mărime. Offas luă unul, un fel de glastră frumos colorată, şi începu s- 
o încerce lovind-o cu degetul. Un sunet melodios se împrăştie în jur. 
Privirile preoţilor cuprinseră rafturile în lung şi în adine, încărcate cu oale 
pîntecoase, largi la gură, cu buze răsfrînte, străchini şi tipsii de toate 
mărimile, ceşti dace scunde şi opaiţe cu mai multe găuri, lucrate la roată 
sau numai de mină, căni cu cozi de diferite forme, bune pentru băutul 
vinului, iar pe două rînduri, jos, numeroase amfore înalte şi zvelte, cu gîturi 
lungi şi subţiri ca de lebede. La capul raftului din mijloc, marele preot al 
templului lui Jupiter zări un şir de patru cupe, frumos vopsite cu albastru, 
pe care erau desenate scene cu legionari, coloni şi daci. înaintă cu o 
curiozitate sporită. Privindu-le, desluşi pe ele istoria Daciei romane, tot ce 
se petrecuse pe aceste meleaguri timp de peste o sută de ani. 

— Cine e meşterul care le-a măestrit? întrebă el, uimit de semnificaţia 
limpede a scenelor. 

— Eu m-am jucat cu vopselele! rîse Sargetius. Iar iscusinţa zugrăvirii 
chipurilor de oameni am învăţat-o de la el, adăugă, arătîndu-1 pe Offas. 

Marele preot tăcu un timp, privind cupele. Sargetius îi vorbise mult 
despre Offas, pe drumul lung făcut împreună, însă nu la asta se gîndea 
acum. Pe una din cupe, scena reprezenta o mulţime de oameni opunîndu-se 
legionarilor care, cu suliţele întinse, îi împingeau în lungul drumului. 

— Triburi barbare năvălitoare vin tot mai numeroase dinspre răsărit şi 
miazănoapte. Ele încearcă să se statornicească prin aceste locuri, spuse, 

întorcîndu-se spre Sargetius. Crezi că dacă Roma îşi va retrage legiunile, 
populaţia nu le-ar urma? 

— Nu m-am gîndit la asta, nu ştiu ce să cred! Cînd am lucrat aceste 
cupe, am vrut numai să fac ceva frumos. Dar să mergem mai departe, să 

vedeţi tot. 

» 

Sargetius făcu semn lui Offas şi, înlăturînd sclavii, se aşezară amîndoi, 
fiecare la cîte o roată. Din lutul măiestrit cu degetele, începură să se înalţe 
două forme ce deveniră două cupe largi, cu picior scurt. Cei doi preoţi îi 
priveau, minunîndu-se. 

— Cînd frămînt lutul la roată mă simt altul, rosti Sargetius, apropiindu- 
se de marele preot. încep să cuget mai adine, încerc să pătrund tainele vieţii 
şi ale lumii. Poate că ei, olarii, sînt adevăraţi filozofi. Acum să-mi spui ce 
anume ţi-a plăcut, Mare preot, pentru că vreau ca oboseala ta, venind pînă 
aici, să fie răsplătită. E o mare cinste pentru noi ca vasele şi statuetele 
noastre să ajungă pînă în Frigia. Primeşti orice ţi-ar face plăcere! 

Marele preot rămase un timp pe gînduri. 

— Aş vrea cele patru cupe cu desenele frumos măestrite. Mă voi ruga 
lui Jupiter şi la toţi zeii pentru sănătatea ta şi a celor dragi ţie! Asta, dacă te 
lasă inima... 

Sargetius se gîndi la bucuria cu care le va primi Alliana. Dar cuvîntul 
nu şi-l mai putea întoarce. 

— Fie, Mare preot! Voi încerca să fac altele... 

— Aici toate sînt minunate, însă nu se cade să mă lăcomesc, abuzînd 
de dărnicia voastră. Mi-ar mai place acele două statuete cu pani şi satiri. 

— Nu vrei şi pe zeiţa Libera, atît de mult căutată şi adorată pe aici? îl 
întrebă bătrînul. După ce primeşti cele alese, vom trece alături, în villa 
nepotului. La noi este obiceiul să omenim oaspeţii. Acolo, ne vom adăpa la 
înţelepciunea ta, Mare preot. 

în tricliniul villei lui Sargetius, gustară ceva şi goliră numeroase cupe. 
Pe feţele lor îmbujorate se oglindea tăria vinului băut. După o vreme, marele 
preot Callicles se întoarse spre bătrînul Degidus, pregătit să-l întrebe ceva: 

— Ai spus că fără Offas, iscusitul meşter olar, atelierul ar fi fost de mult 
închis. Pe el de ce nu l-ai chemat să ospăteze alături de noi? E un om 
minunat. 

— Nu se cădea să-l pun alături de un Mare preot! 

— îl ai cumva ca sclav? Nu i-am văzut semnul... 

— Nu, Offas e om liber. La noi lucrează cu plată. 

— Poate că atelierul o să-i rămînă lui, interveni Sargetius. Eu nu am de 
gînd să mă ocup de modelatul lutului. 

— Ştiu! Cînd eu voi pleca la zei, aici totul se va destrăma! murmură 
bătrînul, neîmpăcat în sinea lui. 

Marele preot se mişcă neliniştit în scaun, trecîndu-şi degetele prin 
barba albă. 

— De la un timp, tot mai puţini oameni spun că pleacă la zei, începu el. 
Prin Misia, Frigia şi Caria multă lume urmează învăţătura acelui galilean. 
Noua credinţă se întăreşte, lupta marilor preoţi nu mai este ajutată de 
Roma. Am venit prin părţile acestea poftit de Marele preot de la Ulpia 
Traiana Sarmizegetusa şi împins de dorinţa de a cunoaşte oamenii, despre 
care se vorbeşte pînă departe în ţările răsăritului. Să nu vă supăraţi dacă 
îndrăznesc să vă întreb ceva: dacii au fost nimiciţi cu totul de legiunile 
Romei? 

Marele preot Callicles văzu cum ochii bătrînului Degidus începură să 
lucească. După o scurtă şovăială, se hotărî să pună întrebarea al cărei 
răspuns îl urmărea: 

— Voi sînteţi daci sau romani? Adică tu, bătrîne, şi tu, Sargetius, ce vă 
socotiţi? 

înalt şi bine făcut, în puterea celor treizeci de ani abia împliniţi, 
Sargetius arăta pe drept cuvînt un bărbat voinic, energic şi frumos. Se 
ridică în picioare şi începu să se plimbe prin tricliniu. Marele preot îl urmări 
cu privirea, aşteptînd răspunsul. 

— Dacă e să vorbim drept, rosti el, în Dacia nu prea mai sînt nici 
romani şi nici daci. De fapt, în tot imperiul numărul romanilor adevăraţi 
este destul de mic. Ce sîntem noi? Cred că ştie mai bine bunicul, el 
cunoaşte rădăcinile din care ne tragem. 

Bătrînul se mişcă vioi, cu toţi cei optzeci de ani ai săi, bucuros că 
marele preot îi dădea prilejul să-şi arate originea. 

— Ce sîntem noi, ne-o vei spune tu, Mare preot! Eu îţi voi arăta numai 
care este obîrşia noastră. înaintaşii mei au avut sînge dac. Bunicul se 
numea Dicomes, feciorul lui Sarmis, cel care a unit în răscoală pe daci şi pe 
sclavi, conducîndu-i în luptele purtate cu legiunile imperiului. Tatăl meu a 
fost fiul lui Dicomes, iar mama, fiica unui colon venit din insula Lesbos. Eu 
am avut trei copii, un băiat şi două fete, cu nevasta care se trăgea dintr-un 
veteran roman şi o dacă. Feciorul — tatăl lui Sargetius — a căzut într-o 
luptă, cînd Porolissumul s-a găsit în pericol de a fi cucerit şi dărîmat de o 

hoardă năvălitoare de gepizi, iar soţia lui, o fiică a Romei de toată 
frumuseţea, l-a urmat la zei peste cîţiva ani. Copiii — Sargetius şi Opilia — 
au fost crescuţi mai mult de mine... Ne întrebăm şi noi, Mare preot, 
continuă bătrînul după o scurtă pauză, ce sîntem, daci sau romani? Tu ai 
putea să ne spui. 

— Sîngele vostru e destul de amestecat, începu marele preot după un 
timp de gîndire, însă nu trebuie sa uitam că pe linie bărbătească vă trageţi 
din poporul viteazului Decebal. Eu zic că sînteţi mai mult daci, decît 
romani. 

— Aşa ne socotim şi noi, întări bătrînul, dar asta nu ne mai foloseşte la 
nimic! 

— Nu se ştie! reluă marele preot, zîmbind. în părţile acestea imperiul 
este destul de şubred, iar în vinele tînărului curge sînge de la acela care ar 
fî fost rege, dacă alunga legiunile. 

— Poate că nu e bine spus aşa, Mare preot, se simţi dator Sargetius să 
intervină. Nu imperiul e şubred în aceste părţi, ci duşmanii lui sînt mulţi. 
Dacă vor veni vremuri grele, vom porni dincolo de Danuvius, unde au 
început să plece cei mai grijulii. 

Tonul cu care vorbise îl făcu pe marele preot să-l privească mirat şi 
rece: 

— Am crezut că am în faţă un bărbat cu suflet de căpetenie! Ai de gînd 
să-i părăseşti pe cei care, simţind în vinele lor sînge dac, nu se vor îndura 
să părăsească pămîntul strămoşesc? 

— Roma va avea grijă de toţi! răspunse Sargetius, căruia nu-i plăcea 
direcţia discuţiei. 

Marele preot se ridică de la masă. 

— A venit timpul să vă părăsesc. E destul de tîrziu, vreau să mă 
odihnesc. Cît mai stau la Porolissum, sper să te mai văd, Sargetius. Iar la 
plecare, nu voi uita să salut pe bătrînul Degidus şi pe iscusitul Offas. 
Pentru cele patru cupe dăruite, mă voi ruga zeilor să vă ţină sănătoşi şi să 
vă dea fericire! 

Rămaşi singuri, bunicul şi nepotul priviră mult timp după ei. în liniştea 
serii, se auzeau tot mai încet paşii gărzii ce-1 însoţea pe marele preot. Cînd 
în jurul lor se stinse orice zgomot, bătrînul se întoarse spre Sargetius şi-l 
întrebă: 

— Ce ai aflat pe la Ulpia Traiana Sarmizegetusa? Se retrag legiunile 
dincolo de Danuvius? 

Sargetius răspunse cu voce potolită: 

— N-am simţit nici o mişcare. Tot ce se aude, sînt numai zvonuri! 

2 


S oarele scăpătase după crestele munţilor de dincolo de Marodava. 
Pădurea, cu frunziş proaspăt de primăvară, împrăştia mireasmă 
plăcută de verdeaţă şi flori. Cercul mare, luminos al lunii se ridica 
peste culmile ce se lăsau, spre răsărit, către valea rîului Samus. 

Pe poteca ce se răzleţea din drumul Napocăi, şerpuind de-a lungul 
povîrnişului, mergea cu paşi repezi un tînăr. Robust, puternic, călca apăsat, 
urmînd coborîşul iute al potecii, gata să se sprijine în toiagul ce-1 strîngea 
în mînă. Diurpanneus — acesta îi era numele — grăbea paşii cu gîndul la 
clipa întîlnirii cu Opilia. După îmbrăcăminte, avea înfăţişarea oricărui 
flăcău al Daciei romane trăitor prin vicurile înşirate de-a lungul văilor: 
pantaloni şi încălţăminte ca ale dacilor, tunică şi centură cum purtau 
romanii. Venea de acasă, de dincolo de munţi, din tinutul străbătut de 
rîurile mari Hierasus şi Pyrethus, loc al dacilor liberi. Era bogat, avea moşie 
întinsă şi stînă cu o mare turmă de oi. Dacă cineva l-ar fi întrebat cine este, 
răspundea liniştit: 

— Sînt cioban cu plată la stîna lui Sargetius Gemellinus Felix, unul din 
quatorvirii 2 colegiului de conducere de la Porolissum. 

într-un loc se opri, căutînd să-şi dea seama unde a ajuns. în vale, 
sclipeau luminile la casele din cartierul Serdos, iar mai în sus, cele de la 
Marodava. Toată lumea din Porolissum folosea tot numele vechi de 
Marodava, deşi în scriptele aedililor 3 , quaestorilor 4 şi tabularilor 5 fusese 
romanizat în acela de Marodivus. La vederea luminilor, inima lui 
Diurpanneus începu să bată cu putere. Nu mai avea mult de mers pînă la 
Surillius, omul care îi cunoştea taina. 

Taberna lui Surillius se înălţa pe locul ocupat altădată de taberna lui 
Theodotos, greu de recunoscut acum. Cîmpul dintre Magnus şi Serdos se 
acoperise cu case de toate mărimile, lăsînd între ele o piaţă largă unde se 
ţinea în fiecare săptămînă tîrgul, cu mulţime de vînzatori şi cumpărători din 
Porolissum şi de prin vicurile apropiate. Prin mijlocul pieţei trecea via Ulpia 


2 Cei patru magistraţi ce formau colegiul de conducere. 

3 Funcţionari care asigurau ordinea în pieţe şi pe străzi. 

4 Funcţionari care administrau bunurile şi finanţele locale. 

5 Scribi în cancelariile oficiilor publice şi încasatori ai dărilor. 




10 
























Traiana Sarmizegetusa, prelungindu-se spre for, în centrul municipiului. 
Dincolo de drum, în faţa tabernei, deasupra uşii căreia spînzura nelipsita 
firmă, scrisă cu litere de culoare galbenă: „La înfrăţirea neamurilor”, se 
ridica, impunătoare, pe temelie de piatră, prăvălia lui Synethus, negustorul 
cel mai bogat din această parte a Daciei romane. 

Surillius îşi romanizase numele: din cel dac, Surilio, în Surillius. Era 
cunoscut drept un om potolit, se purta frumos cu oricine şi se străduia să 
nu-1 supere pe bogatul negustor vecin. Pe clienţi îi servea el şi sclavul său, 
un băiat de şaptesprezece ani, iar la bucătărie se ajuta de o bătrînă sclavă. 
Fiind bărbat în putere — abia trecuse de jumătatea vieţii — cei puşi pe 
scandal nu uitau niciodată că braţele şi pumnii lui Surillius îi puteau 
arunca uşor afară. Taberna avea două încăperi destul de mari. De obicei 
numai o dată pe săptămînă, cînd piaţa se umplea de mulţimea venită să 
cumpere sau să vîndă, devenea neîncăpătoare, iar el abia prididea cu 
treaba. 

Devreme, Surillius servi cu vin în încăperea retrasă pe doi din clienţii 
săi obişnuiţi: Anicetus, actorele 6 fermierului Laetius Vitalis şi Bellinus, 
tabularul Serdosului. Mulţi vorbeau că legăturile lor nu păreau a fi curate. 
Tabularul, sclav public, ştia să sustragă cu dibăcie ceva din banii cuveniţi 
imperiului, iar actorele vindea pe ascuns o bună parte din recolta de la 
ferma lui Laetius Vitalis. 

Cînd în încăpere se strecurară Anthus, aedilul de la templul lui Apollo 
din cartierul Magnus, şi Servius, sclav al negustorului Synethus, Bellinus le 
făcu semn să se aşeze la masa lor. 

— Zeul Apollo să vă ţină sănătoşi şi să vă dea viaţă lunga! salută 
sclavul timid, aşezîndu-se pe scaun. 

— Numai să-l lase Anthus, că el e cu cheile templului, glumi actorele, 
slobozind un hohot de rîs. 

Tabularul căută să le dea curaj: 

— Lasă că ne ajută zeii pe toţi. Vorbim după ce goliţi şi voi cîte o cană 
de vin. Ti-o fi foame, Servius? 

Sfios, sclavul tuşi uşor. 

— Nu sînt flămînd, stăpîne, am mîncat... 

Bellinus îşi umflă pieptul: îi spusese „stăpîne”. El, sclav public, se 

simţea cineva. 

î 

— Ei, Servius, te-ai răscumpărat? îl întrebă pe sclav. 



6 Actores — supraveghetori la ferme, îngrijitori de vite. 

— Nu, stăpîne, zeii nu vor să mă ajute! Nu ştiu ce să... 

— E necăjit, sărmanul! interveni aedilul. Lacomul de Synethus i-a mărit 
iarăşi preţul răscumpărării. Bietul om, ar mai avea nevoie de vreo 
cincisprezece denari! Te roagă să-i dai tot tu, că e greu să se încurce în 
datorii şi la altul. 

Tabularul se prefăcu îngrijorat: 

— Anthus, te-ai gîndit bine? Poate că Synethus nici n-are de gînd să-i 
dea libertatea. De şapte-opt ori a sporit suma pretinsă şi tot de atîtea ori 
Servius a venit să-i împrumut bani. 

Sclavul sări în picioare. Ochii îi luceau plini de speranţă. 

— Ţi-i dau pe toţi înapoi, stăpîne! îi dau cu zeciuiala tocmită, numai să 
mă văd liber! N-am să cunosc odihnă nici o clipă, pînă nu iei şi ultimul 
denar, şi pînă... 

— Şi pînă nu cumperi sclava aia, pe care vrei sa ţi-o faci nevastă. Nu-i 
aşa? 

— Da, stăpîne! Zeii să-ţi dea sănătate! 

Bellinus îşi întoarse privirea spre aedil. El îi ţinea socoteala 
cheltuielilor. 

— Ce zici, Anthus, pierd denarii pe care îi dau lui? 

— Să n-ai teamă! Să zicem că Servius, devenit om liber, uită să-şi 
plătească datoria. Dar eu sînt martor, spun că s-a răscumpărat cu bani de 
la tine, aşa că îl poţi face oricînd sclavul tău. 

Tabularul începu să zîmbească. Şi ce — gîndi el — nu s-au mai văzut 
sclavi publici, care să aibă servi vikarii 7 ? Continuă cu voce tare, înveselit: 

— Te pui tu chezăşie, Anthus? 

în timp ce vorbeau, în încăpere intră un decurion, însoţit de doi 
legionari. Surillius le servi vinul cam în silă. Ştia că nu va scăpa de ei, decît 
atunci cînd vor cădea sub masă. De la o vreme, nu numai la Porolissum, ci 
în toată Dacia slăbise disciplina în armată. Populaţia era jefuită fără 
măsură de tabulari, decurioni şi legionari. 

Tocmai se pregătise să închidă taberna. Se simţea cam obosit. Picotea 
de somn pe scaunul de lîngă tejghea. Tresări auzind uşa deschizîndu-se. 
Nu-i venea să creadă. închise ochii şi-i deschise, clipind des. Vederea nu-1 
înşela: era el, Diurpanneus. Sări în picioare, întîmpinîndu-1. 

— Ai venit? Ai găsit-o? îl întrebă în şoaptă. 

— Am venit! N-am găsit-o! 



7 Servi vikarii — sclavi ai sclavilor. 





















Înţelegîndu-i mîhnirea, Surillius încercă să-l îmbărbăteze: 

— Ţi-am mai spus, Diurpanneus, niciodată o fată răpită nu e în pericol 
să-şi piardă viaţa... 

— Ci libertatea! Poate să ajungă sclavă, să fie siluită şi chinuită de 
stăpîni ticăloşi! 

— Cîteodată zeii mai fac şi minuni. 

De aproape un an, Diurpanneus îşi căuta disperat sora furată, pe 
Diegia. într-o frumoasă zi de vară, în plină înflorire a celor optsprezece ani, 
fata rămăsese singură la stînă în timp ce baciul şi ciobanii plecaseră să 
sperie un urs ce se învăţase la oi. La înapoiere n-au mai găsit-o, iar 
căutările lor au rămas zadarnice. Mai tîrziu, unul din ciobani a aflat de la o 
bătrînă că văzuse patru oameni ducînd o fată ce se zbătea să scape. 
Urcaseră grăbiţi coasta muntelui, ţinînd-o numai către apus. 

De atunci, Diurpanneus răscolise Dacia în căutarea fetei, rătăcise prin 
părţile Porolissumului, se oprise la ferma lui Sargetius, în apropiere de rîul 
Samus, se împrietenise cu el, o cunoscuse pe Opilia, sora lui, şi o îndrăgise. 

— Să nu te grăbeşti, schimbă vorba Surillius. Nu trebuie să te duci în 
seara asta la ei. 

— S-a întîmplat ceva? îl întrebă Diurpanneus îngrijorat. 

— Nimic rău. Mai devreme a fost aici Offas, a băut o ulcica de vin şi a 
plecat grăbit. La noapte porneşte spre Napoca, încărcat cu vase de tot felul. 
Mi-a spus că au un oaspete, un mare preot venit de departe, dornic să vadă 
olăria bătrînului. Dar ia să gustăm şi noi ceva, cu tine mi-a pierit somnul. 
Să trecem în încăperea de alături, mai sînt şi alţii, nu strică dacă auzim ce 
mai vorbeşte lumea... 

Surillius aduse cîrnaţi şi două ulcele cu vin. Diurpanneus începu să 
mănînce, atent să prindă ce vorbeau tabularul, actorele, decurionul şi 
legionarii. De cîte ori intra într-o tabernă, nu uita să tragă cu urechea în 
jur, cu speranţa că va putea descoperi un semn, oricît de slab, despre locul 
unde s-ar găsi Diegia. Vinul începuse să-i încălzească, toţi vorbeau tare, 
izbucnind în hohote de rîs. Ascultă ce povestea actorele Anicetus: 

— Luptam în amfiteatrul de la Ulpia Traiana. Eu eram mirmilonul, iar 
unul de pe malurile Eufratului, retiarul. Cu plasa şi cu tridentul în mină, 
retiarul mă alergase mult, de vreo două ori m-am aflat în primejdie, mă 
încurcam în plasa aruncată de el cu multă dibăcie. Eu, de cîte ori am luptat 
în arenă, aveam grijă să iau bine seama adversarului. Cînd observam pe 
faţa lui spaima de moarte, eram convins că-1 voi răpune fără prea multă 





















greutate. Am făcut cîteva mişcări agere, l-am zăpăcit, şi a uitat de plasă, iar 
eu l-am doborît fulgerător la pămînt. Cînd i-am pus piciorul pe piept, pre- 
gătindu-mă să-l străpung cu spada, el a început să mă roage: 

„Iartă-mă, lasă-mi viaţa! Mă fac sclavul tău! Cybela să te ajute!” Eu am 
apăsat pe spadă, am auzit-o cum pîrîia prin pieptul lui. Auzi, prostul, se 
gîndea la iertare! Păi dacă aş fi fost eu în locul lui, el m-ar fi cruţat? 

încăperea răsună de rîsul gros, hodorogit al decurionului. Se vedea că îi 
plăcuse povestea actorelui. 

— Ăla a fost o javră fricoasă, nu gladiator! hurui el, după ce se potoli 
din rîs. Să vă spun eu una, cu un centurion. Ne găseam în luptă cu o ceată 
de astingi vandalici, dincolo de Samus. Centurionul fusese încercuit de 
cîţiva barbari. Văzînd că nu are altă scăpare, sărise de pe cal şi se băgase 
între picioarele animalului, pîndind pericolul şi retrăgîndu-se cînd într-o 
parte, cînd în alta. Nu ştiu cît va fi arătat de fricos, că reuşise să-i facă pe 
astingi să se prăpădească de rîs, uitînd să-l mai atace. Cînd l-am 
despresurat, nu te puteai apropia de el, aşa de tare era împuţiciunea din 
pantalonii lui. 

Cei de la masa tabularului izbucniră în rîs. Decurionul se ridică şi se 
apropie de Diurpanneus. Văzuse că lui nu-i plăcuse povestea cu 
centurionul. 

— Cine eşti tu? Nu te-am mai văzut pe-aici! 

— Nici eu pe tine! răspunse Diurpanneus, fără să-l privească. 

Surillius prinse dintr-o ochire pericolul: 

— Tribune, eşti băiat cumsecade! sări el, împingîndu-1 înapoi spre masa 
de la care plecase. Poate ca omul este supărat! 

— Şi dacă e supărat, ce-mi pasă mie?! mormăi decurionul, abia 
ţinîndu-se pe picioare. De vrea să-l las în pace, să plătească vinul băut de 
noi! 

— Lasă asta, tribune, nu e nici o pagubă, n-ai nimic de plată! căută 
Surillius să-l potolească. 

Diurpanneus se săltă în picioare şi-l privi rece. Făcu un pas spre el cu 
pumnii strînşi. 

— Pe el, legionari! strigă decurionul, trăgîndu-şi spada. Legionarii săriră 
de pe scaune. Unul se împiedică şi căzu de-a lungul mesei, iar celălalt se 
repezi spre Diurpanneus. Primi o lovitură sub bărbie, prăbuşindu-se şi el. 
Cu o mişcare ageră, Diurpanneus trase cuţitul de la brîu şi se întoarse spre 
decurion: 

— Armata Romei a ajuns o bandă de latroni beţivi! rosti el, aruncîndu-i 
o privire plină de scîrbă. Dacă nu părăseşti taberna numaidecît, te arunc 
afară! 

Surillius nu vedea cum ar putea să-i potolească. Starea încordată se 
prelungi cîteva clipe, curmată de zgomotul uşii de la intrare trîntită cu 
putere. în faţa lor se opri Sargetius. 

— Ce se petrece aici? întrebă el, dîndu-şi seama că sosise la timp. 
Decurioane, îţi ordon să pui la loc spada, altfel vei fî dus în faţa 
comandantului cohortei tale! Iar tu, ce cauţi? Pentru ce ai părăsit stîna? i se 
adresă lui Diurpanneus. 

— E un dac sălbăticit! rîse în batjocură decurionul. 

Pe Sargetius îl săgeta un fior de mînie. Dintr-o lovitură i-ar fi doborît pe 
militarul prins de tăria vinului. Căută să se stăpînească. Zîmbi, vorbind mai 
potolit: 

— E cioban la turmele mele şi, tot stînd prin păduri şi munţi, poate că i 
s-a cam asprit sufletul. Pe toţi zeii, decurioane, de cînd armata imperiului a 
început să se bată cu ciobanii? 

La vederea lui Sargetius — quattorvirul — tabularul Bellinus se ridicase 
speriat, pierind în întunericul de afară. După el plecară şi ceilalţi. Cu totul 
potolit, decurionul se lăsă greu pe scaun. 

Sargetius făcu semn lui Diurpanneus să-l urmeze. Trecură de templul 
lui Mithras din cartierul Serdos şi pătrunseră în Marodava. Lumini rare 
sclipeau pe la ferestre. Lumea se culcase demult. Departe, la marginea 
pădurii, pe malul pîrîului Zerdis, în partea în care altădată fusese casa lui 
Sagitulp, un cîine lătra nehotărît, trăgînd a somn. 

— Am venit ieri de la Sarmizegetusa, începu Sargetius. Timp de două 
săptămîni am tot căutat-o pe Diegia prin părţile acelea. Am trecut de 
Tibiscum, spre Lederata, am ajuns pînă la intrarea rîului Rabo în munţi, pe 
drumul ce duce la Drobeta, dar nu i-am dat de urmă, n-am aflat nimic. Să 
ştii că n-am ţinut-o numai pe drum. Oprindu-mă pe la taberne, m-am 
abătut pe la fermele şi stînile din cale, prefăcîndu-mă cumpărător de oi. 
Nimeni nu ştia nimic. 

Diurpanneus oftă: 

— Mi-am pierdut orice speranţă! Peste puţin timp se împlineşte un an 
şi, cu o fată, mai ales cînd este frumoasă, se pot petrece multe! Mă bate 
gîndul că s-a întîmplat o nenorocire! 

— Oricît de ticălos ar fi un bărbat, nu omoară o femeie în floarea 
tinereţii! 

— Sargetius, îmi cunosc sora. Mi-e teamă că, împinsă de disperare, şi-a 
curmat viata! 

— Să nu ne pierdem firea. O vom mai căuta şi-n vara asta. Poate că 
vom prinde vreun semn de undeva. Acum să-ţi spun ce am văzut şi auzit la 
Sarmizegetusa. Acolo, panica s-a întins mai mult decît aici. Am aflat că 
acum cîţiva ani împăratul Gallienus a fost aproape hotărît să-şi retragă 
legiunile din Dacia. Se spune că procuratorii şi tribunii au păstrat taina, de 
frica haosului ce s-ar fi creat. Se pare că Roma încă nu ştie ce să facă: să 
ducă dincolo de Danuvius numai legiunile, sau să treacă toată populaţia. în 
seara asta a fost la mine un mare preot, am vorbit despre toate, el s-a 
arătat convins că multă lume nu se va clinti din loc, mai ales dintre aceia 
care mai simt în vinele lor curgînd sînge dac. 

— Şi tu crezi că s-a înşelat? 

— Nu se hotărăşte aşa de uşor Roma să renunţe la o provincie atît de 
bogată! 

— Nu se grăbeşte Roma să părăsească Dacia! Sau nu te vei decide tu să 
rămîi aici? 

— Mă crezi un înstrăinat de neam, Diurpanneus? 

— Numai tu poţi să ştii ce frămînţi în suflet! 

Sus, în poiana în care se înălţase vechea cetate a tarabostilor 
Marodavei, răsună un strigăt de huhurez pe care pădurea îl aduse în ecouri 
repetate spre vale. Printre copacii ce străjuiau drumul, luna lumina pavajul 
neted din lespezi de piatră bine rostuite. 

— Cît am întîrziat la Ulpia Traiana Sarmizegetusa, reluă Sargetius după 
o lungă tăcere, m-au tulburat mult cele văzute acolo. Vile mari, bogate şi 
frumoase, forul, palatul augustalilor, amfiteatrul, termele, prăvălii încărcate 
cu mărfuri, lume veselă, frumos îmbrăcată! Toate astea te făceau să te crezi 
la Roma. M-am gîndit de multe ori: ce ar fi ajuns Sarmizegetusa, dacă Dacia 
n-ar fi fost subjugată, iar vajnicul Decebal ar fi trăit pînă la adînci bătrîneţi? 
Ce ar fi devenit ţara noastră, dacă Sarmis reuşea să alunge legiunile 
romane? 

Ajunseră în poarta villei. Dincolo de casa bătrînului Degidus, la olărie, 
se zărea lumină. Offas se pregătea să plece la Napoca. 

V illa procuratorului Iustus Valentinus se înălţa, frumoasă şi 
impunătoare, între for şi casa augustalilor, acolo unde se 
încrucişau cele trei căi principale ale Porolissumului: via Septimia, 
via Hadriana şi via Ulpia Traiana Sarmizegetusa. înainte de a urca pe 
treptele de marmoră ale scării, printre coloanele zvelte cu capiteluri în stil 
corintian, oaspetele era primit cu un cuvînt de bun venit: „SALVE”, măestrit 
cu alb în mozaicul de culoare roşie. înăuntru, casa arăta încăpătoare şi 
bogată: atriu cu compulviu şi impulviu, perystil lung, susţinut de coloane 
suple din marmoră albă, cu portice arcuite, tricliniu cu statui ce se 
pierdeau în iederă şi trandafiri, tabliniu şi exedră largi, în care puteau fi 
primiţi numeroşi oaspeţi, şi multe alte încăperi ce făceau plăcută şi plină 
viaţa a două familii. în villa procuratorului locuia şi sora sa, Metella, 
împreună cu fiica ei, Alliana. Soţul Metellei, tribunul Caius Flavius, căzuse 
în marea bătălie cu goţii de la Abrittus, în Moesia, în anul 905 8 de la 
întemeierea Romei. Cum sora, rămasă văduvă, nu voise să-şi mai lege viaţa 
de un alt bărbat, Iustus Valentinus îşi împărţise villa în aşa fel, încît cele 
două familii să nu se stingherească una pe alta, mai ales că Metella — o 
matroană mică la trup, brunetă şi vioaie — se dovedise de un mare ajutor 
în casă de cînd Valeria, soţia lui, căzuse greu suferindă şi părăsea rar patul. 

Sosise ziua cînd Callicles, marele preot din Frigia, era aşteptat să facă 
procuratorului vizita de plecare, aşa cum impuneau relaţiile oficiale. Toţi ai 
casei şi prietenii mai apropiaţi se arătară dornici să fie de faţă, să primească 
binecuvîntarea marelui preot al templului lui Jupiter. Unul dintre ei era şi 
Laetius Vitalis, bogatul fermier, întotdeauna prezent în casa lor. De multe 
ori stăruise ca Metella să primească să-i fie soţie, însă ea refuzase cu 
neclintită hotărîre. 

în această zi el venise cu mult înaintea celorlalţi, de pe la vremea 
prînzului. 

— Aş aduce jertfă toate turmele mele de oi şi de capre, numai ca tu să 
fii fericită! şopti el Allianei, mîngîind-o uşor pe obraz. 

Ochii fetei scînteiară, înţelegea aluzia. 

— Sînt fericită, Laetius Vitalis, nu doresc să-mi dea zeii altceva! Vezi-ţi 
de turmele tale! 


8 Anul 251 e.n. 

— Să-mi laşi copila în pace! îl ameninţă în glumă Metella. 

— Jupiter mi-e martor, scumpă Metella, nu vreau în ruptul capului ca 
atîta gingăşie să ajungă în mîinile unui bărbat care n-ar şti cum să o 
respecte! 

— Te pricepi la vorbe, Laetius Vitalis, cine ştie ce ascunzi în suflet! 
murmură Metella. 

Alliana se aruncă pe pat, înfundîndu-şi faţa în pernă: 

— Are cine să-mi umple viaţa de mulţumire, Laetius Vitalis! Nu e nevoie 
de jertfele tale către zei! 

Bogatul fermier se aşeză pe un scaun, avînd grijă să-şi potrivească bine 
toga, lucrată dintr-o ţesătură scumpă de lînă, adusă de negustori de prin 
părţile Bizanţului. 

— Un bărbat poate să aibă minte şi curaj, să fie chiar frumos, dar dacă 
păstrează în el apucături barbare, niciodată nu va şti să împlinească voile 
unei frumuseţi ca tine, adăugă el, clătinînd capul. 

Fata îl auzise deseori rostind astfel de cuvinte, întotdeauna tintea să 
lovească în Sargetius. 

— Bunica a fost dacă, am şi eu ceva sînge dac, aşa că zeii nu vor face 
prea mare greşeală; amîndoi avem în noi ceva sînge de... barbar! i-o întoarse 
Alliana, răsucindu-se pe pernă. 

Dincolo, în tabliniu, aşteptînd sosirea marelui preot, procuratorul se 
întreţinea cu Decius Sabinus, tribunul comandant al formaţiei militare 
Cohors I Palmyrenorum Porolissensium. Veştile aduse de tribun nu erau 
prea îmbucurătoare, însă nici nu-1 îngrijorau prea mult pe procurator. 

— Spune, ce ai mai auzit? îl întrebă Iustus Valentinus. 

— Un centurion din cohorta mea, venit de curînd dinspre Singidunum 
şi Siscia, s-a mirat văzînd aici atîta linişte. Acolo, năvălirea goţilor face ca 
legiunile să se retragă spre Tracia. La podul de la Drobeta, a auzit pe un 
negustor ce se îndrepta către Roma cu tot avutul, strigînd că Dacia a 
devenit via gentium — drum al popoarelor — şi, se înţelege, este vorba de 
barbari. 

— Panică a fost şi pe-aici, dar s-a potolit repede! 

— Dacă goţii vor cuceri Moesia, se va tăia calea de retragere a legiunilor 
din Dacia, continuă tribunul. 

— Se va găsi alta, mai lungă, însă destul de sigură, prin partea de 
miazăzi a Panoniei. Dar ce te-a găsit astăzi, Decius Sabinus? Te-a învins 
teama? Te poartă gîndul să părăsim cu cohorta aceste locuri, sau vrei să 

pleci numai tu?! Pe Synethus îl înţeleg, caută să-şi pună averea la adăpost, 
dar tu ce ai de pierdut? Tunica, sandalele, spada?! 

Tribunul îşi şterse ochii lăcrimoşi şi umflaţi. Ca centurion, trăise mulţi 
ani la un castru din Iudeea, unde se îmbolnăvise de o chinuitoare boală de 
ochi. Tot acolo, faţa lui se înnegrise atît de mult, încît nu-şi mai revenise. în 
flecare primăvară, de cum îl vedea puţin soarele, se bronza ca un egiptean, 
deşi de neam era gal: blond, înalt, bine făcut. 

— Nu e vorba de mine, Iustus Valentinus, ci de mulţimea adusă aici de 
Roma. Ce vor face atîţia oameni, dacă se retrag legiunile? 

— într-o vreme, s-a vorbit că împăratul Galienus se gîndea să ordone 
părăsirea Daciei. 

— Poate că totuşi acest ordin se va da odată. Se spune, şi de cîtva timp 
se tot întinde zvonul, că mulţi de la Ulpia Traiana, Apulum, Potaissa şi din 
alte părţi au plecat deja spre Danuvius. 

— Se grăbesc! Sînt din cei ce se tem că îşi vor pierde averea, admise 
procuratorul, privindu-1 îndelung. Decius Sabinus, dacă socoteşti că aici nu 
te mai găseşti în siguranţă, te las să porneşti spre Roma. Şi aşa suferi 
destul din cauza ochilor. Dar nu mi-ai spus, ce se aude cu gepizii? 

— A, da, nu uitam să raportez. Iscoadele noastre de la un castru 
dinspre miazănoapte au descoperit dincolo de hotar o hoardă de gepizi, 
ascunsă în pădurile din apropiere. Poate că barbarii se pregătesc să 
năvălească. 

— Au mai încercat ei şi au fost alungaţi. Totuşi, trebuie să ne pregătim. 
Să trimitem într-acolo ceva întăriri... 

Procuratorul tăcu la intrarea contubernalului. 

— Marele preot a sosit! raportă el. 

De talie potrivită, cu pornire spre îngrăşare, Iustus Valentinus arăta 
încă un bărbat în putere. Brunet, cu părul scurt, ondulat, cu faţa rotundă 
şi gîtul gros, impunea respect mai ales prin ochii mari şi negri, 
pătrunzători. îşi aşeză bine toga, îi potrivi faldurile şi, însoţit de tribun, 
trecu în tricliniu, unde fusese pregătită masa pentru înaltul oaspete. După 
ei intrară şi ceilalţi: Metella, Alliana şi Laetius Vitalis. Doi sclavi aduseră pe 
Valeria, soţia procuratorului, ajutînd-o să meargă. 

La un semn al lui Iustus Valentinus, contubernalul introduse pe marele 
preot, urmat de preotul Suriacus şi de aedilul templului său, care aducea 
darurile. 

— Marele Jupiter şi toţi zeii să-i dea sănătate augustului nostru 
împărat! începu marele preot, oprindu-se la cîţiva paşi în faţa 
procuratorului, rostind salutul oficial ce se folosea pentru înalţii funcţionari 
ai imperiului — guvernatori, procuratori, generali — pentru că aceştia îl 
reprezentau pe stăpînul Romei în funcţiile ce le deţineau. Te salut, Iustus 
Valentinus, continuă el, mă rog zeilor pentru tine! Mă bucur că ei m-au 
ajutat să cunosc un bărbat brav, plin de curaj, care apără imperiul în 
aceste locuri atît de îndepărtate de drumurile mari ale lumii! 

— Mă înclin cu smerenie în faţa Marelui preot al Marelui Jupiter, fericit 
de onoarea ce-mi face! răspunse procuratorul. Toţi zeii să-ţi dea viaţă lungă, 
bunule Callicles! Pentru noi este o mare cinste că te-ai obosit să vii pînă 
aici. 

Iustus Valentinus îl conduse la masa încărcată cu tot felul de bunătăţi, 
dintre care nu lipsea vinul cel mai bun aflat în Dacia. Marele preot 
binecuvîntă masa, după ce intona o rugăciune către zei, secondat de 
preotul Suriacus, avînd grijă să adauge şi cîteva urări de sănătate şi fericire 
pentru cele trei femei. 

Gustară din bucate, golind cîteva cupe de vin, printre glumele şi 
valurile de rîs cu care fiecare căută să onoreze pe înaltul oaspete. Niciodată 
nu se ştia ce se urmăreşte prin vizita unui mare preot: misiuni tainice din 
partea Romei, sau însărcinări speciale hotărîte în adunările secrete ale 
marilor preoţi. Trăiau vremuri tulburi, anarhia militară dăinuia de mult 
timp, împăraţi erau alungaţi sau omorîţi, generali se proclamau împăraţi cu 
ajutorul armatei, ca la rîndul lor să fie părăsiţi de legiunile care prin 
aclamaţii făceau din alţi militari stăpîni ai Romei, triburi barbare năvăleau 
din miazănoapte şi răsărit, ducînd cu ele mii de captivi destinaţi sclaviei, cei 
trecuţi la învăţătura galileanului sufereau persecuţii şi torturi ce îngrozeau 
chiar şi pe aceia care continuau să aducă jertfe zeilor. De multe ori Justus 
Valentinus se bucurase, ştiindu-se departe de Roma, într-un loc şi post ce 
nu era rîvnit de pretendenţii la funcţii mai înalte în armată şi în 
administraţia imperiului. 

Aşezat lîngă Metella, Laetius Vitalis se mişcă nerăbdător. Aştepta ca 
discuţia să se îndrepte spre situaţia din Moesia şi, mai ales, de la Roma. 
Văzînd că procuratorul şi tribunul se fereau să se arate îngrijoraţi, bogatul 
fermier se hotărî să pună el întrebarea: 

— Mă rog zeilor pentru sănătatea ta, Mare preot! îndrăznesc să-ţi cer 
un îndemn. Vii tocmai din Frigia, ai fost la Atena, spui că ai stat mult la 

Roma. Ce mă sfătuieşti să fac? Să-mi strîng averea, să-mi iau turmele şi să 
mă îndrept spre locurile de dincolo de Danuvius, sau să stau pe loc liniştit? 

Marele preot îl privi îndelung. Nu se grăbi şi nu căută să dea un 
răspuns limpede. 

— Ai spus că vin de departe. E drept că de cîtva timp am umblat cam 
mult. însă noi, Marii preoţi, nu ne ocupăm de politica făcută de Roma, 
credinţa în zei îşi are propriile greutăţi. Dar, pentru că mă rogi să-ţi dau un 
sfat, pot să-ţi spun numai ce gîndesc, rămînînd să faci aşa cum crezi că e 
mai bine. 

Procuratorul şi tribunul îşi încordară atenţia, convinşi că marele preot 
nu voia să dea în vileag scopul venirii sale la Porolissum, sperînd că vor 
putea să prindă ceva din spusele lui. 

— Cînd un om este respectat şi iubit de cei în mijlocul cărora trăieşte, 
cred că e bine să nu-i părăsească, continuă marele preot. Asta numai dacă 
acolo unde se duce nu întîlneşte prieteni mai buni sau rude mai apropiate. 
Eu nutresc convingerea că omul găseşte binele doar în locul unde poate să-l 
şi facă. 

— Eu o am pe Alliana, pentru ea mai trăiesc! Nu ştiu ce hotărîre să iau! 
murmură Metella îngrijorată, văzînd că Marele preot se ferea să spună ce 
ştie. 

— Da, Metella o are pe Alliana! Fata aşteaptă să se decidă Sargetius, 
aşa că orice sfat... rîse Laetius Vitalis. 

Marele preot îl privi mai întîi mirat, apoi înţelese şi începu să 
zîmbească. Rosti rar, clătinând încet capul: 

— îl cunosc mai bine de cînd am fost să văd atelierul bătrînului 
Degidus. Sargetius e un bărbat brav! Vă pot spune, fără teamă că mă înşel: 
orice s-ar întîmpla aici, el nu va părăsi aceste locuri, nu va pleca din Dacia! 

Ridicîndu-se în picioare, bogatul fermier Laetius Vitalis izbucni într-un 
hohot de rîs, în care plutea satisfacţie amestecată cu o undă de răutate. 
Bătu din palme, făcîndu-i pe toţi atenţi: 

— Mare preot! strigă el. La stîna mea, cînd un cioban vrea să ducă o 
mioară undeva, îi ia mieluşelul şi pleacă, iar blîndul animal îl urmează 
oriunde, trece şi prin foc. Poate că şi el se va ţine după cineva, dacă acea 
fiinţă porneşte... 

Ochii Allianei se umeziră. înţelegea aluzia, niciodată nu se gîndise la 
plecare. 

Ocolind să dea un răspuns Metellei, marele preot continuă cu aceeaşi 
linişte, întărită de încrederea acordată celor în mijlocul cărora se găsea: 

— Trăim vremuri în care lumea trece prin mari frămîntări şi prin mari 
prefaceri. Noi, Marii preoţi, ştim multe, de aceea sîntem îngrijoraţi. Aşa cum 
ai spus, Laetius Vitalis, am mers de multe ori la Atena şi la Roma. L-am 
cunoscut pe Marele Plotin, filozoful cel mai învăţat din zilele noastre. Mă 
bucur de prietenia lui, iar el de protecţia împăratului Gallienus şi a soţiei 
sale, Salonina. Filozofia şi învăţătura lui mi se par cuprinzătoare şi adînci. 
în cele şase eneade — cum au fost grupate dizertaţiile lui de către discipolul 
său Porfirios — vorbeşte despre purtare şi virtute, despre viaţă şi moarte, 
despre cer şi stele, despre eternitate şi timp, despre trup şi suflet, iar în 
ultima, ca o finalizare a convingerilor sale, despre existenţă şi credinţă. 
Ceea ce mă tulbură mult este faptul că acel om, care mai crede încă în zei şi 
le aduce jertfe, a ajuns la concluzia că totul provine de la o putere supremă 
unică, singura care călăuzeşte viaţa oamenilor. Binele, fericirea, libertatea 
sufletului, vieţuirea dincolo de moarte sînt date oamenilor de acea putere 
absolută, în care el vede cu totul altceva decît nişte zei. Filozoful Ammonios 
Saccas din Alexandria, al cărui discipol a fost şi el — marele Plotin — s-a 
ataşat în tinereţe la învăţătura galileanului, apoi a revenit la zei. Cu toate 
persecuţiile pornite de Roma împotriva celor trecuţi la noua credinţă, 
numărul lor creşte neîncetat. La ce a folosit edictul împăratului Decius, ca 
toţi creştinii care vor refuza să aducă jertfe zeilor să fie întemniţaţi, 
înfometaţi şi torturaţi? Ce a obţinut împăratul Gallienus dînd edictul ca 
preoţii noii credinţe să fie decapitaţi, iar ceilalţi credincioşi puşi în lanţuri şi 
trimişi ca sclavi publici pe şantierele de drumuri, foruri şi amfiteatre? 

Preotul Suriacus asculta cu înfrigurare. Cele spuse de marele preot îl 
tulburau. Nu se mai putu stăpîni: 

— Şi în Dacia sînt din cei trecuţi la noua credinţă. Pe unii, preoţii şi 
armata i-au făcut să plece, dar numărul lor... 

— Acolo de unde vin eu, în Frigia, Caria, Misia şi Capadocia, ei s-au 
înmulţit, lupta a ajuns să fie grea. Nu se mai feresc, nu se mai ascund, 
spun pe faţă că urmează noua credinţă. Se adună şi se roagă acelui 
galilean, să le mîntuiască sufletele.. 

Neîncrederea procuratorului în marele preot se topise. în tot ce spusese 
nu arătase ură, nu îndemnase la persecuţii, fusese pătruns numai de 
îngrijorare, de nesiguranţă asupra viitorului. Convins că acel om al zeilor 

ştia şi gîndea mai departe, dincolo de ceea ce dezvăluise, socoti că prilejul 
nu trebuie pierdut: 

— După felul cum ne-ai vorbit, Mare preot, zeii îmi sînt martori că nu 
mă înşel: ne-ai învrednicit cu multă cinstire, deschizîndu-ţi sufletul... 

— Să ştii că nu greşeşti, Iustus Valentinus! Voi duce cu mine amintiri 
plăcute de aici din Porolissum! 

— Te rog să-mi spui, ce te îngrijorează mai mult: soarta credinţei în zei, 
a oamenilor sau a imperiului? 

Marele preot începu să zîmbească. Pe faţa lui acoperită de barba 
bogată, albă, se aşternu o undă de compătimire. 

— Sînt om bătrîn, Iustus Valentinus, cu zilele numărate! Mă 
îngrijorează numai soarta oamenilor! Nu văd prea departe vremea cînd 
celelalte două se vor prăbuşi deodată — şi credinţa în zei, şi imperiul — una 
nu va putea dăinui fără cealaltă. V-am spus că noi, Marii Preoţi, ştim multe. 
Relele nu vin de la zei, iar lumea nu va fi salvată prin credinţa în învăţătura 
acelui galilean. Nenorocirile cad asupra oamenilor pornite tot de la oameni: 
mici sau mari, tabulari sau procuratori, centurioni sau generali, preoţî sau 
împăraţi. Mă poartă gîndul departe, prevăd că va veni o vreme cînd filozofii 
vor descoperi cu uimire că religia noastră, credinţa în zei, a fost curată, 
deschisă, apropiată de toată făptura. De ce să ne încîntăm cu speranţele, 
Iustus Valentinus? Marile prefaceri care se apropie nu vor putea fi oprite 
nici de tine, nici de mine şi nici de nimeni!... 

Marele preot rămase cîteva clipe adîncit în gînduri, privind în jos. Cei 
din jur tăceau, cuprinşi de admiraţie şi evlavie. Deodată săltă capul şi un 
surîs îi înflori pe faţă. 

— M-a uimit, reluă el, ceea ce am găsit acum cîteva zile în atelierul de 
olărie al acelui bătrîn, Degidus. Adevărată operă demnă de marii artişti ai 
grecilor. Pe patru cupe modelate din lut s-a povestit pe scurt, cum nu se 
putea mai frumos, istoria Daciei romane. După cum mi s-a spus, ele au fost 
măestrite de Sargetius. Minunat bărbat! 

Alliana se înflora, faţa ei se îmbujora. 

— Mă voi duce să le văd! murmură ea. 

— Nu le vei mai găsi, frumoasă fată! M-a rugat să-mi aleg ceva ce mi-a 
plăcut mai mult, iar eu m-am lăcomit, am cerut cupele. Le am la mine. 
Dacă vreţi să le admiraţi, pot fl aduse. Sînt afară, în grija însoţitorilor mei. 

— Vreau să le privesc numai o clipă, Mare preot! îl rugă Alliana 
tulburată. 

Contubernalul le aduse repede şi cupele trecură una după alta prin 
mîinile celor de faţă, impresionaţi de nuanţele culorilor, simplitatea liniilor, 
claritatea formelor. Fiecare căuta cuvinte cît mai alese în admiraţia sa. 
Printre exclamaţiile ce se rosteau, la un moment dat răsună strigătul plin 
de indignare al lui Laetius Vitalis: 

— Astfel de desene nu puteau fi făcute decît de un mare duşman al 
imperiului! 

Toţi se întoarseră spre el, miraţi. 

— Uite, Iustus Valentinus, continuă bogatul fermier cu vocea 
sugrumată de mînie, ascunzîndu-şi greu satisfacţia. Uite o dovadă că cel ce 
a meşterit aceste cupe aşteaptă cu nerăbdare ca Roma să părăsească Dacia! 
Se vede limpede pe una din ele cum populaţia atacă legiunile, se opune 
plecării. Cele patru scene pictate pe cupe vorbesc cu toată claritatea despre 
cele patru etape din stăpînirea acestei provincii: prima — cucerirea, a doua 
— colonizarea, a treia — romanizarea, iar ultima — alungarea legiunilor. 
Uite la ce visează acela care e quattorvir în Porolissum: doreşte plecarea 
cohortelor de aici. Iată ce fel de fiu al Romei este Sargetius Gemellinus 
Felix! Cum vezi asta, Iustus Valentinus? 

Procuratorul luă din mîna lui Laetius Vitalis cupa pe care se distingea 
bine, în culori vii, cum populaţia Daciei se simţea mai legată de pămîntul pe 
care trăia, decît de Roma, şi-i alunga legiunile. Pe faţa lui brunetă sîngele 
năvăli dintr-o dată. De mînie, se învineţi, mîinile îi tremurau. 

— Pe toţi zeii, la orice m-aş fi aşteptat din partea lui, dar la asta nu! îl 
voi chema în for, va fi judecat în faţa mulţimii! Vom avea mărturie această 
cupă, pe care o s-o punem la vederea tuturor. Un astfel de om nu poate să 
mai rămînă în colegiul de conducere a treburilor municipiului! 

Se apropie de marele preot, ţinînd cupa sus, şi îi vorbi cu ton schimbat 
cu totul: 

— Jupiter mi-e martor că nu vreau să te supăr! Trebuie să mă înţelegi! 
Această cupă o opresc la mine. Celelalte trei rămîn ale tale, Mare preot. Ele 
povestesc bine ce s-a petrecut în Dacia. 

— Cum îţi este voia, Iustus Valentinus! murmură uşor întristat marele 
preot. Eu nu văd lucrurile aşa. Laetius Vitalis greşeşte. Poate că te înşeli şi 
tu... 

Ţinîndu-se de braţul mamei, Alliana îşi stăpînea greu lacrimile. îl ura 
din suflet pe Laetius Vitalis, dacă ar fi avut putere, îl zdrobea pe loc. îl 
vedea pe Sargetius în primejdie şi nu găsea o cale prin care să-i vină în 

ajutor. în sufletul ei era furtună şi flăcări. Şi totuşi îşi dădea seama că 
trebuie să întreprindă ceva, să împiedice lovirea bărbatului de care îşi 
simţea viaţa legată. 

— Mamă, ajută-mă să oprim ticăloşia! şopti ea la urechea Metellei. Nu 
pot să îndur! 

— Ce putem să facem noi? Sînt treburi de bărbaţi! Fata nu luă în 
seamă răspunsul mamei. Un gînd o fulgeră. 

Simţi un fior, ca o săgetare, prin tot trupul. începu să tremure, deveni 
palidă, cu o lucire metalică în ochi. Se apropie de Iustus Valentinus cu o 
încordare ce-i strivea fiinţa. Făcu o sforţare grea, vorbind încet, cu voce 
potolită: 

— Nu sînt oameni din Dacia, unchiule, cei ce se luptă cu legiunile şi le 
alungă! Trebuie să vă uitaţi mai bine pe cupă. Dă-mi-o, să-ţi arăt eu... 

Procuratorul dorea din tot sufletul ca fata să poată dovedi că dreptatea 
este de partea ei. îi întinse cupa, pe care ea o prinse cu o lăcomie greu 
stăpînită. 

— Da, am spus bine, nu sînt locuitori ai Daciei romane! continuă ea, 
slobozind un oftat de uşurare. Sînt poate... 

O roti de cîteva ori şi ridică mîna. 

— Iustus Valentinus, ia-i cupa! se repezi Laetius Vitalis. 

Dar totul se dovedi prea tîrziu. Cu o mişcare bine simulată, fata se 
prefăcu ameţită, se răsuci într-o parte, îşi pierdu echilibrul, repezi cupa cu 
putere pe lespezile de marmoră ale tricliniului şi se prăbuşi alături de 
cioburile împrăştiate. 

Urmărind scena, marele preot pricepu ce se petrecea. El nu-şi pierdu 
cumpătul ca ceilalţi. Cu toată vîrsta înaintată, se aplecă şi încercă să ridice 
fata. îl îngrijora numai dacă în cădere nu se lovise. Pieptul Allianei sălta cu 
putere, în colţul gurii îi răsărise un zîmbet. Văzîndu-i faţa, un surîs plin de 
înţelegere lumină figura marelui preot. 

Metella îşi conduse fiica pînă la un scaun, în timp ce bătrînul 
murmura, clătinînd uşor capul: 

— Tînărul poate să fie fericit: fata îl iubeşte atît de mult, încît este gata 
să se sacrifice pentru el. Noi să-i legăm fapta de situaţia în care se găsea, s- 
o luăm aşa cum trebuie. Pe Sargetius îl socotesc un mare artist şi totodată 
un bărbat cu noroc. Nu mă îndoiesc că, din dragostea ce-i încălzeşte 
sufletul, va face o altă cupă, poate mai frumoasă. Vă sfătuiesc să daţi uitării 
cele petrecute! 

— Cum să uităm, cînd sîntem convinşi că urmaşul barbarilor este 
duşman al imperiului? strigă Laetius Vitalis plin de furie. 

— Dacă aşa vezi lucrurile, atunci potrivnicii Romei sînt toţi aceia care 
au părăsit Dacia, precum şi cei ce se gîndesc la plecare, adăugă marele 
preot cu aceeaşi linişte... 

Callicles încă vorbea cînd uşa se deschise şi în tricliniu intră Sargetius. 
Vesel, cu privirea limpede, adîncă, se opri la cîţiva paşi, rostind salutul 
obişnuit, rugind zeii să le dea sănătate şi viaţă lungă. 

— Dar ce se întîmplă aici? întrebă el, văzînd răceala cu care era privit 
de procurator şi tribun, fără să-i răspundă la salut. Mă aşteptam să găsesc 
numai veselie şi voie bună! 

— Doreşti ca legiunile să părăsească Dacia, Sargetius? îl întrebă 
procuratorul, fără ocol, cu voce tăioasă. 

— Nu văd rostul întrebării, răspunse el, privind zecile de cioburi 
împrăştiate pe pardoseală. 

Ridică unul, îl cercetă îndelung, apoi continuă: 

— Nu ştiu ce s-a petrecut aici. Dar dacă este ceva în legătură cu cele 
zugrăvite pe cupa care s-a spart, răspunsul meu este limpede: de la 
preceptorul meu am învăţat că îi este permis artistului să se avînte cu 
mintea cît mai departe. Unii arată prin arta lor cum ar fi infernul, deşi 
nimeni nu l-a văzut. Alţii, cum zeiţele fac dragoste cu oamenii, cu toate că 
nici un muritor n-a strîns la piept vreun trup viu şi cald de-al lor. Cine se 
crede îndreptăţit să susţină că Roma nu-şi va retrage niciodată legiunile de 
aici? 

Alliana se săltă de pe scaun, se apropie şi îşi petrecu mîna sub braţul 
lui. Ochii ei mari, adînci, pluteau în lacrimi. 

— Şi cine a putut să facă o astfel de faptă? Cine a spart frumoasa 
cupă? întrebă el tulburat. 

Cu acelaşi surîs plin de bunătate, marele preot dădu un răspuns care 
mări şi mai mult frămîntarea lui Sargetius: 

— Fiica zeilor, fecioara care se sprijină de tine! 

L a villa mare şi veche, cu urme proaspete de reparaţii, a cărei curte 
largă, plină cu pomi, se întindea din drumul părăsit — ce dusese 
:în vremurile de demult sus în cetate — pînă prin locurile unde în 
aceleaşi vremuri se ridicau magaziile, grajdurile şi ergastulele lui Decimus 
Silvanus, se adunase lume multă. Acolo era sediul Colegiului săracilor din 
Porolissum. Casa şi curtea aparţinuseră unui bogat negustor de cereale, 
plecat dincolo de Danuvius, încă de la primele zvonuri despre retragerea 
legiunilor de către Roma, pentru a stăvili năvălirea goţilor în Moesia. Villa 
rămăsese mult timp pustie, se dărăpănase, iar curtea o năpădise bălăriile, 
pînă în primăvara anului din urmă cînd Sargetius, ales quattorvir, pusese 
în joc influenţa sa în colegiul de conducere al municipiului şi obţinuse 
cedarea ei către Colegiul săracilor. înainte, cei din colegiu se adunaseră 
într-o încăpere mică, lipită de căsuţa modestă a lui Offas, olarul, pe care de 
mulţi ani membrii îl realegeau ca magister 9 , tot aşa cum pe Metrobius îl 
ţineau comagister. Metrobius era unul din numeroşii sclavi ai lui Laetius 
Vitalis. Bogatul fermier încuviinţase cîtorva, printre care şi lui Metrobius, să 
intre în Colegiul săracilor, dornic să se arate în Porolissum drept un stăpîn 
cu mult suflet. Adevărul era însă altul: de cînd îl cumpărase, îl stăpînea 
mîndria de a avea un sclav mai învăţat decît preceptorii de acolo, care ştia 
tot atît de multe despre lume cît un filozof sau un geometru. Offas şi 
Metrobius se dovedeau potriviţi pentru îndeplinirea celor două funcţii. 
Puneau suflet în tot ce făceau, de aceea membrii colegiului îi priveau cu 
dragoste caldă şi respect deosebit. în Sargetius vedeau un mare ocrotitor, a 
cărui influenţă urca pînă sus, la procurator. Se ştia în Porolissum că între 
quatorvirul tînăr, frumos şi bogat, şi nepoata lui Iustus Valentinus se 
înfiripase o dragoste puternică, sinceră, curată. 

în fiecare zi de sărbătoare, săracii şi sclavii din colegiu se adunau în 
curtea largă, prînzeau împreună şi petreceau pînă seara. în astfel de zile 
prînzul se pregătea din ceea ce aducea fiecare, din fondurile colegiului şi 
din danii primite de la oameni milostivi. Mulţi sclavi nefericiţi socoteau 
colegiul ca fiind familia lor. în fiecare an — aşa se stabilise încă de la 
constituire — în prima duminică a lui iunie, magisterul şi comagisterul 



9 Conducător, preşedinte al unei asociaţii. Ajutorul său se numea comagister. 

prezentau în faţa adunării situaţia încasărilor, a contribuţiilor şi a 
cheltuielilor. 

Soarele trecuse de mult de amiază. Săracii şi sclavii stăteau în curtea 
colegiului adunaţi în grupuri. Vorbeau, aşteptîndu-i pe Offas şi pe 
Metrobius. Erau după o masă bogată, cu bucate de mai multe feluri, se 
împărţise vin din belşug. Toţi ştiau că cei doi conducători se pregăteau să le 
vorbească. Dinspre pădurea din apropiere trecea peste ograda colegiului o 
uşoară adiere cu miros de frunziş proaspăt de fag şi iarbă crudă. 

în mijlocul celui mai numeros grup aşezat în apropierea gardului, 
vorbea Erastus, sclav al bogatului Synethus. Negustorul îl învoise numai pe 
el să se înscrie în colegiu. 

— Da, Servius se chinuieşte degeaba, spunea el. De cîte ori a strîns 
banii pentru răscumpărare, de atîtea ori stăpînul i-a mărit preţul. îl tot 
poartă cu vorba. Nu-1 bate, nu-1 pune la treburi grele, îl lasă liber noaptea, 
şi asta fiindcă ştie că Servius se duce şi munceşte la alţii pentru cîţiva aşi 10 . 
Acum, sărmanul, s-a îmbolnăvit! Nu e de mirare dacă zeii nu-1 vor lua la ei. 
Eu unul, jur pe Proserpina, dacă aş fi fost aşa de chinuit, mă lipseam de 
răscumpărare, ori îl omoram pe Synethus! 

— Asta o spui aici, faţă de noi! se porni altul, văzînd că Erastus nu mai 
zice nimic. De unde să ştim că tu nu eşti omul lui de încredere? Cum se 
face că, dintre toţi sclavii săi, numai pe tine te-a învoit să intri în colegiul 
nostru? 

Erastus începu să rîdă: 

— Jupiter mi-e martor, jur că nu ştiu, însă bănuiesc ceva. Dacă 
presimţirea mea e adevărată, aflaţi că nu m-am lăsat prins. De cîte ori mă 
întorc seara de la colegiu, Synethus mă aşteaptă, încearcă să afle ce se 
vorbeşte pe aici. Mă întreabă despre multe: care sclavi au fost torturaţi de 
stăpînii lor şi ei ce au spus, dacă săracii îi vorbesc de rău pe cei bogaţi, cine 
s-a mai răscumpărat, care sărac a fost făcut sclav pentru că nu şi-a plătit 
datoriile, şi fel de fel de întrebări de felul ăsta. Eu am simţit ce urmăreşte, 
de aceea nu-i spun decît ce vreau. 

— Adică, ce ai simtit? 

— Cum, tu mă crezi atît de prost, incit să uit ce ne spune mereu fratele 
Metrobius? Procuratorul, tribunul şi mulţi dintre cei bogaţi se tem că aici în 
colegiu s-ar putea să se pună la cale vreo răscoală a săracilor şi sclavilor. 


10 Monedă romană din bronz, de mică valoare. 

Revolte au mai fost în Dacia romană, mai ales pe la Ampelum şi pe la 
Brucla. 

— Ar mai trebui şi cîte-o răzvrătire! hurui vocea groasă a unui sclav 
voinic, roşcovan, cu căutătură rece. Numai aşa ne-am mai răcori niţel 
sufletele cu ticăloşii! 

— Bine, dar în răscoale piere multă lume! şopti cineva cu teamă. Cum 
să lupţi cu... 

Roşcovanul îi luă vorba: 

— Da, cad aproape toţi cei ridicaţi împotriva asupririi, dar sînt ucişi şi 
din aceia care torturează sclavii, jefuiesc săracii, se îmbogăţesc pe suferinţa 
noastră! Eu unul i-aş zobi cu multă poftă capul lui Laetius Vitalis. Ce vă 
uitaţi cu teamă, şi ce vă miraţi atîta? Nu ştiţi ce a păţit Crispina? Femeie 
săracă, rămasă văduvă cu trei copii, a fost încîntată de bogatul fermier să-i 
cedeze pămîntul pe care îşi are casa, în schimb el s-a legat să-i dea o 
bucată de loc în altă parte, precum şi banii trebuincioşi să-şi ridice alta, 
mai bună. învinsă de sărăcie, femeia a primit învoiala. Laetius Vitalis îşi 
pusese de gînd să-şi lărgească mult curtea, cu o ieşire nouă de la villa lui 
bogată, spre for. Crispina a început să-şi dărîme casa, dar după puţin timp 
ticălosul a-ntors-o, i-a spus că nu mai are nevoie de pămîntul ei. Acum se 
chinuieşte, sărmana, între cei doi pereţi rămaşi nedărîmaţi, peste care a 
înjghebat un fel de acoperiş. Nu ştiu ce o să facă la iarnă, că aici e ger de 
crapă lemnele. 

— Poate s-o găsi cineva să-i dea o mînă de ajutor, murmură o femeie ce 
stătea la spatele roşcovanului. 

— Cine? Noi, sclavii? întrebă, întorcîndu-se spre ea. Nu ne lasă stăpînii, 
iar cei săraci muncesc pe la alţii atît de mult, încît nu le rărnîne timp nici 
să se odihnească. 

Roşcovanul tăcu, întorcînd capul în partea spre care ceilalţi se uitau 
miraţi. De grupul lor se apropia plîngînd o femeie. Aşteaptă să-şi spună 
necazul. 

— Zeii nu vor să ne ajute! se vaită ea printre suspine. Am aflat că 
Synethus îl face pe Zenos sclavul lui! 

Femeia tăcu, ştergîndu-şi lacrimile cu dosul palmei. Cei din jur o 
priveau cu milă, ştiau că în curînd Zenos urma să-i fie soţ. Sărmani şi 
văduvi, amîndoi cu copii, uniţi, sperau să-i crească mai uşor în sărăcia lor. 

— Eu n-am aflat decît astăzi că Zenos a luat bani de la el, altfel nu l-aş 
fi lăsat, se porni din nou femeia. Acum ce să fac, încotro s-o apuc?! El 

aleargă ca un nebun, poate o găsi pe cineva să-l ajute. Cică Synethus se 
duce mîine la Zenos cu tabularul Bellinus, să-i facă actul de sclav. Am fost 
adineaori la Offas, i-am spus şi lui. Era cu Metrobius, nu prea au avut timp 
să mă asculte... 

învins de milă, roşcovanul se apropie de ea şi o strînse la piept. Pe faţa 
lui plutea un zîmbet sub care se ascundea revolta. 

— Linişteşte-te! Dacă i-ai spus lui Offas, nu vă lasă în necaz, o încuraja 
el. Să sperăm că zeii nu dorm, au ei grijă să pedepsească ticăloşi ca 
Synethus şi ca Laetius Vitalis! 

— Poate de aceea întîrzie atîta. Or fi prea multe ajutoare de dat şi 
colegiul n-o fi avînd destui bani, adăugă Erastus, ieşind mai în faţă, spre a 
fî mai aproape de femeie. Dacă era cu Metrobius, e o speranţă, au făcut ei 
multe lucruri bune. Hei, dar uite-i că au ieşit! schimbă el vorba, privind 
spre villa. Sînt veseli, zeii ne ajută, cred că au reuşit să împace toate 
necazurile... 

De sus de pe scara colegiului, Offas bătu tare din palmele lui mari de 
olar, făcînd semne în toate părţile pentru adunare. Lîngă el Metrobius ţinea 
în mînă un papirus. 

Se strînseră în grabă, nerăbdători să asculte ce vor spune magisterul şi 
ajutorul său. 

Offas îşi roti privirea pe deasupra lor, schiţînd un zîmbet larg. Pletele şi 
barba îi jucau în suflarea vîntului potolit ce cădea dinspre pădure. începu 
să vorbească, stăpînindu-şi greu vocea groasă, puternică: 

— Nici acum nu-mi place cum v-aţi aşezat! Aici sîntem fraţi, formăm cu 
toţii o mare familie, ne găsim în casa colegiului nostru. Iarăşi v-aţi grupat, 
cei liberi de o parte, iar sclavii de alta. Şi chiar aşa, femeile s-au tras 
deoparte de bărbaţi. Păi ce spuneţi, sîntem sau nu fraţi? Eu zic că e bine să 
vă amestecaţi: bărbaţi, femei, liberi şi sclavi, toţi laolaltă. Aşa să faceţi 
întotdeauna. 

Se produse o foiala scurtă. Fiecare se duse alături de cel pe care ar fi 
dorit să-l aibă în apropiere. Offas urmărea mişcarea, surîsul său se 
deschise şi mai mult. Reluă: 

— Uite ce frumos vă şade! Aşa arătaţi mai înfrăţiţi, mai legaţi. Nu ştiţi 
că numai prin unire vom putea înfrunta greutăţile şi potoli necazurile? 
Acum să mă ascultaţi în linişte, am să vă spun care a fost situaţia 
colegiului nostru în răstimpul anului ce s-a scurs. Din ceea ce s-a strîns de 
la fiecare, ne-am descurcat bine, deşi mai sînt unii cu contribuţia nedată. 

Eu şi fratele Metrobius am chibzuit mult şi cum îi cunoaştem bine pe fraţii 
noştri, pe unii i-am scutit de plată, pe alţii îi mai păsuim pînă vor putea 
strînge banii ce-i datorează, iar pe cei cărora am socotit că nu le stă bine să 
fie între noi, i-am scos din colegiu. Fratele Metrobius o să vă spună de pe 
papirus care este situaţia fiecăruia. 

Metrobius începu să strige numele celor ce nu-şi plătiseră contribuţia, 
precizînd dacă era iertat, păsuit sau scos dintre ei. 

— Are cineva ceva de propus? întrebă Offas, după ce Metrobius sfîrşi de 
citit. Poate că noi ne-am înşelat. E bine să îndreptăm greşeala. Gîndiţi-vă 
mai mult la cei pe care i-am alungat. 

— Păi, dacă numai ăştia sînt, eu zic că aţi greşit! strigă roşcovanul, 
apropiindu-se de scară. Mai sînt şi alţii care, deşi au plătit, trebuie să-i dăm 
afară! Nu cred ca voi să nu-i cunoaşteţi. 

Se întinseră murmure de aprobare în toate părţile. Offas săltă mîinile, 
făcîndu-le semn să tacă. Reluă cu voce mai aspră: 

— Fratele nostru a spus bine, mai sînt şi alţii, îi ştim şi îi vom scoate 
din colegiu, cu toate că au achitat tot ce se cuvenea. Cu aceia vom proceda 
însă în aşa fel, încît nimeni să nu cunoască adevăratele motive ale 
excluderii. Sînt unii mai slabi, nu-şi ţin gura, spun tot ce se vorbeşte aici, 
fără să-şi dea seama că fac mult rău acestei mari familii a noastră. Sînt alţii 
trimişi alături de noi ca iscoade, veniţi să ne trădeze, faţă de aceştia trebuie 
să fim neîndurători. Şi acum să trec mai departe, să vă spun cum am folosit 
banii colegiului. în anul care s-a scurs, au plecat la zei şapte dintre fraţii 
noştri: trei oameni liberi şi patru sclavi. Noi am făcut cheltuieli pentru a-i 
înhuma omeneşte, am pus la capul fiecăruia piatră de mormînt, pe care i s- 
a săpat numele şi s-a scris că a fost înmormîntat prin grija Colegiului 
săracilor. Tot în acest an am răscumpărat pe trei dintre fraţii noştri, care şi- 
au luat nume de oameni liberi: Fabricius 11 Nexos, Fabricius Dexter şi 
Fabricius Nonia. Eu şi fratele Metrobius ne-am gîndit să-l răscumpărăm şi 
pe sclavul Servius de la Synethus, pentru asta cerem dezlegarea voastră. 
Servius s-a chinuit prea mult, dacă nu ne grăbim, ajutorul nostru i-ar 
putea veni prea tîrziu. De fapt noi vom completa numai restul, pentru că el 
mai are ceva denari strînşi. îl întreb pe fratele Erastus, ce crede, vom putea 
să cădem la învoială cu lacomul de Synethus? 

— O să mărească din nou preţul răscumpărării! 


11 Sclavii eliberaţi de colegii adoptau nume derivate din cuvîntul faber — muncitor, meşteşugar. 

— Să dăm tîlharului cît cere! strigă roşcovanul. Şi, dacă ne-o veni 
vreodată bine, să luăm înapoi banii cu vîrf şi îndesat! 

— Vom plăti, căci avem de ajuns, reluă Offas. Vom mai da bani şi 
pentru altceva: ne-am gîndit să ajutăm pe văduva Crispina să-şi înalţe la 
loc casa stricată din îndemnul lui Laetius Vitalis. 

— O facem şi pe asta! încuviinţă roşcovanul. Dacă nu vom avea denari 
destui, s-o ajutăm care cu ce putem: unii cu munca, alţii cu lemne, cu 
cărămidă... 

— Bani sînt, aşa am socotit eu şi fratele Metrobius. Şi vom mai găsi 
încă pentru ceva: astăzi a venit plîngînd sora Iunilla, ne-a spus că tabularul 
o să-l dea pe Zenos ca sclav lui Synethus, pentru neplata unei datorii. 
Colegiul trebuie să-i ajute, sînt fraţii noştri. Eu aş zice că n-ar fi rău, dacă 
sora Iunilla ar da fuga după fratele Zenos şi l-ar aduce încoace, îi dăm cît 
trebuie, să se plătească de Synethus chiar în seara asta. 

— Fugi, Iunilla, nu mai sta! o îndemnă roşcovanul, întorcîndu-se spre 
ea şi împingînd-o uşor. 

— Sînt multe şi grele durerile omeneşti! continuă Offas, slobozind un 
oftat, privind după Iunilla cum se îndepărta în fugă, plîngînd. Şi acum, 
fraţilor şi surorilor, dacă socotiţi că eu şi fratele Metrobius am făcut bine, 
aşa cum am cheltuit banii colegiului nostru, să săltaţi cîte o mînă în sus. 
Iar de nu, noi ne vom da la o parte, ca voi să alegeţi pe alţii mai buni, mai... 

Printre zecile de braţe ridicate, roşcovanul îşi făcu loc cu coatele, pînă 
ajunse în faţa lui Offas: 

— Eu n-am săltat mîna, Offas, ai văzut bine, mie mi se pare încurcată 
folosirea banilor! Cît timp ai vorbit, am tot făcut socoteli în gînd, nu-mi iese 


cum... 

— Crezi că am oprit ceva pentru noi? îl întrebă Metrobius, lăsînd loc 
unui surîs. 

— Nu, răspunse roşcovanul, rîzînd şi el, bănuiesc că aţi mai pus de la 
voi. Am socotit că din ceea ce s-a putut strînge, abia dacă ajungea pentru 
cele şapte înhumări. Aşa că nu înţeleg cum aţi făcut, ce aţi făcut?! Noi am 
vrea să ştim... 

Roşcovanul aştepta ca Offas să vorbească, magisterul era dator să 
lămurească încurcătura descoperită. Dar el rîdea, privind spre poartă, 
întoarseră toţi capetele într-acolo... îl văzură pe Sargetius apropiindu-se, 
însoţit de Diurpanneus. 

— O vorbă din bătrîni spune cam aşa: „Vorbeşti de lup şi lupul la uşă!” 
Frate Gallius, îi răspunse roşcovanului, căci acesta îi era numele, colegiul 
nostru a avut bani, fiindcă ne-a ajutat bunul Sargetius. El este sprijinul 
nostru. 

Apropiat destul de mult, Sargetius prinse ceva din cele spuse de Offas. 
Vorbi din mers: 

— Ce bani? Cu ce v-am ajutat eu? întrebă stăpînindu-se să nu rîdă, cu 
privirea aţintită spre Offas. 

— Zeii să-ţi dea sănătate şi viaţă lungă, Sargetius! strigă roşcovanul, 
ridicînd deasupra capului o mină cu pumnul strîns. Tu întotdeauna faci 
ceva pentru săraci şi pentru sclavi. 

— Stai, Gallius, vezi că greşeşti! N-am dat nici un ajutor, numai am 
plătit dinainte partea pentru acest cioban al meu, spuse, întorcîndu-se spre 
Diurpanneus. Este om sărac, de mult m-a tot rugat să vorbesc cu Offas, să- 
1 primească şi pe el în colegiu. Altceva poate a dat bunicul Degidus. Ei, ce 
ziceţi, îl primiţi şi pe ciobanul meu? 

Ocolind un răspuns sau o confirmare directă, Offas schimbă vorba, deşi 
sensul rămase acelaşi: 

— Aşa e că astăzi am avut un prînz mai bogat ca niciodată? Multe din 
bucate ne-au fost aduse de la ferma lui. 

Din multe părţi se porniră mulţumiri, laude şi rugăciuni către zei 
pentru sănătatea lui Sargetius. Cu toată modestia lui, această manifestaţie 
spontană îl bucura, îi dădea o adîncă satisfacţie. Se gîndi că era potrivit ca, 
la atîtea dovezi de recunoştinţă, să răspundă cu o glumă, al cărei efect îl 
prevedea: 

— Eu v-aş îndemna că, dacă nu sînteţi mulţumiţi de modul cum Offas 
şi Metrobius au gospodărit colegiul în acest an, să vă alegeţi alt magister şi 
un alt comagister... Dar să lăsăm la o parte gluma, continuă el. Nu trăim 
timpuri prea bune. Poate că va veni o vreme cînd voi cei din colegiu va 
trebui să dovediţi că sînteţi uniţi, că îi ascultaţi şi urmaţi pe cei ce vă 
conduc. Dar toate astea la timpul lor, acum să ne vedem de prezent. Cred 
că ştiţi pentru ce am venit încoace. Sînt, ca şi voi, dornic să-l ascult pe Me¬ 
trobius. 

Offas şi Metrobius coborîră de pe treptele scării, apropiindu-se de 
Sargetius. Din adunare, unii se strînseră în jurul lor, alţii se împrăştiară. 

în fiecare zi de sărbătoare, spre seară, Metrobius vorbea celor dornici 
să-l asculte. 

Se frămîntase mult Laetius Vitalis să afle ceva din trecutul sclavului 
său şi totdeauna se izbise de muţenia lui tare ca stînca. Metrobius tăcea 
însă numai cînd era întrebat despre el, despre viaţa lui. în mijlocul celor din 
colegiu era un om volubil, gata oricînd să înveţe pe alţii, să explice cît de 
mult se întinde lumea, să povestească fapte din istoria popoarelor, să spună 
ce credea despre zei şi despre noua credinţă în învăţătura galileanului şi, 
mai ales, să vorbească, despre cele ce se puteau strînge în sufletele 
oamenilor. După ţinută, se vedea că nu dădea importanţă lucrurilor şi fap¬ 
telor mărunte. De înălţime potrivită, legat, brunet, cu privire vie, adîncă, pe 
faţa lui încadrată de părul încâlcit şi barba răvăşită plutea în permanenţă o 
undă de meditaţie şi umor. Laetius Vitalis rămăsese cu o teamă ascunsă 
faţă de sclavul învăţat. Neliniştea îşi avea obîrşia din cuvintele negustorului 
de la care îl cumpărase: 

— Cel ce mi-a vîndut acest sclav mi-a spus cinstit că era stăpînit de 
frica lui, deşi nu încercase în nici un fel să-i facă vreun rău. Ai grijă cum te 
porţi cu el. 

La început îl urmărise din umbră, îngrijorat să nu pună ceva la cale. Se 
văzuseră multe viile şi ferme arse de focurile aprinse de sclavi, fie din 
disperare, fie din ură şi răzbunare. Avea şi momente cînd punea să-l 
tortureze, la fel ca pe ceilalţi. Metrobius nu se ferea, nu se umilea, nu cerea 
iertare, privea în jurul său cu o lucire în ochi ce oglindea, în egală măsură, 
scîrbă şi compătimire. îl bănuise trecut la noua credinţă, dar se convinsese 
de totala lui indiferenţă faţă de zei şi de învăţătura galileanului. în cele din 
urmă, Laetius Vitalis cedase: îl învoise să se înscrie în Colegiul săracilor, 
lăsîndu-i mai multă libertate. Părăsise gîndul de a-1 vinde, numai din 
ambiţia de a fi stăpînul unui sclav învăţat, pentru că prin asta îi creştea 
prestigiul. 

Sargetius şi Offas, urmaţi de ceilalţi, porniră spre fagul cu coroană 
bogată din colţul dinspre pădure al curţii, locul unde de obicei ascultau 
prelegerile sclavului filozof. în mers, Sargetius îl luă de braţ şi îl întrebă cu 
ton în care răsuna pornirea spre glumă: 

— Frate Metrobius — îi spuse frate, ca şi cum şi el făcea parte din 
Colegiul săracilor — astăzi despre ce vrei să ne vorbeşti? 

Metrobius mergea privind în jos. Răspunse, fără să salte capul: 

— Despre multe. Niciodată nu mă pregătesc anume. Pornesc de la ceva 
în legătură cu cele petrecute peste zi, ori de la o întîmplare mai proaspătă. 
Sînt atîtea lucruri de spus oamenilor... 

Ajunşi sub frunzişul des al fagului, se aşezară pe iarbă în jurul 
scîndurii bătută pe patru pari, pe care şedea Metrobius cînd le vorbea. Pe 
feţele multora se oglindea nerăbdarea, curiozitatea. 

— Văd după privirile voastre cît sînteţi de dornici să mă ascultaţi, şi 
asta mă bucură, începu Metrobius cu voce calda, potolită. Oamenii sînt 
lacomi să afle multe, pentru că nu înţeleg multe din ale vieţii. Putem să ne 
întrebăm: De ce o parte din oameni sînt buni şi cealaltă răi? 

— Buni ca Sargetius, răi ca Synethus! strigă roşcovanul. 

— Ca ei şi ca alţii, relua Metrobius. De ce unii sînt urîţi, iar alţii 
frumoşi? De ce printre noi vedem firavi, neputincioşi, alături de oameni 
graşi, voinici? De ce unii înţeleg cu mintea mai uşor, alţii mai greu? 
întrebări de felul acesta se pot pune oricîte vreţi, însă numai la puţine s-a 
găsit un răspuns. Poate că unele vor chinui filozofii încă timp îndelungat. 
Eu unul n-am găsit bun nici un răspuns din cele date pînă acum. Aşa, de 
pildă, învăţaţii spun că tot ce există pe lume provine din patru lucruri: aer, 
apă, pămînt şi foc, străduindu-se să ne explice cum tot ce ne înconjoară se 
trage din aceste elemente. Este uşor oricui să înţeleagă ce este apa şi lutul, 
însă aerul şi focul nu. Mai ales focul. Avem foc din paie sau din lemne, dar 
cîteodată mai cade şi din cer, ori izbucneşte din adîncul pămîntului. Ca să 
iasă din încurcătură, oamenii au născocit zeii. Să nu vă mire, da, i-au 
născocit: unul pentru foc, altul pentru apă, şi mulţi alţii, pentru toate cîte le 
ştiţi. Dar nu numai că i-au plăsmuit cu mintea, atribuindu-le unele 
însuşiri, ci îi şi cioplesc, le fac chipuri din lemn, din piatră sau din lut, aşa 
cum măestreşte fratele Offas. V-aţi întrebat vreodată ce este un zeu şi ce 
putere are el? Cum ar putea să ne ajute o bucată de lemn, de piatră, sau de 
lut? Şi dacă mii de oameni îl au acasă frumos cioplit pe zeul Silvanus, 
înseamnă că atîţia Silvanuşi sînt? Iar dacă chipul de lut ars ţi-a scăpat din 
mînă şi s-a spart pe pardoseală, înseamnă că a murit, a pierit zeul? Nu vă 
spun toate astea ca îndemn să nu mai credeţi în idoli, ci să ne întrebăm, 
poate vom reuşi să înţelegem: există ei sau nu? Un zeu adevărat, cu viaţă, 
eu mişcare, cu putere de a te ajuta, ori de a-ţi face rău, n-a văzut nimeni, şi 
n-o să întîlnească niciodată, pentru că asemenea, fiinţe nu există. Văd că 
unii se miră, poate îi înfricoşează cele ce spun, alţii se supără. Le cer 
iertare, de aceea pentru astăzi numai atît vă spun. Uite că Iunilla l-a adus 
pe fratele Zenos. Eu şi Offas trebuie să mergem să-i dăm denarii cu care să 
scape de Synethus. 

D e la Erastus, Synethus nu reuşi să afle ce se hotărîse la Colegiul 
j săracilor, în legătură cu răscumpărarea lui Servius. Negustorul 
urmărea cu lăcomie să nu scape din mină banii sclavului. De 
aceea pîndea momentul potrivit, la apropierea, sfîrşitului, spre a-i face actul 
de eliberare, luîndu-şi plata. De cîtva timp Servius căzuse greu bolnav. N-ar 
fi făcut asta, dacă descoperea locul unde îşi ţinea ascunse economiile, căci 
după moarte tot ce era al sclavului rămînea stăpînului. 

De dimineaţă, Synethus se sculă îngrijorat, ţinînd-o drept la ergastule, 
să vadă dacă Servius mai era în viată. Găsindu-1 într-o stare mult 
înrăutăţită, trimise după tabularul Bellinus. Bolnavul îi spuse gemînd că 
banii îi ţinea la bătrînul Anthus, aedilul templului Apollo, că trebuie să-l 
aducă şi pe el. Liniştit şi bucuros — se şi vedea cu denarii sclavului 
muribund în palmă — Synethus trecu în curte unde începu să se ocupe de 
negustorie. Mărunt şi gras, cu ochi mici, ce arătau şiretenie, aproape chel, 
ştia să-şi conducă treburile cu multă uşurinţă, fără să alerge prea mult. în 
prăvălia lui mare şi arătoasă, peste drum de taberna lui Surillius, se 
vînturau neîncetat clienţii, ieşeau din tabernă şi intrau în prăvălie, ori 
ieşeau din prăvălie şi intrau în tabernă. Dincolo se întindea piaţa largă 
dintre Magnus şi Serdos, locul unde se strîngea lumea în fiecare 
săptămână. 

în acea zi negustorul trebuia să fie cu ochii-n patru: era tîrg, veneau 
mulţi „prostănaci” — cum îi plăcea să-i numească pe cei din împrejurimi, de 
prin vicuri — de la ei scotea cele mai mari profituri. Trecu prin prăvălie, 
prin magazii şi prin beciuri, cercetă dacă toate erau în ordine şi, mulţumit, 
lăudă sclavii de încredere, spunîndu-le că în acea zi vor avea mîncare mai 
bună şi vin mai mult. Nu avusese niciodată vilic nici actore pentru 
supravegherea sclavilor ori pentru ţinerea socotelilor. Cînd se pripăşise de 
la Ulpia Traiana Sarmizegetusa, începuse negustoria vînzînd mărunţişuri la 
o tarabă de lemn. 

Sclavul trimis veni repede cu tabularul, găsit în tabernă, unde îşi bea 

vinul de dimineaţă.. 

» 

— Jupiter şi Mithras să te ajute, Bellinus! îl salută el vesel. Pînă-1 aduce 
pe Anthus, poate vrei să guşti ceva. 

Cu toată bogăţia sa, negustorul arăta respect tabularului, deşi acesta 
era sclav public la oficiul dărilor. Cu el aranja ce avea de dat pentru 
imperiu, şi cît mai puţin. 

— Zeii să-ţi dea sănătate, Synethus! Pentru ce m-ai chemat? Mă 
grăbesc, astăzi e multă lume venită, am treabă! 

— Bine, lasă că pleci numaidecît. Să-mi faci, actul de eliberare pentru 
Servius. Sclavul e pe moarte, de ce să nu-i iau banii strînşi? Ai şi tu partea 
ta, Bellinus! îi spuse, clipind des. 

Zîmbetul împietri pe buzele tabularului: de la el împrumutase bani 
sclavul, urmînd să-i primească înapoi îndoit! 

— Asta nu pot, Synethus, nu pot! I-am dat mulţi denari. Dacă moare, îi 
pierd pe toţi. Mai bine mi-i iau înapoi de la Anthus! 

La o astfel de încurcătură, negustorul nu se aşteptase. Căută în grabă o 
cale de ieşire. Pierdea o parte din preţul răscumpărării, dar tot se alegea cu 
ceva. 

— Lasă că ne împăcăm noi, îţi restitui ce i-ai dat sclavului. 

— Dublu, aşa am înţelegere cu el! Te învoieşti? 

Synethus nu mai avu timp să răspundă. O pocnitură, urmată de 
zornăieli pe lespezile de piatră, îl făcu să se întoarcă speriat. Privi şi rămase 
încremenit: doi sclavi scăpaseră din mîini o amforă plină cu untdelemn, 
umplînd curtea de ulei şi cioburi. Paguba era mare. Furia parcă îi luă ve¬ 
derea. Strigă sclavii de încredere şi le porunci să-i bată cu vergile pe cei doi 
vinovaţi. De prezenţa tabularului aproape că uită. Se potoli cînd auzi pe 
cineva apropiindu-se, vorbindu-i: 

— în loc să-i baţi, după ce ţi-au făcut paguba, mai bine le dădeai o 
frînghie cu care să fi legat amfora. O duceau uşor agăţată de un par pus pe 

umeri. Nu vrei să-i ierţi? 

î 

Cel ce-i vorbea era Sargetius. Venise însoţit de Offas. 

— Un stăpîn poate să facă ce vrea cu sclavii săi! răspunse rîzînd, 
înclinîndu-se cu respect. Zeii îmi sînt martori că mă bucur de venirea unui 
quattorvir în prăvălia mea! Dacă vreţi să cumpăraţi ceva, sînt gata să vă 
servesc chiar eu. 

Sargetius îi spuse că era numai în trecere, cu el avea treaba Offas. Cînd 
auzi că magisterul Colegiului săracilor venise să-l răscumpere pe Servius, 
negustorul se schimbă dintr-o dată. Făcu un semn cu ochiul tabularului, 
pregătindu-se să lupte pentru un preţ mare. 

— Nu-1 vînd, Offas, sclavul e aproape însănătoşit! Iar dacă l-aş elibera, 
nu-mi dă colegiul cît vreau eu... 

Cu voce mieroasă, îl lăudă, se văită că avea nevoie de el, apoi ceru un 
preţ mult mai mare decît acela pe care sperase să-l obţină de la sclav. 
Repetă că n-ar fi dispus să-l vîndă. 

— Colegiul nu are atîţia bani, murmură Offas cu totul descurajat. Tu 
pretinzi un preţ cu care se pot cumpăra patru, cinci sclavi sănătoşi, buni de 
muncă! 

— Plăteşte-i, Offas, cît mai lipseşte dau eu! îl îndemnă Sargetius. Cînd 
faci o faptă bună, nu te opreşti în drum. 

Cuvintele lui Sargetius făcură pe lacomul negustor, mai îndatoritor. 
Vînzîndu-1 pe Servius, ieşeau bine socotelile cu tabularul, rămînînd pe 
deasupra banii strînşi de sclav pentru răscumpărare. Se temea numai ca el 
să nu moară înainte de a fi dus la colegiu. 

Soarele se ridicase pe cer mai sus de vremea prînzului, cînd Offas 
ajunse cu Servius la sediul colegiului, unde puse două bătrîne, iscusite în 
vindecarea bolilor, să-l îngrijească. 

Bucuros că totul se sfîrşise atît de bine în acea dimineaţă, Synethus 
trecu să-şi supravegheze sclavii, care albia mai pridideau să servească 
mulţimea de cumpărători. Era singura zi din săptămînă cînd alerga de 
dimineaţa pînă seara, fără să simtă oboseala, lacom să-şi sporească 
bogăţia. 

Pe la începutul după-amiezii, cînd căldura era toropitoare, un tînăr ce 
nu arăta să fi trecut de mult de douăzeci de ani, îmbrăcat cu togă subţire 
de vară, intră în taberna lui Surillius şi întrebă de prăvălia lui Synethus. 
Tabernagiul îl privi mirat, apoi rîse cînd îi dădu răspunsul: 

— în loc să fi cotit la stingă, spre tabernă, dacă o apucai la dreapta 
intrai drept în curtea ori în prăvălia lui. De nu te grăbeşti, poţi să stai să te 
odihneşti. 

Tînărul ceru mîncare şi vin. Se aşeză la o masă mai retrasă, în dreptul 
ferestrei, unde întîrzie pînă spre seară, privind spre uşa de la intrarea în 
prăvălia de peste drum. Mulţimea se rărise, piaţa rămăsese aproape goală. 
Socoti momentul potrivit, ieşi din tabernă, îşi potrivi bine toga şi intră la 
Synethus. De cum îl văzu, negustorul sări de pe scaun, gata să strige. 
Tînărul îi făcu semn să tacă. 

— Ce cauţi aici? izbucni, după ce alungă sclavul care îl adusese, într-o 
pornire nestăpînită. 

Tînărul se pregătise pentru o astfel de primire, de aceea aşteptase să se 
rărească lumea. II privi îndelung, săltînd din umeri. 

— De ce ai venit?! ridică Synethus pumnii ameninţător. Nu ţi-au fost 
destul ticăloşiile făcute la Ulpia Traiana Sarmizegetusa? Ai auzit că am 
agonisit ceva şi vrei să te înfrupţi? 

— Ce vorbe frumoase, de bună primire, rosteşte unchiul bogat, faţă de 
nepotul său sărac! se porni tînărul, aşezîndu-se pe scaun. Haide, dă-ţi mai 
departe drumul, varsă veninul din suflet şi, după ce te uşurezi, vom sta 
liniştiţi de vorbă. Ca să nu fii îngrijorat, află că n-am venit să-ţi iau nimic 
din avere. Iar dacă şederea mea la tine te supără, voi căuta să locuiesc la 
altcineva. 

— Şi ai să umbli fără căpătîi prin Porolissum? Am auzit de la buna şi 
sărmana ta mamă cîte scandaluri ai dezlănţuit acolo, în Ulpia Traiana. Cînd 
ai de gînd să te potoleşti, Euphoros? Cînd o să-ţi vină minte în cap? Şi de ce 
ai pornit încoace? 

Euphoros îl asculta zîmbind. Ochii negri, vii, plini de şiretenie, ca ai 
unchiului său, şi tot iscoditori, luceau cu clipiri dese. Faţa ovală, brunetă, 
cu un semn de cicatrice în obraz — parcă pus anume, spre a arăta că nu 
era lipsit de curaj — părul scurt, ondulat, negru ca abanosul, înalt numai 
atît cît trebuie să fie un bărbat bine făcut, toate contribuiau în egală 
măsură la păstrarea frumuseţii pure a înaintaşilor săi greci, veniţi în Dacia 
de prin părţile Corintului. Euphoros întristase multe fete din 
Sarmizegetusa. 

— M-am schimbat, unchiule! răspunse rîzînd. De la un timp mi-a venit 
mintea la cap, m-am potolit! 

— După ce ţi-ai îmbolnăvit mama, ai părăsit-o, lăsînd-o cu sufletul 
năpădit de durere! 

— Cine poate să ştie de ce boleşte un om? Nu vreau să spun că nu i-am 
pricinuit supărări, însă sînt unii care trec prin adevărate torturi sufleteşti şi 
tot trăiesc. Sclavii şi sclavele se zbat într-o suferinţă nesfîrşită, mai ales 
cînd zeii le-au dat şi un stăpîn rău. Da, unchiule, am devenit cu totul altul. 
Sînt pornit pe fapte mari şi, dacă zeii îmi vor ajuta, poate că va veni vremea 
cînd negustorul Synethus din Porolissum se va mîndri cu nepotul său! 

Pe faţa grasă, puhavă a negustorului jucau umbre de neîncredere, 
curiozitate şi nerăbdare. Venirea lui Euphoros n-o vedea cu ochi buni. Prin 
minte îi treceau tot felul de presupuneri. 

— Poate că Proserpina s-a trezit prea din noapte, de aceea am avut un 
semn rău încă de dimineaţă. M-am întrebat tot timpul — şi astăzi am avut o 
zi minunată, mi-au ieşit cîştiguri nesperate — să mă fi înşelat semnul acela, 
să nu dau de nici un necaz? Şi uite că stăpîna infernului n-a dormit, mi te- 
a trimis pe tine! Aşa, zici că eşti pornit pe fapte mari, vrei să mă faci să mă 
mîndresc cu tine?! Ce fapte, Euphoros? Să lupţi în arene, ca gladiatorii, să 
înveseleşti mulţimea, ca mimii?! 

Euphoros se aplecă şi-l bătu uşor pe genunchi: 

— Trăim timpuri de mari prefaceri, unchiule! 

— Tocmai de asta, mă băiete, îmi veni gîndul că ar fi bine să-ţi dau cît 
trebuie ca s-o porneşti spre Roma sau Atena. Tu nu vezi că pretutindeni, 
aici, la Napoca şi la Ampelum, mulţi au început să facă pregătiri de plecare? 

— Să facă, unchiule! Cu cît le vor sfîrşi mai repede şi vor pleca, cu atît 
mai bine pentru mine. Cînd se va anunţa şi retragerea legiunilor din Dacia, 
eu voi fi omul cel mai puternic de pe aceste meleaguri, voi fi... 

— Cum să fii puternic?! Tu vrei să rămîi?! Ce ai să faci prin pustietăţile 
de aici, prin locurile părăsite de oameni? 

Cu o mişcare sprintenă, Euphoros se apropie mai mult de el, se aplecă 
şi începu să-i vorbească în şoaptă: 

— Nu ştiu dacă ai auzit că dincolo de Danuvius a fost unul, Regalianus, 
ce se dădea drept urmaş al lui Decebal. A încercat să ia locul lui Gallienus, 
să devină împăratul Romei, dar a fost prins şi omorît. El s-a ridicat prea sus 
cu pretenţiile, fără să-şi dea seama că nu sosise momentul potrivit... 

— Şi tu ce ţi-ai pus de gînd? 

— Să ajung rege al Daciei. Al acestei provincii rămasă liberă şi fără o 
căpetenie, după ce legiunile vor trece dincolo de Danuvius! 

Synethus clatină cu putere capul şi se frecă la ochi. 

— Nu cumva visez?! Nu-mi vine să cred ceea ce aud! Iar dacă sînt treaz, 
atunci tu nu mai eşti în toate minţile, au pătruns în tine duhurile rele! Cum 
a putut să-ţi trăznească prin minte aşa ceva? 

— Stai, unchiule. Te-ai pornit, aşteaptă, n-am terminat, ascultă-mă! Să 
ştii că dacă rămîn în villa ta, nu trebuie să mă dai drept nepotul tău, ci un 
tînăr căruia i-ai acordat ospitalitate. De acum înainte, eu mă numesc 
Rundacitulp. E un nume curat de dac, cuprinde în el şi cuvîntul „daci”: 
Run-daci-tulp. în Dacia romană sînt destul de mulţi cei care vorbesc limba 
Romei, însă în sufletele lor se socotesc tot daci. 

— Aşa sînt şi pe-aici unii: Sargetius, Surillius... 

— Eu, unchiule, voi spune că mă trag dintr-un taraboste dac, pe care 
acea căpetenie, bărbatul acela viteaz numit Sarmis — ales rege de dacii şi 
sclavii răsculaţi — îl sortise să-i fie urmaş. Dacă vor pleca legiunile, nu este 
drept să rămînă cineva rege în Dacia părăsită de Roma? 

— Şi cine o să te creadă, mă băiete?! Tu nu vezi că te asemeni mai mult 
cu un grec de lîngă Acropole, din Atena, decît cu un vlăstar al unui dac? 

— în primul rînd, unchiule, am o dovadă. Am pus mîna pe un 
pergament rămas de la răsculaţii de atunci, un mesaj al lui Sarmis către un 
taraboste. Uite, ţi-1 arăt şi ţi-1 citesc. Este scris în limba dacilor, cu semnele 
scrisului nostru. Cunosc destul de bine limba lor. 

Euphoros trase pergamentul de la brîu, îl desfăşură cu febrilitate şi i-1 
arătă. Se vedea că era vechi, cu scrisul şters de vreme prin unele părţi. îl 
citi rar, apăsînd pe flecare cuvînt: 

„Sarmis către Bur . 

Hotărîre şi spe . Aşa cum . spus . legiunile . putea . copleşeas . 

Noi nu . şi vom . la ultima suflare. Tu să te . să aduci ajut . fraţii 

noştri. Şi dacă zeii.... dorinţa . clipa morţii... ca tu . iar..... vei fi . rege al 

Daciei .” 


— N-am înţeles nimic, Euphoros! 

— Ştiu, n-aveai cum să înţelegi. Acum ţi-1 citesc completînd părţile 
şterse, aşa cum voi susţine că au fost scrise, numindu-1 pe acel taraboste, 
Burodus: 

„Sarmis către Burodus, 

Hotărîre şi speranţă, 

Aşa cum adesea ţi-am spus, nu vom înceta lupta. Dacă legiunile ne 
încercuiau, puteau cu uşurinţă să ne copleşească. Noi nu ne vom retrage şi 
vom continua să rezistăm pînă la ultima suflare. Tu să te grăbeşti, să aduci 
ajutoare, dacii de dincolo de munţi sînt fraţii noştri. Şi dacă zeii au sortit ca 
eu să cad, dorinţa mea fierbinte în clipa morţii este ca tu să rămîi căpetenia 
răsculaţilor, iar după ce alungi legiunile, vei fi primul rege al Daciei eliberate.” 

Cu lăcomia trezită, Synethus smulse pergamentul din mîinile lui 
Euphoros şi privindu-1 îndelung, murmură: 

— Şi cum ai de gînd să faci? 

— Mai întîi voi căuta să dau de ştire printre cei care se mai socotesc cu 
sînge dac, că un urmaş de rege al Daciei trăieşte şi se pregăteşte să fie 
căpetenia lor, după plecarea legiunilor. 

— Cel care l-a avut, ştie că acest pergament se găseşte la tine? 
Bănuieşte că tu l-ai luat? 

— Nu, n-are de unde. 

— Era un urmaş de-al tarabostelui? Se gîndea că ar putea să devină 
rege al Daciei părăsită de Roma? 

— Nu. Mi-a spus că l-a găsit în coliba unui bătrîn singuratic, după 
moartea şi înhumarea lui de către un pădurar. 

— Ştiu eu ce să te îndemn?! Ar fi minunat să am nepotul, rege în Dacia! 
Mă tem însă — ceea ce a mai rămas din sîngele dac, mai fierbe încă — mi-e 
frică să nu ne lăsăm oasele pe-aici. Dar cum zvonul se întinde... 

— Care zvon? 

— Se vorbeşte tot mai mult că vor fi retrase legiunile dincolo de 
Danuvius. Hei, Euphoros, m-ai tulburat de tot, cu venirea ta n-am să-mi 
mai pot vedea de negustorie. 

— Nu Euphoros, ci Rundacitulp! îl corectă, ridicîndu-se în picioare şi 
pornind cu paşi rari să măsoare încăperea în lung şi-n lat. Eu, unchiule, de 
cînd am pus mîna pe acest pergament, am tot umblat prin Dacia, am căutat 
să stau de vorbă cu cît mai mulţi bătrîni. Acum cunosc destule: nume, 
întîmplări, fapte petrecute pe timpul lui Decebal, apoi în revolta condusă de 
Sarmis. Ai spus că în Porolissum este unul Sargetius, ce se socoteşte mai 
mult dac. Nu crezi că ar fi bine să încep întîi cu el? 

— Da, aşa se ţine! Aşa vorbeşte lumea, cică ar fi urmaş de căpetenie 
dacă. Se poartă însă ca un adevărat roman. E în colegiul de conducere al 
acestui municipiu, are fermă bogată şi e îndrăgostit de nepoata 
procuratorului. Bănuiesc că nu se gîndeşte să rămînă aici. Fata va pleca 
împreună cu mama şi unchiul ei, iar el, dacă o iubeşte cu adevărat, nu se 
poate să n-o urmeze. Hei, nepoate, nici nu îndrăznesc să gîndesc că ar fi cu 
putinţă ca un neisprăvit ca tine, o lichea care a făcut atîtea ticăloşii la Ulpia 
Traiana, să fie ajutat de soartă să ajungă rege al Daciei libere! 

— E tot aşa de cu putinţă, cum a fost cu tine: un sărac pripăşit de 
aiurea, ajuns mare bogătaş al Porolissumului. Asta nu miră pe nimeni. Ştii, 
unchiule, cînd îmi făceam loc prin mulţime, am întrebat cînd pe unul, cînd 
pe altul, unde stă negustorul Synethus. Şi ce răspuns crezi că am primit? 
„Cine, cîinele de Synethus? Hoţomanul ăla de negustor?” Şi te blestemau în 
toate felurile. 

— Ei, gura lumii! întotdeauna sărăcimea i-a duşmănit pe cei bogaţi. Tu 
nu te lua după ei. 

Synethus îl privi îndelung, zîmbindu-i. Uitase de oboseala zilei şi de 
socoteli. Se săltă de pe scaun şi rosti, înclinîndu-se: 

— Mărite rege, poate eşti istovit de drum şi înfometat. Mergem la villa, 
să pun să-ţi pregătească tot ce pofteşti. Şi, cum un rege trebuie să aibă un 
contubernal, ţi-1 dăruiesc pe sclavul Erastus. El te va însoţi oricînd şi 
oriunde! 


6 

M ' etella îl ştia pe Sargetius plecat la fermă, împreună cu 
Diurpanneus, de aceea se învoise ca Alliana să rămînă la Opilia 
^toată după-amiaza. De cînd cu spargerea cupei între Sargetius 
şi Iustus Valentinus îşi făcuse loc multă răceală. Dacă n-ar fi fost la mijloc 
Alliana, pe care procuratorul o adora, l-ar fi scos pe Sargetius din 
administraţia Porolissumului. 

Retrase în exedra villei, fetele nu mai conteneau cu rîsul, pornit din te 
miri ce. 

— Chiar te prinsese ameţeala, atunci cînd ai căzut şi ai sfărîmat cupa 
de pardoseală? o întrebă Opilia, închizînd un ochi, semn că n-o credea. 

— Dar trebuia să fac ceva, s-o fac să dispară... 

— Altfel nu te mai iubea Sargetius, nu? De ce n-ai spart-o în capul lui 
Laetius Vitalis? 

— Poate că n-aş fi făcut rău. Mă alegeam cu o bătaie bună de la 
unchiul Iustus, dar mă răzbunam, şi pentru Sargetius şi pentru mine. 

— Te-ai fi purtat ca o adevărată dacă! 

— Să ştii că sînt, aşa cum te socoteşti şi tu. Numai ca părul tău e mai 
blond decît al meu, iar albastrul ochilor mai deschis. Asta înseamnă că 
amîndouă sîntem dace, însă eu m-am născut la umbră, iar tu la soare! rîse 
ea. 

Trecuseră prea mulţi ani. Dacă despre Diegis mai povesteau bătrînii, de 
Carsida nimeni nu auzise. Cine ar mai fi recunoscut în trăsăturile fetei de 
atunci pe Opilia de astăzi? Acelaşi trup bine făcut, aceeaşi privire senină, 
adîncă şi dîrză, aceeaşi mîndrie şi bunătate! Peste viforul anilor, parcă se 
renăscuse Carsida. 

— Şi va porni o dacă spre Roma?! 

— La ce te gîndeşti, Opilia? 

— O dată cu retragerea legiunilor, pleci şi tu cu Iustus Valentinus. 

— Şi tu cu Sargetius! Vom merge împreună. 

— Eu?! De ce să rătăcesc într-acolo? 

— A, da, Diurpanneus! Vezi cum sînt? Mă gîndesc numai la mine. Dacă 
te-a îndrăgit, să meargă cu noi la Roma! 

Pe faţa Opiliei se aşternu o umbră de tristeţe. 

— Dacă-i sînt dragă! şopti ea oftînd. Dacă mă iubeşte, să mă urmeze la 
Roma! Te întreb, Alliana, ce ai să faci tu, poate că Sargetius n-o să 
părăsească Dacia, te vei hotărî să rămîi cu el? 

întrebarea Opiliei o zăpăci. Nu se gîndise niciodată la o asemenea 
eventualitate. 

— Dar mama şi unchiul Iustus?! se îngrijoră ea, neştiind ce să 
răspundă. Sargetius va merge cu mine! izbucni, abia stăpînindu-şi plînsul. 

în atriu răsunară paşi grei şi voci de bărbaţi. 

— Au venit. Şterge-ţi ochii, să ne prefacem că rîdem! în pragul exedrei 
se iviră Sargetius şi Diurpanneus. 

— Ce se petrece cu voi? De ce plîngi, Alliana? o întrebă Sargetius, 
săltînd-o în braţe. 

Diurpanneus făcu la fel cu Opilia. 

— Spune tu, Opilia, ce s-a întîmplat? 

— Am vorbit despre voi. Ne-am întrebat ce veţi face, dacă se retrag 
legiunile de-aici, şi... 

Ca săgetat, Sargetius simţi un fior prin inimă. 

— Altă dată să nu mai vorbiţi despre aşa ceva. Asta nu-i treabă de fete! 
le mustră el, strîngînd pe Alliana la piept. 

— Sargetius, te-a căutat un sclav de-al lui Synethus. A spus că a venit 
cineva de la Sarmizegetusa, vrea să vorbească ceva cu tine, schimbă vorba 
Opilia, încercînd să se sloboade din braţele lui Diurpanneus. I-am spus că 
te întorci spre seară. 

— N-o fi vrînd să mă duc eu acolo?! 

— Nu, vine el aici, cînd se lasă amurgul, continuă Opilia. 

Sargetius nu mai vorbise cu Synethus din ziua cînd Offas îl 
răscumpărase pe Servius. Bine îngrijit, sclavul devenit libert se însănătoşise 
repede. Deşi nu-şi recăpătase în totul puterile, începuse să lucreze cu plată 
alături de Offas, în atelierul de olărie al bătrînului Degidus. Fostul sclav lo¬ 
cuia într-o cămăruţă din villa Colegiului săracilor, unde făcea şi pe 
intendentul. 

Spre seară, Sargetius şi Diurpanneus stăteau de vorba pe treptele largi 
ale scării de marmură a villei, nerăbdători să afle cine era şi pentru ce 
venea străinul de la Ulpia Traiana. Ceea ce îi deosebea de la prima vedere 
era barba lui Diurpanneus, lungă, blondă, crescută în voie, pe cînd 
Sargetius se purta întotdeauna proaspăt ras, ca orice roman ce se considera 
de condiţie nobilă. Cînd auziră poarta, amîndoi ieşiră în calea lui Euphoros. 

— Mă rog Marelui Zamolxis pentru sănătatea voastră! salută noul venit, 
oprit la cîţiva paşi, înclinîndu-se, ducîndu-şi la piept mîna dreaptă ce-i 
ieşea de sub togă. 

Pe Sargetius îl miră salutul mai mult decît pe Diurpanneus. în Dacia, 
numai cei pierduţi prin adîncuri de văi şi munţi mai păstrau credinţa în 
Zamolxis. 

— Ne rugăm şi noi zeilor pentru sănătatea ta! răspunse Sargetius, 
privindu-1 cu o curiozitate sporită. Cum se face că ştii limba pe care astăzi 
n-o mai poţi auzi oriunde în Dacia, doar prin vicurile răzleţe din fundul 
văilor? 

— Faţă de daci, sînt dator să vorbesc în graiul străbunilor! rosti 
Euphoros cu multă stăpînire de sine. Mă port ca un roman, pentru că altfel 
n-aş putea umbla atît de uşor peste tot prin Dacia. Apasă pe umerii mei o 
grea chemare! Nu trebuie să cunosc liniştea pînă nu o îndeplinesc! Cum, voi 
nu mai folosiţi limba marelui nostru Decebal? Sau o faceţi din precauţie? 

Bănuiala şi curiozitatea sporiră la Sargetius. Poate că procuratorul şi 
tribunul se foloseau de această iscoadă, pentru a afla ce simţăminte poartă 
el în suflet?! Întîmplarea cu acea cupă spartă de Alliana nu le dădea pace? 
Şi apoi, noul venit vorbea de o „chemare” pe care o avea de îndeplinit. 
Spusese asta mai înainte de a arăta cine e şi de unde vine, aşa cum se 
cuvenea. 

— Noi vorbim limba noastră, adică a Daciei romane, răspunse 
Sargetius, deşi o înţelegem destul de bine şi pe cea dacă. Dar nu-mi stă 
bine să nu fac pe amfitrionul. Să mergem în casă. Vom sorbi cîte o cupă de 
vin, vom vorbi, ne vom cunoaşte mai bine. El este Diurpanneus, actorele de 
la ferma mea, unul din oamenii mei de încredere, de care nu mă feresc 
niciodată. 

în tricliniu, Euphoros nu se aşeză pe scaunul arătat de Sargetius. 
Rămase în picioare. 

— Mă numesc Rundacitulp, începu el cu emoţie, căutînd să ia o poziţie 
solemnă. La obîrşie, mă trag dintr-un taraboste, unul care a luptat alături 

de Sarmis, viteazul ales de răsculaţi să fie rege după alungarea legiunilor 
din Dacia. Chipul nu-1 am leit de dac curat, pentru că de la zdrobirea 
răscoalei, printre înaintaşii mei — ca şi printre ai voştri — au mai fost unii 
de alte neamuri, din cele ce s-au aşezat pe pămîntul nostru. Adesea sînt 
asemuit cu un grec, şi asta se vede bine pe faţa mea: seamăn cu mama, ea 
a fost o frumoasă fiică a Eladei. Am însă sufletul îndurerat al dacului. Sînt 
pornit să fac din nou Dacia o ţară nesubjugată, cu un popor liber! 

— Adică o ţară cu popor ieşit dintr-un aluat nou, preciză Sargetius, 
stăpînindu-şi neîncrederea. Eu nu te opresc, Rundacitulp, nu te abat de pe 
drumul pe care vrei să mergi. Nu văd însă pentru ce ai venit la mine? Sînt 
cetăţean onest al Daciei romane, şi tot aşa se socoteşte şi Diurpanneus... 

Vinul băut începea să-şi arate efectul. Se simţeau bine, deşi cele auzite 
îl tulburaseră pe Sargetius. După un răstimp de tăcere, pe faţa lui 
Euphoros îşi făcu loc un zîmbet plin de căldură, o înflăcărare reţinută, 
parcă pregătită dinainte: 

— Nu mă miră faptul că îmi vorbeşti cu atîta lipsă de încredere, ci mă 
bucură. Asta întăreşte în mine convingerea că se poate bizui cineva pe tine, 
fără nici o teamă. De cînd am venit în Porolissum, am căutat să prind cine 
se mai socoteşte urmaş al dacilor. Ştii că faţă de un necunoscut omul dă 
drumul mai uşor la tot ce gîndeşte, nu se fereşte de el. 

— Şi ce ţi-au spus? întrebă Sargetius rîzînd. 

— Ceea ce-am aflat m-a îndemnat să vin încoace cu toată încrederea. 
Trebuie să fii alături de mine, Sargetius, iar cînd legiunile vor părăsi Dacia, 
să întemeiem aici o ţară nouă, liberă! Tu vei fî alături de mine, ai să mă 
ajuţi să o conduc... 

Sargetius făcu ochii mari: 

— Cum să o conduci? Te şi vezi rege, Rundacitulp? 

— De drept trebuie să fiu! Aşa a fost cuvîntul de moarte al lui Sarmis, 
omul pe care eu îl pun alături de Decebal. 

Privindu-1 cu uimire, Sargetius se ridică în picioare. El se trăgea de-a 
dreptul din Sarmis, însă nu-i trecuse niciodată prin minte că ar putea să 
devină rege. 

— Am şi dovada, se grăbi Euphoros, văzînd schimbările ce se succedau 
pe faţa lui Sargetius, în timp ce trăgea de la brîu pergamentul. Citeşte! Asta 
a fost voia marelui Sarmis! Urmaşul acelui taraboste, al cărui nume este 
cam şters pe pergament, eu sînt. Străbunicul meu a fost tarabostele Bu- 
rodus... 



















Sargetius nu-1 mai ascultă, desfăşură sulul şi începu să citească. 
Mîinile îi tremurau uşor. Atingerea pergamentului, ţinut odinioară în mîini 
de către bravul său strămoş, îl făcu să se înfîoare. 

— Cine poate să ştie ce s-a petrecut în acele vremuri îndepărtate? 
murmură el, întinzînd pergamentul spre Euphoros. Aşadar, spui că te tragi 
din acel taraboste Burodus? Dealtfel, chiar dacă eu aş înţelege altceva, 
acum tot nu ar avea nici o însemnătate. A trăit în Marodava, a avut cetatea 
aci aproape, sus în poiană, un taraboste Burio, şi el om de încredere al lui 
Sarmis. Aşa am aflat de la cei bătrîni. Mulţi tarabosti l-au urmat pe 
căpetenia răscoalei. 

— Da, au fost. Am auzit şi eu de unii dintre ei: Burio, de care spui tu, 
Dagio, Chertebalos, cu feciorii lui Rhesos şi Dapyx, Burodus, strămoşul 
meu, Vezina, un preot — mare învăţat — Burillo... Toate astea le ştiu de la 
bunicul — tata a murit de tînăr — tot de la el am şi acest pergament. Mi l-a 
lăsat în clipa cînd şi-a dat sfîrşitul. 

Cele rostite de Euphoros cu atîta siguranţă şi iuţeală îl descumpăniră 
pe Sargetius. Noul venit cunoştea multe amănunte despre trecut, iar 
pergamentul constituia o dovadă grăitoare. Simţi cum sîngele începea să-i 
alerge năvalnic prin trup. Nu se mai putu stăpîni: 

— Rundacitulp, vei fi rege al Daciei! rosti el cu vocea uşor sugrumată de 
înflăcărare. Vom lupta cu toţii, vom face ca legiunile să grăbească plecarea, 
te vom recunoaşte ca rege, aşa cum a fost voia viteazului nostru înaintaş! 
Dacă se va dovedi însă că eşti o iscoadă trădătoare, sau un uzurpator al 
dreptului de a fi rege, noi cei care te urmăm te vom omorî fără milă! Jur că 
voi sta alături de tine, şi te încredinţez că răzbunarea va fi îngrozitoare! 

Euphoros — căruia de acum înainte toţi îi vor spune Rundacitulp — se 
săltă palid de pe scaun, cu privirea arzătoare şi hotărîrea întărită. Se şi 
vedea rege al Daciei. 

— Jur în faţa voastră, în numele Marelui zeu Zamolxis, că nu voi da 
înapoi din faţa nici unui pericol, că nu voi cunoaşte liniştea şi odihna pînă 
cînd Dacia nu va fî liberă! 

Mişcat de jurămînt, Diurpanneus rupse şi el tăcerea: 

— Acelaşi legămînt fac şi eu, Rundacitulp! Dar să nu uiţi un lucru: cînd 
mă prinde mînia, să ştii că sînt mai rău decît Sargetius! Dacă ne-ai minţit, 
sau ne vei trăda, îţi voi împroşca cenuşa în cele patru vînturi! Strămoşii 
noştri îi ardeau de vii pe trădători. 

— Aşa să faci, frate Diurpanneus! întări Rundacitulp. 

— Acum ne va fi mai uşor, reluă Sargetius cu înflăcărarea nepotolită. 
Vom da în taină sfoară prin ţară, printre cei ce se mai socotesc urmaşii 
dacilor, că îl avem între noi pe acela care ne va fi rege, cînd legiunile vor 
părăsi Dacia. 


7 

'ia Dacia Traiana din Ulpia Traiana Sarmizegetusa se lungise mult, 
pe măsură ce colonia înălţată din ordinul împăratului Traian 
trecuse dincolo de zidul de apărare. Spre capătul ei dinspre apus, 
de sub dealul din apropiere, aşezările se mai răreau. în acel amestec de 
case mărunte şi sărăcăcioase se puteau distinge două clădiri învecinate. 
Una — atelierul de fierărie al lui Timocles, iscusitul făurar, din hornul 
căruia toată ziua urca domol o şuviţă de fum, iar prin uşa larg deschisă se 
împrăştiau pînă departe loviturile de ciocan pe nicovală. Cealaltă — villa lui 
Castinus, negustorul de sclavi, ascunsă într-o curte largă, împrejmuită cu 
zid înalt de piatră, întotdeauna închisă şi tăcută. Timocles se bucura de 
faimă nu numai ca meşter făurar, ci şi ca om cinstit, potolit, cu suflet bun. 
Cele două calfe ale sale — Cletus şi Dassius — lucrau cu dragoste şi 
plăcere, ca şi cum stăpînul atelierului era tatăl lor. 

într-o zi de început de vară — trecuse de amiază — Timocles şi Cletus 
plecară să ducă unui negustor topoarele, sapele şi secerile lucrate. 

Rămas singur în atelier, Dassius sufla în foc cu foalele, încălzea fierul 
şi-l bătea cu oboseală multă şi spor puţin. Numai cînd se ajuta cu Cletus, 
cînd loveau amîndoi cu ciocane grele în fierul întors cu măiestrie de meşter, 
îl întindeau şi-l lăţeau de parcă ar fi fost moale ca lutul olarului. în cele din 
urmă stinse focul de pe vatră, puse sculele la locul lor, închise uşa şi porni 
plin de voie bună spre casă. Stătea departe, aproape că trebuia să taie în 
două Sarmizegetusa, să iasă între dealuri şi, după un scurt urcuş, să 
ajungă la casa lui mică, ascunsă între pomi, la marginea pădurii. Ieşit în via 
Dacia Traiana, se opri o clipă şi privi soarele. Mai era timp pînă să scapete 
după creasta muntelui din apropiere. Şovăi să treacă pe lîngă terme şi prin 
for, ca şi cum se temea să nu împrăştie din fericirea ce-i umplea sufletul. Se 
hotărî, traversă pe partea stîngă şi o apucă pe o potecă, făcînd un mic ocol 
pe dinafară oraşului. Era devreme, nu voia să se grăbească, deşi dorul şi 
căldura arzătoare din suflet îl împingeau să zboare. Fericirea lui era Diegia! 

Nu putea să mai trăiască viaţa decît avînd-o alături de el. Dincotro fusese 
adusă, nu reuşise să afle. Fata nu cunoştea locul unde se găsea, de aceea 
nu-şi dădea seama în ce direcţie se lăsa ţinutul din care latronii o răpiseră. 
De cîte ori făcea ocolul Sarmizegetusei, urmînd poteca, lui Dassius îi plăcea 
să retrăiască zbuciumul din acele zile de grea frămîntare. Cînd auzise 
vaietele dinspre villa lui Castinus, se strecurase printre atelier şi zidul ce 
împrejmuia curtea negustorului de sclavi, se urcase în nucul ce se întindea 
peste acoperişul fierăriei, ascunzîndu-se în frunziş. Pînă atunci nu mai 
privise niciodată în curtea bogatului vecin. în cadrul unei ferestre zăbrelite, 
văzuse chipul frumos al fetei, încadrat de părul bogat, auriu, cu ochii 
plutind în lacrimi. Din clipa aceea îşi pierduse liniştea şi somnul. 
Frămîntarea îl chinuise multe zile, pînă reuşise să afle printr-unul din servi 
domestici 12 ai negustorului cine era fata şi ce soartă o aştepta. 

Castinus nu se ocupa numai cu negustoria de sclavi, era şi căpetenie 
de latroni ce răpeau fete şi femei de dincolo de hotarele imperiului, pe care 
el le vindea în afara Daciei. Dovezile de cumpărare a acestor victime sortite 
sclaviei le obţinea de la unul din tabularii oficiului public din cartierul său. 

Cînd Castinus se pregătea să plece cu noi sclavi spre Tomis, zeii se 
arătaseră îndurători cu Diegia: sosise vestea înaintării goţilor în Moesia. 
Negustorul se văzuse astfel nevoit să-şi amîne plecarea, iar după cîteva zile 
căzuse bolnav. în vremea aceea, meşterul Timocles nu ştia de ce Dassius îi 
ceruse bani mai des decît oricînd, pe care îi dădea lui Saturnius, sclav de 
curte al lui Castinus, ajutîndu-1 să se răscumpere, iar acesta, drept 
recunoştinţă, îi uşurase să ajungă la fată şi s-o convingă să-l urmeze. 
Tîrziu, după miezul nopţii, cînd curtea era pustie, reuşise să o scoată din 
villa nesimţit de nimeni. Cu o zi înainte, Saturnius devenise libert, astfel că 
în dimineaţa ce urmă părăsi Ulpia Traiana Sarmizegetusa, îndreptîndu-se 
spre Ampelum. Cînd Dassius dusese pe Diegia acasă, buna lui mamă 
rămăsese împietrită în prag, strigîndu-i mîniata: 

— Ce duhuri rele te-au îndemnat să iei copila dintre ai ei? De unde ai 
adus-o? Sau e străină! Ai cumpărat-o de la vreun negustor de sclavi? 

El izbucnise în rîs: 

— Nu, mamă, n-am cumpărat-o. Am răpit-o de la hoţul de Castinus! 
Am scăpat-o de sclavie! 

De atunci Diegia rămăsese ascunsă la ei, iar bătrîna o îngrijise ca pe 
propria-i fiică. Ar fi vrut să o ducă la familia ei, însă nu ştiau unde. Trecuse 


12 Sclavi de curte, de gospodărie, care nu mergeau la lucrările agricole. 

toamna, iarna, apoi primăvara. între Dassius şi Diegia se înfiripă dragostea 
nestăvilită a tinereţii. Pentru amîndoi zilele păreau prea lungi, aşteptau 
nerăbdători căderea serii, cînd el revenea acasă. Acum de mult ei sînt soţ şi 

soţie. 

» 

Grăbind paşii, Dassius zări printre fagii rari lumina opaiţului de la 
căminul său drag. Ştia că Diegia îl aştepta cu arzătoare dragoste. La 
scîrţîitul porţii, ieşi în prag, aşa cum făcea totdeauna. O sărută şi intră, 
cuprinzîndu-i mijlocul cu braţul. 

— Ai venit, dragul mamei? îl primi bătrîna, privindu-1 la lumina slabă a 
opaiţului. 

— Da, mamă, am plecat mai devreme. Dar ce, după vorbă parcă eşti 
cam întristată. Nu cumva te-a necăjit Diegia? 

— Nu m-a supărat zeiţa mamei, altele sînt grijile! Poate că Cibela, 
mama zeilor, ne pune la grele încercări! Dar spune-i tu, Diegia mamă, ce s- 
a petrecut astăzi! 

Cu presimţire rea în suflet, Dassius le privi pe rînd. 

— Ar fi mai bine să mănînci, pe urmă afli şi de supărare! îl îndemnă 
bătrîna, ştergîndu-şi ochii de lacrimi. 

— Nu-i vorba de supărare, mamă, murmură Diegia, înecîndu-se în 
plînsul pe care nu-1 mai putea învinge, ci de îngrijorare! Eu şi el va trebui să 
luptăm cu tîlharul! Dassius, spre seară am ieşit în curte să îngrijesc florile, 
aşa cum fac de obicei. La răstimpuri mă săltăm, privind peste zăplaz în 
calea ta. Ştiam că nu e vremea să vii, dar aşa fac atunci cînd se apropie 
amurgul. O dată am cătat în lungul potecii în clipa cînd Ursan a început să 
mîrîie, apoi să latre. Eu, în joacă, l-am asmuţit. Nu mă gîndeam că s-ar afla 
cineva prin apropiere. De cînd m-ai adus aici nu m-a supărat nimeni, iar eu 
nu m-am temut de nimic. Cîinele a ieşit pe poartă şi s-a repezit lătrînd spre 
copacii de lîngă ograda noastră. Am privit după el, bănuiam vreo jivină de-a 
pădurii. Am văzut cînd dintr-un tufiş au ieşit doi oameni în fugă, pierind în 
pădure. 

— De asta te-ai speriat aşa tare, Diegia?! se miră el, strîngînd-o la piept. 

— Nu, dragul meu, nu m-am temut fiindcă ei s-au apropiat de ograda 
noastră, ci pentru că pe unul l-am semuit cu vilicul lui Castinus. Ce ştiu 
eu?! Poate că zeii... 

Dassius o privea îngrijorat. 

— Crezi că nu te-a înşelat vederea, Diegia? 

— Ar fi bine, m-aş bucura. Dar l-am recunoscut după mersul lui 
şchiopătat. A fost vilicul lui Castinus! 

Faţa lui se întunecă. Gîndi că negustorul de sclavi dăduse de urmele 
Diegiei şi, totodată, aflase cine o răpise de la el. Stătu un timp în cumpănă: 
să dea lupta făţiş cu oamenii lui Castinus, sau să caute o cale de a le 
dejuca intenţiile. Se hotărî: 

— Tu, mamă, rămîi acasă, iar eu cu Diegia mergem să dormim în altă 
parte noaptea asta! 

— Să te duci, băiatul maniei, dar să îmbuci ceva la iuţeală. 

— Nu, mamă, n-am vreme de pierdut! Sîntem în pericol. Pe ea vor ei să 
pună mina. Să stai fără teamă, am eu grijă de ei! 

Fără prea multă pregătire, Dassius luă pe Diegia de mînă şi porniră în 
fugă spre vale. Nu-şi potoliră goana decît cînd pătrunseră printre casele de 
pe via Dacia Traiană, calea de plimbare a tineretului. Liniştiţi, s-au 
îndreptat spre casa lui Cletus, cealaltă calfă a meşterului Timocles. Pe la 
miezul nopţii, împreună cu alţi prieteni de-ai lor, pîndiră şi alungară cu 
bîtele patru oameni care căutau să se apropie de casa în care bătrîna 
aştepta cu opaiţul aprins zorile, năpădită de teamă. 

A doua zi, la atelier, povestiră cele petrecute peste noapte. Timocles era 
un om dintr-o bucată. în cei cincizeci de ani de viaţă învăţase multe despre 
oameni şi despre legile imperiului. Ascultîndu-i pe tineri, îşi schimba 
nerăbdător greutatea trupului de pe un picior pe altul, răsucindu-şi 
neliniştit vîrfurile mustăţilor lungi şi aspre. îl văzură scoţîndu-şi şorţul de 
piele cu care lucra la nicovală, apoi îmbrăcîndu-şi tunica cea curată. 

— Voi să vă vedeţi de lucru. Eu mă duc la Castinus să stau niţel de 

» * 

vorbă cu el. Dacă pînă acum n-a aflat cine este Timocles, astăzi o să-i spun! 

Viclean, negustorul de sclavi bănui pentru ce venise făurarul. De aceea 
căută să se prefacă bucuros de vizită: 

— Toţi zeii să te ţină, vecine! începu el. De mult doresc să te văd venind 
pe la mine, să golim cîteva cupe de vin, să ne întrebăm de sănătate. Cu un 
prieten meşter iscusit ca tine, oricine se poate mîndri... 

— Lasă astea, Castinus! i-o reteză Timocles. N-am venit de dragul tău! 
Spune-mi, ce te-ai apucat să faci azi-noapte? Tu ai uitat că Dassius e calfa 
mea, că cine îl loveşte are de-a face cu mine? 

Negustorul îşi dădu seama că nu avea nici un rost să tăgăduiască, să 
susţină că nu ştie nimic despre cele petrecute. 

— Ai şi aflat, meştere? îl întrebă rîzînd. Am crezut că hoţul n-are curaj 
să-ţi spună. 

— Care hot? 

* 

— Cel care mi-a furat sclava cea tînără şi frumoasă! 

— Dar dacă hoţul eşti tu, Castinus? îi strigă făurarul negru de mînie. 
Cum ai putut să... 

Fără să-şi piardă cumpătul, negustorul trecu la ameninţări: 

— Voi anunţa garda de legionari. Mă voi plînge că ai intrat la mine în 
curte, m-ai batjocorit, m-ai făcut hoţ! 

Timocles îl săgeta cu ochii lui mari: 

— Da, eşti hoţ de sclavi! Pe fată ai furat-o de undeva de dincolo de 
munţii de la răsărit de soare! 

— Am actul de cumpărare, încheiat de tabularul oficiului. 

— Şi ăla e un tîlhar, continuă meşterul. S-a îmbogăţit, ca şi tine, din 
furtişaguri! Acum, Castinus, să te duci să-i anunţi pe legionari, iar eu voi 
pleca spre guvernator. Ar fi bine să se ştie ce fel de negustor eşti tu! 

Ameninţarea făurarului îl făcu pe Castinus să-şi piardă stăpînirea. 
Simţea că va scăpa din mîini nu numai fata, socotită un cîştig bun, ci că se 
spulberă şi faima de negustor cinstit şi bogat. Prins de mînie şi disperare, 
începu să strige vilicul şi sclavii aflaţi în apropiere. Meşterul nu se înfricoşa. 
Puternic şi vînjos, se repezi şi-l înşfacă de piept cu o mînă, iar cu cealaltă îşi 
trase cuţitul de la brîu şi-l ridică ameninţător, îndreptîndu-1 spre gîtul 
negustorului. Faţa lui se făcuse vînătă de mînie. 

— Dacă mai strigi, spăl jungherul ăsta-n tine! Eu poate că n-oi muri, 
căci sînt în stare să mă lupt cu douăzeci de vilici de-ai tăi. Dar pe tine te 
căsăpesc într-o clipită! Şi să mai ştii una, Castinus: cînd sclavii te vor vedea 
mort, se vor apropia de mine împinşi de dorinţa de a-mi mulţumi, bucuroşi 
că au scăpat de un tiran ca tine! Mai strigă, daca vrei să te zbaţi ca un pui 
de găină prin praful din curte! 

Tremurînd, palid, negustorul schimbă vorba, încercînd să scape din 
mîna făurarului: 

— Dă-mi drumul,Timocles! Ce te-ai aprins aşa? Am glumit. Aţi văzut ce 
puternic e meşterul? se adresă apoi el sclavilor adunaţi în jur. Numai cu o 
mînă te saltă şi te izbeşte de pămînt. V-am chemat să vă duceţi în ogradă, 
aveţi acolo treabă de făcut. Haide, plecaţi mai repede! Dar eşti rău la mînie, 
vecine!... 

Pregătindu-se să-şi pună cuţitul la brîu, Timocles murmură, suflînd 
greu, pradă furiei: 

— Aşa, Castinus! Să ştii că mai sînt şi oameni cu care nu trebuie să te 
joci! Dacă nu-ţi opreai sclavii, să ştii că eram hotărît să te trimit la 
Proserpina! 

Negustorul se trase cîţiva paşi înapoi. 

— Şi ce vrei de la mine, Timocles? îl întrebă, negăsind cum să înceapă, 
spre a ajunge la împăcare. 

Făurarul îi aruncă o căutătură plină de dispreţ. Punîndu-şi mîinile în 
şolduri, îi vorbi răspicat: 

— Pe hoţii din imperiu n-o să-i stîrpesc eu. Am auzit că la Roma sînt 
alţii mai ticăloşi. Eu nu-ţi cer decît atît: să părăseşti pentru totdeauna 
gîndul de a pune mîna pe fată, iar de calfa mea să nu te atingi! Să ştii că 
Diegia şi Dassius sînt de mult soţi. Dacă mai încerci o dată, jur pe toţi zeii 
că-ţi retez beregata! De m-ai înţeles, Castinus, ar fi bine să te pregăteşti de 
plecare. Se tot întinde zvonul că Roma îşi va retrage legiunile din Dacia. 

Timocles se întoarse şi plecă spre poartă, fără să-l salute. Rămas 
locului împietrit, negustorul îl urmări cu privirea pînă îl văzu pierind după 
colţul zidului de piatră ce-i împrejmuia curtea. 
















CAPITOLUL II 




1 

partea de sus a Ampelumului, în locul unde valea se îngusta mai 
mult, se vedea de departe taberna „La bucuria lui Bachus”, zidită din 

JLcărămidă, pe temelie de piatră. Tabernagiul — Tenax — era un trac 
voinic, gras şi lat în spete, cu un ochi lipsă, pierdut în desele încăierări 
dintre cei prinşi de tăria vinului. Acolo cu greu putea cineva să ţină o 
tabernă. Sleiţi de munca din galeriile prin care spărgeau stîncile în căutarea 
aurului, sclavii şi cei ce munceau cu plată se aruncau seara asupra 
străchinilor cu cîrnaţi şi a oalelor cu vin, potolindu-şi foamea şi setea. De 
multe ori se stîrneau încăierări în urma cărora pardoseala rămînea plină de 
cioburi şi ţăndări. Mulţi tabernagii, aduşi de speranţa unei îmbogăţiri, 
fuseseră nevoiţi să plece mai săraci decît veniseră. Numai tracul cu firma 
„La bucuria lui Bachus” se ţinea tare, ajunsese să fie temut de toţi. 

La o masă mai retrasă din fundul tabernei, stăteau de vorbă mai mulţi 
oameni: sclavi, liberţi şi din cei ce munceau cu plată. Toţi căutători de aur 
şi toţi doborîţi de munca grea pe care le-o cerea legulul 13 Aelius Marius. îl 
ascultau pe Pollio, un sclav cu gîtul scurt şi gros, cu faţa aproape pătrată şi 
cu privire tăioasă, rece, care săltase pumnul mare şi greu, izbind cu putere 
în masă de făcu să sară cănile cu vin: 

— Pe Saturn, că nu glumesc! răsună vocea lui groasă, ce părea un 
huruit. Cînd voi simţi că legiunile se retrag, mă fac nevăzut prin păduri, 
rămîn în Dacia! Am să mă descurc eu, n-o s-o duc mai rău decît trăiesc 
acum ca sclav! 

— Vrei să rătăceşti alături de fiarele din codri? îl întrebă, cu voce 
piţigăiată, libertul Silius, aşezat în faţa lui. 

Pollio se uită lung la el şi rîse: 


13 Leguli — arendaşi de mine de aur. îşi susţineau interesele organizîndu-se în colegii (Colegia aurariarum). 

— Tu nu te gîndeşti să rămîi din două motive: primul, că acum eşti un 
om liber şi acolo în imperiu te vei putea descurca în vreun fel. Iar al doilea, 
că aşa pirpiriu cum eşti, n-ai putea s-o duci mult prin acele locuri sălbatice. 

— Dar de ce prin păduri, Pollio? întrebă Artemidorus, şi el tot sclav, tot 
aşa de voinic, brunet, cu privire vie. 

— Dar unde? Să mă prindă legionarii? O dată fugit, nu vor mai pune 
mina pe mine. Iar de s-ar întîmpla să întîlnesc vreunul, îi zdrobesc ţeasta 
cu un colt de stîncă! 

— Eu gîndesc că cei ce rămîn ar putea să se adăpostească prin castrele, 
vicurile şi cetăţile pustii, continuă Artemidorus. Vor alege cele mai frumoase 
viile, prăvălii, taberne... 

Pollio slobozi un hohot de rîs, bătînd iarăşi cu pumnul în masă. Privirea 
lui se lumină: 

— Zeii au început să-ţi descurce mintea, Artemidorus! Ştii că aşa s-ar 
putea să fie? Bănuiesc că legiunile se vor căra înainte, după ele vor fugi cei 
bogaţi, iar la urmă sărăcimea. 

— Eu zic că, de va fi să plece, legiunile părăsesc Dacia în urma tuturor, 
îşi dădu Silius părerea. 

— Chiar şi aşa, reluă Pollio, aici nu se va mai găsi nimeni să se 
împotrivească celor ascunşi prin păduri. Pe toţi zeii, parcă se face lumină şi 
în capul meu! Cei rămaşi pe loc nu vor avea decît de ales: viile, pămînt de 
muncă, ferme părăsite... 

— Vor mai fi şi alţii, îl întrerupse Saturnius. Eu, cum ştiţi, am venit de 
curînd de la Ulpia Traiana, cunosc ce se vorbeşte pe-acolo. Se spune că 
urmaşii dacilor nu se gîndesc să părăsească pămîntul strămoşilor lor. 

Scăpat de la Castinus, cu certificatul de eliberare la brîu, Saturnius nu 
avusese curaj să rămînă în Sarmizegetusa. Plecase la timp. După fuga 
Diegiei, negustorul pusese să-l caute pe sclavul eliberat, plătise bine, iar 
legionarii răscoliseră peste tot, fără să-i dea de urmă. Sosit la Ampelum, 
noul libert se angajase la legulul Aelius Marius, fiind repartizat în galeria 
unde lucra echipa din care făceau parte Pollio şi Artemidorus. 

Nonus, om liber, trecut la învăţătura galileanului, interveni clătinînd 
din cap: 

— Da, vor mai fi şi alţii care nu vor pleca. Pentru ce să ne ducem în 
imperiu? Să suferim persecuţii, să fim supuşi la chinuri? Aşa cum voi, 
sclavii, visaţi să vă vedeţi liberi, noi nădăjduim să avem linişte, să ne putem 
ruga fără teamă celui atotputernic. Credincioşii din Ampelum nu-1 vor 





















părăsi pe martirul Vitellius, binefăcătorul ucis pentru că a dat ajutor 
bolnavilor doborîţi de ciuma care a bîntuit prin aceste părţi în anii de după 
supunerea Daciei. în basilica noastră se păstrează scrisă povestea vieţii 
triste a acestui mucenic, ajuns din tribun sclav, apoi sfînt. 

în tabernă tumultul sporise. Cei de la mesele din jur vorbeau şi rîdeau 
zgomotos. în colţul opus al încăperii, mai mulţi legionari stăteau în jurul 
unui decurion, toti cu ulcele în mîini. 

— Priviţi armata Romei, şopti Pollio, întorcîndu-se spre masa 
militarilor. Nu mai este decît o adunătură de secături, de neisprăviţi. Dacă 
sclavii s-ar strînge în cete de luptă, avînd în fruntea lor un conducător cum 
a fost acel Sarmis, armata asta de netrebnici ar fi zdrobită, iar sclavia din 
imperiu desfiinţată! 

— Sînt mai hoţi decît latronii de codru! adăugă Silius. 

— La Sarmizegetusa lumea s-a săturat de silniciile şi jafurile 
legionarilor! întări Saturnius. 

— Este o vorbă, reluă Pollio, peştele de la cap se împute. De cînd 
generalii şi alte căpetenii se bat între ei, dornici şi lacomi să ajungă 
împăraţi, dezordinea şi destrăbălarea a cuprins toată armata Romei. Şi- 
atunci, pentru ce legionarii şi decurionii nu şi-ar face de cap? Vedeţi voi, eu 
nu mă pricep să privesc în firea lucrurilor, aşa cum le pătrunde un filozof. 
Nu ştiu ce mă face să cred că imperiul este asemenea unei case cu lemnăria 
numai putregai, pe care cea mai slabă furtună poate s-o prăbuşească. De 
multe ori m-am gîndit că, dacă zeii m-au sortit să fiu sclav, ar fi fost un... 

— Tu ai suflet bun, Pollio! îl întrerupse Nonus. Poate că n-o să se 
scurgă mult timp pînă treci la noua credinţă. Cînd vei deveni om liber, vei 
veni lîngă noi în basilică şi vei... 

Nonus tăcu, văzînd că nici unul de la masă nu-1 mai asculta. La spatele 
lui Pollio se oprise tabernagiul, îi şoptea ceva la ureche. Aşa gras şi voinic 
cum era, Tenax nu putea să vorbească încet, încît cei din jur înţeleseră 
despre ce era vorba: 

— Dazia e la mine în bucătărie. Te caută. Plînge de ţi se rupe inima. 
Cică spre seară a plecat cu tatăl ei să ducă mîncare unui aurar greu bolnav, 
care nu are pe nimeni. Spune că tu îl cunoşti. 

— E Dexip, confirmă Pollio. 

— Au mers amîndoi la locul acela nenorocit, reluă tabernagiul, unde 
legulii îşi au ergastulele, iar aurarii liberi — bordeiele. S-au apropiat de 
coliba lui Dexip, fără să-şi dea seama că legionarii urmăresc să nu se 

scoată aur pe ascuns, să nu se vîndă pe sub mînă. Tu ştii că legulii plătesc 
bine pe militarii care prind hoţi de aur. 

Pollio începu să rîdă: 

— Auzi vorbă, cum să nu ştiu?! Şi ce au păţit? 

— L-au prins pe tatăl fetei. Cică ar fi găsit cîţiva grăunţi galbeni în sinul 
lui. 

— Şi l-au dus? întrebă Pollio, sărind în picioare. 

— Nu. Un legionar îl ţine legat de fagul de la colţul tabernei. 

Dazia şi tatăl ei, aurar din strămoşi, lucrau cu plată tot la legului Aelius 
Marius. Fata îl iubea în taină pe Pollio, iar el îi simţise dragostea, însă — 
sclav fiind — socotise că era mai bine să-şi înfrîngă pornirea. 

— Tu crezi că tatăl ei a luat aur de la vreun sclav? îl întrebă pe 
tabernagiu, frecîndu-şi nervos sprinceana. 

— Da de unde, Pollio?! Dazia bănuieşte că legionarii, luptîndu-se cu el 
să-l lege, i-au strecurat în sîn cîţiva grăunţi. Ce nu fac hoţii ăştia, ca să 
scoată bani de la leguli! Ştii cine l-a prins? Decurionul de colo din colţ, cu 
soldaţii de lîngă el. 

Pollio îşi sprijini capul în mîini. Nu-1 mai asculta. 

— Eu vă las, încheie Tenax. Vezi ce faci, dar să nu iasă cu bătaie, că 
altfel ai de a face cu mine! 

— Ţine-o pe fată în bucătărie, îi spuse, săltînd capul. Tu să nu te 
amesteci. Văd eu ce-o să fac. 

Cei din jurul mesei aşteptau cu nerăbdare. Pollio stătea liniştit, 
urmărind mişcarea de la masa din apropierea tejghelei, lungă de ajungea 
pînă la uşă, cu mai mulţi aurari în jur. Continuînd să privească într-acolo, 
începu să vorbească în şoaptă, aplecîndu-se spre Artemidorus: 

— îl vezi pe Catus? Du-te şi cheamă-1 încoace. Să vie fără să se bage de 
seamă. 

Catus ajunse repede, deşi făcuse un ocol pe lîngă uşa dinspre 
bucătărie. îşi clătina încet capul, în timp ce Pollio îi vorbea printre dinţi, cu 
grijă să nu fie auzit de cei de la masa vecină: 

— Să facem în aşa fel, încît să nu ne poată învinui nimeni, să pară că 
totul s-a iscat din întîmplare, adăugă el în încheiere. Ne prefacem că ne 
lovim, ne repezim buluc afară, apoi... 

Catus se saltă în picioare. înţelesese ce va urma. 

— Mă duc să-i pregătesc pe ai mei. După aceea vin să mă iau cu tine la 
hartă. O să iasă bine! 

Taberna, slab luminată de patru opaiţe agăţate pe cei patru pereţi, era 
plină de oameni. La masa decurionului, un legionar cînta încet, înconjurat 
de ceilalţi. 

— Te-nvăţ eu minte, grec puturos, să nu-ţi mai baţi joc de mine! strigă 
dintr-o dată Catus, făcîndu-şi loc printre mese. 

Pollio ridică pumnul. Catus se retrase cîţiva paşi. Artemidorus şi 
Saturnius se repeziră după el. De la masa lui Catus cîţiva săriră în ajutor. 

în cîteva clipe încăperea se umplu de mişcare, strigăte şi înjurături, 
învălmăşeala se mări, uşa se deschise şi cele două tabere încleştate 
răbufniră afară. Curioşi, mulţi ieşiră să urmărească bătaia. îmbrîncindu-se, 
Pollio, Artemidorus şi alţi cîţiva se traseră spre fagul unde legionarul păzea 
pe tatăl Daziei. Acesta se îndepărtase cîţiva paşi, spre taberna, curios să 
vadă mai bine încleştarea. îngrămădindu-se unii în alţii, ceata lui Pollio îl 
prinse la mijloc, îl luă în vîltoare, îl doborî la pămînt, rupîndu-i suliţa, fără 
ca el să aibă timp să se ferească. Soldatul încercă să-şi tragă spada, dar se 
opri, se întoarse, aducîndu-şi aminte de cel legat. Uită de cădere. Se 
îndreptă în fugă spre fag. Era însă prea tîrziu. 

Cînd decurionul află cele petrecute afară, începu să rîdă cu poftă, 
încercînd să-şi înece necazul. întinse legionarului o cană cu vin şi-l 
îndemnă să bea, apoi continuă: 

— De mult mă rugase Aelius Marius să-i prind un hoţ. Vrea să bage 
frica în sclavii şi aurarii care fură grăunţi de aur. Ne-a scăpat barbarul, au 
zburat şi denarii mei! 

Pollio, Artemidorus şi tatăl Daziei se traseră, după un mic ocol prin 
pădure, spre bucătăria tabernei. Intrară pe uşa din dos. Tenax, bucuros că 
treaba reuşise de minune, fără stricăciuni, le aduse vestea că legionarii se 
liniştiseră. Fata şedea într-un colţ, îmbujorată, cu părul auriu frumos 
împletit în cosiţe strînse în jurul capului. Privea spre Pollio cu o înflăcărare 
oglindită de sclipirea lacrimilor ce-i inundau ochii albaştri ca cerul. Trecuse 
printr-o mare spaimă. Aşezat pe o laviţă, bătrînul — tatăl ei — stătea 
împietrit ca o statuie, cu ochii aţintiţi asupra unui punct de pe peretele din 
faţa lui, strîngîndu-şi cadenţat fălcile, pradă furiei. 

Tabernagiul, spătos ca Pollio, se opri în faţa lor, punîndu-şi mîinile în 
şolduri: 

— Pe Hercule, Pollio, nu m-am aşteptat să fii atît de isteţ, pe cît eşti de 
puternic şi de curajos. Pentru că mi-ai făcut această bucurie — am şi eu 
ceva pe suflet împotriva decurionilor şi legionarilor — vă dau să gustaţi 






















dintr-un vin adus de curînd dinspre Apulum. Cum să nu fiu bucuros? Eu 
sînt trac, voi ştiţi asta, tracii sînt fraţi de sînge cu dacii. Durerea fetei era şi 
durerea mea. Dacă n-ar fi fost în tabernă la mine, ţi-i doboram pe militari 
aşa cum face cosaşul cu bălăriile din lan! 

Mai la o parte, Pollio nu scăpa din ochi pe Dazia. Era frumoasă fata 
dacului, la vîrsta vieţii înflăcărate, abia împlinise nouăsprezece ani. 
Dragostea ei de mult îi încălzea sufletul, îi schimbase felul de a privi viaţa. 

— Haide, Pollio, saltă cana şi goleşte-o! îl îndemnă tabernagiul. Şi tu, 
Dazia, zvîntă-ţi ochii de lacrimi. Eu ştiu că dacii nu plîng în faţa durerii, 
sînt întocmai ca noi, tracii. Iar dacă lacrimile îţi curg pentru fapta lui, 
mulţumeşte-i! Poate că va veni o vreme cînd şi el îţi va fi recunoscător 
pentru fericirea pe care i-o vei da! Jur pe toţi zeii că nu glumesc, Pollio nu 
este omul care să rămînă o viaţă întreagă sclav! 

Spusele lui Tenax uimiră pe bătrîn. Nu înţelegea el bine, sau tracul ştia 
că fîică-sa îl iubeşte pe sclav! Se înfîoră. Pollio era un om de nădejde, însă 
lipsit de libertate. Cum ar fi putut să-şi lase fata să devină soţia unui astfel 
de om, fără nici un fel de drepturi, cu viaţa în mîna stăpînului? 

— Eu trebuie să mulţumesc, rupse el tăcerea, dar nu ştiu faţă de cine 
să-mi arăt recunoştinţa. Pe mine m-a scăpat acest om, continuă, arătîndu-1 
pe Artemidorus, iar tu îl lauzi pe celălalt. 

— Mulţumeşte-le la amîndoi! rîse tabernagiul. 

2 

e cîteva zile vremea se schimbase. Cerul, acoperit de nori 
plumburii, cernea neîncetat picături mici şi dese de ploaie. De-a 
lungul văilor şi în faţa intrărilor în galerii se scurgeau şuviţe de 
apă, lăsînd în urma lor un strat de mîl alb-roşcat, cleios. Vremea închisă 
făcea ca aurarii şi sclavii să fie tot mai posomoriţi. 

Dar nu numai starea timpului întrista sufletul lui Pollio. Aelius Marius, 
legulul, angajase copii firavi, mici la trup, care, pentru o plată neînsemnată, 
se strecurau după aur prin cele mai înguste scobituri şi crăpături în stîncă. 
Bucăţile de piatră, strînse în grămezi, erau scoase afară din „baia” de aur şi 
duse sfărîmătorilor, sclavi voinici sau aurari plătiţi, veniţi de prin vicurile 
din împrejurimi, care le zdrobeau cu ciocane grele de fier pînă rămîneau cît 
un bob de grîu. Venea apoi rîndul bătrînilor şi femeilor să continue 
măcinarea, la „piuă”, pînă ce totul se prefăcea într-un nisip mărunt. Frecat 

de nenumărate ori pe o scîndură lată de lemn moale, puţin înclinată spre 
un capăt, pe care curgea o şuviţă de apă, nisipul lăsa pînă la urmă vederii 
un strat de spumă amestecat cu grăunţi mici. Era semn că aurul putea fî 
cules. Cel ce făcea spălarea apăsa uşor pe scîndură cu un burete bine stors, 
pînă sugea toată spuma, îl sălta încet, apoi culegea cu multă migală 
firicelele de aur. Cu Pollio, legulul se purta destul de curios: cînd îl punea 
să supravegheze lucrul la „mori” şi la spălatul nisipului, cînd îl trata tot aşa 
de rău ca pe oricare alt sclav. O dată cu mohorîrea vremii, stăpînul îl 
trecuse la sfărîmatul pietrelor aduse de copii de prin scobituri, crăpături şi 
brîne. înciudat, lovea îndîrjit cu ciocanul, ca şi cum ar fi duşmănit stîncile 
din care sfărîmăturile erau scoase. 

Spre prînz norii se bulgăriră, apoi soarele se arătă vesel, luminînd văile 
şi pădurile, alungind negura către crestele munţilor. Se apropia timpul cînd 
clopotul trebuia să sune pentru masă, în scurta odihnă zilnică. Pollio se 
opri din lucru, sprijinindu-se în coada lungă a ciocanului. Vîntul îi flutura 
pletele şi barba. Cătă îndelung în vale, spre cei ce munceau la măcinatul 
nisipului şi la spălarea lui. Altădată, printre fetele şi femeile de acolo o zărea 
şi pe Dazia. Privirea îi alunecă pe partea cealaltă a văii, spre poteca pe care 
venea sau pleca ea de la lucru. Dintr-o dată simţi o răscolire în suflet: o fată 
cobora printre fagii rari. Era Dazia?! O vede că sare pîrîul, trece pe lîngă 
„mori” şi continuă să urce. O recunoscu bine, era ea. O urmări apropiindu- 
se, numărîndu-i paşii. 

— Toţi zeii să fie cu tine, Pollio! dădu ea bineţe, punînd la picioarele lui 
o traistă. 

— Nu ştiu cărui zeu să-i mulţumesc pentru că te-a adus! răspunse el, 
privind-o cu dragoste. 

— Am venit aşa... începu ea încurcată. Ţi-am adus să guşti ceva. Ştiu 
că legulul... 

Niciodată Dazia nu venise, ca astăzi, să-i aducă mîncare. Fata nu mai 
aşteptă să-i spună că îi era foame. Privi împrejur, alese un loc, apoi întinse 
pe iarbă o bucată de pînză albă din in. Ceilalţi spărgători îi priveau cu 
zîmbete pline de înţelesuri. Ştiau că de mult Dazia căuta să fie cît mai 
aproape de sclavul voinic şi frumos, cumpărat de legulul Aelius Marius 
numai de cîţiva ani, de la un negustor venit de prin părţile Bizanţului. 
Povestea vieţii lui Pollio n-o ştia nimeni, el n-o spusese nimănui. Fiu al unor 
oameni cumpătaţi, cu stare bună, împlinise numai douăzeci de ani cînd se 
văzuse înconjurat de garda de legionari, pus în lanţuri şi dus la temniţă, iar 

mai tîrziu vîndut ca sclav. Fusese pe timpul cînd se pornise o adevărată 
vînătoare după cei trecuţi la noua credinţă în învăţătura galileanului. 
Devenit sclav, nu se plînsese de tragedia vieţii sale. Cine l-ar fi crezut că nu 
făcea parte dintre cei persecutaţi pentru credinţă? Faptele pledau împotriva 
lui, fusese prins în apropierea unor astfel de oameni şi de casa în care ei se 
adunau. Se înrădăcinase în sufletul său convingerea că ceea ce se petrecea 
era voinţa zeilor, o încercare a lor. 

Aşezat pe iarbă, urmărea liniştit mişcările Daziei. Fata scoase mîncarea 
din traistă şi o puse pe bucata de pînză. Poate că zeii îl hărăziseră acestor 
meleaguri, gîndi el, privind-o cu dragoste. 

— Nu ştiu dacă o să-ţi placă ce-am adus... şopti ea. 

— Ia să văd. 

Pollio se trase mai aproape şi începu să înfulece cu poftă. Vechea 
frămîntare nu-i dădea pace: de ce să încurajeze iubirea acestei copile, cîtă 
vreme el, ca sclav, nu putea să-i asigure fericirea? 

— Ţi-am adus şi puţin vin, zise ea, întinzîndu-i un ulcior mic, cu gîtul 
strimt, înfundat cu frunze. 

îl luă, bău cu poftă, apoi îşi şterse mustăţile şi barba. 

— De ce, Dazia, nu mai vii la lucru? 

— Nu mă lasă tata. 

— Te-o fi văzut că te apropii prea mult şi prea des de un sclav, iar el 

nu-ti vrea răul. 

? 

Obrajii fetei se îmbujorară. îşi propti privirea în pămînt: 

— Tata spune că or să vină timpuri grele. Cică noi să stăm ascunşi, 
cînd legionarii or duce lumea departe de aici, spre Roma. Tata şi mama nu 
vor să plecăm, că neamul nostru de aci se trage. 

— Pe mine mă vor lua! murmură Pollio, cu ochii aţintiţi asupra fetei, 
sorbind-o cu privirea. 

— N-au să mai aibă timp! 

— De ce? Crezi c-am să mor? 

Ochii ei se deschiseră mari, lucind în lacrimi. 

— Nu te-or duce de-aicea! Tata vrea să te răscumpere... Un fior săgetă 
trupul lui Pollio. De ce să-l cumpere, şi cu ce? Legulul era om lacom, nu s- 
ar fi învoit aşa uşor. Dar fata nu-1 lăsă să se frămînte: 

— Tata s-a dus tăietor de lemne în pădure, nu vrea să mai fie aurar. 
Acolo sus, în munte nu se teme de nimic. Vrea să te cumpere, apoi să te 
lase liber. Nu poate să uite că tu l-ai scăpat atunci... 

Pollio se trase mai aproape de ea, luîndu-i mîinile în palmele sale mari. 

— Tu ai să-mi fii stăpînă, Dazia! Unii sclavi, mai ales slabi de suflet, 
sînt îndemnaţi de zeii cei răi să-şi iubească stăpînele. 

— De zeii cei buni, vrei să zici! rîse ea. 

Dacă n-ar fi fost sclavi şi aurari prin preajma, ar fi strîns-o la piept şi ar 
fi sărutat-o cu patimă. 

— Să spui bunului tău tată să nu grăbească strînsul banilor şi 
cumpărarea. Dacă legiunile pleacă, prind clipa prielnică şi fug în munţi. 

— Să fii sclav fugar, latron?! 

Pollio începu să rîdă: 

— La cine să mai fiu sclav, Dazia? Cînd Roma va părăsi Dacia, cei 
rămaşi pe loc vor fi liberi, stăpîni. 

Şi, după o vreme, reluă, străduindu-se să ia o mină de întristare: 

— Dar poate că tot sclav o să rămîn! Sclav, tot aici! 

— Sclav, aici? Al cui? se grăbi ea să-l întrebe, puţin speriată. 

— Sclavul tău, Dazia! 

Năpădită de fericire, fata murmură: 

— Eu voi fi sclava ta! 

Pollio tresări. Clopotul suna reluarea lucrului. în toate părţile se 
porniră bătăile de ciocane şi huruitul morilor de piatră, întărite de ecoul 
muntelui. Fata strînse pînza, puse vasele în mica traistă şi plecă în grabă. 
Acum nu se mai îndoia de dragostea lui. 

Lucrul se pornise cu spor, ca întotdeauna după odihnă. Pollio lovea 
îndîrjit cu ciocanul, nu fiindcă ar fi vrut să spargă cît mai multă piatră, ci 
pentru că aşa reuşea să-şi potolească zbuciumul din suflet. După un timp 
se mai potoli, truda îşi găsi o cadenţă de calm. începu să zîmbească. Va 
rămîne în Dacia, îşi va trăi restul vieţii alături de Dazia, vor avea o casă 
mare şi frumoasă, îşi vor creşte împreună copiii!... 

Dar într-o clipă toate visurile ce le făurea zburară ca fulgerate. De după 
colţul stîncii din apropiere răsunau ţipete de copil. Un supraveghetor 
biciuia crunt cu flagrunul pe un băiat culegător de pietre. în urma lor venea 
legulul Aelius Marius. 

Sînt momente cînd sufletul omului, trecînd brusc la stări cu totul 
opuse, capătă porniri greu de stăpînit, de cele mai multe ori negîndite. 
Printr-o astfel de schimbare trecu Pollio. Aruncă din mînă ciocanul, se 
repezi la supraveghetor, îl apucă de piept şi-l trînti cu putere la pămînt. 

Puse apoi mîinile în şolduri, suflînd greu. Legulul se oprise la cîţiva paşi şi-l 
privea împietrit. 

— Tocmai tu, Pollio, să faci asta?! clătină el din cap, cu voce nu prea 
mînioasă şi nici cu prea multă pornire, ci cu uimire. 

— Da, stăpîne, eu! Pune să mă bată acum, de ce să laşi pe deseară! Ce 
aşa de mare rău a făcut copilul? 

în ochii legulului apăru o lucire metalică. Vechea lui teama de o 
răscoală a sclavilor se reaprinse. Nu se mai putu stăpîni: 

— Aşa te-a învăţat prostănaca aia de dacă astăzi, cînd ţi-a adus de 
mîncare?! 

Pollio strînse pumnii. 

— Să nu vorbeşti aşa de ea, stăpîne! 

— Faci pe revoltatul? Cum de te-ai sălbăticit aşa?! Trebuie să facem 
ceva ca să te mai potolim... 

Legulul strigă să vină oameni din echipa de pază. Le porunci să-l pună 
în lanţuri, apoi să-i tragă douăzeci de flagrune. Pînă seara şi altor sclavi 
bănuiţi de pornire spre răscoală li s-au pus cătuşe la picioare. 

La sfîrşitul săptămînii, în ziua de odihnă, zi călduroasă de vară, se 
strînseră mai mulţi sclavi la umbra unui fag de lingă ergastulele lui Aelius 
Marius. Unii aveau lanţuri la picioare, alţii se aflau slobozi. Privirile lor erau 
îndreptate spre Pollio. Sclavii vedeau în el o căpetenie pentru zilele de grele 
încercări pe care le aşteptau cu înfrigurare. 

— Eşti vesel, Pollio, spuse unul. Fata dacului nu s-a temut de legul, ţi-a 
adus în fiecare zi mîncare. 

— Să lăsăm fata în pace! Aşadar, ce vom face dacă se va adeveri zvonul 
că Roma părăseşte Dacia? V-aţi gîndit vreunul? 

Sclavii se uitară unii la alţii miraţi. Catus nu rabdă să întîrzie 
răspunsul: 

— Ce aştepţi de la noi, Pollio? în capul tău zeii stau totdeauna treji. 
Spune ce socoteli ţi-ai făcut, sau ce trebuie să facem? 

— Da, aşa este! întăriră mai mulţi deodată. 

— Vreţi ca legulul să vă ducă dincolo de Danuvius, legaţi în lanţuri unii 
de alţii, tîrîndu-vă prin praful drumurilor, însetaţi şi înfometaţi? 

Artemidorus se mişcă îngrijorat. Lanţurile îi zornăiră. 

— Să nu aşteptăm pînă ne leagă! rosti el cu pornire. 

— Ai şi uitat că nu trebuie să vorbim tare? îl mustră Polîio. Lîngă noi se 
întinde pădurea. Toată lumea ştie că ea are urechi. Spui să nu aşteptăm 

pînă ne leagă. Dar tu nu vezi că ai lanţuri la picioare? Totul este să ne 
purtăm în aşa fel, încît să-l facem pe legul să ne scoată cătuşele. Lacom şi 
dornic să găsească aur cît mai mult, îşi dă seama că nu putem munci cu 
spor avînd picioarele în lanţuri. Am să încerc eu, pentru că eu l-am supărat 
şi tot eu trebuie să-l îmbunez. întrebarea pe care v-o pun este: Atunci cînd 
eu mă voi împotrivi făţiş, voi veţi sări la luptă? Trebuie să nu uitaţi un 
lucru: o dată porniţi, nu ne mai oprim, altfel ajungem să ne legănăm 
spînzuraţi de crengile fagilor de pe coastă. Şi asta tocmai cînd am fi mai 
mult ca oricînd aproape de libertate! 

— Taci! Vine cîinele! şopti Catus, privind spre ergastule. 
Supraveghetorul se opri lîngă ei. Se vedea că era plictisit şi muiat de 
căldură. 

— Ce vorbeaţi, sclavilor, ce puneaţi la cale? îi întrebă căscînd lung. De 
ce aţi tăcut cînd m-am apropiat eu? 

— Ne-a cam topit căldura! Ne trage la somn! răspunse Artemidorus. 

Pollio gîndi că nu era bine să-l lase la bănuială: 

— Am rîs de Catus, interveni el. Cică în tinereţe a fost la un alt stăpîn, 
prin Tracia de jos, îl pusese să păzească o bostană de pepeni. într-o zi, pe o 
căldură ca asta, stătea şi moţăia pe malul înalt al unui rîu. Pe nesimţite, 
cîţiva copii s-au apropiat pe furiş şi unul, mai curajos, i-a dat brînci. Pînă 
să iasă el din gîrlă, copiii au luat pepeni şi au fugit. 

Artemidorus, şi după el ceilalţi, se porniră pe rîs. Rîse şi 
supraveghetorul. Sclavii pricepuseră ce urmărise Polîio. în gînd, fiecare se 
minuna de isteţimea lui. Cum de putuse să născocească o astfel de poveste, 
atît de repede? 

— Aşa s-a întîmplat, Catus? îl întrebă supraveghetorul. 

— Da, stăpîne, aşa am păţit! răspunse el cu supunere, ştiind că îi 
plăcea să i se spună astfel. 

înveselit, supraveghetorul plecă mai departe, spre alte grupuri. 
Obişnuia să umble printre sclavi, să le ia obiectele meşterite. 

— Aşa, Pollio, rupse tăcerea Catus, se vede că ştii ce trebuie să faci, în 
orice împrejurare ne-am găsi. Pentru asta eu zic că tu să ne fii căpetenie! 

— Da, tu să ne conduci cînd vom porni lupta! întăriră ceilalţi cu 

însufleţire. 

» 

în zilele ce urmară, legulul rămase mirat cînd văzu cu cît spor lucrau 
toţi din echipa lui Pollio. Se apropie de el, urmărindu-i mult timp mişcările. 

Cînd se oprea pentru o scurtă odihnă, sclavul îl privea cu un zîmbet de om 
supus, lipsit cu totul de ură. 

— Aşa, Pollio! Mă bucură vrednicia ta! nu se putu abţine legulul să nu 
spună. N-am priceput ce te găsise atunci... 

El se opri din lucru, sprijinindu-se în coada ciocanului: 

— Poate că tot mai eşti mîniat pe mine, stăpîne! Am fost un prost 
nesocotit în ziua aceea, cînd te-am supărat. Sper că o să te milostiveşti şi o 
să-mi ierţi greşeala!... 

Legulul nu mai auzise asemenea cuvinte rostite de un sclav. în ele 
răsunau nu numai supunere, ci şi respect. Alţii, cînd cereau iertare, 
plîngeau, îi cădeau la picioare şi-i sărutau sandalele, oricît de prăfuite sau 
de noroioase ar fi fost. La o atitudine atît de plină de demnitate din partea 
unui om în lanţuri, se cuvenea să răspundă cu un gest de mărinimie. Se 
întoarse spre supraveghetorul care îl însoţea, vorbind cu voce potolită: 

— Să scoţi lanţul lui Pollio! Dacă şi ceilalţi ar fi ca el, treaba ar merge 
de minune, iar noi am fi fără grijă. 

Pînă spre sfîrşitul verii, mulţi sclavi scăpară de lanţuri. 

3 

L a Ampelum, ca pretutindeni în Dacia romană, zvonurile se 
întindeau cu o iuţeală nebănuită, întreţinute mai ales de cei 
^bogaţi, de negustori şi de funcţionarii de la oficiile publice. Noua 
pătrundere a goţilor în Moesia, cu înaintarea spre miazăzi şi apus, adusese 
un val de nelinişte. Temerile că legiunile se retrag dincolo de Danuvius erau 
întărite şi de măsurile luate de procuratori, legaţi şi tribuni pentru prote¬ 
jarea bunurilor imperiului şi pentru întărirea ordinei. Zvonurile se îndesiră 
şi mai mult în ziua cînd gărzi de legionari apărură pe străzi, în jurul minelor 
de aur şi de-a lungul văii, prin locurile unde se găseau spărgătorii de pietre, 
morile de măcinat pietrişul, spălătorii de nisip şi culegătorii de aur. 
întărirea pazei avu ca urmare o altă măsură luată de magister aurariarum 14 
şi de leguli: rărirea cît mai mult cu putinţă a aurarilor liberi şi liberţi, 
localnici şi de prin împrejurimi. Teama ca aceştia să nu sară în ajutorul 
sclavilor, în caz de răscoală, era mare. Dar nimeni nu ştia ce gînduri 
nutreau legulii, în legătură cu zvonurile ce circulau. 


14 Administrator al minelor de aur ale statului şi colector al aurului de la leguli. 

Pollio n-o mai văzuse de mult pe Dazia. Nu atît dorul de ea îi mărea 
neliniştea, cît teama că se întîmplase o nenorocire. Răbdare avea multă, iar 
încrederea în dragostea ei se păstra tot atît de puternică. Venise toamna, 
fagii arătau ca nişte pete mari, galbene-arămii printre brazii pădurii ce îm¬ 
brăca povîrnişurile văii. După o zi de muncă grea la spartul pietrelor, tot 
timpul sub ochii lui Aelius Marius, Pollio se trăsese lîngă gardul de 
mărăcini ce împrejmuia ergastulele. Se lungise pe iarbă. Pusese mîinile sub 
cap şi privea albastrul nesfîrşit al cerului. Soarele se lăsase dincolo de 
crestele munţilor. Din susul văii se întindea peste Ampelum o pîclă 
albăstruie. 

— Pollio, sînt eu, Dazia! auzi un glas şoptit, însoţit de foşnete slabe de 
frunze uscate. 

Speriat, se întoarse, sprijinindu-se într-un cot, apoi se săltă în capul 
oaselor, încercînd să pătrundă cu privirea printre grădelele de mărăcini. 
Recunoscuse vocea dragă, şi totuşi nu-i venea să creadă. încercă să se 
ridice în picioare. 

— Stai jos, să nu se bage de seamă că vorbeşti cu cineva din afara 
gardului! îl opri fata. 

— Dar vreau să te văd, Dazia, dragostea mea! 

— Acum nu este vreme pentru asta! De cîteva zile mă zbat să pot 
ajunge să-ţi vorbesc. Tata a fost la Aelius Marius, a încercat să te cumpere. 
Legulul ne cunoaşte bine, o dată, fiind la vînătoare, a venit la noi în casă să 
se adăpostească de ploaie. Nici n-a vrut să audă de vînzare, a spus că tu 
eşti cel mai isteţ şi vrednic sclav al lui... 

— Şi ţi-ai dat seama că a minţit! rîse el. 

— Pollio, nu glumi! A spus că nu te vinde nici dacă te-ar cîntări în aur. 
A mai zis că ştie de mine că mă ţin după tine şi dacă vreau... 

— Eu am să vin lîngă tine numai dacă voi reuşi să fiu liber! 

— Legulul i-a spus tatei că dacă fata lui i-a îndrăgit atît de mult sclavul, 
atunci să mă vîndă lui, să-i fiu şi eu sclavă, iar el ne va lăsa să ne trăim 
viaţa împreună. 

— Şi tu vrei să duci viaţă de sclavă, alături de mine, Dazia? 

Dacă ar fi putut să pătrundă mai bine cu privirea printre grădelele 
gardului, Pollio ar fi văzut că fata tremura. înţelese zbuciumul ei după 
vorbele înecate de suspine: 

— Dacă altfel nu se poate, vom trăi şi ca sclavi!... Simţi un val de 
căldură împrăştiindu-i-se prin tot trupul. 

Dragostea ei era sublimă, mergea pînă la sacrificiu. Dacă ar fi fost lingă 
el, ar fi strîns-o la piept şi i-ar fi potolit lacrimile cu sărutări. Izbucni în 
şoapte apăsate: 

— Dazia, iubirea mea, tu vei fi soţia unui om liber! Să stai acasă 
liniştită, să mă aştepţi cu încredere. îl vei vedea într-o zi pe Pollio al tău 
venind printre fagii pădurii. 

— Toţi zeii cu tine, Pollio! Te voi aştepta toată viaţa! 

Fata se îndepărtă în fugă suspinînd. El ascultă foşnetul paşilor ei prin 
frunzele uscate pînă se pierdu încetul cu încetul. 


Toamna se făcea tot mai rece. Pollio nu primea nici un semn din partea 
Daziei. De cînd gărzile fuseseră întărite, fata nu mai putea să se apropie de 
împrejmuirea ergastulelor. Aelius Marius încă nu se hotărîse să pună 
sclavii în lanţuri. El îşi făcuse altfel socotelile: se gîndise să-i lase liberi ca 
înainte, să le sporească porţiile de mîncare, să nu-i mai pedepsească, lacom 
să scoată cît mai mult aur. Şi într-adevăr, niciodată legulul nu-i văzuse atît 
de aprigi la muncă şi aşa de supuşi. 

într-o dimineaţă, cînd soarele abia apucase să alunge ceaţa din lungul 
văii, Aelius Marius trecu pe la toate locurile de muncă, aşa cum de mult nu 
mai făcuse. Mulţumit de mersul lucrului, ar fi vrut să plece, cînd, la gura 
unei galerii, un sclav îi ieşi înainte, se aruncă la pămînt şi începu să 
vorbească: 

— Toţi zeii să-ţi dea sănătate! Dacă stăpînul are o clipă de răgaz şi 
bunătate să mă asculte... 

Legulul se opri, privind cu multă curiozitate sclavul, pe care îl ştia 
vrednic şi întotdeauna supus. 

— Ia spune, sclavule, ce te frămîntă! 

— Stăpîne, în galena asta a ieşit la iveală aur mult! într-o scobitură s-a 
dat peste o vînă groasă plină cu grăunţi... 

— Mă, sclavule, tu aiurezi?! se tulbură dintr-o dată legulul, făcînd un 
pas spre el. 

— S-a găsit o şuviţă bogată, stăpîne, dar a fost ascunsă de nici nu se 
mai cunoaşte locul! 

Faţa legulului deveni stacojie, chinuit de întrebări. Dacă sclavii furau 
aur şi strîngeau bani pentru răscumpărare? Gîndul îi alergă mai întîi la 
Pollio. Oare de unde făcuse rost de denari dacul, tatăl acelei fete prostuţe, 
care pusese ochii pe sclav? Nu din aurul ascuns, scos pe furiş şi vîndut 





















negustorilor? Hotărîrea o luă repede. Strigă ca toţi sclavii din acea galerie să 
fie scoşi afară. Trimise după supraveghetori şi gărzi, dădu ordin să se aducă 
lanţuri şi alese locul pentru tortură. 

De departe, Pollio urmărea cu nelinişte şi curiozitate agitaţia, bănuind 
că se petrece ceva neobişnuit. Văzu ieşind din galerie pe nefericiţii care 
scobeau în sinul muntelui. Doi dintre ei erau Artemidorus şi Catus. Auzi 
cum legulul porunceşte să se înceapă torturile. Spînzuraţi cu capetele în 
jos, pe trupurile goale ale sclavilor răsunară pocnetele flagrunelor mînuite 
de patru supraveghetori. Loviturile cădeau ritmic, fără ca vreunul să se 
vaiete sau să ceară îndurare, stăteau cu ochii închişi, strîngînd fălcile. 

Pollio se simţi săgetat prin inimă. Părăsi lucrul şi porni cu ciocanul pe 
umăr spre locul de tortură. Era pentru mulţi un semn şi un semnal. Ajuns 
lîngă legul, se propti bine pe picioare şi rosti cu voce gravă de răsunară 
stîncile: 

— Opreşte schingiuirea asta neomenească, stăpîne! Aelius Marius se 
întoarse, fulgerîndu-1 cu privirea. Se pregăti să-i răspundă, dar Pollio i-o luă 
înainte: 

— Eşti convins, stăpîne, că ei au dat peste un loc cu aur şi l-au 
ascuns? Asta ţi-a spus-o ticălosul de Timacus? 

— Cum de nu m-am gîndit şi la tine? se întrebă legulul, lovindu-se cu 
palma peste frunte. Tu ştii, furi alături de ei, altfel nu venea dacul acela cu 
fata, să-mi ceară să te vînd! Spune, Pollio, arată-mi, unde e vîna de aur pe 
care ăştia au ascuns-o? Altfel pun să te tortureze şi pe tine! Dacă în timpul 
cît se scurge un clepsidru, nu mă duceţi la locul acela, vă omor pe toţi! 

— Să mă crezi pe mine, Aelius Marius, nu pe Timacus! Nu s-a mai găsit 
nici un loc bogat în aur, de anul trecut încoace! 

Legulul trecu printr-un moment de ameţeală. Oare auzise bine? Sclavul 
îi spusese pe nume — Aelius Marius — şi nu „stăpîne”! 

— Ai uitat că-mi eşti sclav şi-ţi sînt stăpîn? ţipă el, negru de mînie, 
întorcîndu-se spre supraveghetorii şi legionarii strînşi în jur. Legaţi-1 în 
lanţuri! 

Pollio se trase un pas înapoi, învîrtind ciocanul pe deasupra capului. 

— Cine se apropie de mine îi sfărîm capul! tună el. Da, din clipa asta 
nu-mi mai eşti stăpîn. îmi iau libertatea! Cine vrea să scape de sclavie, să 
vină lîngă mine! 

Mai multe zeci de sclavi se strînseră în jurul lui, cu ciocanele ridicate. 
Decurionul şi legionarii pregătiră spadele şi suliţele. 

— Trage-te la o parte, decurioane, cu legionarii tăi, dacă vrei să scapi 
cu viaţă! îl ameninţă Pollio, apropiindu-se de Artemidorus, hotărît să-l 
dezlege. 

Legulul şi supraveghetorii se îndepărtară îngroziţi. Din mai multe părţi 
izbucniră semnale de alarmă. Sclavii se grupară pentru luptă. Dar tot aşa 
de repede începură să sosească supraveghetori, paznici, legionari. Legulul 
prinse curaj. Porunci ca răsculaţii să fie prinşi şi omorîţi. 

Strînşi unii într-alţii, urmîndu-1 pe Pollio, sclavii se traseră spre 
desişuri, pregătiţi să răspundă oricărei lovituri. 

La marginea pădurii avu loc ciocnirea: scurtă, aprigă, sîngeroasă. Cînd 
Pollio sări în ajutorul lui Catus, simţi vîrful unei suliţe străpungîndu-i 
umărul. Ca fulgerul repezi ciocanul în capul legionarului, îl doborî şi-i trase 
spada de la brîu. Soldaţii dădeau lovituri necruţătoare, socotind izbînda de 
partea lor. Dar tocmai cînd nimeni nu se aştepta, din rîndul sclavilor 
rămaşi în afara luptei se desprinse o ceată, îndreptîndu-se cu strigăte spre 
cei încăieraţi pe viaţă şi pe moarte. Chiotele lor, întărite de ecoul stîncilor şi 
al pădurii, produseră nedumeriri, neştiindu-se în ajutorul cărei părţi 
săreau. Situaţia se lămuri în clipa cînd oamenii legulului începură să cadă 
unul după altul. Decurionul prinse momentul, grupă legionarii şi luă poziţie 
de apărare; vedea că numărul mare al sclavilor îl copleşea. La rîndul său, 
Pollio prinse şi el clipa potrivită, se hotărî să se desprindă din luptă, dînd 
semnalul de retragere spre pădure. 

Cînd dinspre Ampelum apăru centurionul cu ajutoare puternice, graba 
lui se dovedi de prisos: nu mai putea să-i ajungă din urmă pe fugari. Vestea 
se întinse ca fulgerul. Cohorta îşi puse centuriile în stare de alarmă, iar 
gărzile întărite. 

Spre seară, oamenii trimişi de Aelius Marius să aducă pe fata dacului 
au găsit casa goală. Dazia fugise. 

Tîrziu, după miezul nopţii, ceata sclavilor răsculaţi se opri într-o 
poiană, sus, pe un vîrf de munte, departe de Ampelum. Tot timpul, în mers, 
Pollio se gîndise la Timacus. Cum de mai avusese curajul să rămînă alături 
de ei? De ce nu se temea că-şi va primi pedeapsa? 

Luna se ridicase pe cer şi lumina zările. Pollio îi strînse pe toţi în jurul 
său şi începu să le vorbească rar, cu multă frămîntare: 

— Poate că tot pe aceste creste vor fi poposit şi sclavii care acum 
aproape o sută şi cincizeci de ani s-au răsculat şi l-au urmat pe Sarmis, 
pornind tot de acolo, din Ampelum. De astăzi sîntem liberi, însă noi trebuie 

să dovedim că ştim să ne folosim libertatea. A sosit momentul să luăm o 
nouă hotărîre. Vreţi să mergem laolaltă şi să ne apărăm, ori ne împrăştiem, 
descurcîndu-se fiecare cum poate? 

— Rămînem împreună cu toţii! Te urmăm pe tine! răspunse 
Artemidorus, iar ceilalţi întăriră. 

— Dacă asta vă este voia, acum să pedepsim trădarea! Se află în 
mijlocul nostru Timacus. Din cauza lui cei patru fraţi ai noştri au fost atît 
de crunt torturaţi. Să ne răspundă ce a urmărit, ce a vrut să facă, scornind 
acea minciună? 

Pollio tăcu. Rana din umăr îl durea, dar n-o lua în seamă. îl uimea 
faptul că Timacus se pregătea să răspundă fără teamă. îi zărea bine faţa la 
lumina lunii. 

— Dacă mă vedeţi că zîmbesc, să nu vă miraţi! se porni Timacus plin de 
însufleţire. Cum să nu fiu vesel, dacă mă văd liber? Acum am căpătat ceea 
ce am dorit toată viaţa: libertatea! Multe nopţi nu s-a lipit somnul de mine, 
chinuit de gîndul de a intra în rîndul oamenilor, de a fi stăpîn pe soarta 
mea. Pe fratele Artemidorus, pe fratele Catus şi pe ceilalţi doi fraţi îi rog să 
mă ierte. Ei au fost pentru noi martirii. Dar să răspund la întrebarea 
căpeteniei noastre. Da, Pollio, am ştiut de mult că tu şi alţii vă pregăteaţi 
pentru luptă. Mă dogorea dorinţa să vă urmez. însă voi ezitaţi, tot întîrziaţi 
lovitura. M-am frămîntat mult, pînă m-a săgetat gîndul să-l întărit pe legul, 
iar prin el pe tine. Nu mai puteam îndura să trăiesc încă o iarnă în galerii şi 
ergastule. Nu puteam suporta gîndul că, dacă se retrag legiunile, voi fi dus 
înapoi în imperiu tot ca sclav. De aceea am scornit povestea cu vîna de aur, 
urmărind să-l înnebunesc pe Aelius Marius, să-l împing să-i chinuie pe 
Artemidorus şi pe Catus, la care ştiam că ţii mult, pentru ca tu să te 
dezlănţui, aşa cum ai făcut astăzi. Pentru asta mi-am pregătit şi eu o ceată, 
tot în taină, pîndind să ne unim cu voi în clipa prielnică. Asta e totul! Dacă 
am greşit, judecaţi-mă şi pedepsiţi-mă! 

Ascultîndu-1, Pollio îi dădea dreptate. Ceea ce provocase Timacus fusese 
hotărîtor. 

încheierea o făcu Artemidorus: 

— Ce să ne mai zbuciumăm?! Să mulţumim cu totii fratelui Timacus! 

* * 

Durerile ce le-am suferit s-au schimbat în fericire. 

O ra lui Laetius Vitalis împotriva lui Sargetius se adîncise din ziua 
cînd, în casa procuratorului şi faţă de marele preot Callicles, 
trecuse prin acea umilitoare înfrîngere. De atunci bogatul fermier 
căutase diferite căi şi mijloace prin care să lovească în cel mai tînăr 
quattorvir al Porolissumului. Unele întîmplări petrecute — dese lipsuri de oi 
şi capre, semănături bătătorite pe suprafeţe întinse, pomi rupţi în livadă şi 
multe altele — Sargetius le punea în strînsă legătură cu duşmănia acestuia, 
tinînd seama că fermele lor se aflau alături. Laetius Vitalis nu se mulţumea 
însă numai cu răul făcut, căuta şi alte moduri prin care să-l lovească mai 
dureros. în venirea la Porolissum a lui Euphoros — cunoscut de toţi sub 
numele de Rundacitulp — vedea o urzeală ce-1 neliniştea şi-l îndîrjea. O 
întrebare începuse să-l frămînte: cei trei tineri — pentru el toţi aveau sînge 
de dac — Sargetius, Rundacitulp şi Diurpanneus puneau în taină ceva la 
cale. încercase să-şi arate îngrijorarea faţă de procurator şi de tribun, însă 
neîncrederea acestora, izvorîtă din aprecierea de care se bucura 
quattorvirul, făcuse ca totul să se spulbere. 

Se chinuise mult pînă găsise alt mijloc de lovire. Dacă bănuiala se 
adeverea, avea un avantaj dublu: dovedea dragostea şi devotamentul său 
faţă de împărat, zdrobind totodată duşmanul. Calea de atac trecea pe la fiul 
procuratorului, Lucullus. Cei din Porolissum ştiau de chefurile şi scan¬ 
dalurile lui, dar le treceau cu vederea. Fiind slăbiciunea mamei, greu 
chinuită de boală, tatăl nu trecuse la măsuri severe împotriva lui. 
Procuratorul se convinsese că fiul său devenise un om pierdut, încă de cînd 
trăise la Roma. De la un timp intervenise în comportarea lui o schimbare: îl 
cunoscuse pe Metrobius în tricliniul lui Laetius Vitalis. De multe ori îl cerea 
stăpînului şi-l lua cu el la taberna cea mai luxoasă din Porolissum, situată 
între for şi amfiteatru, locul de întîlnire al „lumii bune”. Taberna „La bogăţia 
lui Cressus” — o clădire înaltă, cu coloane de marmură la intrare — avea 
bucătărie bună, vinuri alese şi cele mai frumoase femei, toate în căutare de 
bani şi de plăceri. 

La o masă frumos lustruită din sala cea mare a tabernei, stăteau de 
vorbă Lucullus, Metrobius şi alţi cîţiva tineri, prieteni de-ai lui Lucullus. La 
început, lui Metrobius nu-i plăcuse anturajul lor, totuşi nu-i evitase. Cine îl 
cunoştea mai bine, se convingea că sclavul era preocupat să observe lumea. 

Avea şi momente cînd, parcă dezamăgit şi scîrbit, începea să golească una 
după alta cupele, devenea tăcut şi nimeni nu-i mai intra în voie. 

— Vrei s-o schimbi pe Marciana? îl întrebă, rîzînd, pe Lucullus, unul 
din tineri, în timp ce sălta cupa. Poate că n-ar fi bine... 

— De ce nu? Plictiseala de o femeie împinge pe bărbat la dezgust, şi 
asta face să-i scadă bărbăţia, răspunse Lucullus, lăsîndu-se mult spre 
spate. Am găsit alta mai frumoasă. Dar pe Marciana încă o mai păstrez. 
Pentru zile grele! Tu ce spui, filozofule? se întoarse către Metrobius, 
bătîndu-1 uşor pe spate. 

Sclavul răspunse absent, fără să-l privească. 

— Nimeni n-a descoperit pînă acum misterul. Chemările şi căutările 
dintre bărbat şi femeie sînt mult mai adînci, mai pline de neînţeles, ascund 
o taină... 

Un altul de la masă interveni, plictisit: 

— Eu zic că nu e nici o taină. Totul se datoreşte faptului că există zei şi 
zeiţe. Zeii au făcut partea bărbătească, iar zeiţele pe cea femeiască. Nu 
pleacă totul de acolo? 

— Tu vezi, ca toată lumea dealtfel, tocmai pe dos lucrurile, reluă 
Metrobius. Oamenii, în credinţa şi teama lor, socotesc că zeii au făcut totul 
şi stăpînesc totul, pe cînd eu am o convingere contrarie: zeii şi zeiţele sînt 
nişte neputincioase zămisliri ale minţii preoţilor. 

— Dacă nu crezi în ei, atunci tu la ce te rogi? Ai trecut la noua 
credinţă? De ce nu ne-ai destăinuit pînă acum? continuă acelaşi tînăr să-l 
întrebe, ceva mai înviorat. 

— Nu v-am spus, pentru că n-am trecut. în această privinţă, pînă şi 
înţeleptul Plotin se încurcase... 

— Cum, l-ai cunoscut pe sublimul Plotin? se grăbi Lucullus. 

Metrobius ştia că fiul procuratorului ascultase la Roma prelegerile 
filozofului. Avu un moment de şovăire, apoi răspunse: 

— Timp de cîţiva ani am fost sclavul lui. 

în loc să se arate mirat, Lucullus începu să rîdă zgomotos: 

— Glumeşti?! Vrei să-ţi baţi joc de noi, sclavule? Dacă ţi-ar fi fost stăpîn 
Plotin, te-aş fi văzut pe-acolo. Am fost de multe ori în casa acelui om 
minunat. 

Fără să apară vreo schimbare pe faţa sa, Metrobius nu încercă să dea 
înapoi — spusese ceva ce nu se petrecuse întocmai — dar nici adevărul nu 
înţelegea să-l dezvăluie. Continuă, căutînd explicaţii cît mai uşor de crezut: 






















— Nici nu se putea să mă fi întîlnit. Eu am fost sclavul lui în anii cînd 
trăia la Alexandria, cetatea de la Nil a înţelepciunii, unde el era discipol al 
lui Saccas, alt mare învăţat al timpului... 

— Atunci, înseamnă că şi tu eşti filozof, Metrobius! îl întrerupse 
Lucullus. Pînă acum am crezut că vorbeşti frumos şi adînc numai din 
înţelepciunea ta şi a vieţii. Spune mai departe, de ce se încurcase înţeleptul 
Plotin? 

Metrobius privi pe rînd tinerii din jur. Erau frumoşi, bine hrăniţi şi 
îngrijiţi, purtau toge albe din ţesături scumpe, arătînd bogăţia părinţilor. El, 
sclavul, avea tunica obişnuită a sclavilor, numai că era dintr-un material 
mai bun, lucru cu care se fălea Laetius Vitalis. Bănuia că fiul procurato¬ 
rului nu se alesese cu prea multe cunoştinţe din prelegerile ascultate la 
Roma. Trase cu putere aer în piept şi-l slobozi cu un uşor oftat. în colţul 
gurii îi flutură un zîmbet ce oglindea scepticismul. 

— Eu de mult nu mai cred în nimic. Ascultîndu-1 pe Plotin, am ajuns la 
convingerea că de fapt nu ştim mare lucru, bîjbîim în întunericul 
necunoaşterii. Ce este în esenţă filozofia lui? Un amestec de elemente 
pitagoreice, aristotelice, stoice, epicuriene şi sceptice. Frămîntîndu-le, el a 
ajuns să creadă într-un fel de zeu sau spirit, eliberat de materie, îndepărtat 
de lumea în care trăim, să propăvăduiască ascetismul. Eu nu m-am 
împăcat cu o astfel de filozofie, iar pînă la urmă nici cu a altora. Scepticii 
nu cred în nimic, se îndoiesc de toate. Adevărul nu este la îndemîna omului 
— spun ei — oricît ar căuta de adînc în firea lucrurilor. După ei, înţelept cu 
adevărat nu poate fl decît cel ce trăieşte netulburat, senin şi liniştit, fără 
nici un fel de frămîntare. 

Lucullus nu se putu stăpîni: 

— Aşadar, nu crezi în nimic. Asta înseamnă că eşti un discipol al 
scepticilor? 

— Poate că da, şi totuşi nu este aşa, reluă Metrobius. A fost un timp 
cînd am sperat să găsesc lumină în filozofia lui Origen. El a strîns multe 
texte de-ale cărţilor sfinte, a căutat să le explice, să construiască o temelie 
pe care să se sprijine religia cea nouă, izvorîtă din învăţătura acelui gali- 
lean. Nu m-am ales din filozofia lui decît cu o nouă dezamăgire. 

— Bine, şi pînă la urmă la ce rezultat ai ajuns? Crezi în ceva sau nu? 
interveni din nou Lucullus. 

— Da, cred în firea lucrurilor. Nutresc convingerea că oamenii vor reuşi 
cîndva să desluşească multe taine din tot ce ne înconjoară şi ne sperie. Ei 

vor lămuri că fulgerul, trăznetul, furtunile, cutremurele, focul ce iese din 
pămînt, ploaia, zăpada, tot ce vedem şi ne uimeşte, nu sînt decît schimbări 
ce au loc în firea lucrurilor. Vor dovedi că ele s-au produs de cînd e lumea 
şi se vor repeta la nesfîrşit, fără puterea zeilor sau a altor fiinţe socotite mai 
presus decît oamenii. Aceasta e marea taină: firea lucrurilor. 

Metrobius făcu o pauză, păstrînd zîmbetul slab ce-i lumina faţa. Clătină 
de cîteva ori din cap şi continuă: 

— Dar convingerea mea merge şi mai departe. Cred că oamenii vor 
pătrunde adine în firea lucrurilor. Va veni o vreme cînd omul va putea să 
înţeleagă ce se ascunde în firea lucrurilor, să se ridice mai presus de toate. 

— Şi o să pună focul la treabă?! izbucni un tînăr rîzînd. Cum să faci 
asta cu flăcările? Cu apa mai înţeleg: unii geometri au născocit un fel de 
roţi care se mişcă, dar cu focul?? 

Pe Lucullus începu să-l stăpînească ideea că sclavul Metrobius 
ascundea totuşi ceva. Cum de ajunsese un astfel de om tocmai la 
Porolissum, atît de departe de Roma, Atena şi Alexandria? Gîndul îi porni 
năvalnic în altă direcţie: 

— Despre sclavie nu ne spui nimic, Metrobius? îl întrebă înviorat, 
scăpat de moleşeala produsă de tăria vinului. 

Metrobius îl privi mirat pe Lucullus. începu să zîmbească rece, 
răspunzînd întristat: 

— Cunosc bine sclavii şi pe stăpînii lor. Sclavia îşi are zilele numărate, 
pînă la urmă tot va pieri. Va fî mai bine? într-o anumită măsură da, 
oamenii vor trăi cu convingerea că sînt liberi pe destinul lor. însă prevăd că 
se vor găsi alte forme de împilare, tot atît de rele, unele poate mai înjosi¬ 
toare, mai pline de cruzime. Astăzi un stăpîn de sclavi tot e îngrijorat de 
soarta lor, pentru că pierzîndu-i — mă gîndesc la moarte — suferă o 
pagubă. S-ar putea ca în împilarea ce va veni, să nu se sinchisească nimeni 
de moartea celor chinuiţi, a celor neajutoraţi şi neprotejaţi. 

— Mă tulburi de tot, Metrobius! Adineauri ai spus că priveşti cu 
încredere omul, că el este capabil să se ridice mai presus de toate şi acum îl 
arunci în groapa cu murdării. 

— Tot aşa cred şi acum. Numai că nu va fi aşa de uşor de ajuns acolo. 
Răutatea, lăcomia, trufia, setea de bogăţie şi de putere nu vor putea fi 
învinse atît de repede. Cîndva, toţi oamenii vor fi egali în drepturi şi-n 
îndatoriri. 

— Ce se petrece cu tine, Metrobius?! exclamă Lucullus, ridicîndu-se 
înflăcărat în picioare. Pînă acum nu mi-ai vorbit niciodată cu atîta 
convingere. Dacă tata ar şti ce gîndeşti, nu te-ar mai lăsa sclav. Cine eşti, 
cum de ai ajuns în sclavie, cine se ascunde sub tunica aia de sclav? 

Metrobius izbucni într-un hohot de rîs: 

— Nu-ţi pune astfel de întrebări, Lucullus! Mulţi sclavi n-au nici o idee 
despre ei înşişi: cine sînt, de unde au venit. Cei ce s-au născut dintr-o 
sclavă şi au trecut din stăpîn în stăpîn, nu sînt legaţi nici de locuri, nici de 
oameni. 

— Am să vorbesc cu Laetius Vitalis, se grăbi Lucullus. îl voi ruga să-ţi 
dea libertatea. Iar de nu se va învoi, te voi cumpăra eu sau îl voi îndemna 
pe tata să o facă. El, ca procurator, va putea ca, în cadrul legilor, să ordone 
eliberarea. 

— Şi mai departe la ce te gîndeşti? îl întrebă sclavul, văzîndu-i 
înflăcărarea şi frămîntarea. 

— Mă bate gîndul să înfiinţăm în Porolissum o şcoală, al cărei renume 
să ajungă pînă la Atena şi pînă la Alexandria Egiptului. 

— Prea tîrziu, Lucullus! murmură Metrobius. Roma va părăsi în curînd 
Dacia. Cine ştie ce va fi pe aici?! 

— Marciana! A venit Marciana! strigă unul din tineri, pe care lunga 
discuţie filozofică îl plictisise de moarte. 

Brunetă, cu părul negru, sclipitor, fluturat în mers, cu ochii vii, 
arzători, Marciana se apropie de ei, strîngînd în jurul trupului ca de statuie, 
cu forme pline de graţie, peplumul din ţesătură subţire, albastră. 

— Stăpînul tabernei a trimis un sclav să mă caute. De ce m-aţi chemat? 
întrebă ea, privind spre Lucullus. 

— Eu i-am spus să te aducă, Marciana, îi răspunse Metrobius. Stăpîna 
mea, nevasta lui Laetius Vitalis, vrea să stea de vorbă cu tine. Are nevoie de 
un ajutor, nu ştiu ce se gîndeşte să te roage. 

Fata pufni în rîs: 

— Cum e cu putinţă ca femeia unui fermier atît de bogat să ceară 
ajutor la una ca mine? Prin Porolissum umblă vorba c-ar fi strigat în for, în 
auzul tuturor, să fie strînse şi duse toate „stricatele” de aici. Era pe vremea 
cînd Laetius Vitalis întîrzia nopţi de-a rîndul cu fetele, în taberna asta. Dă-1 
zeilor cei răi, e bătrîn, cine se mai uită la el? 

— De cuminţenia şi deşteptăciunea ta nu mă îndoiesc! 

— Cuminţenia mea, Metrobius?! Mă faci să rîd! 

— Da, a ta, Marciana! întări el cu convingere. Tu arăţi pe faţă ceea ce 
faci, cinstit, fără prefăcătorie, nu încerci să ascunzi nimic. în ce măsură 
este mai demnă de respect acea soţie de negustor, de fermier sau de 
patrician care caută dragoste pe ascuns cu centurioni tineri? Cine nu 
bănuieşte de ce multe neveste de fermieri îşi petrec timpul mai mult la 
fermele lor, însoţite de cîte un actore, vilic sau sclav voinic, poate şi frumos? 

Ascultîndu-1 pe Metrobius, Marciana sorbi de cîteva ori din cupa lui 
Lucullus. Era toată numai viaţă şi încîntare. 

— Şi ce vrea de la mine „matroana” lui Laetius Vitalis? Eu n-am fost 
niciodată „încurcată” cu bărbatul ei. Nici nu văd ce aş putea să-i spun, mă 
tem că n-o să mă creadă! 

— Să te duci, Marciana, o îndemnă Lucullus. Ca femeie, poate să aibă 
nevoie de altceva, tu ai s-o înţelegi. 

— Aşa am să fac, cedă fata. Dacă va încerca ceva, mîinile mele se vor 
înfige zdravăn în părul ei! 

Singur în tricliniul bogat al villei sale, Laetius Vitalis, neliniştit şi 
nerăbdător, golise cîteva cupe de vin, în aşteptarea lui Metrobius cu 
Marciana. De dimineaţă trecuse pe la procurator. Iustus Valentinus nu-şi 
precupeţise laudele pentru inimosul quattorvir, a cărui activitate îi 
mulţumea pe toţi, iar Alliana era fericită cînd îi auzea vorbind astfel despre 
Sargetius. La plecare, Metella îl sfătuise să nu-1 mai ponegrească pe tînăr în 

fata fetei. 

* 

Dacă nu va obţine nimic prin Marciana, mai avea şi alte căi de lovire. 
Auzind paşi în atriu, se întoarse cu faţa spre uşă, aşteptînd să apară în 
cadrul ei fata sau Metrobius. Rămase dezamăgit cînd îl văzu pe actorele de 
la fermă. Pe faţa lui îşi făcu loc îngrijorarea: 

— Ce e, Anicetus? S-a întîmplat ceva? De ce ai plecat de la fermă? se 
grăbi să-l întrebe. 

— Toţi zeii să te ţină, stăpîne! îl salută actorele, rîzînd cu gura larg 
deschisă, pe a cărui faţă cu fălci mari şi ochi mici se oglindea satisfacţia 
servului ce săvîrşise o faptă socotită importantă, cerută de stăpîn. E bine, 
continuă el. Am furat din turmele lui Sargetius douăzeci de oi şi zece capre. 
Acum e toamnă, va ieşi o pastrama minunată! 

Supărarea începu să se spulbere de pe faţa lui Laetius Vitalis. 

— Ai făcut în aşa fel, încît să nu fie nici un fel de bănuială? Să ştie de 
asta numai sclavii cei mai de încredere! 

— Jur pe Proserpina, stăpîne! Nu ne-a simţit nici vîntul! Ciobanii lui 
sînt turbaţi, caută peste tot. Mai trag nădejde că le vor găsi rătăcite prin 
vreun colnic din pădure. 

— Ia vino mai aproape, îl îndemnă Laetius Vitalis înveselit, întinzîndu-i 
o cupă. Bea, poate că eşti obosit şi însetat. Să ştii, Anicetus, ţi-am mai 
spus-o, dacă mă mulţumeşti, te răsplătesc bine! 

Actorele goli cupa cu lăcomie. îşi şterse mustăţile şi barba, uitîndu-se 
adînc în ochii stăpînului, supus ca un cîine. 

— Vorbeşte, Anicetus! Văd ceva în privirea ta. 

— Jupiter nu doarme, stăpîne! Mai am o veste, care cred că o să te 
bucure, spuse clipind şiret. 

— E vorba tot de el? 

— Poate, stăpîne, ştiu eu?! Tu o să le judeci mai bine. Alaltăieri am pus 
doi din sclavii noştri de la stînă să asculte pe ascuns ce vorbeau ciobanii 
lui. Au auzit mai mult ce povestea bătrînul baci, Hadciper, pe care îl are 
acolo ca om de încredere. Cică după ce se vor retrage legiunile, cei ce rămîn 
în Dacia vor avea o căpetenie de sînge dac, care s-ar trage dintr-o căpetenie 
de a lor. L-au văzut cum se bucura, cînd a strigat că n-o să treacă mult şi o 
să fie din nou o Dacie liberă. 

Această veste îl tulbură pe Laetius Vitalis. întinse mîna după o nouă 
cupă de vin. 

— Bătrînul acela n-a rostit nici un nume? 

— Nu, stăpîne! La urmă Hadciper i-a pus pe ciobani să jure pe zei că n- 
o să sufle o vorbă la nimeni. 

Laetius Vitalis îl prinse pe actore de umeri cu amîndouă mîinile şi 
începu să-l zguduie plin de mulţumire: 

— Zeii îmi sînt martori, Anicetus! îti vorbesc din suflet. Dacă-mi iese 
bine lovitura, vei fi un om liber, cu pămîntul tău, cu casa şi averea ta! Acum 
pleacă, vreau să rămîn singur. 

Abia ieşise actorele, cînd Metrobius împinse uşor pe Marciana în 
tricliniu, iar el se retrase. Fata se aştepta să găsească acolo pe soţie, aşa 
cum îi spusese sclavul, nu pe Laetius Vitalis. Cînd îl văzu tresări, 
schimbîndu-şi plecăciunea în provocare. Se trezi în ea încrederea şi 
siguranţa femeii ce se ştie frumoasă şi dorită de bărbatul din faţă. 

— Pe Cibela, nu m-am aşteptat, Laetius Vitalis, sa foloseşti astfel de 
trucuri, spre a mă face să vin în casa ta! Vrei să-l faci gelos pe Lucullus, 
pentru că mă cam neglijează? 

— Jupiter să mă pedepsească, Marciana, dacă nutresc pentru tine 
gînduri rele! Au venit zile frumoase, luminoase, zeii îşi întorc faţa spre tine, 
Marciana! 

Fata pufni neliniştită, nu-i plăcea vorbăria lui. Răspunse după ce se 
aşeză pe un scaun, mai mult trîntindu-se, degajată: 

— Lasă-mă cu palavrele tale, Laetius Vitalis! De cînd te-a prins mila de 
mine? 

Laetius Vitalis se apropie de ea. O cuprinse cu braţul peste umeri şi o 
strînse la piept. 

— Tot aşa de repezită ai rămas. Pe mine întotdeauna ai ştiut cu multă 
şiretenie să mă îndepărtezi. Dar nu-ţi port ciudă pentru asta, sînt un om 
aproape bătrîn. îl mai doreşti pe Sargetius? 

— Pe cine?! Pe încrezutul ăla de neam barbar? Ducă-se la Proserpina! 
Se crede bărbat frumos, nu vrea să se încurce cu una ca mine. Lasă că-1 
cunosc eu! 

Ochii lui Laetius Vitalis luciră. Umplu o cupă şi i-o întinse. După ce 
sorbi de cîteva ori, fata continuă: 

— Dar ce, nu cumva l-a luat la goană nepoata procuratorului, gîsculiţa 
aia spălăcită, care se crede atît de frumoasă? Dacă mi-ar încăpea în mînă, 
aş găsi eu cum să mă răzbun pentru nepăsarea şi dispreţul cu care mă 
priveşte întotdeauna! 

— Minunat! Aşa te vreu, Marciana! Facem amîndoi o alianţă: nu ne vom 
lăsa pînă nu-1 lovim crunt pe urmaşul barbarilor! 

Fata lăsă cupa, privindu-1 mirată. 

— Pentru asta m-ai chemat?! Cu asta vrei să-mi înfrumuseţezi zilele? 

» 

Ţi-ai făcut socoteala greşit, Laetius Vitalis, înseamnă că nu-1 cunoşti pe 
Sargetius! Eu nu pot să fiu o momeală pentru el. Trebuie să cauţi alta, mai 
mironosiţă, mai nevinovată, mai neştiutoare într-ale vieţii. 

— Te înşeli, Marciana. Cu ceea ce am plănuit, voi lovi în plin. Ştii că la 
vînătoare se întîmplă să arunci suliţa într-un mistreţ şi-l dobori pe cel de 
alături. 

— Ai în cine să ocheşti, pentru a-1 atinge pe el? îl întrebă fata, privindu- 
1 rece şi hotărîtă. 

— Am, Marciana! Dacă vom reuşi să dăm pe faţă mişelia, nu numai că 
ne vom răzbuna, ci vom dovedi şi dragostea noastră pentru imperiu, pentru 
împărat, pentru Roma. De cîtva timp s-a pripăşit pe lîngă el un alt barbar, 
cu numele de Rundacitulp. 

— L-am văzut. S-o fi numind cum spui tu, dar n-are mutră de dac, aşa 
cum n-am eu înfăţişare de vestală. 

— Pentru el te-am chemat, Marciana. Vreau să aflăm cine este, de unde 
vine, ce caută aici şi, mai ales, de ce se întîlneşte atît de des cu Sargetius. 
Trebuie să pui în joc toate farmecele tale de femeie, să-l zăpăceşti pe 
Rundacitulp, să nu-1 laşi pînă nu afli de la el tot ce ne-ar putea folosi. Mă 
leg în faţa zeilor, Marciana, că vei avea cu ce să-ţi înalţi o villa în mijlocul 
Porolissumului! îţi voi da bani să-ţi faci toate poftele! 

Fata se săltă de pe scaun, îndepărtîndu-1 de lingă ea. 

— Şi dacă o să-ţi calci cuvîntul, Laetius Vitalis? 

— Pe toţi zeii, Marciana, nu trebuie să te îndoieşti! 

— Lasă zeii! Ei nu mi-au dat niciodată să mănînc. Te mai întreb încă o 
dată: dacă n-ai să-ţi ţii promisiunea? 

— Vrei să-ţi ofer ceva de pe acum? 

— Nu, nu vreau, însă trebuie să ştiu preţul. Suma s-o încredinţezi 
patronului tabernei „La bogăţia lui Cressus”. Ce zici, Laetius Vitalis? Poate 
voi ajunge şi eu bogată ca acel Cressus!... 

a început, Pollio nu ştiu încotro să pornească. întreaga ceată se 
văzuse liberă mai repede decît sperase. S-ar fl îndepărtat de 
^Ampelum, dar nu se putea hotărî s-o părăsească pe Dazia. După 
cîteva zile de la luptă, o parte din sclavi se răzleţiseră care încotro credea că 
se va ascunde mai bine, deşi Pollio, Timacus şi Artemidorus încercară să-i 
reţină. Un sclav fugar, hăituit, înfometat şi fără adăpost, sfîrşea întot¬ 
deauna prin a fl prins, dacă nu cădea sfîşiat de fiare prin păduri. Cei rămaşi 
găsiră un adăpost bun în peştera dintr-o vale neumblată, a cărei gură 
pornea din tufărişul de pe povîrnişul muntelui. Căutară sa se pregătească 
pentru înfruntarea iernii. Suferinţa nu-i descuraja, priveau viitorul cu în¬ 
credere şi speranţă. La răstimp de două, trei zile, unul dintre ei cobora în 
vale pînă spre Ampelum, culegînd veşti. 

Venise rîndul lui Artemidorus. 

Peste noapte, vremea se schimbase. Un vînt rece cu spic de ploaie 
măruntă se pornise dinspre miazănoapte. Întîrzierea lui Artemidorus îl 
neliniştea pe Pollio. Cu răbdarea topită, îl luă pe Timacus şi urcară pe 

platoul de pe stînca din apropierea peşterii, locul de unde privirea răzbătea 
pînă departe printre povîrnişurile văii. Jos se zărea Ampelumul. Pollio se 
rezemă gheboşat de trunchiul unui brad, cu mîinile înfundate adine în 
buzunarele sumanului, iar căciula îndesată pînă peste urechi. Lîngă el, 
Timacus se mişca fără stare, cu palmele vîrîte una contra alteia pe mînecile 
largi ale cojocului. Dedesubtul lor se întindea pădurea ca un covor aruncat 
peste vîrfurile verzi, galbene, ruginii ale copacilor ce-şi lepădau frunzişul. 

— Ce te frămîntă, Timacus, de nu stai locului? 

— Vremea asta păcătoasă! Şi Artemidorus!... Tu ai destulă încredere în 
el? îl întrebă, oprindu-se în dreptul lui. 

— Ca în tine şi-n mine! 

— Să mă pedepsească zeii, poate că judec cu răutate! Mi-e teamă să nu 
se fi dus la legulul Aelius Marius. 

Pollio îl săgeta cu privirea: 

— Ca în schimbul libertăţii să ne trădeze? 

î 

— Sau a pornit singur într-altă parte! Au trecut trei zile de cînd a 
plecat. Trebuia să se întoarcă de ieri. 

Cu mişcări încete, Pollio îşi strînse mai bine sumanul pe trup şi se 
întoarse, rezemîndu-se de brad cu celălalt umăr. Vorbi mai mult 
murmurînd, ca pentru sine: 

— Dacă întîrzie, înseamnă că va aduce o veste mare. în curînd va cădea 
zăpada. Vom sta zile întregi închişi în peşteră, fără să ştim ce se petrece jos. 
De multe ori mă frămîntă gîndul că poate am greşit sau am fost lipsit de 
curaj. 

— Ce vrei să spui? îl întrebă Timacus cu îngrijorare sporită. 

— Cred că era mai bine dacă porneam spre miazănoapte, prin părţile 
Porolissumului. Ne-am fî amestecat printre tăietorii de lemne prin păduri, 
pînă se limpezeau lucrurile în Dacia. 

Timacus dădu roată de cîteva ori micului platou, făcînd salturi scurte, 
cu paşi mărunţi, pentru a se încălzi. Se opri apoi dintr-o dată în faţa lui 
Pollio: 

— Te-ai gîndit ce o să facem, dacă Roma nu părăseşte Dacia? 

Cu faţa adăpostită între colţurile gulerului sumanului, Pollio răspunse, 
mai mult reflectînd: 

— Adesea în viaţă, omul se descurcă în cele mai grele împrejurări, 
tocmai cînd nu mai vede nici o scăpare, cînd crede că totul este pierdut. Tot 
aşa şi noi: dacă legiunile nu vor pleca, vom găsi o cale. îmi pun nădejdea în 

tatăl Daziei şi în alţi oameni de treabă ca el. Pe lingă ei putem trăi, pînă 
vom fi daţi uitării de cei ce ne caută. Tot e mai bine să rătăceşti liber, decît 
să scobeşti prin galeriile lui Aelius Marius. 

Tăcu, zguduit cu putere de Timacus: 

— Se aude un chiot! E al lui Artemidorus! Nu mă înşală auzul, e 
semnul nostru de recunoaştere! 

Pollio ascultă, săltîndu-şi căciula de pe urechi. 

— Să nu te fi înşelat şuieratul vîntului. 

Chiotul se repetă după un timp, limpede, mai aproape. 

— Să ne ferească zeii de rău! Să ştii că s-a întîmplat ceva! şopti 
Timacus îngrijorat. 

— Mergem în calea lui. Să ne grăbim! murmură Pollio, pornind în jos pe 
potecă. 

Nu merseră mult pînă îl întîlniră pe Artemidorus, urcînd printre copacii 
rari ai pădurii. După el venea Dazia, iar în urmă tatăl ei. Se apropiau cu 
paşi iuţi, mai mult în fugă. 

— Trebuie să fugim cit mai degrabă! începu Artemidorus suflînd greu. 
Se pregăteşte încercuirea văii şi prinderea noastră! 

— Stai şi te odihneşte puţin, îl îndemnă Pollio, pornind în întîmpinarea 
fetei. Nici nu poţi să mai vorbeşti de atîta alergare. 

Ajunşi în peşteră, se aşezară în jurul focului. Artemidorus povesti fără 
răgaz cele aflate cît stătuse în vale: 

— Legulul Aelius Marius a dat sfoară peste tot că dă libertate acelui 
sclav fugar care va destăinui locul unde ne ascundem, iar dacă acesta va fi 
un om liber, s-a legat să-l răsplătească din plin cu o mare sumă de bani. 
Toate astea mi le-a spus Tenax. Un timp am stat ascuns la el. Şi cum zeii 
cei răi nu dorm, s-a găsit un păcătos dintre cei ce s-au răzleţit de noi, îl ştiţi 
cu toţii, Oxus. Cînd un sclav s-a născut în sclavie, îi e greu să ducă lupta 
vieţii, se sperie ca un copil rătăcit prin mulţime. Spre norocul nostru, 
tabernagiul a tras cu urechea la cele ce vorbeau un centurion şi un 
decurion, în timp ce goleau cănile de vin. Se vede treaba că amîndoi se 
gîndeau să obţină răsplată bună de la legul pentru prinderea noastră. Mai 
ales a ta, Pollio. Partea rea este însă că tracul n-a înţeles bine cînd vor porni 
să ne încercuiască — astăzi sau mîine — de aceea trebuie să ne grăbim. Eu 
zic să plecăm neîntîrziat! 

Privirile se întoarseră spre Pollio. Pe faţa lui împietrită, plutea o undă de 
îngrijorare plină de frămîntare. 

— Vor să ne încercuiască, zici? repetă el, şi încordarea se destinse, iar 
stăpînirea de sine spori. Ei uită că nu au atîţia legionari în cohorta de la 
Ampelum cu care să umple văile şi munţii. Da, vom pleca, dar nu pe 
lumină, ci pe întuneric. Cunoaştem cu toţii ce se povesteşte despre răscoala 
sclavilor conduşi de Sarmis. întotdeauna cetele lui, ascunse prin munţi, s- 
au mişcat de la un loc la altul numai în miez de noapte. Vom merge pe 
poteci necunoscute lor, bătătorite de fiarele codrului, prin locuri neumblate, 
îndreptîndu-ne cît mai mult spre crestele munţilor de la miazănoapte. 
Astăzi, după căderea serii, la cel dintîi cîntat al cocoşilor de pădure, pornim. 

Restul zilei trecu în înfrigurarea aşteptării. Pregătirile nu luară mult 
timp. Sclavii fugari aveau puţine lucruri, mai mult arme de apărare, făurite 
de fiecare în răstimpul zilelor de libertate: măciuci agere din lemn tare, 
suliţe măestrite cu multă migală, bine lustruite, cu vîrf de fier ascuţit ca 
briciul, pavăze improvizate din bucăţi de lemn scobite, prevăzute cu 
legătură din frînghii de tei, iar la fiecare nu lipsea de la brîu cuţitul. Cîţiva 
dintre ei reuşiseră să facă rost de spade scurte de legionari şi scuturi din 
piele groasă, bătute pe margini cu bumbi de bronz. 

Tot timpul Pollio se strădui să se arate vesel, căutînd să insufle 
fiecăruia curaj şi încredere. Stătu mult de vorbă cu Dazia şi cu tatăl ei. Spre 
seară, văzîndu-i că încă nu se hotărau să plece, încercă să-i îndemne: 

— E timpul să porniţi. Trebuie ca înainte de se lasă noaptea să ajungeţi 
în vale. Mai departe mergeţi acasă şi pe întuneric. 

Dazia privea întristată cînd spre Pollio, cînd spre tatăl ei. Clipa cea grea 
sosise. O copleşea îngrijorarea de viaţa omului a cărui dragoste o purta în 
suflet. Nu rosti nici un cuvînt, numai lacrimile se porniră şiroaie. 

— Păi, flăcăule, să nu te îngrijeşti de noi. Putem să ne întoarcem acasă 
la orice vreme din noapte, răspunse bătrînul, trecîndu-şi degetele prin 
barba deasă, căruntă. 

Arăta un om nu prea înalt, cu faţa prelungă, osoasă, destul de ager şi 
vînos pentru vîrsta lui. Pletele lungi, altădată de un blond arămiu, erau 
aproape albe. 

— Bătrîne, eşti tatăl ei, te privesc ca pe un părinte. Dacă zeii vor fi 
îndurători, eu şi ea ne vom trai viaţa împreună. E bine să plecaţi, să ne 
lăsaţi să luptăm cu toată străşnicia de va fi nevoie, ca eu să nu fiu chinuit 
de grija voastră, în toiul încleştării! 

Bătrînul continua să-şi treacă degetele prin barbă. Pe măsură ce-1 
asculta, pe faţa lui răsărea un zîmbet slab, izvorît din dragoste pentru 

tînărul sclav, al cărui curaj şi isteţime îl scăpase de temniţă. Răspunse 
îndemnului cu multă linişte, fără grabă: 

— Cei ce te însoţesc, flăcăul meu, au visat să trăiască şi zile de libertate 
adevărată. Zeii s-au milostivit şi v-au făcut să scăpaţi din mîinile legulului. 
Ar fi păcat ca unii dintre voi să-şi piardă viaţa atît de repede cînd nici n-au 
gustat din fericirea dată de traiul în deplină tihnă. Trebuie să ocoliţi lupta, 
îngrijorarea mea vă cuprinde pe toţi, nu se răsfrînge numai asupra ta şi a 
fetei. 

— De mult gîndesc şi eu la fel, se grăbi Pollio. însă, de ne vom vedea 
împresuraţi, să ne lăsăm prinşi şi puşi în lanţuri? 

— Dar eu n-am rostit astfel de vorbe, nu m-am gîndit la un astfel de 
îndemn, reluă bătrînul. Vezi tu, Pollio, cei din neamul meu, cu obîrşia din 
glia pe care o călcăm, au un obicei păstrat din străbuni: la orice treabă 
pornesc, ei pun răul înainte. 

Din vale răsunară urlete de sălbăticiuni, repetate de crestele munţilor 
ce străjuiau povîrnişurile. Străjile vesteau pericolul. Se pornise încercuirea. 

— întotdeauna e bine ca omul să pună răul înainte, numai aşa sporeşte 
prevederea! îi linişti bătrînul, cu un surîs ce arăta adînca înţelegere a 
lucrurilor. Acum trebuie să mă urmaţi fără şovăire. Nu e vreme de pierdut 
nici o clipă! 


Departe în zare, spre răsărit, se întindea pe deasupra munţilor geana 
albă a zorilor. Vremea se potolise, arăta semne de înseninare. Fugarii 
scăpaseră din încercuire şi de urmăritori. Legionarii îi căutau mult în urmă, 
dincolo de lanţul stîncilor prăpăstioase ce se profilau în lumina palidă a 
dimineţii. Cine putea să cunoască munţii Ampelumului, pînă la cîmpia ce 
se lăsa către apus, mai bine decît tatăl Daziei? Dacă cineva ar fi căutat 
obîrşia fetei, ar fi descoperit că se trăgea dintr-o vitează şi bogată viţă de 
tarabosti, trunchi robust şi rămuros frînt la subjugarea Daciei. Din tată-n 
fiu urmaşii acestui neam păstraseră taina locurilor de ascuns. Bătrînul 
alesese cea mai sigură cale de scăpare: pătrunsese cu ei într-o altă peşteră, 
apropiată de aceea în care se adăpostiseră, a cărei gură se pierdea în 
crăpătura unei stînci, îi purtase prin sînul muntelui, scoţîndu-i într-o 
pădure de brazi, feriţi de orice pericol, în altă vale. 

Soarele se ivi de după creste, inundînd văile cu o lumină slabă, ceţoasă, 
rece de toamnă tîrzie. Din poiana în care se odihneau se vedea o vale largă 
ce se întindea sub ei, depărtîndu-se pînă dincolo de zări. Se ştiau liberi, o 





















libertate ca a fiarei de codru: în fiecare clipă trebuiau să fie gata de fugă sau 
de apărare. Lingă Pollio stătea Dazia, tristă, tăcută, cu ochii roşii de 
neodihnă şi plîns. 

— D-apăi e vremea să plecăm, eu şi fata! rosti bătrînul, scuturîndu-se 
de cetina uscată prinsă pe zeghe. Tu nu ne mai grăbeşti, Pollio? îl întrebă 
cu un surîs plin de bunătate. 

— Trebuie să ne rugăm zeilor pentru sănătatea ta, bă-trîne! Cît despre 
grabă, ce să mai vorbim?! Dacă am fi dat lupta cu legionarii... 

— Ar fî fost păcat de vieţile voastre! Acum, ştiindu-vă afară de pericol, 
pot să spun pentru ce v-am însoţit. Aici, pe vîrful muntelui, îţi vorbesc cu 
inima deschisă, Pollio. Care părinte nu înţelege frămîntarea şi chinul 
copilului său? Acum mi-a venit mie rîndul să vă îndemn: plecaţi cît mai 
degrabă, nu vă lăsaţi învinşi de oboseală. Ştiu că aveţi hrana puţină, însă 
cu ajutorul zeilor, o să vă descurcaţi într-un fel. Tu, Pollio, să ai grijă de 
tine, nu de Dazia. De-ţi va fi cu putinţă şi inima te va împinge, ştii unde 
poate fi găsită. Povaţa mea este să porniţi spre miazănoapte, ţinînd-o tot pe 
marginea pădurilor din sus, dinspre creste. Cînd ajungeţi aproape de 
Porolissum, ocoliţi-1 cu grijă, luaţi-o către răsărit pînă treceţi munţii 
dincolo, la fraţii noştri daci liberi. Eu şi fata ne vom ruga zeilor să vă dea 
ajutor pe lunga voastră cale de rătăcire fără odihnă! 

Bătrînul prinse fiica de mînă şi luă drumul întoarcerii. Sclavii îi 
urmăriră cu privirile, pînă dispărură după un dîmb. 

Diurpanneus părăsise de multă vreme Porolissumul, într-o nouă 
încercare de căutare a Diegiei. Umbla nestingherit, de cînd Sargetius îi 
dăduse act, scris de tabular, în care arăta că îl avea ca baci cu plată la 
turmele sale, iar cei şase daci însoţitori purtau dovezi că erau ciobanii săi. 
Făcuse fără odihnă cîteva ocoluri pe la fermele şi vicurile dintre Apulum, 
Ampelum, Brucla şi Potaissa, prefăcîndu-se porniţi în căutarea de oi şi 
capre de vânzare. Hotărîrea o luase din ziua cînd Offas auzise de la un 
meşteşugar, în trecere pe la Colegiul săracilor, că o fată, Diegia, ar fi fost 
cumpărată ca sclavă de un fermier ce-şi avea moşia undeva între Apulum, 
Ampelum şi Potaissa. în apropiere de Potaissa, unde îl îndemnase o femeie 
să se ducă, aflase de o sclavă cu acel nume, însă nu se alesese decît cu o 
nouă dezamăgire: aceea nu era sora lui. Obosit de căutare şi copleşit de 
tristeţe, pornise de-a dreptul peste munţi spre ferma şi stîna lui Sargetius. 
îl grăbea şi apropierea iernii. 

într-o seară, strînşi în jurul focului, mîncau pastrama de capră, friptă 
pe jar, şi beau la răstimpuri din ulcioare, moleşiţi de dogoarea flăcărilor. 
Stăteau sub un colţ de stîncă, în jurul căreia strînseseră un strat gros de 
iarbă şi frunze uscate, bun pentru odihnă. Vorbeau fără grijă, ştiind că pînă 
departe nu se simţea urmă de om. în liniştea ce se întindea în jurul lor, 
răsunară în apropiere trosnete de vreascuri. îşi încordară auzul. 

— Să fie vreo jivină? şopti unul, încercînd să străpungă cu privirea 
întunericul dintre copacii rari, mărit de flăcările ce pîlpîiau deasupra 
jărăgaiului. 

Tihna pieri. Se răsuciră toţi deodată în partea din care alte trosnete se 
repetară, punînd mîinile pe măciuci. Diurpanneus se ridică în picioare şi se 
lipi cu spatele de stîncă. Ştia că urşii nu se apropie de foc, iar zimbrii fug 
cînd simt miros de om. 

— Dacă eşti om rătăcit şi ai gînd bun, vino la lumină, fără teamă de noi! 
îndemnă el cu voce potolită. Iar de ne dai roată cu porniri duşmănoase, 
îndepărtează-te, altfel te facem praf cu măciucile! Să ştii că noi nu sîntem o 
ceată de latroni. 

Cineva tuşi din întuneric. Se auziră alte trosnete. 

— Gîndurile noastre sînt curate. Nu ştiu dacă şi ale voastre sînt la fel! 
se auzi printre copaci. 

Ca la un semn, şi ceilalţi săriră în picioare, îndepărtîndu-se de foc. 
Puteau să fie uşor străpunşi de săgeţi bine ţintite, cei din întuneric fiind 
ajutaţi de lumina flăcărilor. 

— Să se apropie de foc unul dintre voi! strigă Diurpanneus, căutîndu-şi 
cutitul la brîu. 

Se auziră cîţiva paşi, însoţiţi de pietre rostogolite în vale. 

— După îmbrăcăminte, nu păreţi a fi de-ai stăpînirii! vorbi omul din 
umbră. Arătaţi mai mult ca cei ce se trag din daci. 

Dintre copaci se ivi Pollio, atent la mişcările lor, continuînd să 
vorbească: 

— De ce să vă ascund adevărul? Sîntem cîţiva sclavi fugari, scăpaţi de 
la minele de aur ale Ampelumului. Rătăcim spre răsărit, pînă trecem 
dincolo, la dacii liberi. Ne-am putea bizui pe bunătatea şi sprijinul vostru? 

Diurpanneus se apropie de el. Cuvintele rostite răspicat, cu sinceritate 
şi durere de Pollio, îi sporiră încrederea. Cu toate acestea, nu se arătă lipsit 
de prevedere: 


85 




















sSflKZi 







— De cele mai multe ori şi cei mai răi latroni tot aşa încep să vorbească 
celor pe care vor să-i prade! Dar cu noi n-o să vă meargă! îl ameninţă el, 
căutînd să-l încerce. 

Pollio săltă căciula. Pe faţa lui mult slăbită, ce părea şi mai înnegrită, se 
contura un zîmbet. Răspunse ameninţării: 

— Dacă ar fi să ne luptăm, noi v-am doborî! Sîntem de două ori mai 
mulţi decît voi. Avem nevoie de cineva care să ne ajute, nu să-l jefuim. 
Sîntem bărbaţi în toată firea, nu mi-e ruşine să-ţi spun că foamea şi frigul 
caută să ne învingă. Am avea pe unde să ne adăpostim pe aici, fără să fim 
prinşi? se grăbi, înviorat de speranţă. 

— Cine să vă mai prindă? Se vorbeşte că legiunile vor părăsi Dacia, aşa 
că rămîneti ca oameni liberi. Dar ne luarăm cu vorba, uitînd de înfometarea 
voastră. Adu-ţi tovarăşii de drum lingă foc. O zi, două vom împărţi cu toţii 
merindele noastre. Te mai întreb încă o dată, sînteţi cu gînduri curate? 

Pollio izbucni în rîs: 

— Curate ca aurul pe care ne-am chinuit din greu să-l scoatem la iveală 
din adîncul muntelui, pentru îmbogăţirea altora. Artemidorus, Timacus! 
strigă el, punând mîinile pîlnie la gură. Veniţi încoace! 

Se strînseră în jurul focului, a cărui vatră o lărgiră pentru un cerc mai 
mare. în cîteva clipe, din merindele şi vinul cetei lui Diurpanneus nu mai 
rămase fărîmitură şi picătură. 

— Pînă ajungeţi unde aţi pornit o să suferiţi de foame, murmură Pollio, 
bătînd cu un tăciune în spuza din faţa lui. Am fost flămînzi ca lupii spre 
sfîrşit de iarnă. Nici nu ştiu cum să vă mulţumesc. Aşadar, toţi sînteţi daci? 

Diurpanneus răspunse: 

— Da, daci. Văd că te îngrijeşti de noi că nu mai avem merinde, dar voi 
ce o să faceţi? Peste una sau două zile văile şi pădurile se vor îmbrăca în 
haină groasă de omăt. Vă prinde iarna prin creierii munţilor, fără hrană, 
fără îmbrăcăminte bună... 

— Decît sclavie, mai bine suferinţă ca oameni liberi! se grăbi Timacus. 
Nu ne mai putem întoarce din drumul ales! 

Apropierea se făcuse, nu mai putea fi vorba de bănuială de nici o parte. 
Diurpanneus îşi trecu privirea pe feţele slăbite ale sclavilor, împurpurate de 
dogoarea focului. Găsise o cale de a-i ajuta: 

— Eu zic să mergeţi cu noi. Stăpînul fermei unde vom ajunge mîine este 
un bărbat de ispravă, cu sufletul plin de omenie. 

Sclavii se mişcară, cercetîndu-1 cu teamă. Timacus clătină din cap, 
arâtîndu-şi neîncrederea: 

— De acolo am putea fi daţi cu uşurinţă pe mina gărzilor! 

— Mergeţi fără grijă, oameni buni! Nimeni nu vă vrea răul! După ce îl 
veţi cunoaşte pe cel la care vă duc, o să-mi mulţumiţi cu recunoştinţă. Tu 
ce zici? îl întrebă pe Pollio. 

— Te vom urma! Facem o încercare. Să ştii că nu ne vom lăsa uşor 
prinşi. Acolo vom putea să muncim, să plătim găzduirea? 

— Ce să lucraţi pe timp de iarnă? reluă Diurpanneus, rîzînd. Poate să 
curăţaţi staulele de omăt. Dar nu vă îngrijiţi de asta, cel la care vă duc e un 
om bogat. 

— Mi-e teamă să nu mă văd iarăşi în lanţuri! murmură un sclav 
mărunt şi slab, cu privirea înfricoşată. 

Rîsul lui Diurpanneus răsună pînă departe. 

— Uitaţi de sclavie, oameni buni! Daţi-o duhurilor rele! La primăvară 
vom vedea ce va fi de făcut, pînă atunci se pot întîmpla multe. Cînd va da 
colţul ierbii, poate că şi eu voi avea nevoie de ajutorul vostru. A trecut mai 
mult de un an de cînd mi-a fost furată sora şi — ce ştiu eu ce au făcut zeii?! 
— Mă tem că acum se află pe undeva vîndută ca sclavă. N-a auzit nici unul 
dintre voi de o sclavă Diegia? Acum apropie douăzeci de ani, vîrstă plină de 
primejdie pentru o fată. 

— Noi ştim de Dazia! şopti un sclav. 

— Dazia e altă fată! sări Pollio, tulburat de gîndul că şi ea ar putea fî 
răpită, pierzîndu-i-se urma. Dacă ne va fi cu putinţă, te vom ajuta din 
răsputeri! îl încredinţa el. 

Pe toţi îi doborîse oboseala şi somnul. Adormiră repede. în jurul lor se 
întindea liniştea pădurii şi a munţilor. 

6 

1 'ustus Valentinus se întoarse spre fereastră şi privi mulţimea ce 
forfotea pe via Septimia, între for şi amfiteatru, îngrămădită pe pîrtia 
ungustă dintre troienele de zăpadă. Ninsese cîteva zile potolit, 
îngroşînd stratul de omăt. Ţinea mîinile la spate, frămîntîndu-şi nervos 
degetele. Alături de masa lui de lucru, aşezat pe un scaun, stătea Laetius 
Vitalis. Tăcea. îşi dădea seama că reuşise să-l supere, însă în acelaşi timp 

să-1 şi convingă că Sargetius se dovedea un duşman al Romei, al imperiului. 
Văzînd că procuratorul parcă uitase de prezenţa sa, bogatul fermier se 
mişcă, tuşind uşor: 

— Eu plec, Iustus Valentinus. Faci aşa cum vei crede mai bine şi cum 
îţi cere obligaţia răspunderii pe care ţi-a încredinţat-o împăratul. Eu mă 
simt cu cugetul împăcat. 

Procuratorul se întoarse şi-l învălui într-o privire absentă, din care nu 
lipsea o undă de silă şi de plictiseală. 

— Mă voi ruga zeilor, continuă Laetius Vitalis, deschizînd uşa, să-ţi 
arate calea cea mai bună! Eu văd cum pericolul se apropie! 

Rămas singur, Iustus Valentinus se aşeză pe scaunul de la masa de 
lucru şi îşi sprijini capul în mîini. încă din toamnă veştile primite de la 
Ulpia Traiana Sarmizegetusa şi de la Roma nu erau liniştitoare. Se vedea tot 
mai izolat în acel colţ îndepărtat al imperiului, în pericol să rămînă 
încercuit de triburile năvălitoare venite dinspre răsărit şi miazănoapte. De 
mai multe ori se gîndise să plece, să-şi ceară înlocuirea din postul de 
procurator, dar o hotărîre fermă încă nu luase. N-ar fi vrut să apară în ochii 
împăratului drept unul care dezertează de la datorie, tocmai în momentul 
cînd imperiul se găsea sub pericolul unei noi năvăliri a goţilor în Moesia şi 
Tracia. Vestea adusă de Laetius Vitalis îl descumpănise: Sargetius urzea 
ceva în taină împotriva imperiului! Putea el ca procurator să ia drept 
adevărate cele povestite de o femeie? Pe Marciana o cunoştea destul de 
bine, îi provocase dese supărări prin legătura cu Lucullus şi prin 
scandalurile stîrnite prin taberne. Ordonase contubernalului ca un 
decurion, însoţit de cîţiva legionari, să meargă la negustorul Synethus, să-l 
aducă neîntîrziat pe Rundacitulp. Ceruse să-l anunţe şi pe tribunul Decius 
Sabinus. împreună cu el, spera să scoată adevărul de la cel ce se socotea 
urmaş al regilor daci şi viitor rege al Daciei libere, stabilind totodată ce rol 
avea Sargetius în acea acţiune. Tribunul veni repede. înalt, cu părul roşu, 
cu ochii verzi-cenuşii şi cu gîtul gros, arăta ca un gladiator ajuns la gradul 
de tribun. La această asemuire contribuia şi cicatricea lungă ce-i brăzda 
obrazul drept, din susul urechii pînă sub bărbie, semn al unei napraznice 
lovituri de spadă, primită în bătălia cu goţii de la Abrittus, acolo unde îşi 
găsise moartea împăratul Decius. Se aşeză pe scaun, după ce rosti salutul 
obişnuit faţă de comandantul său. Cercetîndu-1, ochii mari şi negri ai 
procuratorului nu-1 găsiră neliniştit de chemare, lucru care îl făcu să se 
enerveze: 

— Poate să se şi prăbuşească imperiul, tribune, şi tu tot cu aceeaşi 
nepăsare ai să priveşti cele ce se întîmplă! 

— Dar ce, chiar s-a petrecut ceva? A venit ordinul că se retrag legiunile 
din Dacia? îl întrebă, întorcîndu-se greoi în scaun, împiedicat în mişcări de 
tunica prea strimtă pentru trupul lui masiv. 

— Eşti numai cu gîndul la plecare! 

— Şi la lupte, cînd am cu cine să le dau. 

— Poate că ai să ajungi general, comandant al noii armate a Daciei 
libere! Cel mai de încredere şi mai încercat militar al noului rege! 

— Ce vorbe sînt astea, Iustus Valentinus?! 

— Socotesc că un comandant de cohortă ca tine, care — ştiu eu ce 
gînduri nutreşti?! — nu-şi informează superiorul că în Porolissum s-a ivit 
un pretendent, ce se dă drept urmaş de-al lui Decebal şi se pregăteşte să 
devină rege la momentul prielnic, înseamnă că a şi trecut de partea lui! 

Rîsul gros al tribunului făcu să răsune încăperea: 

— Şi tu crezi asemenea poveşti? Le-am auzit şi eu, dar nu le-am luat în 
seamă. De fapt, dacă împăratul părăseşte Dacia, n-avem ce pierde. Cei ce 
rămîn vor trebui să aibă şi ei o căpetenie, un rege, ceva... Cine va fi acela, 
nu ne interesează. 

Nepăsarea cu care vorbea tribunul îl irită pe procurator şi-l făcu să 
ridice tonul: 

— Tu uiţi că Dacia lui Decebal începuse să fie un pericol pentru Roma? 
Dacă se repetă... 

Tribunul îl privi mirat. 

— Dacia lui Decebal, Iustus Valentinus, adică acea Dacie de atunci, 
plină de oameni viteji, cumpătaţi, cu dragoste de neam, nu asta de astăzi, 
locuită de un amestec de neamuri ce s-au contopit. 

— Crezi că şi-au uitat toţi obîrşia, Decius Sabinus? Cei ce se ştiu cu 
sînge dac mai speră. 

— Şi asta e tot nimic! Şi apoi, Iustus Valentinus, să fim drepţi: ei se 
cred acasă, pe pamîntul lor. Eu, cum ştii, sînt de neam gal. Dacă aş fi trăit 
în Galia... 

Tribunul tăcu, văzînd uşa deschizîndu-se. Rundacitulp intră, călcînd 
stăpîn pe sine, îmbrăcat cu tunică frumoasă, din cel mai scump postav 
adus de prin părţile orientului, peste care purta o pelerină cu falduri 
bogate, căptuşită cu blană de lup, uşoară, cu păr mărunt. Era pregătit să 
înfrunte orice ameninţare din partea procuratorului, şi totodată să se arate 

cît mai mlădios, punîndu-şi în joc toată iscusinţa şi şiretenia. La rîndul său, 
Iustus Valentinus nu se aşteptase să vadă un tînăr aşa de vioi, cu atîta 
distincţie în ţinută. Se găseau faţă în faţă doi oameni porniţi să se înfrunte. 
Ceea ce întărea hotărîrea lui Rundacitulp era încrederea fără limite în 
Sargetius, bărbat curajos şi măsurat în toate, vlăstar al tarabostilor din 
neamul Dicomes de la Carsidava. Se hotărîse să braveze în fata 
procuratorului, pătruns de convingerea că el şi ceilalţi luptători — 
Diurpanneus, cu daci liberi de dincolo de munţi; Pollio, cu sclavi fugari, al 
căror număr începuse să crească; Offas, cu cei din Colegiul săracilor — 
erau gata să înfrunte orice pericol la chemarea sa. 

De unde înainte se gîndise să-l ţină în picioare şi la distanţă pe 
periculosul pretendent, Iustus Valentinus îi arătă un scaun în partea 
opusă, faţă în faţă cu tribunul. 

— Aş vrea să ştiu mai întîi, începu el, care îţi este numele adevărat: 
Euphoros sau Rundacitulp. 

— Amîndouă, Euphoros-Rundacitulp! răspunse fără grabă. Aşa este 
astăzi în Dacia, mai toţi sîntem urmaşii celor contopiţi pe aceste meleaguri. 
Din partea bunicii dinspre mamă am primit numele de Euphoros, iar 
pentru tata, am fost numai Rundacitulp. 

Procuratorul nu bănui că cele auzite erau scorneli ticluite la iuţeală. De 

î 

fapt Rundacitulp chibzuise mult asupra răspunsurilor, atent să prindă 
rostul chemării sale acolo. 

— Aşadar, ai şi ceva sînge dac? interveni tribunul. 

— Poate chiar mai mult! răspunse fără să ezite. 

— Curios! murmură procuratorul. Cei de sînge dac sînt mai bălani, la 
faţă, păr, ochi. Tu arăţi curat grec... 

— Asta nu e totdeauna regulă, Iustus Valentinus, se grăbi tribunul. Eu 
am văzut copilul unei evreice brunete, pe care îl avusese cu un centurion de 
neam gal. Ei bine, micuţul era aidoma mamei, fără nici un fir de păr blond. 

— Să zicem! Te asemeni mult cu unchiul tău Synethus. Dar asta nu 
schimbă cu nimic gravitatea încercării tale, continuă procuratorul. Ce te-a 
făcut să te gîndeşti că ai putea deveni rege al Daciei? îţi dai seama în ce 
situaţie te-ai pus? 

Asculţîndu-1, Rundacitulp tresări: înţelesese. Cu iuţeala fulgerului, în 
minte îi apăru imaginea Marcianei. Se încrezute mult în ea, o îndrăgise şi 
mai mult, îi făcuse unele destăinuiri. 

— Oricine se socoteşte pretendent este duşman al împăratului, al 
imperiului, iar eu am datoria să... 

— Dar eu nu m-am gîndit niciodată să iau locul celui ce stăpîneşte 
Roma, imperiul... îl întrerupse, întărindu-şi curajul. 

— Cum ar putea cineva să ajungă rege al Daciei altfel, decît punînd la 
cale o răscoală, încercînd să alunge legiunile de aici? De unde ai tu acest 
drept? 

Rundacitulp trase de sub tunică pergamentul scris de Sarmis şi-l 
întinse procuratorului, răspunzînd în acelaşi timp la întrebare: 

— Dacă străbunicul meu a fost ales de Sarmis să-l urmeze ca rege al 
Daciei, strănepotul lui are acelaşi drept, în clipa cînd ţara dacilor va fi din 
nou liberă! 

— Cînd va izgoni legiunile? strigă Iustus Valentinus. 

— Nu, cînd vor părăsi ele acest pămînt, din ordinul Romei. Se petrec 
astăzi, continuă el după o scurtă ezitare, mari prefaceri în lume, schimbări 
pe care nu le mai poate opri nici Roma, nici împăratul. Din fierberea ce 
cuprinde popoarele vor ieşi noi aşezări... 

Cine îl cunoştea pe Metrobius, nu se putea să nu înţeleagă că 
Rundacitulp folosea cuvinte reţinute din prelegerile filozofului sclav, 
ascultate de el la Colegiul săracilor. 

— Aceste prefaceri, continuă cu mai multă aprindere, se vor înfăptui 
din ciocnirea a două puteri de nestăvilit: de o parte, noua credinţă în 
învăţătura galileanului, iar de cealaltă, năvălirile barbare dinspre răsărit şi 
miazănoapte. Colosala înfruntare va duce la schimbarea lumii: se va 
destrăma imperiul, va slăbi puterea Romei, vor fi altele gîndurile şi 
legăturile oamenilor. Poporul rămas în Dacia va avea nevoie, Iustus 
Valentinus, de un conducător. Dacă acea căpetenie voi fi eu sau altul, acest 
lucru nu văd de ce l-ar mai interesa pe împărat, din moment ce legiunile vor 
părăsi meleagurile noastre! Pentru asta nu înţeleg de ce eşti atît de supărat. 

Procuratorul şi tribunul se priviră unul pe altul stînjeniţi, impresionaţi 
de cele auzite. Ascultîndu-1, Decius Sabinus se gîndea la Galia lui, cu 
înflăcărare, învăluindu-1 pe Rundacitulp într-o undă de adîncă preţuire. 
Vedea cu mintea apropierea eliberării popoarelor. 

— Tot ce ai rostit sînt gînduri de duşman al imperiului! curmă 
procuratorul tăcerea ce domni un timp. Datoria mea este să te trimit legat 
la guvernatorul de la Ulpia Traiana Sarmizegetusa, însoţit de o gardă 

puternică. Se ştie că toţi pretendenţii prinşi şi-au sfîrşit zilele în 
spînzurătoare. 

Iustus Valentinus vorbea cu ton potolit, lipsit de o hotărîre fermă, ca şi 
cum el însuşi se îndoia de cele rostite. Nesiguranţa şi neconvingerea lui nu 
le scăpă Rundacitulp. Prinse momentul şi trecu pe o poziţie de apărare, fără 
să slăbească atacul: 

— Pentru imperiu, Iustus Valentinus, reluă el cu mai multă fermitate, 
viata unui om nu contează. Trebuie să cătăm însă ceva mai adînc în firea 
lucrurilor — erau cuvinte folosite des de Metrobius — să privim pe 
deasupra timpului şi a depărtărilor, să vedem ce s-ar putea petrece. După 
mine, imperiul nu este altceva decît oamenii şi popoarele ce trăiesc între 
hotarele lui. Nu socoteşti că ar fi bine pentru Roma, pentru imperiu, ca în 
Dacia sortită de zei să devină un fel de via gentium, să existe o căpetenie, 
un rege supus Romei, care să-i apere aici hotarele atît de nesigure? Eu ast¬ 
fel de gînduri nutresc, Iustus Valentinus! Sînt gata să mă leg că Dacia va 
rămîne mai departe supusă împăratului! Asta numai dacă legiunile vor fi 
retrase dincolo de Danuvius, altfel... 

— Altfel, ce? întrebă tribunul nerăbdător, uimit de cele auzite, 
gîndindu-se la o ameninţare. 

— Altfel nu se va porni nici răscoală, nici luptă cu legiunile, nici 
semănare de ură între cei care mai au în ei mîndria că sînt urmaşi ai 
dacilor şi ceilalţi. 

Rundacitulp prinsese bine momentul. Pornirea lui Iustus Valentinus se 
muiase, iar pe tribun îl socotea de partea sa. Continuă pe un ton mult 
potolit, ceea ce plăcu procuratorului: 

— Dealtfel, nu uit că dacă m-ar împinge zeii cei răi să fac vreun pas 
greşit, n-aş fi lăsat. îl am lîngă mine pe Sargetius, un bărbat brav, cinstit, 
sincer, care m-ar opri la timp. N-ar mai fi nevoie să mă socoteşti tu 
duşman, Iustus Valentinus, pentru că în clipa cînd mi-ar descoperi 
trădarea, aş fi un om cu desăvîrşire pierdut! 

— Depinde! Trădător al cui?! murmură procuratorul. 

— Al imperiului, al împăratului! răspunse cu convingere, deşi ştia că în 
sufletul lui Sargetius trădarea se înţelegea numai a Daciei, a celor ce se 
trăgeau din daci. 

Tribunul se săltă de pe scaun şi începu să măsoare încăperea cu paşi 
rari, cu zgomotul pierdut în covorul gros şi moale. 

— Eu zic să-l lăsăm în pace, Iustus Valentinus. Aşa cum stau lucrurile, 
nu văd nici un pericol din partea lui. Şi apoi, continuă el după o clipă de 
gîndire, poate că legiunile nu vor fi retrase de aici niciodată. 

Procuratorul îl asculta, clătinînd din cap aprobator, în timp ce privea 
spre uşa deschisă de contubernal. Intră grăbit Lucullus. 

— Toţi zeii să-ţi dea sănătate, tată! salută el din mers, îndreptîndu-se 
spre un scaun. Am venit pentru ceva uimitor, care va face faimă 
Porolissumului! 

— La ce trăsnaie te-ai mai gîndit?! îl întrebă mirat, învăluindu-1 într-o 
privire caldă, părintească. 

De cînd se împrietenise cu Metrobius, Lucullus se potolise cu totul. 
Chefurile şi scandalurile de altădată deveniseră simple amintiri. Rar mai 
făcea cîte o petrecere, însă şi aceea cu destulă cumpătare şi linişte. Iustus 
Valentinus aflase şi, pe măsură ce văzuse schimbări în bine la fiul său, pe 
care îl socotise pierdut, tot mai mult îl preţuia pe înţeleptul sclav. 

— Nu e trăsnaie, tată. Prin ceea ce vrem noi să facem, Porolissumul va 
porni înaintea Sarmizegetusei! 

— Adică al Ulpiei Traiana! îl corectă bătrînul. 

— Tot una e. Eu şi Metrobius ne-am gîndit să înfiinţăm o şcoală de 
înaltă învăţătură, o academia. Ca la Roma, la Atena şi la Alexandria din 
Egipt. Vor veni să asculte prelegerile noastre mulţi tineri din Dacia, dornici 
de învăţătură. Viaţa va pulsa aici mai vie, mai frumoasă, mai luminoasă. De 
mult nutream în suflet această dorinţă, însă abia astăzi am reuşit să-l fac 
pe Metrobius să-mi promită ajutorul său. Va fi minunat, tată! 

— Cum, să fii ajutat de un sclav? 

— Sclavia lui e cu cîntec, tată, bănuiesc că ne ascunde ceva. O vom 
lămuri şi pe asta mai tîrziu. Va veni şi el să asculte prelegerile, continuă, 
arătîndu-1 pe Rundacitulp, precum şi Sargetius, şi mulţi alţii. Poate că o să 
vii chiar şi tu, cu tribunul... 

— Vom face o academia, Lucullus! Mă bucură că ţi-ai găsit un scop în 
viaţă. Va fl şcoala a doi filozofi: Metrobius şi Lucullus, al căror renume se va 
întinde pînă departe. Acum e timpul să mergem la masă. Voi puteţi pleca, 
eu mai rămîn puţin cu Rundacitulp. 

După ce tribunul şi Lucullus ieşiră, procuratorul îl luă de braţ pe 
Rundacitulp şi-l împinse spre fereastră: 

— Eşti tînăr şi ambiţios, dar mai gîndeşte-te. Nu te arunca într-o 
rătăcire plină de pericole, şi nu scăpa nici o clipă din vedere că ai pe 

Sargetius lîngă tine. în el clocoteşte sînge dac. N-aş vrea să-ţi dai seama 
prea tîrziu, cînd nimeni nu te-ar mai putea scăpa de răzbunarea lui! 

rocuratorul privea de la fereastră mişcarea de pe via Septimia, 
între for şi amfiteatru. Venise primăvara. Soarele trimitea 
revărsări de lumină peste grădinile cu pomi înfloririţi. 

Prin mulţimea zgomotoasă şi veselă, Iustus Valentinus descoperi pe 
Metrobius şi Lucullus, vorbind şi gesticulînd înconjuraţi de mai mulţi tineri, 
în Porolissum luase fiinţă academia dorită de ei. începutul fusese modest, 
însă cu vremea numărul celor ce veneau să asculte prelegerile se mărise, 
atraşi de talentul şi gîndirea sclavului filozof. La cîteva prelegeri participase 
şi procuratorul, însoţit de tribun şi de centurionii cohortei. Viaţa lui 
Metrobius se schimbase, se bucura de libertate, umbla îmbrăcat cu tunică 
din stofă scumpă, era admirat şi respectat. înrîurirea lui se făcuse atît de 
mult simţită, incit îndată după topirea zăpezii, tinerii din Porolissum 
începură să iasă la plimbare în tunici asemănătoare cu ale sclavilor. De 
cînd se înfiinţase academia, un suflu nou de viaţă se simţea peste tot: mai 
multă agitaţie, mai mult optimism, discuţii mai aprinse şi — ceea ce părea 
cu totul curios celor în vîrstă — sclavii socotiţi în rîndul oamenilor, fără 
desconsiderare, fără batjocorire. 

Procuratorul îi urmări cu privirea pînă se pierdură în mulţimea ce se 
ducea şi venea dinspre amfiteatru. Nu reuşea să-şi schimbe gîndul de la 
Metrobius. L-ar fi făcut de mult libert, pentru că o lege nouă dată de 
senatul de la Roma prevedea ca sclavul care fugea şi cerea protecţia 
oficiului public, după gravitatea faptelor puse în sarcina stăpînului, putea 
să fie trecut în rîndul sclavilor publici. în virtutea acelei legi, în calitatea sa 
de procurator, ar fi putut împinge lucrurile pînă acolo, încît să-l elibereze. 
Ceea ce nu reuşea să înţeleagă Iustus Valentinus era refuzul hotărît al 
sclavului de a cere ajutor unui oficiu public. Faptul că Laetius Vitalis nu se 

învoia să-i redea libertatea, n-ar fi constituit o piedică, dacă el ar fî dorit-o. 
De la Metrobius gîndul său trecu pe nesimţite la tribunul Decius Sabinus. 
Întîrzierea lui îl îngrijora. Ar fi trebuit să se înapoieze încă de ieri, aşa cum îi 
dăduse dispoziţii la plecare. Trecuseră zece zile de cînd fuseseră chemaţi la 
Ulpia Traiana Sarmizegetusa toţi comandanţii de legiuni şi de cohorte din 
Dacia. 

Se întoarse de la fereastră şi se îndreptă spre masa de lucru, pregătit să 
citească rapoartele aduse de curieri în cursul dimineţii, cînd intră 
contubernalul, raportînd că tribunul sosise şi cerea să fie primit. Vestea îl 
învioră. 

— Am întîrziat, Iustus Valentinus, începu Decius Sabinus, cu faţa 
împietrită, ştergîndu-se de sudoare. Trebuia să aflu cît mai multe despre 
cele petrecute dincolo de Danuvius. 

— Din nou o revoltă a vreunui general, care vrea să devină împărat? 
Toţi au prins poftă să ajungă stăpîni ai Romei! 

— Nu, Iustus Valentinus, e altceva, mai grav. Alaltăieri a ajuns la Ulpia 
Traiana Sarmizegetusa vestea că goţii, mulţi ca frunza şi ca iarba, au 
pătruns în Moesia, hotărîţi să se stabilească definitiv în cîmpia mănoasă a 
Traciei. Populaţia fuge îngrozită, hoardele pîrjolesc totul în calea lor. 
Guvernatorul a şi primit ordin să trimită într-acolo o parte din cohortele 
legiunilor din Dacia, iar împăratul se pregăteşte pentru o grea bătălie cu ei. 
Ce zici de astea, Iustus Valentinus, nu crezi că şi noi sîntem în pericol? 

— Ce să zic? Nu te ştiam atît de fricos! 

— Ce ne facem dacă Moesia va fi cucerită? Goţii se vor întoarce 
împotriva Daciei şi o vor cotropi! 

— Chiar eşti de nerecunoscut, tribune! Tu ai uitat bătăliile în care 
hoardele lor au fost decimate? Te asigur că şi de data asta legiunile Romei 
le vor trece printr-un nou măcel. 

— Nu e totuna, Iustus Valentinus! Atunci au fost puţini, doar cîteva 
zeci de mii. Acum se vorbeşte de două sau trei sute de mii de barbari. Mai 
mulţi decît armata Romei. 

Tribunul tăcu. Auzea afară strigăte al căror înţeles nu-i venea să-l 
creadă: 

— Gepizii! Năvălesc gepizii! 

Decius Sabinus se repezi spre fereastră. Văzu mulţimea fugind 
îngrozită. în faţa clădirii se opri un decurion, descălecă în grabă şi se repezi 
înăuntru. Tribunul alergă spre uşă. Reveni însoţit de curier: 

— Spune că o hoardă de gepizi a atacat castrul cel nou de pe Samus, i- 
a zdrobit pe apărători şi continuă să înainteze în goana cailor. Jefuiesc, 
omoară, iau captivi, dau foc fermelor şi vicurilor... 

— Opreşte-te, tribune! strigă procuratorul, săltîndu-se de pe scaun. Un 
comandant militar nu se pierde la aflarea unui pericol! Ia spune, 
decurioane, ce s-a petrecut acolo? 

Decurionul înainta un pas, pregătindu-se de salut. 

— Lasă, nu e vreme de salut, raportează mai repede! 

— Gepizii au trecut peste Samus la ivirea zorilor, începu el, însă nu ne- 
a prins nepregătiţi, aflasem din timp apropierea lor. Centurionul Flavius 
Quintus a scos din castru mai mult de jumătate din centurie şi a ascuns-o 
într-un loc, de unde putea să-i lovească mai uşor. Cînd gepizii au dezlănţuit 
atacul, noi cei de afară le-am căzut în spate. A fost o bătălie cruntă, dar 
scurtă. Soarele nu se ridicase mult pe cer cînd hoarda s-a îndepărtat 
urlînd, în goana cailor, pierzîndu-se în pădurile din lungul rîului. O parte 
din castru a ars. Pierderile noastre n-au fost prea mari. Aşa mi-a ordonat 
centurionul să raportez. 

— Şi altceva? 

— Centurionul Flavius Quintus se temea, reluă decurionul, că s-ar 
putea ca gepizii să se îndrepte încoace, spre Porolissum. Centuria noastră a 
rămas în apropierea castrului, dar a trimis iscoade pînă departe în jur. 

Procuratorul redeveni militarul încercat: 

— Decurioane, pleci imediat înapoi şi raportezi centurionului că ordinul 
meu este să rămînă pe loc, să lupte cu năvălitorii pînă la sacrificiu! Va 
primi neîntîrziat ajutorul nostru. Hoarda care înaintează spre noi va fi 
zdrobită! 

Decurionul salută şi ieşi. Procuratorul se întoarse spre tribun cu un 
surîs ce oglindea nelinişte: 

— înainte de venirea ta, am admirat de la fereastră frumuseţea acestei 
zile de primăvară, fără să bănuiesc că mă aşteptau atîtea griji şi necazuri. 
Tribune, nu avem timp de pierdut, trebuie să facem pregătirile şi să pornim 
în grabă! 

în tot Porolissumul se întinse ca fulgerul vestea năvălirii gepizilor. 
Pretutindeni se iscă panică, mulţi începură să caute locuri mai ferite de 
ascuns, sau se gîndeau să fugă spre Napoca. Apoi, cu trecerea timpului, se 
potoliră. Bărbaţii se adunară în grupuri pe uliţe, discutând cu aprindere 
zvonurile, îndreptîndu-se spre for, în apropierea căruia era oficiul public al 

procuraturii, nerăbdători să afle veşti noi. Pentru cei mai în vîrstă erau încă 
proaspete în minte cele petrecute cu cincisprezece ani în urmă, pe timpul 
domniei împăratului Gallienus, cînd Porolissumul fusese împresurat de 
năvălitori, iar zidurile castrului de pe dealul din apropiere dărîmate. 
Alungarea lor se făcuse după lupte grele, cu ajutor sosit în grabă de la 
Napoca şi Potaissa. 

Printre cei ce aşteptau în for alte veşti era şi grupul format de 
Sargetius, Metrobius, Lucullus şi Offas, ce stătea retras lîngă casa 
augustalilor. Vorbeau cuprinşi de îngrijorare. Gîndul lui Sargetius alerga 
spre fermă, unde se aflau de cîteva zile Opilia şi Alliana. îşi punea speranţa 
în Diurpanneus şi Pollio, amîndoi ascunşi cu cetele lor la stîna de sub 
dealul ce se înălţa dincolo de fermă, spre răsărit. Nu bănuia că gepizilor le 
venea mai uşor să se îndrepte spre Porolissum, dacă urmăreau să dea mai 
întîi lupta, să zdrobească centuriile care apărau graniţa, apoi să pornească 
la jefuire şi la luarea de captivi. Peste grupurile adunate se întinse un val de 
teamă în momentul cînd trei centurii coborîră din castru, pe lîngă 
amfiteatru, îndreptîndu-se spre miazănoapte. Zvonurile se înteţiră: unii 
spuneau îngroziţi că gepizii se apropiau în goana cailor, alţii că s-au oprit 
undeva pe rîul Samus, în partea unde cîmpia era mai largă, mai bogată. 
Spre seară se întinsese din nou panica, cei mai fricoşi părăsiră casele şi 
porniră în grabă pe drumul spre Napoca. Şi tot spre seară, Sargetius, 
Metrobius şi Offas cerură contubernalului să-i introducă la procurator. 
Acesta îi primi imediat. 

— Sargetius, n-ai plecat la fermă să aduci fetele?! întrebă mirat, 
ridicîndu-se de pe scaun. Metella e tare îngrijorată! 

— Nu, n-am plecat, Iustus Valentinus. în calitatea mea de quattorvir nu 
trebuie să părăsesc Porolissumul. Am trimis acolo doi oameni de încredere, 
în aceste momente de grele încercări, poate că va fi mai multă nevoie de 
mine aici. 

Procuratorul se lăsă din nou pe scaun, făcîndu-le şi lor semn să se 
aşeze. 

— Aşa! Acum să-mi spuneţi de ce-aţi venit. Vreţi să luptaţi împotriva 
năvălitorilor, alături de centuriile păstrate aici pentru apărarea 
Porolissumului? 

— Vrem ceva mai mult, Iustus Valentinus, răspunse Sargetius, 
aşezîndu-se pe scaunul cel mai apropiat de masă. Ne gîndim să întărim 

apărarea, să-ţi venim în ajutor cu forţe mai puternice, socotind că nu este 
de pierdut nici o clipa. 

— Am trimis curieri la Napoca şi la Potaissa, legiunea va porni încoace 
cîteva centurii. înţeleg ce vreţi voi, dar e greu să strângi oameni de 
încredere, hotărîţi să lupte. 

Sargetius întinse mina spre Metrobius şi spre Offas: 

— Venirea lor nu-ţi spune nimic, Iustus Valentinus? Metrobius este la 
academia idolul tineretului, iar Offas — magisterul Colegiului săracilor din 
Porolissum. 

— Ei şi? Ce pot ei să facă? 

Făcînd semn lui Sargetius, Metrobius se grăbi să răspundă: 

— Eu de mult am înţeles, Iustus Valentinus, că cei tineri reprezintă o 
forţă puternică. Totul este să ştii să-i înflăcărezi, să-i faci să te asculte şi să 
te urmeze. Ei, tinerii, cînd sînt convinşi de adevărul unei cauze, se aruncă 
în luptă cu tot sacrificiul, iar însufleţirea lor nu cunoaşte margini. Cu voia 
ta, Iustus Valentinus, vreau să strîng pe cei care îmi ascultă prelegerile, să-i 
organizez pe grupe de luptă şi mîine în zori să vin cu ei alături de cele două 
centurii oprite aici! 

— Asta vrem să facem şi noi, cei din Colegiul săracilor! urmă Offas. Vor 
fi mulţi gata să lupte, alături de Sargetius. Cine ajută colegiul nostru mai 
mult decît el? Aşa ne-am gîndit, să pornim o dată cu ceilalţi împotriva 
hoardei de năvălitori! 

Mai înseninat la faţă, procuratorul se mişcă în scaun, privindu-i cu 
admiraţie şi recunoştinţă. 

— Să ştiţi că şi eu m-am gândit ca, în cazul unui pericol de nestăvilit, 
să chem populaţia în ajutorul centuriilor. Dacă sînteţi hotărîţi, sînt gata să 
vă dau tot sprijinul! 

Plin de avînt, Sargetius se ridică în picioare nerăbdător: 

— Nu numai sprijin, ci şi arme, Iustus Valentinus! De fapt pentru asta 
am venit. Avem nevoie urgentă de spade, suliţe, arcuri, săgeţi şi scuturi. Şi 
mai este ceva: să dai ordin tribunului, plecat cu cele trei centurii, să nu 
atace hoarda, s-o atragă spre Valea Zimbrilor şi să aştepte sosirea noastră. 

— Aşa, îmi place cum vorbeşti, Sargetius! Ai şi luat ton de comandant. 
Tu să fii căpetenia cetelor ce le veţi forma! Vei avea şi armele necesare. Să 
nu avem odihnă pînă nu alungăm pe barbari! 

Rămas singur, procuratorul reluă şirul gîndurilor de mai nainte de 
venirea lor. Vedea cu mintea marea încercuire în care se găsea: la miazăzi, 

dincolo de Danuvius, goţii, iar la miazănoapte, în apropierea sa, gepizii. 
Dacia romană se afla în pericolul de a fi ruptă de imperiu sau de a fi 
părăsită de Roma. în înlănţuirea reflecţiilor ce le făcea, îi apăru imaginea lui 
Rundacitulp. Un fior îi săgeta inima. Cei trei: Sargetius, Metrobius şi Offas 
nu acţionau pentru el? Punînd mîna pe arme, nu vor porni o răscoală? Se 
cuvenea să fie atent, să le urmărească mişcările. Numai încrederea în Sar¬ 
getius îl mai linişti. 

Metrobius dovedi însuşiri alese. Strînse tinerii ce-i urmăreau prelegerile 
şi le vorbi. în plină noapte, ajutat de Lucullus, îi organiză pe grupe de luptă 
şi le distribui arme de la magazia cohortei. Dincolo, la Colegiul săracilor, 
Offas, cu sprijinul lui Sargetius, reuşi să strîngă numeroşi săraci şi să le 
dea arme. La ivirea zorilor, unităţile de luptă ale tinerilor şi săracilor, 
împreună cu cele două centurii păstrate pentru apărarea Porolissumului, 
porniră pe cărări tainice spre Valea Zimbrilor. în fruntea lor mergea 
procuratorul însoţit de Sargetius. Spre seară ajunseră la locurile stabilite 
pentru flecare centurie şi flecare pîlc de luptători din grupul tinerilor şi 
săracilor. Toată noaptea ce urmă, iscoade bine alese urmăriră mişcările din 
tabăra duşmană. Spre uimirea lor, în zori — când aşteptau cu încordare 
începerea luptei — se întinse fulgerător vestea că hoarda pierise în pădurile 
de dincolo de Samus. Ce se întâmplase? Năvălitorii aşteptau întăriri? 
Pregăteau o lovitură printr-un mare ocol, făcînd o manevră de încercuire? 
Fugiseră de teamă? Astfel de întrebări frămîntau pe procurator, în clipa 
cînd străjile anunţară sosirea unei solii de pace, trimisă de căpetenia 
gepizilor. în faţa acestei situaţii, Sargetius ceru învoirea procuratorului şi 
porni în goana calului de-a dreptul prin păduri, spre ferma sa din cotul cel 
mare al rîului Samus. 

2 

D upă ce străbătea Porolissumul printre cartierele Marodava şi 
Serdos, pîrîul Zerdis ocolea templul lui Mithras şi Crîngul lui 
Pan, apoi se îndrepta spre răsărit, şerpuind printre dealuri până 
se vărsa în râul Samus. Acolo, la locul de întîlnire, pe malul stîng al 
Samusului, se întindea ferma lui Sargetius, rămasă moştenire de la bunicii 
dinspre mamă. Conacul fermei era o villa rustica, mai mică decît aceea de la 
Porolissum, fără atriu şi peristyl. în spatele villei, spre deal, se întindeau 

două construcţii lungi de lemn: într-una se înşirau încăperile-locuinţe ale 
sclavilor, iar în cealaltă, magaziile şi staulele. Alături, pe o cuprindere mare 
de-a lungul Samusului, la vale, era ferma lui Laetius Vitalis, considerată de 
tabular drept cea mai întinsă şi bogată moşie din această parte a Daciei. 
Vecinătatea îl înfuria mult pe bogatul fermier, îl chinuia gîndul că urmaşul 
dacilor va rămâne stăpânul fermei sale, după părăsirea Daciei de către 
Roma. Mai departe, în susul Samusului se întindeau pădurile şi plaiurile pe 
care păşunau turmele lui Sargetius, iar în partea opusă, în josul apei, pe 
braţul de întoarcere al cotului rîului, erau pajiştile pentru turmele lui 
Laetius Vitalis. Pentru a ajunge de la o stînă la alta pe drumul cel mai 
scurt, trebuia trecut de două ori prin apa adîncă şi repede, de aceea 
ciobanii lor se vedeau foarte rar. 

Aşezarea celor două stîne, despărţite de cotul împădurit al rîului, 
uşurase în mare măsură adăpostirea pe timpul iernii a cetei de daci liberi a 
lui Diurpanneus şi a celei de sclavi fugari a lui Pollio. Diurpanneus se 
ducea des la Porolissum, împins de dorul după Opilia şi de strădania de a o 
găsi pe Diegia. Totodată, era un bun ajutor pentru Sargetius şi Rundacitulp 
la pregătiri, pentru ziua cînd se va porni retragerea legiunilor. încă din 
toamnă doi flăcăi din ceata lui plecară peste munţi, cu îndemnul de a 
strînge cît mai mulţi oameni şi a-i pregăti pentru luptă. Cît despre Pollio, 
focul lui rămăsese acelaşi: dorul de Dazia. Răbdase cu tăria dată omului de 
speranţă, convins că venirea primăverii va aduce fata la fermă. Cînd se 
topise zăpada, Offas pornise spre Ampelum cu un car de vase, trăsese la 
taberna lui Tenax şi-l rugase să cheme pe Dazia cu tatăl ei. Sfîrşitul fusese 
aşa cum prevăzuse: dacul nu se încredea decît în oameni pe care îi cu¬ 
noştea bine. Cu toată potrivirea răboajelor ce le aveau, bătrînul se arătase 
de neînduplecat: 

— Te du să spui lui Pollio că pe fată i-o dau, că şi eu l-am îndrăgit mult, 
dar n-o poate lua de-aici nimeni făr-de el! De unde să ştiu că răbojul nu-i 
furat sau pierdut, ori că el n-a plecat la zei, doborît de vreun mişel? Să-mi 
las fata pe mîini străine, s-ajungă sclavă? Cînd o fi cu putinţă, i-o aduc eu! 

Pollio se împrietenise cu bătrînul Hadciper, baciul turmelor, ajutîndu-1 
la treburi. Artemidorus, aciuat pe lîngă actorele Velleius, omul de încredere 
de la fermă, devenise un fel de vilic. Numai Timacus stătea mai mult cu 
sclavii fugari, ferindu-se să fie văzuţi de oamenii lui Laetius Vitalis. 

Aşa se desfăşura viaţa la fermă, cînd Opilia şi Alliana s-au hotărît să se 
ducă acolo, dornice să-şi desfete privirile la frumuseţea pomilor înfloriţi. 

Apoi mai era şi noul oaspete al fermei: un pui de urs. Ursuleţul fusese găsit 
de sclavii lui Pollio scheunînd lingă trupul mamei zdrobită de copitele şi 
străpunsă de coarnele zimbrilor. Dar sufletul de fată ascunde multe: Opilia 
ţinea să fie mai mult timp în apropierea lui Diurpanneus, iar Alliana ştia că 
Sargetius va veni acolo o dată cu începerea lucrărilor de primăvară. 

în după-amiaza zilei cînd decurionul aducea la Porolissum vestea 
năvălirii gepizilor, Alliana şi Opilia se aflau lîngă ţarcul puiului de urs, 
înveselindu-se de ghiduşiile lui: se căţăra pe prepelecii înfipţi de 
Artemidorus, alerga prin ocol sau se urca pe ţarc pînă-1 oprea plasa de 
curpeni, bine împletită, care acoperea tot bîrlogul lui. Fetele îl urmăreau cu 
încîntare. 

în liniştea ce le înconjurau, auziră strigătele actorelui. Velleius le căuta. 
Avea vocea sugrumată de îngrijorare. Aflînd de năvălirea gepizilor, îşi 
pierduse capul. Diurpanneus era plecat la stînă, împreună cu Pollio. Cei doi 
oameni trimişi de Sargetius aduseseră actorelui cuvîntul stăpînului în 
legătură cu ascunderea fetelor, apărarea fermei şi împrăştierea turmelor 
sus în munţi, în caz de pericol. Se ştia din bătrîni că năvălitorii se fereau să 
dea luptă făţişă cu centuriile, căutînd să atace mai mult fermele şi stînele, 
pierind dincolo de hotar în păduri cu prăzile şi cu turmele. Diurpanneus se 
întoarse seara tîrziu şi, aflînd veştile, plecă împreună cu Velleius înapoi la 
Pollio. La stînă se sfătuiră şi cu bătrînul Hadciper, care văzuse în lunga lui 
viaţă multe năvăliri din miazănoapte. Strînseră la un loc sclavii fermei, pe 
cei din ceata lui Pollio şi dacii lui Diurpanneus şi îi împărţiră, unii pentru 
apărarea villei, iar alţii a stînei. Dimineaţa, oameni aleşi ca străji, se 
îndreptară spre locurile de pîndă. Ziua trecu în linişte. Spre seară panica se 
întinse dintr-o dată: la Velleius veni înspăimîntat Anicetus, actorele lui 
Laetius Vitalis — uită de ura dintre stăpîni — şi îi ceru ajutor. Oamenii lui 
luaseră urmele unei cete de gepizi, şi numai uniţi i-ar fi putut alunga. Totul 
s-a petrecut cu o iuţeală ameţitoare: actorele Anicetus lovi dinspre rîu, iar 
de la deal Diurpanneus cu Pollio. Prinşi ca într-un cleşte, gepizii sloboziră 
valuri de urlete, pierind în hăţişuri. 

Alliana şi Opilia au stat mult timp în villă, cuprinse de teamă, cu toate 
că se simţeau împinse de curiozitate să vadă lupta. Ştiind că cetele plecate 
se aflau dincolo de ferma lui Laetius Vitalis, pe plaiul în urcuş dintre rîu şi 
pădure, în liniştea ce cuprinsese toată valea, fetele ieşiră din casă şi aler¬ 
gară spre fundul ogrăzii. De pe un dîmb priviră îndelung, cu mîinile 
streaşină la ochi, nereuşind să desluşească ceva prin pîcla groasă. în 

încordarea şi îngrijorarea lor, nu simţiră nici o mişcare prin tufişurile din 
apropiere, pînă în clipa cînd braţele puternice a doi gepizi le-au strîns cu 
putere, le-au astupat gurile şi au dispărut cu ele în pădure. Privindu-i, 
fetele se îngroziră de chipurile înfricoşătoare ce le purtau în goana cailor: 
plete lungi, arămii, slinoase, lungi pînă peste umeri, ochi spălăciţi cu 
căutături crude, fălci puternice, mustăţi pleoştite şi bărbi încâlcite. 

Se lăsă seara şi apoi noaptea. Ei străbăteau fără oprire păduri 
neumblate, văi cu povîrnişuri repezi, plaiuri întinse şi înainte de ivirea 
zorilor sosiră în tabără. Duseră fetele în faţa lui Gerthorund, căpetenia 
hoardei, un bărbat tînăr, voinic, cu părul auriu, faţa sîngerie şi pieptul lat, 
îmbrăcat cu un fel de tunică din blană de lup, bine rostuită pe trup. 
Pătrunse de răcoarea nopţii şi de spaimă, se îngroziră la vederea lui. Nu 
pricepură nimic din tot ce vorbeau cei ce intrau şi ieşeau din cortul căptuşit 
cu postavuri colorate, pardosit cu covoare groase, pînă în clipa cînd îl 
aduseră pe un moşneag, un captiv pe care căpetenia îl ţinea ca sclav şi îl 
folosea ca tălmaci. 

Cînd Gerthorund află că în puterea lui se găsea nepoata procuratorului, 
izbucni într-un hohot nestăvilit de rîs şi bătu cu piciorul în pămînt. Porunci 
să se pregătească un cort bun pentru fete. 


3 


S ub un fag de la marginea unei poiene din pădurea în care 
pregătise lovirea gepizilor, procuratorul aştepta solia năvălitorilor. 
Ziua frumoasă de primăvară era spre sfîrşit, soarele coborîse către 
crestele munţilor. Două zile Metrobius, Lucullus şi Offas alergaseră fără 
răgaz, îndeplinind tot ce le ceruse Sargetius, iar Rundacitulp îl urmase pe 
quattorvir pretutindeni. în scurtul răstimp de încordare, procuratorul nu 
scăpase din vedere pe Lucullus şi Metrobius. Sclavul filozof se bucura de 
respect printre tinerii din Porolissum. 

Aşezat pe o buturugă, Iustus Valentinus cerceta pe rînd pe fiecare, cu 
gîndul pornit departe. Situaţia i se părea destul de încîlcită. Imperiul era 
şubred. împăraţii se proclamau şi se alungau de armată. Răscoalele 
popoarelor asuprite de Roma se ţineau lanţ. Noua credinţă în învăţătura 
galileanului schimba sufleteşte oamenii. Triburile barbare din afara 
imperiului năvăleau în hoarde nepotolite, jefuiau, omorau, şi se retrăgeau 

fulgerător. Cu toate acestea se obişnuise, însă de două zile îl frămîntau alte 
gînduri, lipsite de conturare. întrezărea prin negura viitorului ridicarea 
unor impresionante puteri noi, emanate de la cei mulţi: săracii şi sclavii. 
Nemulţumiţi de soartă, se vor uni, vor lupta sfărîmînd totul, aducînd 
îndreptări noi. Apoi mai erau şi tinerii. Şi ei reprezentau o forţă, şi ei 
începeau să vadă lumea cu alţi ochi; pentru mulţi sclavia era o stîlcire a 
demnităţii omului. De la tineri, gîndul îi reveni iarăşi la Metrobius. Iustus 
Valentinus începu să zîmbească. Intui că aceste frămîntări nu constituiau 
de fapt propriile sale idei, ci crîmpeie din prelegerile sclavului filozof. Ca o 
scînteie, un gînd îl fulgeră: Ce ar fi să-l descoasă de-a dreptul pe Metrobius? 
Pînă ce garda va aduce de la Sarnus solia gepizilor va trece timp. Dar gîndul 
ce-1 fulgeră îl şi înfiora: dacă sclavul îl va înfrunta cu vorbe nepotrivite? 
Totuşi, se hotărî. încercarea tot trebuia făcută odată. 

— Haideţi să rupem tăcerea! Spuneţi ceva, tu, Offas, ori tu, Metrobius! 
îndemnă el, căutîndu-şi o poziţie mai bună pe buturugă. 

Offas îl privi încurcat. Despre ce ar putea să vorbească procuratorului? 
El ştia să frămînte şi să modeleze lutul, nu să vorbească frumos. Murmură 
tulburat: 

— Eu... ce să spun? Să-l auzim pe Metrobius! El are totdeauna ceva de 
lămurit... 

Privirile se îndreptară spre sclav. îndemnul procuratorului nu-i 
răscolise liniştea. începu să vorbească fără grabă: 

— Vrei să rupem tăcerea, Iustus Valentinus?! Despre ce am putea să 
vorbim? De fapt, fiecare om poartă multe în suflet şi ele îi vin în minte mai 
ales în clipele cînd stă de vorbă cu sine însuşi. Gîndurile rămîn însă de cele 
mai multe ori în noi, nu ne încumetăm să le dezvăluim şi altora. Şi ştii de 
ce? Pentru că oamenii care stau de vorbă cu ei înşişi sînt îndeosebi sclavii şi 
săracii. Dacă cineva izbuteşte să se apropie de sufletele lor, să le cîştige 
încrederea, minţile acestor oameni se dezleagă, inimile lor se deschid. 

Procuratorul îl învălui într-o undă de admiraţie. Făcu semn la toti să se 
aşeze. Repetă îndemnul cu multă căldură: 

— Spune mai departe, Metrobius! Zici că poţi să-i faci şi pe sclavi să-şi 
deschidă inimile? 

— Cine nu le-a pătruns în suflete, Iustus Valentinus, nu are cum să-i 
înţeleagă. Aşa umiliţi şi chinuiţi, cum sînt, se simt oameni în momentele 
cînd stau de vorbă cu ei înşişi. Ştii ce devin ei în acele clipe, Iustus 
Valentinus? Nişte revoltaţi, gata să se ridice împotriva ordinii lucrurilor. 

Atunci doresc să se întîmple ceva: potop şi cutremur, foc şi lavă, secetă şi 
uragane, să piară tot. îi cunosc destul, suferinţa lor m-a zguduit adine. 
Pentru asta am pornit în lume, să văd ce este sclavia, să pătrund cu mintea 
în gîndul sclavilor, să-mi dau seama ce... 

— Cum vine asta?! îl întrerupse procuratorul, uimit peste măsură. Tu 
n-ai fost, tu nu eşti sclav?! 

Metrobius îşi strînse fălcile. Sosise momentul să se destăinuie. Faţa lui 
se împietri. Fusese furat de propriile-i reflecţii, nu mai putea să dea înapoi: 

— Nu, Iustus Valentinus! Nu sînt şi n-am fost niciodată sclav! răspunse 
cu un zîmbet plin de o linişte lucidă. Cu mine s-a petrecut un fapt 
nemaiîntîmplat vreodată. 

Tribunul îşi descheie tunica şi-şi slăbi centura, tulburat de cele auzite, 
în faţa sa se afla un om cunoscut de multă vreme, dar pe care totuşi în fond 
nu-1 cunoscuse. însă cel mai frămîntat părea Offas. Magisterul Colegiului 
săracilor îl avea pe sclav de mult timp ca ajutor. Ce se petrecea cu el?! îl 
chinuiau duhurile rele? 

— V-am răscolit sufletul, şi este de înţeles, continuă Metrobius. Să nu 
mergeţi cu gîndul pînă acolo, îneît să începeţi acum să vă temeţi de mine. 
îmi pare rău că nu-i aici şi Laetius Vitalis. Dar, presupunînd că l-aş îmbuna 
cu vorbele mele, ce ar însemna un stăpîn de sclavi schimbat în bine, faţă de 
miile de schingiuitori? Nu stăpînii de sclavi să fie buni, ci sclavia să dispară! 

Rundacitulp îl ascultase la început din curiozitate, apoi din interes. 

Cele auzite îl contrariau. Cum să se desfiinţeze sclavia?! N-ar mai avea cine 

> 

munci pămîntul fermelor, n-ar mai exista ajutoare pentru negustori! Şi ce s- 
ar face imperiul cu atîtea lucrări de drumuri şi de construcţii publice? Nu 
se mai putu stăpîni şi-l întrerupse pe Metrobius: 

— Cînd nu va mai fî sclavia, sărăcia şi foametea se vor întinde 
pretutindeni! Puterea regilor şi împăraţilor nu stă numai în armată, ci şi în 
numărul sclavilor. Puterea vine de la bogăţie, iar aceasta la rîndul ei de la 
sclavie! 

— Da, da, Rundacitulp! rîse Metrobius. Să ştii că nu greşeşti, în adevăr 
puterea purcede mai mult de la sclavie. Marii faraoni, regi ai Egiptului, 
depre care au rămas multe însemnări în piatră şi pe papiruse în biblioteca 
cea mare de la Alexandria, au reuşit să înalţe monumente uriaşe numai 
pentru că a existat sclavia, fiindcă au avut putere să facă din popor robi. Cît 
despre tine, Rundacitulp, cauţi să fii de partea lui Synethus. Ce s-ar face 
bogatul şi lacomul negustor, sau unul ca Laetius Vitalis, fără sclavi? 

Stînd cu coatele pe genunchi şi cu capul sprijinit în mîini, Lucullus îl 
privea dintr-o parte. îşi aminti de „rătăcirile” sale filozofice, în taberna „La 
bogăţia lui Cressus”. încă de atunci încolţise în mintea lui gîndul că 
Metrobius nu este sclav. Oare cine ar putea să fie? Cu ce scop a înfiinţat 
academia? Aceste întrebări, şi altele, îl făcură să nu dea importanţă 
discuţiei despre sclavie. în cele din urmă, se hotărî chiar s-o curme: 

— Schimbi firul vorbelor cum vrei tu, Metrobius. Despre sclavie am 
auzit multe de la tine. Dar cum se face că, deşi sclav, susţii totuşi că nu 
eşti? 

— Sînt Metrobius, şi trebuie să rămîn Metrobius-sclavul. Altfel prea 
mulţi tineri din Porolissum ar fi zguduiţi sufleteşte. Ei iubesc în mine, în 
egală măsură, filozoful şi sclavul. Acest lucru să nu te surprindă, de fapt de 
mult nu mă mai socotesc sclav, şi asta Iustus Valentinus a văzut-o. Laetius 
Vitalis nu se mai poartă cu mine ca un stăpîn faţă de sclav. Şi am înţeles de 
ce, mai ales de cînd academia din Porolissum a ajuns să fie cunoscută pînă 
departe. Dar v-am pus destul la încercare răbdarea. Tu ştii, Lucullus, am 
ascultat prelegerile lui Plotin şi pe ale lui Ammonius Saccas, am fost la 
Alexandria Egiptului şi la Roma, am umblat şi prin alte părţi, dar nu ca 
sclav, ci ca om liber. Pe atunci eram tînăr, cunoşteam bine filozofia lui 
Pitagora, pe a lui Aristotel, pe stoici şi epicurieni. Toate aceste filozofii, chiar 
şi a lui Plotin, nu m-au ajutat să găsesc răspuns la întrebările ce-mi 
chinuiau sufletul şi mintea. Una din ele m-a frămîntat cel mai mult: de ce 
sclavii sînt socotiţi de stăpînii lor în rîndul animalelor? Iată dar marea 
nenorocire a vremurilor noastre: o parte din oameni a înrobit pe cealaltă. 
Această frămîntare m-a împins să îndur un timp viaţa de sclav. îmi dădeam 
seama că numai trăind alături de ei, suferind ca ei, îşi vor deschide inimile 
faţă de mine, voi reuşi să pătrund adînc în cugetul lor. Am trăit viaţa de 
sclav şi am căutat să fiu socotit cu adevărat sclav. în vremea aceea, aveam 
un prieten foarte apropiat sufleteşte, pe care îl iubeam ca pe un frate. Şi el 
mă avea în inimă la fel. I-am destăinuit ce gînd mă frămînta: vream să 
trăiesc viaţa de sclav timp de zece ani, apoi să redevin liber, să pun bazele 
unei filozofii a sclaviei, sau, mai bine zis, a unei filozofii împotriva sclaviei. 
Am făcut legămînt, l-am însemnat pe un pergament şi l-am întărit cu 
sigiliul unui oficiu public. La împlinirea celor zece ani, arătînd dovada 
scrisă, oricine mi-ar fi fost stăpînul, avea obligaţia să-mi redea libertatea, 
primind în schimb preţul plătit la cumpărarea mea. Pergamentul acela nu 1- 
am luat cu mine, de teamă să nu-1 pierd. Acum, cei zece ani s-au scurs. în 

acest răstimp am schimbat şase stăpîni, unul mai rău decît altul. Dintre 
toţi aici de faţă, numai Offas ştie că în urmă cu două săptămîni m-a căutat 
un negustor din Insula Rodos — acolo trăieşte prietenul meu — care mi-a 
adus pergamentul şi banii necesari răscumpărării. Aşadar... 

— Dar nu va fi nevoie de nici un ban! izbucni procuratorul, tulburat 
peste măsură. Eşti liber, Metrobius! Ţi-ai reluat libertatea chiar din clipa 
asta! 

— Stai, Iustus Valentinus, îţi cer puţină îngăduinţă, mai am ceva de 
spus. Aceşti zece ani mi-au dat putinţa să înţeleg îngrozitorul chin al 
sclavului: nu înfometarea, nici torturile, nu munca istovitoare, ci 
deznădejdea, năruirea oricărei speranţe. Aflat într-o astfel de stare 
sufletească, totul în el se destramă, devine mincinos, fură, linguşeşte, 
urăşte, pierde simţămîntul de om şi cade în rîndul animalelor. Iată dar care 
este înfiorătorul adevăr. Acum, Iustus Valentinus, înţelegi de ce tinerii din 
Porolissum s-au schimbat aşa de mult, de ce privesc cu alţi ochi sclavia, 
socotindu-i pe sclavi ca pe nişte semeni egali lor. Dar va trece multă vreme 
pînă cînd toată lumea se va convinge de acest lucru. 

— Aşadar, acesta eşti, Metrobius?! murmură procuratorul. Şi ce ai de 
gînd să faci? Pleci din Porolissum? 

Metrobius rîse, ştergîndu-şi sudoarea de pe faţă. 

— Am spus-o, Iustus Valentinus. Rămîn Metrobius, sclav eliberat şi 
sărac. Nu pot părăsi Colegiul săracilor şi pe Offas, nici pe Sargetius şi 
Lucullus, ori pe tinerii de aici, şi nici pe tine, Iustus Valentinus! 

Procuratorul zîmbi mult înveselit — îi plăcuse încheierea — se întoarse 
şi-l căută cu privirea pe contubernal: 

— Ce se aude? N-a sosit solia? 

— Tocmai pentru asta am venit, răspunse acesta. Am văzut-o urcînd 
încoace cu garda noastră. 

— Să-i aduci mai repede pe trimişii căpeteniei barbare! 

Se ridică de pe buturugă. îl mişcase mult cele povestite de Metrobius, 
de aceea schimbase vorba. Nu uită însă să răspundă dovezii de dragoste şi 
respect ce o avusese din partea omului învăţat, care trăise în sclavie numai 
pentru a-şi potoli setea de cunoaştere, din năzuinţa de luptă împotriva 
răului: 

— îţi sîntem recunoscători, Metrobius, pentru că ai îndrăgit aceste 
locuri. Şi, ca să-ţi arăt înalta mea preţuire, mă leg în faţa zeilor că, după ce 
alungăm pe gepizi şi ne mai liniştim, voi pune să se înalţe alături de for o 

clădire asemenea unui templu. Acolo va fi academia din Porolissum, 
condusă de filozoful Metrobius! 

în fata lui Iustus Valentinus se aduse solia lui Gerthorund, formată din 
bătrînul sclav tălmaci şi doi gepizi, unul tînăr, înalt, iar celălalt mărunt, mai 
în vîrstă. 

— Ne rugăm zeului nostru pentru sănătatea ta! începu cel tînăr în 
limba lui, fără ca cei de faţă să înţeleagă vreo vorbă. Am venit cu gînduri 
bune. 

Tălmaciul repetă în limba Romei cele spuse. Procuratorul răspunse la 
salut în numele împăratului. 

— Căpetenia noastră, Gerthorund, vrea să trăiască în pace cu voi, 
romanii. De aceea îţi va trimite înapoi fetele, pe Alliana şi pe Opilia! 
continuă cel tînăr. 

Auzind rostit numele fetelor, Iustus Valentinus păli. Bătrînul tălmaci 
nu-1 lăsă să se frămînte prea mult: 

— Cele două copile au fost răpite de la o fermă. Una ne-a destăinuit că 
e nepoata ta. Ele se găsesc acum în tabăra lui Gerthorund şi, dacă nu te 
învoieşti cu ceea ce-ţi cere, le va face sclavele sale, va pieri cu ele în pădurile 
fără sfîrşit de la miazănoapte. 

Tremurînd, procuratorul privi în jur, căutînd pe cineva. Uitase că 
Sargetius plecase spre fermă. 

Gepidul cel tînăr arătă condiţiile, iar bătrînul le tălmăci: 

— Gerthorund cere să-i dai pămîntul de dincolo de Samus. Vrea să se 
aşeze acolo cu hoarda lui. El se leagă să nu mai năvălească după prăzi. Dar 
şi tu trebuie să-l încredinţezi că centuriile tale nu-1 vor ataca. Va aduce 
fetele numai după ce va avea dovada că respecţi înţelegerea. 

Iustus Valentinus îşi pierdu de tot cumpătul. Privirea lui se tulbură. La 
o astfel de nenorocire nu se aşteptase. Se găsea prins între două condiţii 
grele: pe fată — se gîndea la Alliana — nu putea s-o sacrifice, lăsînd-o în 
mîinile gepizilor, iar din cuprinsul imperiului nu înţelegea să cedeze nimic 
fără ştirea împăratului. Dacă Sargetius ar fi fost de faţă, ar fi putut amîndoi 
să ia hotărîre. 

— Din graniţele imperiului nu cedăm pămîntul cerut! interveni 
tribunul, văzînd că procuratorul se pierduse cu totul. Căpetenia voastră să 
se mulţumească mai bine cu o răscumpărare bună: aur, grîu, vite şi altele. 
Să ne dea fetele, să părăsească Dacia şi să nu mai năvălească peste hotarul 
nostru! 

Solul cel tînăr se mulţumi să clatine din cap, semn că nu primea 
propunerea. De mult Gerthorund căuta un loc bun pentru a se aşeza cu 
hoarda. Întîmplarea cu răpirea fetelor o socotea drept un ajutor trimis de 
zei. Se pregăti să nu cedeze. 

Văzînd că tăcerea se prelungea, Metrobius se ridică de pe buşteanul pe 
care sta şi începu să vorbească rar, fără ton de ameninţare: 

— Iustus Valentinus, îţi vorbeşte acum un om liber, unul care n-a 
trecut prin viaţă fără să nu înţeleagă cele ce se petrec în jurul său. Socotesc 
că imperiul este destul de şubred. De acum înainte tot mai multe hoarde se 
vor năpusti peste hotarele lui, atrase de bogăţie şi de o viaţă mai împlinită. 
Ele sînt întocmai ca fluturii şi gîzele de noapte: atrase de lumină, se reped 
spre flacără, fără să ştie că-şi ard aripile. Pătrunzînd în imperiu şi 
stabilindu-se într-un loc, aceste popoare năvălitoare se vor pierde repede, 
topindu-se printre cei în mijlocul cărora s-au aşezat. Se apropie frămîntarea 
cea mare şi contopirea neamurilor, Iustus Valentinus! Se vor trage alte 
hotare, iar între ele se vor vorbi alte limbi, izvorîte din amestecul graiurilor. 
Pentru ce atunci să te aşezi împotriva prefacerilor? De ce să nu fie salvate 
vieţile şi sufletele celor două copile? Primeşte cererea gepizilor, întăreşte 
prin legămînt condiţiile lui Gerthorund şi te vei convinge că, deşi ai pricinuit 
un rău, pe care şi aşa imperiul şi Roma nu l-ar simţi, ai făcut ceva bun 
pentru cei ce trăiesc în Dacia! 

Bătrînul sclav tălmăcise la răstimpuri gepidului tînăr cuvintele rostite 
de Metrobius. Pe măsură ce asculta, faţa i se lumina de un zîmbet plin de 
speranţe. De cînd văzuse cele două fete nutrea pornirea ca, după liniştire, 
să-şi caute o astfel de soţie. 

Cei din jur aşteptau hotărîrea procuratorului. Nimeni nu bănuia ce 
frămînta el în minte. Grija de Alliana, asupra căreia se revărsa dragostea lui 
părintească, îl făcea să fie prevăzător. Se întoarse spre tribun, apoi spre 
decurionul ce comanda garda ce însoţise solia, şi ordonă: 

— Decurioane, vei merge cu bătrînul sclav pînă în tabăra lui 
Gerthorund cu o solie din partea mea. Iei cu tine doi legionari. Pe aceşti doi 
soli gepizi îi declarăm ostateci. Ei nu vor fî eliberaţi, decît cînd ne vor aduce 
fetele! 

— Dar Gerthorund nu le va da pînă nu va şti dacă te învoieşti să se 
aşeze pe pămîntul de lîngă Samus, lămuri bătrînul sclav tălmaci, 
apropiindu-se de procurator şi şoptindu-i: Pot să-i spun că ceri şi eliberarea 

mea? Solul cel tînăr îi este frate, nu-1 va lăsa în mîinile voastre. Mă voi ruga 
zeilor tot restul vieţii pentru sănătatea ta! 

Iustus Valentinus redeveni stăpîn pe sine. Nu se mai temea de viaţa 
fetelor. Rosti cu hotărîre: 

— Să-i spui lui Gerthorund că primesc să se aşeze pe pămîntul cerut, îi 
las răgaz trei zile. Dacă va îndrăzni să se apropie de fete, cei doi soli vor fi 
spînzuraţi, iar hoarda lui nimicită! 

Bătrînul sclav tălmăci gepidului tînăr cuvintele procuratorului, apoi 
părăsi poiana, însoţit de decurion şi de doi legionari. 

1 / erthorund ascultă pe bătrînul sclav, rîzînd cu poftă, pînă în clipa 
IP' cînd acesta îi vorbi despre condiţiile eliberării fetelor. Izbucni 
=± deodată, săgetîndu-1 cu priviri pline de ură: 


— Mi-ai trădat fratele, sclav ticălos! Nu se putea ca, văzîndu-te în 
mijlocul alor tăi, să nu încerci să-i ajuţi. Trebuia să mă fi gîndit din timp la 
asta. Spui că te-a cerut şi pe tine? O să te dăm! Cum? Vom vedea! Cu 
romanii vreau să trăiesc în bună înţelegere. Ce va fi mai tîrziu, nu ştiu... 

Tăcu. Apoi, parcă aducîndu-şi aminte de bătrîn, îl alungă. Afară, în 
întuneric, tălmaciul se opri, nehotărît încotro s-o apuce, frămîntat de 
înţelesul vorbelor auzite. Un gînd îi licări în minte: să asculte ce va mai 
spune Gerthorund. Porni înainte, înşelînd vigilenţa străjilor, făcu un ocol şi 
se apropie de cortul lui prin spate. Se înfiora cînd înăuntru răsună vocea 
groasă a căpeteniei gepide: 

— Le vom da fetele! Ele sînt pentru noi un ajutor trimis de zeul nostru 
Wodan. Vom putea să ne aşezăm aici şi să trăim în pace cu romanii. Dar pe 
ticălosul de bătrîn, fiindcă ne-a trădat solia, îl vom omorî încercînd pe el 
săgeţile! 

înfricoşat, bătrînul se îndreptă în fugă spre cortul unde ştia că se aflau 
fetele închise. în faţa corturilor împrăştiate pe plaiul ce urca în pantă 
domoală, pîlpîiau flăcări deasupra vetrelor. Se ascunse într-un tufăriş, 
aşteptînd ca somnul să-i învingă pe cei ce mai stăteau în jurul focurilor. 
Cînd cocoşii taberei vestiră miezul nopţii, se pregăti să pornească. Dar nu 
apucă să facă nici o mişcare, rămase ţintuit locului. Cu tot auzul său slăbit 
de vîrstă, distingea alături un foşnet, ca şi cum cineva îl pîndea: 

— Ieşi încoace, bătrîne! auzi de dincolo de tufăriş. Te caut de mult timp. 
Vrei să scapi fetele? 

Recunoscu vocea. Era a unui flăcău gepid, crescut şi îngrijit mai mult 
de el. Ieşi, călcînd încet, bîntuit de îndoială şi teamă. 

— De unde ştiai că sînt aici? Pentru ce mă cauţi? îi 

în faţa lui, tînărul se contura în întuneric ca o pata neagră. Se opri în 
apropierea lui. 

— Vreau să te ajut, moşule. Ştii cum se gîndeşte Gerthorund să-ţi 
pedepsească trădarea? 

— Am auzit, flăcăule! De tine nu mă feresc, vreau să fug, să fiu departe 
la ivirea zorilor, dar nu-mi dă pace inima să las pe cele două copile pradă 
deznădejdii. încerc numai să trec pe lingă cortul lor, să le şoptesc că în 
curînd vor fi eliberate. Durerea şi spaima din suflete nu cred că le lasă să 
doarmă. 

Tăcu dintr-odată, auzind cum flăcăul rîde înfundat. 

— De ce te bucuri? Tu nutreşti alte gînduri? 

— Da, să le scap de aici. Nu trebuie să ajungi la cort, pentru că ele nu 
mai sînt acolo. Cînd a căzut întunericul, Gerthorund şi celelalte căpetenii 
aşteptau neliniştiţi întoarcerea voastră, a soliei plecată la romani. Eu am 
dat fuga la fete. Poate că a fost spre norocul lor strădania ta de a mă învăţa 
limba Romei. Le-am tăiat legăturile şi le-am scos din tabără. Acum stau 
ascunse în pădure. Mîine la revărsatul zorilor vor pleca mai departe. Aflînd 
că Gerthorund a pus să te omoare, m-am gîndit că singura ta scăpare a 
rămas fuga. Te-am căutat mult, pînă mi-a dat în gînd să te aştept prin 
preajma cortului fetelor. Să mergem la ele, bătrîne! Tu te vei descurca mai 
uşor, porneşti cu ele mai departe în plină noapte. 

— Nu cumva pui la cale vreo ticăloşie, Grimhild? 

— Aşa îţi spune sufletul? Sînt crescut la pieptul tău, am învăţat multe 
de la tine. Aş fi gata să plec cu voi, dar sînt gepid, duşmănit de romani. 

Bătrînul îl îmbrăţişa cu dragoste: 

— Grimhild, feciorul meu, zeii îmi răsplătesc răbdarea şi căldura cu 
care te-am crescut şi învăţat! Dacă ei îmi vor ajuta, voi face tot ce-mi stă în 
putere şi te voi lua la noi. 

Mişcat adînc, tînărul îl apucă pe bătrîn de mînă şi se pierdu cu el în 
întuneric. Din tabără, se porni primul cîntat al cocoşilor, de după miezul 
nopţii... 

Soarele se înălţase către vremea prînzului. Bătrînul mergea înainte, iar 
după el fetele. După două zile de chinuri, spaima lăsase pe feţele lor semne 
care poate că nu se vor mai şterge niciodată. Opilia se ţinea mai dîrză, se 
pregătise sufleteşte pentru viaţa de captivă. Alliana se mîngîia cu speranţa 
că Iustus Valentinus va găsi o cale de înţelegere cu căpetenia gepidă. Şi mai 
era ceva: amîndouă păstraseră în suflete încrederea că aleşii lor — 
Sargetius şi Diurpanneus — nu vor cunoaşte odihna pînă nu le vor scoate 
din tabăra lui Gerthorund. Ţinînd-o pe marginea unei păduri, bătrînul le 
îndemna la mers, urmînd o potecă bătută de fiarele din codru. Le povestea 
tot ce-i trecea prin minte, oprindu-se mai des la întîmplări legate de 
creşterea lui Grimhild. Ceea ce făcuse tînărul îl tulburase peste măsură, 
într-un loc le ajută să treacă peste trunchiul unui copac doborît de furtună, 
le privi feţele palide şi începu să zîmbească: 

— Dacă cineva m-ar vedea, şi-ar închipui că sînt dus de două zeiţe, 
care vor să se înveselească luînd cu ele un moşneag, glumi el, pentru a le 
potoli teama. 

— Zeiţe chinuite! murmură Alliana. 

— Da, fetele moşului. Cîteodată şi ele se lasă prinse şi purtate prin 
tabere de luptători, dornice să-şi mai petreacă timpul. 

Se întoarse din nou şi le privi. Clătină din cap şi îşi continuă mersul 
vorbind: 

— Să mă ierte zeii dacă păcătuiesc, dar voi nu arătaţi a fi romane, ci 
mai mult dace. în tinereţe, cu mult înainte de a cădea captiv, am stat cu 
centuria prin apropiere de Ampelum, pe valea rîului Aureus, unde am 
cunoscut fete de daci curaţi. Mă gîndesc ce s-or fi zbătînd tinerii ce v-au 
îndrăgit! Doar nu vor face nesocotinţa să pătrundă în tabăra lui 
Gerthorund. Gepizii sînt ca fiarele de codru cînd prind un duşman... 

— Taci! Se aude ceva! şopti speriată Opilia. 

Se opriră, ascultînd cu încordare. Pe povîrnişul de pe cealaltă parte a 
văii, printre tufişurile şi copacii rari, se iveau şi se pierdeau de-a lungul 
unei cărări mai mulţi gepizi. Alergau în galopul cailor. Bătrînul le trase 
repede în dreptul unui desiş. 

— Dacă zeii sînt cu noi, poate că nu ne-au văzut! le încuraja el. Să ne 
afundăm în pădure şi să grăbim mersul. Trebuie să vă ţineţi tari, fetelor! 

Căutară să alerge prin locurile în care desişurile erau mai bogate în 
frunziş. în urma lor ropotele se auzeau tot mai aproape. 

— Vin după noi! murmură Alliana îngrozită. Moşule, mai bine să stigăm 
după ajutor! 

— Dacă ne aud, ne dăm singuri în mîinile lor. Să ne grăbim! în sus 
pădurea e mai deasă. 

Nu înaintară prea mult. Caii gepizilor se vedeau aproape. Pădurea 
răsună deodată, pînă departe în susul şi josul văii, de strigătele fetelor, 
cerînd ajutor. Bătrînul căută în grabă un loc de apărare. Privirea îi căzu pe 
trunchiul unui fag, rupt mai sus de o statură de om, ros pe dinăuntru de 
putregai, formînd o scorbură adîncă. Se repezi şi împinse în ea fetele, iar el 
rămase afară, pregătit pentru luptă. După cîteva clipe se văzu prins între 
suliţele gepizilor. 

— Ce, bătrîne, aşa de lacom eşti? Ai furat amîndouă fetele? Una nu-ţi 
era de ajuns? rîse unul dintre ei. 

— înapoiaţi-vă la tabără şi spuneţi că nu ne-aţi găsit! îi imploră el. Mă 
voi ruga zeilor pentru voi! 

— Vorbeşti ca şi cum nu l-ai cunoaşte pe Gerthorund! reluă cel ce 
glumise. Avem poruncă să te aducem înapoi, viu sau mort. Haide, scoate-le 
de acolo, să le urcăm pe cai. După atîta drum şi spaimă, trebuie că sînt 
frînte de oboseală. 

Bătrînul îşi trecea privirea de la unul la altul, ţinînd suliţa bine strînsă 
în mîini, hotărît să se împotrivească, sacriflcîndu-şi viaţa. Pentru el, acolo 
sau în tabăra lui Gerthorund, tot moarte era. 

— Pe mine nu mă veţi duce viu în faţa lui! strigă el. Dacă aveţi un pic 
de omenie în voi, lăsaţi-ne să plecăm departe! 

Pădurea răsună de hohotele de rîs ale gepizilor. 

— Ţi-ai pierdut minţile, moşule? îl batjocori altul. Pe fete nu trebuie să 
ni le dai tu, le luăm noi. Cît despre tine, dacă vrei să fii dus mort la 
Gerthorund, o vom face şi pe asta! 

Porniţi să-l batjocorească pe bătrîn, gepizii nu simţiră că din partea de 
sus a plaiului se apropiau pe brînci mai mulţi oameni. Deodată pădurea 
răsună de chiote de luptă. Două topoare, mînuite cu dibăcie de după 
trunchiurile fagilor, doborîră doi gepizi. Alt gepid căzu ca trăznit, izbit în cap 
de o măciucă. 

Bătrînul nu apucă să se dumirească ce se întâmplă. Neclintit cu suliţa 
în mînă, acoperea cu trupul său gura scorburii. Cei trei gepizi rămaşi în 
viaţă, văzînd pericolul, se avîntară spre desişul pădurii, nu înainte însă ca 
unul dintre ei să repeadă suliţa în pieptul moşneagului. 

Totul se petrecu repede ca o părere. Cînd ieşiră, fetele se văzură între 
Pollio, Artemidorus şi baciul Hadciper, amîndouă copleşite în egală măsură 
de bucurie şi întristare. Dar nu era vreme de pierdut. Cu multă îndemînare 
şi pricepere, Hadciper trase vîrful suliţei din rană, puse frunze şi cîrpe pe 
pieptul bătrînului tălmaci, strîngîndu-1 bine cu feşe, apoi îl rezemă de 
trunchiul scorburos. 

— Sîntem plecaţi toţi în căutarea voastră, povesti Pollio, aşezîndu-se pe 
o buturugă. Nu ştia nimeni ce s-a întîmplat şi încotro, s-o apucăm. 
Sargetius cu Diurpanneus vă caută în partea cealaltă, spre tabăra hoardei. 
Noi ne găseam dincolo de coama dealului, pe coastă. Dacă nu strigaţi, eraţi 
pierdute. 

5 

T faată noaptea Diurpanneus şi Pollio au răscolit pădurile şi văile 
din apropierea fermei, fără să dea de urmele fetelor. Spre ziuă, 
Timacus le aduse vestea că nişte tăietori de lemne întîlniţi în 
partea dinspre apus zăriseră doi gepizi în galopul cailor, purtînd în braţe 
cîte o femeie. Dimineaţa Diurpanneus se gîndi să dea de ştire lui Sargetius, 
dar pînă la urmă se hotărî ca, însoţit de cei mai curajoşi dintre oameni, să 
pornească spre tabăra gepizilor, iar Pollio cu Artemidorus să facă un ocol 
spre răsărit şi miazănoapte. 

în seara zilei cînd Sargetius sosi, găsi ferma aproape pustie. O bătrînă 
sclavă îi povesti cele întîmplate. Fără să-i mai aştepte, sări pe cal şi se 
îndreptă spre plaiul unde Gerthorund îşi avea tabăra. Abia spre ziuă reuşi 
să-l întîlnească pe Diurpanneus. Se sfătuiră îndelung. în plină zi nu se 
puteau apropia prea mult de năvălitori. Se hotărîră să pîndească orice 
mişcare în tabăra gepizilor. Nu aşteptară prea mult cînd printre tufişuri 
zăriră siluete de călăreţi. înaintau urmînd ocolurile largi ale unei poteci. 
Momentul nu trebuia pierdut. Sargetius sări ca o nălucă asupra gepidului 
care mergea în frunte, încleştîndu-şi mîinile în gîtul lui. Amîndoi se pră¬ 
văliră de pe cai la pămînt. Spre cel de al doilea se aruncă Diurpanneus, tot 
aşa de fulgerător. Ceilalţi gepizi — erau numai cinci — văzîndu-se 
înconjuraţi de o duzină de oameni — ceata de daci a lui Diurpanneus — nu 
încercară să se opună. Gepidul căzut în mîinile lui Diurpanneus se lăsă 

moale, ca şi cum se bucura că fusese prins. Era Grimhild. Numai Sargetius 
cu gepidul doborît se menţineau în încleştare. 

— Dacă asta a fost voia zeilor! rosti Grimhild în limba Romei, fapt care 
îl miră pe Diurpanneus. Mă văzui şi în mîinile romanilor! 

Ceilalţi se dădură într-o parte, privind lupta pe viaţă şi pe moarte dintre 
cei doi. Cînd Grimhild desluşi lucind în mîinile lor cuţitele, începu să strige 
de răsuna valea: 

— Opriţi-vă! Nu trebuie să moară nici unul dintre voi! Tu, romanule, 
ţine seama că ai în faţa ta pe Gerthorund, căpetenia hoardei de gepizi. Iar 
tu, Gerthorund, e bine să te gîndeşti că ai nevoie de prietenia unei căpetenii 
romane! 

Cei doi se descleştară o clipă, Grimhild le urmărea mişcările. Văzîndu-i 
că se pregăteau să se înfrunte din nou, porniţi să se lovească de moarte, 
flăcăul începu să rîdă, spunîndu-le în glumă: 

— Jur pe Wodan că amîndoi sînteţi plecaţi să daţi de urmele fetelor şi 
amîndoi vreţi să le găsiţi! De ce să vă luptaţi? Mai bine căutaţi-le împreună. 
Poate că umblînd alături unul de altul vă veţi împrieteni şi le veţi afla mai 
repede. 

Diurpanneus se aruncă între ei, atent să facă faţă oricărei lovituri. 
Bănuia că aşa cum flăcăul vorbea limba Romei, o ştia şi căpetenia gepidă 
pe care o însoţea. 

— Da, acesta este adevărul, recunoscu el. Căutăm fetele! Pentru 
eliberarea lor vom lupta cu preţul vieţii! Voi ce ştiţi de ele? 

— Ne-au scăpat! răspunse Gerthorund, punîndu-şi cuţitul la 
cingătoare. Au fugit peste noapte, scoase din tabără de un bătrîn. Sîntem 
plecaţi în căutarea lor. 

— Poate că pînă acum ele au fost găsite şi prinse de cetele tale, îl privi 
Sargetius cu neîncredere. Ştiu că ai trimis solie în tabăra romană, însă nu 
cunosc înţelegerea la care ai căzut cu procuratorul. De aceea, ca să fim 
încredinţaţi de eliberarea lor, vă luăm cu noi, pe tine şi pe tînăr. Eu mă 
numesc Sargetius, tu? 

— Ai auzit! Sînt Gerthorund! 

— Spune-le, Gerthorund, să dea de veste că eşti la noi. Viaţa, nu-ţi va fi 
în pericol, cît timp hoarda va aştepta liniştită înapoierea ta. Iar dacă fetele 
au fost găsite, să le aducă acolo de unde le-au răpit, la ferma de pe rîul 
Samus! 

Peste valea largă a Samusului începuse să se întindă pîcla înserării. 
Aşezaţi în jurul unei mese, sub un măr încărcat de flori, stăteau liniştiţi de 
vorbă. Se ospătaseră bine, golind mai multe rînduri de cupe, uitînd că în 
dimineaţa acelei zile se înfruntaseră ca duşmani de moarte. 

— Gerthorund, acum ai prieteni printre romani, începu Grimhild. Să te 
aşezi cu hoarda prin apropiere, să faci ca gepizii să trăiască aşa cum îşi duc 
viaţa oamenii de aici. Eu unul aş vrea ca de astăzi să arunc de pe mine 
blănurile şi cozile de sălbăticiuni. De mult sînt chinuit de dorinţa de a 
vedea cum arată un for, amfiteatrul, termele! Bătrînul pe care l-ai ţinut ca 
sclav mi-a fost ca un adevărat părinte. De la el am aflat multe despre 
romani, despre Dacia, despre imperiu şi de toată lumea. Şi pe tine te-a 
învătat limba Romei... 

— Dacă vreţi să rămînem prieteni, îl întrerupse Sargetius, să trăiţi 
alături de noi, trebuie să luaţi obiceiurile noastre şi să vorbiţi limba 
noastră. Aici în Dacia a trăit un popor brav, muncitor, vesel, cu multă 
dragoste de ţară. Roma l-a învins, i-a cotropit pămîntul, imperiul şi a întins 
hotarele peste ţara lui. Acum cei ce trăiesc pe aceste meleaguri sînt urmaşi 
de-ai dacilor amestecaţi cu romanii, vorbesc limba Romei şi, deşi mai simt 
curgînd prin trupurile lor sînge dac, îşi dau seama că nu mai pot să 
întoarcă din mers atîtea prefaceri. Tu ce ai de gînd să faci, Gerthorund? Nu 
poţi s-o ţii numai pe năvăliri şi jafuri! 

La întrebarea atît de făţiş pusă, Gerthorund se îmbujora, îşi privi blana 
frumoasă ce-i acoperea pieptul şi parcă se ruşina. 

— Nu ştiu! răspunse încurcat. Mă găsesc în mîinile voastre, iar fratele 
meu într-ale procuratorului. Acum nu mai pot ca, în schimbul fetelor, să-l 
scap. Trimisesem solia cu gînduri bune. Aş vrea o împăcare cu romanii. De 
aceea n-am făcut prădăciuni, n-am pus foc fermelor şi vicurilor voastre, ca 
altădată. Prinderea fetelor o socotisem drept un ajutor dat de zei. 

Sargetius rămase un timp pe gînduri, bătînd uşor cu degetele în masă. 
Ar fi vrut să fie de faţă şi procuratorul. 

— Spune-mi, Gerthorund, tu ai vrea să te aşezi cu hoarda înlăuntrul 
hotarelor imperiului? îl întrebă. 

— Aşa gîndisem! Să iau o bucată de pamînt pe Samus. 

— Ca un cuceritor, ori ca o căpetenie care vrea să se supună Romei cu 
tribul său? 

Gerthorund nu-şi pusese o asemenea întrebare. Răspunse nehotărît, 
căutînd să aleagă vorbele: 

— Nici eu nu ştiu cum. Aş vrea să vieţuim în pace. 

— Eşti hotărît să trăieşti în prietenie cu noi, Gerthorund? Te întreb 
asta, pentru că mintea mea aleargă cu totul în alta parte. Nu cumva 
nutreşti năzuinţa să te aşezi cu hoarda pentru totdeauna în Dacia? Poate că 
a ajuns pînă la voi zvonul că Roma îşi retrage legiunile de aici. 

— Eu nu ştiu de-asta, răspunse Gerthorund. Şi chiar de-aş fi aflat, tot 
aşa făceam. Dacă imperiul părăseşte Dacia, aici va fi pămînt, case, ferme, 
viile. 

Sargetius se întoarse mai mult spre el: 

— Dar nu va pleca toată lumea! rîse, bătîndu-1 uşor pe spate. 

Tăcu. Privirea i se întunecă, iar rîsul îi împietri pe buze. Dacă gepizii 
devin un pericol pentru cei ce vor rămîne în Dacia? Dacă Gerthorund 
urmăreşte să cotropească vicurile şi fermele? Un fior îl răscoli, măsurîndu-1 
cu privirea: 

— Dacă aş şti că celor ce nu vor pleca le va fi dat să îndure lovituri din 
partea ta, te-aş omorî cu mîinile mele! 

Pe Gerthorund nu-1 speriară cuvintele lui Sargetius. îi potoli teama cu 
un răspuns potrivit: 

— Dacia are şi alţi vecini, mai răi şi mai lacomi decît gepizii mei. îi uiţi 
pe goţi? Deşi sîntem de acelaşi neam, ei ne urăsc de moarte. Vrei prietenia 
mea sau pe a goţilor? 

Sargetius nu mai avu timp să răspundă. Sări în picioare şi pornit în 
calea fetelor. îmbrăcate curat şi odihnite, suferinţa prin care trecuse nu 
lăsase urme prea adînci. Pe feţele şi în privirile lor plutea o umbră, ca şi 
cum încă nu se simţeau în deplină siguranţă. Cînd îl văzu pe Grimhild, 
Opilia nu se putu stăpîni să nu strige, arătîndu-1 cu mîna: 

— El ne-a salvat! El ne-a scos din tabăra gepidă! Gerthorund aruncă 
spre flăcău o căutătură rece. Pentru el, unele lucruri erau de neînţeles. Ştia 
că bătrînul tălmaci fugise cu fetele. 



117 
















^s. 




1 


S argetius se despărţi de bătrînul Degidus destul de supărat. 
Bunicul îl mustrase. Gîndi că poate anii ce-i ducea în spate îi 
slăbise mintea, nu mai putea înţelege frământările de acum ale 
lumii. Porni spre atelierul de olărie, rotindu-şi din mers privirea pe 
deasupra pădurii, spre pintenul de stîncă unde se înălţase altădată cetatea, 
în timp ce în minte îi reveniră cuvintele bătrînului: 

— Ai face bine — dacă mai simţi curgînd prin vinele tale puţin sînge dac 
— ca atunci cînd pui la cale ceva pentru ajutorarea neamului, să te uiţi 
îndelung sus, spre ruinele cuibului de viteji! 

Pentru ce să privească într-acolo? El nu este un urmaş de-al 
tarabostelui care a stăpînit cetatea. Dar vorbele bătrînului continuau să-i 
răsune în urechi: 

— Şi de cîte ori vezi acele ziduri, să-ţi aduci aminte de povestea lui 
Burio, adică a lui Butes. Numai aşa te va îndemna sufletul ce trebuie să 
faci! 

Supărarea se pornise de cînd cu venirea lui Rundacitulp, căruia nu-i 
spunea în alt fel decît „vîntură lume”. însă în cea mai mare măsură îl 
tulburase alte spuse ale lui: 

— Străbunicii şi strămoşii te privesc, Sargetius, de lîngă Marele 
Zamolxis! Ei ştiu că tu ai rămas ultima lor speranţă! 

Ce trebuia să înţeleagă el prin asta, bătrînul nu voise niciodată să-i 
spună. Se mulţumea doar să pufăie de mîhnire şi bătrîneţe, mişcîndu-se 
neliniştit de la un loc la altul. în sinea lui, Sargetius nu se îndoia că bunicul 
îl iubeşte. De multe ori se gîndea la Rundacitulp. în acele momente îl înfiora 
un sentiment de respect, de supunere faţă de acela în care începuse să 
vadă întruchiparea poporului dac liber, a unei Dacii reînnoite. în clipele de 
mare frămîntare nu-şi mai găsea locul, îl căuta pe Metrobius şi se cufundau 
în discuţii, făcînd cele mai ciudate presupuneri asupra schimbărilor pe care 

le-ar putea aduce viitorul apropiat. Ajunsese să înţeleagă că regele 
simboliza unirea strînsă a dacilor în faţa primejdiei. 

Din uşa atelierului îl zări pe Offas lucrînd la roata lui de olar. Se lupta 
cu lutul, îl modela parcă în duşmănie, încrâncenat, absorbit de muncă şi de 
gînduri. Părul negru îi cădea pe frunte în şuviţe încîlcite. îmbrăcase de-a 
dreptul pe piele tunica veche, cenuşie. Mîinile îi erau într-o continuă 
mişcare, păreau ale unui automat. 

— Dar ce te supără lutul? Astăzi îl frămînţi prea tare, îi spuse, oprindu- 
se lîngă roată. 

Scos din gînduri, Offas săltă spre el privirea: 

— Cîteodată aşa lucrez! răspunse, fără să zîmbească. Te văd vesel, ai şi 
de ce, dacă ne gîndim la spaima prin care aţi trecut, tu şi Diurpanneus. Mă 
rog zeilor pentru fericirea voastră şi a fetelor! 

— Te-am urmărit din uşă cum lucrai şi mi-am zis: iată pe magisterul 
Colegiului săracilor şi căpetenia cetei de săraci luptători. Privit dintr-o 
parte, prin lumina cenuşie pătrunsă prin fereastră, te asemănai cu 

Prometeu ferecat de stîncă. Ce-ti tulbură sufletul, Offas? 

•> ' 

Olarul începu să-şi cureţe palmele pe poalele tunicii, aşa cum făcea 
întotdeauna. Lucra singur în atelier, ceilalţi erau afară după treburi, la 
scosul lutului din groapă sau la pregătirea lemnelor pentru cuptorul de ars 
vasele. 


— Nu-mi dau seama dacă mă nelinişteşte ceva! Cîte nu zboară prin 
mintea omului! 

— Şi la ce meditai? 

— La multe. La Grimhild, la tine, la Rundacitulp... 

— La Metrobius nu? 

Offas zîmbi. în ochi i se aprinse o lucire vie. 

— Pe el îl port în suflet, mai ales de cînd am aflat cine este şi ştiu că nu 
mai e supus sclaviei. Le-am spus celor din colegiu că locul de comagister 
trebuie încredinţat unui sclav, că urmează să aleagă pe altul în locul lui, şi 
ei au ales... 

— Pe cine? 

— Tot pe el. A strigat unul din adunare că îl socoteşte pe Metrobius mai 
sclav decît toti sclavii. Iar de sărac... 

— Dar spre Grimhild de ce ai rătăcit cu mintea? Cîteva clipe Offas îl 
privi fără să-i răspundă. Se ridică de pe scaunul său de olar şi-i puse mîna 
pe umăr: 

— Vezi tu, sufletele oamenilor poate că sînt la fel, deşi unii umblă 
îmbrăcaţi în toge, alţii în tunici de sclavi, iar mulţi mai poartă pe trupuri 
blănuri de animale. La toate astea cuget, le frămînt în mine, dar numai 
Metrobius ar putea să mă lămurească. Şi m-am mai gîndit la ceva: la fiica 
mea, Iunilla. I-aş dori un soţ ca Grimhild. într-o dimineaţă a venit în atelier 
gepidul şi a rămas aproape pînă la amiază. S-a minunat de meşteşugul 
meu. 

Offas se apucă să aşeze într-un loc mai ferit vasele lucrate. Sargetius îl 
ajută la treabă, în timp ce gîndul îi zbură la Grimhild şi la încurcătura 
procuratorului cînd aflase că fetele, scăpate din tabăra gepizilor, se găseau 
în siguranţă. De bucurie, Iustus Valentinus trimisese să-l aducă pe fratele 
lui Gerthorund în cortul său. Se arătase binevoitor, golind împreună multe 
cupe de vin. în aceeaşi seară au şi ajuns la înţelegere: Gerthorund se aşeza 
cu hoarda sa în afara Daciei, în apropiere de hotarul imperiului şi se lega să 
nu mai facă năvăliri după jafuri. în schimb, obţinuse încuviinţarea ca tri¬ 
mişi de-ai lui să poată veni la Porolissum după cumpărături — 
îmbrăcăminte, podoabe, lucruri de gospodărie — plătite cu aur, cu 
chihlimbar şi cu blănuri căutate. 

— Te-ai apucat să muţi dintr-un loc în altul oalele numai ca să-ţi faci 
de lucru. Spune-mi, Offas, ce-ţi mai arde sufletul? 

Fata olarului se umbri. Murmură, cu o undă de reţinere: 

— Se petrec fapte în care nu vreau să mă amestec. Eu am în sînge ceva 
de grec şi de persan, n-am nimic de dac. Nu trebuie să mă bag în ceea ce 
pregătiţi voi, cei ce vă socotiţi urmaşi ai dacilor. 

Sargetius începu să rîdă. îl cunoştea bine pe olar, îl iubea mult, cu 

încredere neţărmurită. 

» 

— Ţi-am spus că atelierul ăsta e numai cu numele al bunicului, că de 
fapt îţi aparţine. Ştii că-ţi rămîne pentru totdeauna? 

— Nu înţeleg unde vrei să ajungi! 

— Ascultă, Offas, dacă legiunile părăsesc Dacia, tu pleci? 

— încotro s-o apuc eu? Am femeie, copii... Cum să pornesc pe drumul 
pribegiei? 

— Atunci de ce nu vrei să te alături nouă? 

Mai luminat la faţă, Offas se opri din lucru, punîndu-şi mîinile în 
şolduri: 

— Ai adus-o bine cu vorba. Acum află ce mă arde în suflet: nu-mi place 
de Rundacitulp! O fi urmaşul acelui taraboste, pe care Sarmis îl sortise să 

rămînă rege al Daciei, însă nu văd în el căpetenia unui popor. Dacă mă 
întrebi pentru ce, îţi răspund că aşa îmi spune inima. Ce e în sufletul 
omului se vede pe faţa lui... 

— Bănuiesc de unde vine pornirea! murmură Sargetius cu amărăciune. 
Cum stai mai toată ziua alături de bunicul, nu se putea să nu ajungi să 
gîndeşti la fel ca el! 

— Poate că te înşeli. De multe ori l-am auzit pe bătrîn rostind de unul 
singur prin curte numele lui Rundacitulp, însă faţă de mine a vorbit prea 
puţin despre el. 

— Adineauri mi-a strigat, supărat, că ar fi bine să privesc din cînd în 
cînd sus, spre locul unde a fost cetatea... 

Offas îl străpunse cu privirea: 

— Ţi-a spus ce trebuia. Bătrînul s-a gîndit că numai aşa îţi vei mai 
aminti de înaintaşii tăi! 

Sargetius se trase cîţiva paşi înapoi, mirat. 

— Ce se petrece astăzi cu tine, Offas? Nu cumva şi Metrobius îl are în 
suflet la fel ca tine pe Rundacitulp? 

— Nu pot să-mi dau seama. Mi-a spus, în ziua cînd ne aflam cu toţii 
strînşi în jurul procuratorului — eram în aşteptarea soliei gepizilor, tu 
plecaseşi spre fermă — că Rundacitulp arăta ca o fată fricoasă, care fusese 
luată să lupte cu năvălitorii. Dar să-l lăsăm în pace, tu poate că ştii mai 
multe! Spune-mi, rămîi acasă, sau mergi cu mine spre colegiu? 

— Dacă nu te stînjenesc, pot să te însoţesc. 

Curtea largă a colegiului arăta plină de viaţă de cînd Servius locuia în 
încăperea din spatele villei vechi. Pe o bancă, sub un măr, aproape de 
intrare, stăteau de vorbă Metrobius şi Servius. Văzîndu-i, Metrobius îi 
întîmpină: 

— Numai bine şi sănătate vă doresc! Vă spun şi eu ca oracolul de la 
Delfi: dacă nu veneaţi voi, veneam eu. Mă pregăteam să plec spre atelierul 
de olărie. Acolo văd minunile ieşite din mîna omului. Parcă aud cum 
vorbeşte lutul, îmi istoriseşte trecutul de frămîntări al pămîntului: de cînd a 
luat el fiinţă, cum au prins viaţă oamenii, animalele... 

— Aşa, Metrobius! îl întrerupse Sargetius. Cînd te porneşti, eşti ca o 
roată împinsă de şuvoiul apei. Ursitoarele te-au înzestrat cu darul frumos al 
vorbirii. Dar nu ţi-am răspuns la salut. Ce să cer zeilor pentru tine? 

Metrobius se porni să rîdă cu poftă: 

— Să le spui să-şi facă o groapă mare, să intre toţi în ea, să se acopere 
cu pămînt mult şi să lase oamenii în pace! Ori să se ducă la Vezuviu, să se 
arunce prin gura în care fierb pietre topite. 

— Ia să-mi spui, are sau nu are treabă aici Offas? Vreau să ştiu dacă a 
plecat de la atelier numai ca să scape de mine. 

— La Colegiul săracilor este întotdeauna ceva de făcut. Necazurile şi 
durerile celor săraci şi umili nu contenesc niciodată. Am pregătit tot ce 
trebuie pentru ospăţul nostru de mîine. 

Şi adăugă, schimbînd tonul spre glumă: 

— Avem noroc cu unul Sargetius, care nu uită să trimită din cînd în 
cînd cîte ceva pentru prînzul celor aflaţi în lipsuri. Astăzi veneam într-acolo 
nu numai să văd minunatele forme noi ale lutului, ci şi pe tine. 

Zîmbetul împietri pe faţa lui Sargetius. 

— Dar ce-aveti astăzi toti cu mine? M-a luat ia rost bunicul, m-a 
judecat Offas, acum te pregăteşti tu... 

— Eu le am gîndite de mult. Nu sînt ca o roată de apă împinsă de 
şuvoi? E bine să cunoşti şi ce frămînt eu. 

— Dacă aici nu e prea grabnică treaba, vă propun să facem cale 
întoarsă. Mergem la mine. Poate că acolo, încălziţi de tăria unui vin bun, 
mă veţi judeca mai aspru! 

Luară drumul înapoi. Din mers, Sargetius săltă privirea pînă deasupra 
pintenului de piatră, rămînînd cu ochii aţintiţi spre locul pe care se înălţase 
altădată cetatea. Acum dădea alt înţeles cuvintelor bătrînului. Vedea cu 
mintea străjerii de pe vremuri cum sunau din cornuri şi tulnice, vestind 
plecarea la vînătoare a tarabostelui, cum comaţii mergeau agale pe drumul 
ce şerpuia coborînd, din care nu mai rămăseseră decît urmele, schimbate 
într-o potecă îngustă, vedea flăcăii întrecîndu-se de sărbătoarea coronaei — 
a belşugului — flecare dornic să iasă învingătorul, să fie alesul celei mai 
frumoase fete, şi zărea prin negura trecutului mesele bogate, pline de 
veselie, cu stăpînul cetăţii în mijlocul mulţimii. 

— Să vă spun ce am mai făcut, începu Metrobius. Alaltăieri, după 
spectacolul din amfiteatru, un gladiator m-a rugat să trec pe la şcoala lor. 
M-am dus astăzi de dimineaţă, însoţit de Grimhild. Tînărul gepid aproape 
că nu se mai desparte de mine. M-am văzut numaidecît înconjurat de 
oamenii aceia sortiţi să moară în arenă, m-au rugat să-i lămuresc cum e cu 
lupta pentru eliberarea sclavilor. Le-am spus că eu nu pun la cale nici o 
răscoală, iar ei m-au întrebat: „Cine îndeamnă tineretul din Porolissum să 

se ridice pentru pieirea sclaviei?” Mi-a fost destul de greu să-i fac să 
înţeleagă că, de fapt, eu nu fac altceva decît să spun în prelegerile mele ceea 
ce gîndesc şi ceea ce cred despre oameni, despre zei şi credinţă, despre 
sclavie, despre bine şi rău. Ce să mai lungesc, vorba. Pînă la urmă 
gladiatorii s-au legat să se ridice, o dată cu tineretul la luptă făţişă pentru 
curmarea sclaviei. încep să cred tot mai mult că Porolissumul va fi prima 
urbe din imperiu care va rămîne fără sclavi. Aşa cum este aşezat, departe 
de Ulpia Traiana Sarmizegetusa, la marginea imperiului, poate că Roma nici 
nu se va amesteca în cele petrecute aici.: 

— Zici că la şcoala gladiatorilor—a fost şi Grimhild. De ce nu l-ai adus 
încoace? îl întrebă Offas. 

— L-am lăsat acolo. Mai bine zis, a vrut el să rămînă, îi răspunse, şi 
schimbă vorba: Tu m-ai ascultat, Sargetius? Priveşti cam de mult în susul 
povîrnişului. Ţi-e teamă că pe-acolo va năvăli din nou vreo hoardă? 

— M-am uitat aşa... 

— Ştiu, nici nu trebuie să-mi spui. Cînd priveşti într-acolo, nu se poate 
ca inima ta să nu bată altfel. De cîtva timp tot vreau să te întreb: Te încrezi 
mult în Rundacitulp? Crezi că e calea cea mai bună, să-l urmezi? 

— Pentru ceea ce ne străduim să facem, mă încred! răspunse, 
descumpănit de întrebare. Sînt hotărît să lupt alături de el! Tu ştii, 
Metrobius, despre ce este vorba. Altă cale nu văd. 

— Crezi că numai eu ştiu? A aflat şi Iustus Valentinus! 

Uimit peste măsură, Sargetius se opri şi se dădu un pas înapoi, 
învăluindu-1 într-o privire rece: 

— Tu ai poftă de glume astăzi! Ce v-a găsit pe toţi? Nu cumva la mijloc 
e o urzeală dibace, prin care se caută să fim împiedicaţi de a porni ceea ce 
pregătim cu atîta răbdare? 

Pieptul lui Sargetius se încordase: în ochi îi lucea o flacără aprinsă de 
îngrijorare. Faţa îi împietrise. Metrobius îi prinse zbuciumul şi căută să-i 
spulbere neîncrederea: 

— Noi încercăm să te ajutăm să izbuteşti în luptă. Da, Iustus 
Valentinus a aflat nu numai ce se pregăteşte pentru Rundacitulp, continuă 
Metrobius, întorcîndu-se din mers şi aşteptîndu-1, ci şi alte lucruri, la care 
cred că nu te-ai gîndit. De aceea am vrut să vin astăzi la tine. Pentru Iustus 
Valentinus nu mai este o taină că Rundacitulp va fî proclamat rege al Daciei 
libere şi, în plus, ceea ce nu ştii tu, e că el a consimţit să rămînă supus 
Romei, dacă hotarele imperiului se vor muta înapoi pe Danuvius. 

Sargetius merse un timp privind în jos, apoi săltă capul. Pe faţa lui se 
săvîrşea o schimbare cu totul opusă. Vorbi cu mult calm: 

— Da, îl înţeleg! Mă miră numai faptul că a fost la procurator şi mie nu 
mi-a spus. Vezi, Metrobius, tu le întorci cum vrei cu filozofia ta. Ai spus 
odată că faţă de cel ce ţi-ar sta în cale, te-ar împiedica să înfăptuieşti ceva, 
e bine sa te arăţi prieten, să-l convingi că ceea ce vrei să porneşti este şi în 
folosul lui. Pentru procurator, cînd ceva se face în interesul imperiului, e ca 
şi cum ar fi în scopul său. Se poate ca vouă să nu vă placă Rundacitulp. în 
momentul de faţă însă interesează numai unirea celor ce se simt legaţi de 
acest pămînt cu cei ce se mai gîndesc la umbrele strămoşilor lor, adică a 
celor hotărîţi să rămînă pe loc. Rundacitulp se trage dintr-un taraboste pe 
care un înaintaş de-al meu îl sortise să-i urmeze ca rege. Dacă prin el vom 
realiza acea unire... 

— Tu eşti doară vlăstarul acelui viteaz, îl întrerupse Offas. 

— Ce vrei să spui cu asta? Gîndeşti că eu aş fi în drept... 

— Da, întări Offas, tu ar trebui să fii rege! Tu eşti singurul moştenitor al 
puterii pe care au avut-o Sarmis, Decebal şi înaintaşii lor. Metrobius ar 
putea să-ţi lămurească mai bine asta. 

Ajunşi în dreptul villei se opriră la poartă. 

— Văd că astăzi v-aţi pornit să mă tulburaţi, toţi la rînd, mai lipseşte 
numai Diurpanneus! 

— Şi Pollio! rîse Metrobius. Nici el nu părăseşte Dacia. 

Sargetius socoti că discuţia se continua inutil: 

— Să rămînem înţeleşi, Rundacitulp este bărbatul pe care îl vom 
recunoaşte ca rege! Vreau să îndeplinesc în totul voia străbunicului meu 
intrat în legendă. 

Intrară. în tricliniu era răcoare şi linişte. Goliră tăcuţi cîteva cupe de 
vin. Metrobius gîndea că-1 supărase pe Sargetius. în atriu se auzi foşnet de 
picioare tîrşite. Uşa se deschise încet şi intră bătrînul, suflînd greu. 

— Nu vă supăr mult. Mi-a spus Opilia că sînteţi numai voi trei; era bine 
să fi fost şi Diurpanneus. 

Sargetius îi sări înainte, ajutîndu-1 să se aşeze pe un scaun. îl îndemnă 
să soarbă puţin vin, apoi să spună ce dorea. Bătrînul luă cupa cu mîna 
tremurîndă. 

— Poate că te-am supărat, Sargetius, cu cele ce ţi-am spus astăzi. Totul 
a pornit dintr-o îngrijorare de om bătrîn. După ce ai plecat la olărie, am stat 
şi am chibzuit îndelung. Acum şi eu zic că tu vezi bine lucrurile. Că acela va 

fi Rundacitulp sau altul, asta e treaba voastră, a celor care rămîn pe loc. Eu 
am venit numai să vă sfătuiesc să daţi sfoară în ţară, ca lumea să ştie din 
vreme, să nu înceapă, pradă disperării, să alerge îngrozită că rămîne în 
pustiu, cînd legiunile şi oficiile publice vor pleca. Pentru asta, uite ce m-am 
gîndit: se apropie vara, pe la jumătatea lui cuptor se ţine Tîrgul nevestelor, 
locul de întîlnire al celor ce se mai simt daci. Trebuie să daţi vestire să vină 
acolo cît mai mulţi, şi să vă duceţi şi voi, adică tu, Sargetius, cu 
Rundacitulp şi Diurpanneus. Ştiu eu?! N-ar strica să-i luaţi şi pe 
Metrobius, Offas, Pollio, dacă îi trage inima. Asta am vrut să vă spun. Dar 
voi să faceţi aşa cum gîndiţi mai bine. Să nu vă luaţi după spusele unui 
bătrîn, dacă mintea vă poartă altfel. Eu mă voi ruga zeilor pentru voi! 

Cei numiţi de bătrîn s-au sfătuit multe zile în şir, după care au pornit 
oameni peste tot prin Dacia, să ducă vestea, printre cei ce se mai socoteau 
daci, că la Tîrgul nevestelor din acel an va veni şi omul sortit să devină rege 
după retragerea legiunilor. 

e mult timp meşterul Timocles, iscusitul făurar din partea de sus 
a Ulpiei Traiana Sarmizegetusa, arăta neliniştit. De dimineaţă, 
venise la atelier, lucrase cîtva timp fără poftă, apoi îşi scosese 


şorţul de piele, îmbrăcase iarăşi tunica şi plecase spre for. 

Populaţia marii colonii trecea printr-o vie frămîntare de cînd sosise 
vestea că goţii pătrunseseră în Moesia şi înaintau spre Tracia, fără ca 
legiunile împăratului Claudius să-i poată opri. Unii socoteau Dacia ca şi 
ruptă de imperiu. Către Roma nu se mai pornea prin cheile înguste ale 
rîului Rabo, spre Drobeta, ci pe partea cealaltă, prin Tibiscu, spre 
Viminacium. Guvernatorul provinciei luase măsuri de păstrare a ordinii, 
ascunzîndu-se gravitatea situaţiei. Zvonurile se împrăştiau totuşi, pornite 
mai ales de la militari. Pînă la Ulpia Traiana se-ntinsese spaima şi cruzimea 
năvălitorilor. Pe unde treceau, nu lăsau în urma lor decît ruine, sînge şi 
scrum. Aşa povesteau negustorii, curierii şi alţi oameni veniţi de dincolo de 
Danuvius, fugiţi din calea hoardelor în Dacia, unde se simţeau în mai multă 
siguranţă. 

Făurarul nu se gîndea să părăsească Dacia. Alături de atelier, în curtea 
bogatului negustor de sclavi Castinus, răsunau bocănituri şi strigăte. 

Dassius şi Cletus, calfele ştiau că vecinul se pregătea să plece la Roma. 
Ascultînd zgomotele ce veneau de acolo, Dassius nu putea să-şi alunge din 
minte cele petrecute cu un an în urmă, cînd negustorul încercase să-şi ia 
înapoi sclava, pe Diegia. Rămaşi singuri după plecarea meşterului, întăriră 
focul — aveau de forjat nişte scoabe pentru un dulgher — dornici să arate 
sporul la treabă în lipsa lui. Se întreceau bătînd fierul pe nicovală, cînd o 
femeie intră în fugă în atelier, strîgînd: 

— Fugi, Dassius, latronii ţi-au furat nevasta şi copilul! 

Era o vecină de lîngă casa lor. Din iarnă Diegia devenise mamă. Pentru 
amîndoi, copilul — micul Diurpanneus — era soarele vieţii lor. Dassius nu 
se îndoia că ticăloşia pornea tot de la Castinus. într-o clipă au stins focul şi 
închis atelierul. Au alergat la brutarul de peste drum, prietenul lui Ti- 
mocles, au luat ajutoare şi cai, pornind în galop spre plaiul pe care îşi avea 
căsuţa. Ajuns acolo, puse ajutoarele să încercuiască pădurea, iar el dezlegă 
cîinii şi pătrunse cu ei prin tufişuri. Gîndea că fugarii, ducînd cu ei o femeie 
cu copil, nu avuseseră timp să se îndepărteze prea mult. Se desfăşură o 
adevărată vînătoare, în care cîinii se dovediră de mare ajutor. Din cei patru 
oameni trimişi de Castinus, doi reuşiră să fugă, iar doi căzură sub loviturile 
urmăritorilor. 

în for se adunase multă lume, mai ales meşteşugari, negustori şi 
militari. De sus, de pe crestele Muntelui cel Mare 15 , sufla peste Ulpia 
Traiana Sarmizegetusa o boare răcoritoare. De multă vreme Ulpia Traiana 
devenise un loc de atracţie şi de odihnă pentru patricienii îmbuibaţi şi 
plictisiţi ai Romei. După cei peste o sută cincizeci de ani de la cucerirea 
Daciei, colonia ajunsese cea mai populată aşezare din această provincie. 
Cine se putea rupe de acele locuri atît de frumoase, fără să le regrete? 

Meşterul Timocles plecase spre for nerăbdător să afle noi veşti. Făcuse 
mai multe ocoluri prin larga răspîntie din care porneau cele trei căi 
principale: via Ulpia Traiana, via Dacia Traiana şi via Roma, străbătuse de 
cîteva ori drumul dintre casa augustalilor şi amfiteatru, prinse şi ascultase 
grupurile de curioşi, lacomi să afle ultimele zvonuri. Se hotărîse să se în¬ 
toarcă la atelier, cînd se auzi strigat de cineva din mijlocul unei adunări de 
mai mulţi bărbaţi ce stăteau de vorbă în apropierea soclului pe care se 
înălţa statuia de marmură a lui Traian. Întorcîndu-se, văzu pe doi dintre cei 
mai buni prieteni de-ai săi: Sedatius, dulgher cu faimă, şi Liccannius, 
brutarul, care de la un timp dădea semne de grabnică îmbogăţire, iar 


15 Masivul Retezatul. 

alături de ei un tînăr centurion — nepotul brutarului — un gladiator voinic 
şi lanistul Epipodius. Se îndreptă într-acolo dornic să schimbe cîteva'vorbe. 

— Haide, Hefaistos 16 ! îl îndemnă brutarul, cum obişnuia să-i spună în 
glumă. Vino să ne spui dacă te mai potriveşti cu patronul tău. Te văzurăm 
cum treceai ţanţoş. 

Timocles se opri lîngă ei şi rîse: 

— Nu ştiu la ce fel de potriveală te gîndeşti! Şchiop, cum vezi, nu sînt, 
iar de urît... ai putea să întrebi femeile. Să ştii, Liccannius, pe mine unul 
mă mai ţin puterile! încheie el, izbucnind şi mai tare în rîs. 

— Lasă, nu te mai preface că n-ai înţeles, continuă brutarul. Voi 
făurarii ar trebui să meşteriţi cît mai multe vîrfuri de suliţe şi de săgeţi, 
spade lungi şi scurte, tridente şi orice este bun de luptă. Nu se ştie dacă n-o 
să fim nevoiţi să ne apărăm de hoardele năvălitorilor. Ori te paşte alte gîn- 
duri... 

Făcînd ochii mari, ca şi cum s-ar fi arătat surprins, meşterul făurar 
căută un răspuns potrivit momentului şi glumei: 

— Pe Jupiter! Nu cumva, Liccannius, te-ai şi hotărît să coci pîine 
pentru barbari? Ai putea să cîştigi şi mai mult. 

— Da, da, am auzit că ei plătesc bine, lasă în urmă numai ruine şi 
scrum! adăugă Sedatius, dulgherul. 

— Ehei, nu mă prind ei! Barem într-o împrejurare grea, ca aceea pe 
care o aşteptăm, să-mi folosească banii cheltuiţi cu nepotul meu să ajungă 
centurion. Cînd o să-mi spună el că trebuie s-o iau din loc, am şters-o spre 
Lederata, apoi la Singidunum, unde am un frate. Goţii pot să pătrundă pînă 
acolo. Tu, dulgherule, continuă brutarul abia stăpînindu-şi rîsul, ai putea 
să rămîi, lucrezi dulgherie şi tîmplărie pentru corturile hoardei. 

— Să ştii că barbarii, după ce se vor aşeza locului, vor începe să-şi 
înalţe case de lemn, piatră şi cărămidă, i-o întoarse dulgherul, semn că 
gluma brutarului nu-1 supărase. Aş vrea să ştiu de la centurion, el a sosit 
de curînd dinspre Danuvius, poate că ştie: Ce ar fi de făcut, dacă se 
vesteşte că vine hoarda năvălitoare şi n-am mai avea timp de fugă? 

Centurionul răspunse cu timiditate, după ce tuşi încet de cîteva ori: 

— Cel mai bun lucru e să te ascunzi, să nu te arăţi pînă cînd barbarii 
n-au pornit mai departe. Se înţelege, mai trebuie şi ceva noroc. în multe 
cazuri prind, leagă şi duc cu ei numeroşi captivi. Dar pînă aici nu vor 
ajunge. Ei se feresc de munţi, sînt oameni mai mult de cîmpie, le place să 



16 în mitologia greacă, zeul focului şi al meşteşugurilor, considerat şi patronul fierarilor. Era urît şi şchiop. 

alerge în goana cailor toată ziua. Vă spun ceva, şopti el făcîndu-le semn să 
se strîngă în jurul său, care nu trebuie să se audă. Cînd am venit încoace, 
de la Drobeta am întovărăşit pe drum un centurion, curier din garda 
împăratului, aducea un mesaj către guvernatorul Daciei. Ne-am întovărăşit, 
l-am făcut să-mi destăinuie ce se vorbeşte prin tabăra stăpînului Romei. 
Mi-a dezvăluit cu teamă că pe aici o să fie pericol. Roma se gîndeşte să 
părăsească această provincie, să-şi retragă legiunile. După cîte am înţeles, 
în acel mesaj ordinul ar suna cam aşa: dacă armata romană îi învinge şi 
alungă pe goţi, toată lumea rămîne pe loc — adică militarii şi funcţionarii — 
iar dacă barbarii n-au putut fi opriţi, trebuie să părăsească în grabă 
cetăţile, castrele şi oficiile publice, luînd tot ce se poate duce. 

— Acum pricep de ce se pregăteşte cu atîta zor hoţul de Castinus, 
vecinul meu! se miră făurarul, a cărui îngrijorare începea să crească. Da, el 
ştie multe, poate să afle din timp orice. Negustorii hoţi sînt în strînse 
legături cu alţi hoţi: tabulari, dispensatori 17 şi alţi funcţionari de-ai oficiilor. 
Şi voi ce aveţi de gînd să faceţi? O să staţi cu mîinile în sîn, rugîndu-vă la 
zei? 

— Eu o şterg înaintea legiunilor! se grăbi lanistul. Mă duc în altă parte 
cu gladiatorii mei. 

— Cu cei care au de gînd să te urmeze, Epipodius! i-o reteză 
gladiatorul. Eu unul m-am decis să rămîn pe loc pînă în ultima clipă. 

— Te gîndeşti să te îmbogăţeşti, luînd din ce părăsesc alţii? îl întrebă cu 
amărăciune lanistul. 

— Şi de ce nu? Decît să rămînă hoardelor barbare... 

Celorlalţi le pierise pofta de glume, mai ales brutarului şi dulgherului. 

— Dar tu ce-ai de gînd? îl întrebă brutarul pe făurar. Te-ai grozăvit de 
multe ori că n-ai să faci nici un pas afară din Ulpia. 

— Da, m-am lăudat! răspunse, rostind rar vorbele. M-aş făli şi acum, 
dacă aş şti că nu ajung goţii pînă aici! 

Meşterul făurar tăcu, întorcîndu-se în partea spre care priveau ceilalţi. 
Pe via Ulpia Traiana lumea părea intrată în panică. Uitînd de cele vorbite, 
porniră cu toţii într-acolo. Mulţimea se scurgea spre cartierul în care se afla 
atelierul lui Timocles. îngrijorat, făurarul iuţi paşii, luînd-o înaintea 
celorlalţi. întotdeauna se temuse de foc, în atelierul său cărbunii nu se 
stingeau pe vatră toată ziua, iar acoperişul putea fi uşor mistuit de flăcări, 
îl zări pe Cletus apropiindu-se în fugă. Acesta îl văzu, se opri lingă el: 


17 Socotitori şi casieri în oficiile publice fiscale. 

— Meştere, să mergi repede la atelier! Trebuie să-l opreşti pe Dassius. 
Se nenoroceşte dacă îl omoară pe Castinus! 

Timocles îl asculta fără să înţeleagă. Ştia că negustorul de sclavi se 
pregătea de plecare. Să fi nutrit oare Dassius gîndul unei răzbunări pînă în 
ultima clipă? îi trecu prin minte. Vecinul său nu mai încercase s-o fure pe 
Diegia, de cînd el îl ameninţase cu atîta hotărîre. Porni alături de calfa care, 
suflînd greu, îi povesti pe drum tot ce se petrecuse. 

— S-a strîns multă lume, mai ales dintre cei săraci. I-a dus Dassius 
într-acolo, încheie Cletus, alergînd după meşterul care, pe măsură ce afla 
de cele întîmplate, mărea şi grăbea paşii. 

Ajuns la poarta lui Castinus, meşterul rămase uimit. Curtea 
negustorului era plină de sărăcime, flecare căutînd ceva bun de luat. 
Carele, împrăştiate prin curte, zăceau golite, răsturnate, încărcăturile lor 
pieriseră ca fumul în vînt. Sclavii negustorului stăteau ascunşi, îngroziţi de 
puhoiul de oameni înfuriaţi, în partea din fund a ogrăzii ardea un hambar. 

Disperat, Timocles începu să-l strige pe Dassius. îl şi vedea legănîndu- 
se în laţul spînzurătorii, iar soţia şi copilul rămaşi fără sprijin. îşi iubea 
mult calfele, pierderea oricăruia dintre ei doi o privea ca pe o nenorocire. 
Ocoli în fugă curtea îngrijorat, căutîndu-1 peste tot. Nimeni nu ştia unde se 
găsea. Cletus, mai norocos, îl descoperi într-un beci. înconjurat de cîţiva 
tineri ca şi el, Dassius îl judeca pe Castinus, înainte de a-1 trimite la 
Proserpina. De sus din prag, meşterul strigă atît de tare, încît cei dinăuntru 
se speriară: 

— Opreşte-te, Dassius! Ţi-au luat minţile duhurile rele? Coborî treptele, 
sărind din două în două, se repezi la el şi-l zgîlţîi cu toată puterea: 

— Ar trebui să te snopesc în bătaie! Cine o să te scape din mîinile 
gărzilor pentru cele ce ai făcut? 

Aprins de mînie, gîfîind, Timocles îl privi îndelung pe Castinus. 
Negustorul, cu faţa albă ca varul, trîntit la pămînt, cu mîinile şi picioarele 
legate, tremura, îngrozit de spectrul morţii. 

— Iartă-mă, Timocles! îl rugă, învăluindu-1 într-o privire plină de 
disperare. Eşti vecinul meu, am greşit! Scapă-mi viaţa şi-ţi las toată averea 
mea, îti dau toti... 

— Care avere, Castinus? îl întrerupse meşterul, mai potolit, bucuros că 
sosise la timp. Nu mai ai nimic: nici avere, nici sclavi de vînzare. De ce nu 
mi-ai ascultat sfatul, Castinus? 

în beci se lăsase o tăcere grea. 

— Te implor, Timocles, iartă-mă! Voi aduce jertfe bogate zeilor, mă voi 
ruga toată viaţa pentru sănătatea ta, dacă-mi cruţi zilele! A fost o nebunie 
ce am încercat să fac! 

încordarea se prelungi cîtva timp. 

— îţi las viaţa, Castinus, răsună vocea aspră a meşterului, nu fiindcă 
mi-ar fi milă de tine, ci spre a salva pe acest tînăr nesocotit, care s-a lăsat 
pradă pornirii spre răzbunare. Eu aş fi făcut altfel: te aşteptam undeva în 
munţi şi te trimiteam la Proserpina fără să mă mai tem de gărzi. Acum ai 
scăpat. Trebuie să juri însă că, o dată plecat, nu te vei întoarce şi nu te vei 
duce cu nici o plîngere la guvernator. Altfel, pe toţi zeii, dacă a treia oară 
îmi mai încapi în mînă, vei fi un om mort! Jură, Castinus! 

Ieşiră afară din beci. Timocles cu calfele sale reuşiră cu greu să 
potolească furia mulţimii, pînă l-au văzut pe negustor plecat. înapoiaţi în 
atelier, meşterul îl mustră pe Dassius: 

— Am înţeles pornirea ta, a fost în joc viaţa Diegiei şi a copilului. Dar 
după ce i-ai scăpat, nu ţi-ai dat seama că săvîrşeai o faptă necugetată? 
Dacă îl omorai pe negustor, nu mai aveai altă scăpare decît să fugi în 
munţi, altfel te aştepta spînzurătoarea! 


Cele petrecute cu Castinus înflorară pe mulţi din Ulpia Traiana 
Sarmizegetusa: fermieri, negustori, meşteşugari, funcţionari. Zvonurile 
despre cele săvîrşite de sărăcime s-au extins cu iuţeală. Bogaţii, intraţi în 
panică, îşi vedeau averea şi viaţa în pericol, de aceea încercau pe toate căile 
să obţină pedepsirea cît mai aspră a celor vinovaţi. Negustorul Castinus nu 
mai fusese văzut. Un călător venit dinspre Singidunum povestea că îl 
întîlnise la Viminacium, în drum spre Roma. Un timp Timocles şi-a ţinut 
ascunsă calfa, de teamă să nu fie prinsă de legionari, apoi cu vremea toate 
se potoliră. Viaţa îşi reluă cursul obişnuit, Dassius şi Diegia s-au întors 
acasă cu micul Diurpanneus. Vechea temere de negustorul de sclavi se 
topise. 

într-o seară, pe la calendele lui iulie, Dassius se arătă atît de fericit, cu 
atîta vervă şi neastîmpăr, încît o tulbură pe Diegia. Aflase oare ceva de 
fratele ei Diurpanneus? se întreba ea cu sufletul plin de speranţă. După 
cină, se aşezară pe prispa casei, la lumina lunii ce se ivise de după crestele 
munţilor. Alături de ei stătea bătrîna, ghemuită, liniştită, cu gîndurile ei. 

— Spune-mi, de ce eşti atît de vesel? îl întrebă Diegia, lăsîndu-şi capul 
pe pieptul lui. 

— O să pornesc departe pentru cîteva zile! 

— Ai auzit ceva de Diurpanneus? se grăbi ea cu nestăvilită speranţă. 
Mi-e atît de dor de cei de acasă! 

— Nu, n-am auzit, dar sper să aflu ceva acolo unde merg. 

Urmă o clipă de tăcere. Dassius trase adînc aer în piept şi-l slobozi cu o 
uşoară şuierare. Nu era un oftat, ci mai mult o descărcare şi o înfrînare a 
nerăbdării. 

— Astăzi am aflat o veste care mă face să nu mai am stare. îmi vine să 
cînt, să strig de bucurie, să vă iau în braţe şi să joc cu voi. Cică cei din 
miazănoapte au găsit pe acela ce ne va fi rege, dacă legiunile vor pleca peste 
Danuvius. Dacia va fi din nou liberă, vom avea iarăşi un conducător viteaz, 
ca Decebal! Vestea asta a început să umble numai între ai noştri. Se spune 
că au trimis în taină vorbă în toate părţile ca, cine vrea şi îi stă în putinţă, 
să meargă la Tîrgul nevestelor din anul ăsta. Acolo se vor afla lucruri noi, se 
vor pune multe la cale. Ce zici, mamă, s-o iau pe Diegia cu mine? 

Bătrîna îşi adună cu greu gîndurile. Vorbi cu voce stinsă: 

— La Tîrgul nevestelor am fost şi eu pe vremuri. E mult de atunci... Se 
adună multă lume pe un vîrf de munte, departe de aici. Dacă mă mai ajută 
ţinerea de minte, înainte să ajungi acolo, poposeşti la Ampelum, apoi urci şi 
treci peste cîteva creste. Ai să poţi tu să nimereşti, băiatul meu? 

— Cum să nu, mamă? Doară n-o să mă duc singur! Or să pornească 
mulţi, şi o să-ntîlnesc în cale şi mai mulţi. 

— Acolo, la Tîrgul nevestelor, e frumos! reluă bătrîna, clătinînd capul de 
aduceri aminte. Te vezi numai între lume de-a noastră. Eu zic să plecaţi 
amîndoi, dar băiatul să nu-1 luaţi cu voi. Aveţi mult de mers, ar fi prea 
obositor să-l purtaţi în braţe, v-ar strica toată bucuria, iar eu aş rămîne... 

— Dar nu te las aici, mamă! Te duc la meşterul Timocles, a primit cu 
bucurie să te găzduiască pînă ne înapoiem. 

Dassius îşi petrecu o mînă pe după mijlocul Diegiei, strîngînd-o cu 
dragoste la piept. 

— Dacă-1 întîlnim acolo pe Diurpanneus?! oftă ea. 

— La ce te gîndeşti? De-1 vom găsi, aducem pe Diurpanneus cel mare 
să-l vadă pe Diurpanneus cel mic. 

Lîngă ei bătrîna îşi şoptea singură, făcîndu-şi mai vii amintirile. începu 
să vorbească rar, ca şi cum şi-ar fî povestit sieşi: 

— Mi-a spus buna mea legenda muntelui pe care se ţine Tîrgul 
nevestelor. Cică prin părţile de acolo, pe unde străbunicii noştri găseau în 

munţi mult aur, o găină fermecată oua în fiecare zi cîte un ou de aur şi-l 
lăsa să pătrundă adine prin crăpăturile stîncilor. Aurul ăsta îl scoteau 
căutătorii daci ce scobeau după el. După ce ţara a fost cotropită, găina a 
zburat, chipurile să nu mai dea aur duşmanului, şi s-a oprit pe vîrful unde 
se strîng în fiecare an cei de sînge dac. Se spune că mult timp şi-a lăsat 
ouăle acolo, dar cum Marele zeu n-a vrut ca Dacia să mai fie liberă, sfîşiată 
de durere, găina fermecată a zburat în altă parte... 

Bătrîna tăcu. Dinspre pădure se auzi strigătul unei păsări de noapte. 
Dassius strînse braţul trecut peste mijlocul Diegiei; iar ea, drept răspuns, 
îşi săltă cu duioşie copilul la sîn. 


3 


D e sus, de pe vîrful turtit al muntelui ce găzduia în fiecare an 
Tîrgul nevestelor, se vedea pînă departe valea largă a rîului 
Aureus. Locul era o înfrăţire a celor care, deşi nevoiţi să 
vorbească limba cuceritorului, îşi păstrau neschimbate îmbrăcămintea şi 
obiceiurile străbunilor. în partea cealaltă a muntelui, spre apus, coborau 
dealuri împădurite ce se învălurau pînă dispăreau în cîmpia netedă 
pierdută în zare. Tîrgul nevestelor de pe Muntele Găinii devenise locul de 
întîlnire al celor ce trăiau prin văile munţilor, împrăştiaţi pînă departe spre 
miazănoapte şi miazăzi, sau prin vicurile ce se înşirau de-a lungul 
Aureusului. De cînd au început şi cum au început să se adune îşi mai 
amintesc doar bătrînii şi o povestesc ca pe o legendă. Nimeni din cei în viaţă 
nu apucase acele vremuri de grea urgie. Fuseseră anii de bejenie, de umilire 
şi caznă a dacilor prinşi şi duşi pe şantiere sub ameninţarea flagrunelor, 
urmaţi de anii de răscoală a dacilor şi sclavilor ridicaţi la luptă pentru 
alungarea legiunilor Romei, cînd, conduşi de Sarmis, merseseră din izbîndă 
în izbîndă, pînă la trădarea care făcuse ca totul să fie înecat în sînge. în anii 
aceia de grea cumpănă, dacii ascunşi în locuri tainice prin păduri, văi şi 
munţi, nemaiputînd îndura singurătatea, se adunau în miez de vară pe vîrf 
de munte, să se vadă rudă cu rudă, frate cu frate, bunic cu nepot, să se 
întrebe de sănătate şi să-şi întărească nădejdea că Marele zeu se va îndura 
şi va ierta poporul dac, redîndu-i libertatea şi viaţa tihnită de altădată. Dar 
anii aceia grei au avut un sfîrşit. Cu trecerea timpului, s-a ajuns la o 
împăcare a romanilor cu dacii, aşa cum au făcut la Porolissum, cu mult în 



132 



























urmă, cei doi daci bravi: Butes şi Dicomes. Vîrful de munte a devenit tot 
mai mult tîrgul de întîlnire şi de petrecere a celor de sînge dac. Şi cum viaţa 
îşi cere drepturile, a rămas locul de vedere şi de îndrăgire a flăcăilor cu 
fetele, de întemeiere a unor noi căsnicii. în fiecare an aşteptau cu nerăbdare 
sorocul şi porneau veseli spre vîrful de munte al legendarei găini cu ouă de 
aur. 

în cea de a cincea zi după idele lui iulie, întreaga vale a Aureusului şi 
înălţimile dimprejur începură să prindă viaţă. Din toate părţile, perechi, 
familii şi cete urcau spre vîrful teşit, locul tîrgului. Verdele pădurilor şi al 
plaiurilor, albastrul nesfîrşit al cerului, îmbrăcămintea fetelor, femeilor şi 
bărbaţilor se contopeau într-un joc de culori şi lumini ce încîntau ochii şi 
inimile. Guvernatorul, procuratorii, militarii şi funcţionarii oficiilor publice 
ştiau că Tîrgul nevestelor e o sărbătoare a dacilor. Nimeni nu încerca să le 
stânjenească petrecerea. Urcuşul nu părea greu din nici o parte. Unii por¬ 
neau pe jos, înşiruindu-se pe poteci şerpuitoare, alţii veneau călări pe cai 
sau îndemnînd la mers vreun măgar ce-şi purta samarul încărcat. Pe vîrful 
teşit ajungeau şi carele, ţinînd-o pe drumeagul ce ocolea muntele. Spre 
seară, pe plaiul de pe vîrf forfotea lumea. Grabă multă se vedea la cei ce 
pregăteau lucrurile aduse pentru vînzare: le alegeau, le rînduiau bine, 
căutînd să fie cît mai plăcute la vedere. Unii se opreau să admire mărfurile, 
alţii făceau schimburi după preţuri cunoscute din trecut. înţelegerea se 
făcea repede, fără prea stăruitoare tocmeală. 

într-o parte a plaiului, aproape de un tăpşan, Offas îşi întinsese 
amforele, oalele, ceştile, opaiţele şi statuetele aduse pentru vînzare. 
înfipsese în pămînt mai mulţi prepeleci pe care agăţase vase mici şi uşoare, 
cu cozi sau toarte, ori opaiţuri şi statuete legate cu sfori de diferite culori. 
Avea şi un ajutor: pe Iunilla, fiica lui, o fată subţire, cu ochi adînci, negri, 
cu faţa mică, prelungă, arătînd atît de plăpîndă, încît nu părea să fie copila 
vîrtosului olar. Iunilla abia împlinise şaisprezece ani. 

în altă parte, spre locul făurarilor, într-o vîlcea, erau întinse pe jos 
numeroase unelte şi lucruri mărunte din fier, aduse de Dassius şi Diegia, 
veniţi cu un cărăuş plătit de meşterul Timocles, al cărui car se afla tras 
alături. Pe o vatră de pămînt bine bătătorită, Dassius rînduise, după 
mărime, topoare, barzi, sfredele, cuţitoaie, vîrfuri de săgeţi şi de suliţe, 
scoabe, piroane şi alte lucruri de folos în gospodărie. 

Peste tot pe vîrful teşit al muntelui erau grămezi de cergi, sarici, 
cojoace, blănuri, ţesături, ciubere, coveţi sau alimente: brînză, pastrama, 
miere, fructe şi zarzavaturi. 

în dimineaţa celei de a şasea zi după idele lui iulie începu tîrgul. Era 
prima, din cele trei zile, cît dura Tîrgul nevestelor. Ziua se anunţa 
frumoasă. Soarele se ridicase deasupra coamelor împădurite, alungind în 
funduri de văi pîcla dimineţii. Cel ce mai venise în alţi ani aici nu scăpa din 
vedere o deosebire izbitoare, mai ales în purtarea bărbaţilor. Ca şi altădată, 
cînd doi se întîlneau, îşi făceau întîi urări de sănătate, apoi se apropiau 
unul de altul, întrebîndu-se în şoapta: 

— Ai auzit că nu e departe ziua cînd Dacia va fi din nou liberă? Să ne 
ajute Marele zeu! 

— Cică o să avem un rege. Se trage din viteazul Decebal. Aş vrea s-apuc 
şi ziua aceea! 

— Să nu uiţi, poimîine, cum trece de amiază, ne întîlnim sub coastă, în 
Poiana Mestecenilor! îl vom vedea pe cel ce ne va fi rege. A venit însoţit de 
mai mulţi bărbaţi ageri de prin părţile Porolissumului. Zeul Zamolxis să le 
dea sănătate! 

Dar cine mai cunoscuse Tîrgul nevestelor în alţi ani mai era izbit de altă 
deosebire: în acest an numărul bărbaţilor în putere părea mult mai mare. 
Prin mulţimea veselă, plină de însufleţire, se aflau şi cei veniţi de la 
Porolissum. Umblau despărţiţi, fiecare urmărind altceva. Diurpanneus se 
gîndea să nu lase locşor necercetat, nutrind speranţa că poate va da de 
urmele Diegiei. Pollio şi Dazia, însoţită de bunul ei tată, se ţineau de mînă, 
strecurîndu-se printre oameni, hotărîţi să nu se mai despartă niciodată. 
Grimhild rătăcea alături de Metrobius, flăcăul gepid nemaisăturîndu-se să 
privească şi să cunoască lucruri şi fapte dintr-o lume cu totul nouă pentru 
el, nerăbdător totodată să ajungă mai repede spre locul unde Offas îşi 
vindea oalele, învins de dorul după Iunilla. Numai Sargetius şi Rundacitulp 
stăteau retraşi la umbra unui copac, aproape de Poiana Mestecenilor, la 
cîteva sute de paşi de plaiul tîrgului. 

La o răscruce de drumuri, Pollio văzu strînsă lume multă. Cu Dazia de 
mînă, îşi făcu loc mai în faţă. în mijlocul unui cerc de oameni, un bătrîn cu 
îmbrăcămintea zdrenţuită îndemna un urs să joace, stîrnind hazul celor din 
jur. Fără să ia seama la mulţime, ursul se arăta liniştit şi ascultător: sărea 
pe labele dinapoi întocmai ca un om, se culca pe burtă şi pe spate, se 
prefăcea că doarme sau se căţăra pe un prepeleac îngropat bine în pămînt. 

Cînd bătrînul întinse spre privitori o ulcică de pămînt, aşteptînd ca fiecare 
să dea cît îl lasă inima, Pollio scoase din chimir şi-i puse o mină de bani. 
Ursarul făcu ochii mari, privindu-1 mirat: bărbatul ce se arăta atît de darnic 
nu părea prea bogat. Se gîndi — drept mulţumire pentru dărnicia lui — să 
facă ceva care să uimească mulţimea. Scutură intr-un anumit fel lanţul şi 
bătu în toba de lemn cu palma bine întinsă la gura ei, scoţînd sunete uşor 
modulate, ascuţite şi înfundate. Ursul tresări, mormăi de cîteva ori, se linse 
pe bot, apoi începu să-şi rotească în toate părţile capul, ca şi cum ar fi 
cercetat faţa fiecăruia dintre cei ce-1 înconjurau. 

— Face-ţi roata mai mare! îi rugă bătrînul. Vreau să vă arăt ceva ce n- 

ati mai văzut. 

» 

— Luptă-te cu ursul, moşule, dacă vrei să-ţi dau un denar! strigă unul 
spelb, slab şi adus de spate, care duhnea a vin. 

Bătrînul îl cîntări din ochi cu milă: 

— Zeii văd şi ştiu totul! Pentru ceea ce am făcut pînă acum, n-ai dat 
nimic. Nu mă aştept să fii darnic nici de-acum încolo. 

— Uite colea, reluă spelbul, sunînd în mină cîteva monede, dacă o să- 
mi placă, ţi-i dau pe toţi. Vreau să te văd luptîndu-te cu ursul, să-l culci la 
pămînt! 

Fără să-l mai ia în seamă, bătrînul continuă să bată în tobă şi să 
zornăie lanţul, făcînd semne ca lumea să se tragă înapoi. 

— Aşa, acum să nu vă speriaţi. Ursus al meu mă ascultă mai bine ca 
un copil. Staţi liniştiţi şi tăceţi din gură. 

Apoi, dintr-o dată schimbă tonul, vorbi cu ton poruncitor, repetînd rar 
şi accentuat: 

— Ursus, la cea mai frumoasă!... Cea mai frumoasă, Ursus!... Cea mai 
frumoasă... mai frumoasă... frumoasă... şi trăgea într-un anumit fel de 
lanţul legat de belciugul trecut prin nasul lui, ca şi cum îl îndemna să 
pornească într-o anumită parte. 

Ursul începu să umble prin faţa mulţimii mormăind şi, la un semn 
făcut de bătrîn din lanţ, pe care nimeni nu-1 luă în seamă, se opri în faţa 
Daziei. 

— Ai un bărbat voinic şi chipeş ca un zeu! rosti bătrînul. Nu mă 
îndoiesc că, din multa dragoste ce-i porţi, nu te temi de el. Acum, zeiţo, să 

nu-ti fie frică nici de Ursus al meu! 

* 

Fără să vrea, Dazia se trase un pas înapoi, strîngîndu-1 de mină pe 
Pollio. 

— Dacă eşti cea mai frumoasă, zeiţa mea, Ursus ştie, vrea să te arate 
tuturor. Aproprie-te de el şi mîngîie-1 pe cap cu mina. 

— Pollio, ce să fac?! murmură, fata, stingherită de privirile celor din jur. 

— Mîngîie ursul fără teamă, sînt eu cu tine! 

Fiecare nevastă tînără nutreşte convingerea nestrămutată că bărbatul 
ei este mai isteţ, mai curajos, mai puternic decît alţii, are încredere 
neţărmurită în el. Dazia întinse mîna şi-l mîngîie uşor pe blana de pe cap, 
în timp ce animalul mormăia satisfăcut. 

— Să stai liniştită, zeiţa mea, fără frică! o încuraja bătrînul, continuînd 
să îndemne ursul prin lanţ, prin sunete de tobă şi prin vorbe: Ia-o în braţe, 
Ursus! Ia-o în braţe! 

Cu tot curajul ei şi cu toată încrederea în Pollio, Dazia începu să 
tremure. Nu se trase înapoi, aşteptă. Ursul o cuprinse cu labele peste 
mijloc, o făcu se se îndoaie spre spate, o luă în braţe ca pe un copil şi, 
mormăind de plăcere, ocoli cu ea cercul făcut de mulţime. Cei din jur 
priveau cu răsuflarea oprită, numai Pollio rîdea, urmărind atent mişcările 
animalului, cu mîna strînsă pe prăselele cuţitului înfipt în teaca de la brîu. 
După ce făcu ocolul, ursul se opri în faţa lui Pollio şi, parcă legănînd pe 
Dazia, aşteptă. 

— Ia-ţi zeiţa, bunule om, asta aşteaptă Ursus! Ia-o în braţe din labele 
lui! 


Ca şi cum Dazia lipsise de mult de lîngă el, Pollio o luă repede şi o 
strînse cu dragoste la piept. Din iuţeală, foile şi cămaşa fetei se săltară, iar 
genunchii ei albi, frumoşi, se arătară o clipă vederii tuturor. în acel moment 
de fericire deplină, Pollio îşi aminti de anii săi de sclavie, de zilele cînd 
tînjise după libertate. Văzu în urs o fiinţă chinuită, şi în suflet îl năpădi o 
milă fără margini; o pornire de a face ceva pentru el. Ursul se retrăsese în 
mijlocul cercului, se aşezase pe labele dinapoi şi îşi lingea botul satisfăcut. 

— Cui nu i-a plăcut, să nu dea nimic! scormoni bătrînul dărnicia 
privitorilor, întinzînd spre ei ulcica. 

Pollio lăsă pe Dazia din braţe şi se apropie de moşneag. 

— îmi vinzi ursul? îl întrebă, hotărît să-l ducă departe în pădure şi să-i 
dea drumul. 

Bătrînul se opri şi-l cercetă mirat. 

— Crezi că se cîştigă mulţi bani cu el? îi răspunse tot printr-o întrebare, 
clătinînd capul cu tristeţe. Tîrgul nevestelor se ţine numai o dată pe an, iar 
prin vicurile pe unde umblăm în zilele de sărbătoare nu ne alegem cu mare 

lucru, îl am de mic, era un pui cînd l-am găsit în pădure. L-am crescut cu 
grijă şi milă. 

— Aş vrea să mi-1 vinzi! insistă Pollio. îţi dau cît îmi ceri! stărui el, sub 
privirile pline de uimire ale celor din jur, şi mai ales ale Daziei, care tăcea de 
teamă să nu-1 supere. 

Mai luminat la faţă, bătrînul începu să zîmbească. 

— Aş putea să-ţi iau banii, zise oftînd, căci dacă mila te împinge să-i 
dai drumul în pădure, eu aş fi în cîştig: Ursus vine de oriunde îndărăt 
acasă. Mi-a mai scăpat de cîteva ori noaptea şi, cînd am ajuns la coliba 
mea, l-am găsit în uşă. Mă aştepta. 

— îl duc mai departe! murmură Pollio, cu hotărîrea muiată. 

— Doreşti binele ursului, făcîndu-i rău! strigă cineva din spatele 
mulţimii. 

Pollio recunoscu vocea; era Metrobius. Acesta îşi făcu loc printre 
oameni, ieşind în faţă. 

— Dacă bătrînul a crescut ursul de mic, continuă Metrobius, îi va fi 
greu să trăiască în pădure, să-şi caute hrana, să-şi facă un bîrlog, să se 
apere. Se va simţi părăsit, va căuta oameni, iar aceştia înspăimîntaţi, îl vor 
ucide. Povestea animalului ăsta îmblînzit se aseamănă cu aceea a unui 
sclav: Cică un stăpîn, mişcat de bunătatea sclavului său bătrîn, care îl 
crescuse şi îl slujise toată viaţa, voise să-i dea libertatea. „Mai bine omoară- 
mă, stăpîne!” i-a spus plîngînd nefericitul. „Aşa neputincios cum sînt, sub 
povara anilor, încotro aş putea s-o apuc, unde aş mai găsi adăpost?” Acel 
stăpîn a înţeles că pentru bătrînul sclav libertatea era prea tîrzie. în loc să-i 
aducă fericire, devenea pentru el suferinţă. Poate că şi animalul acesta, 
dacă ar putea vorbi, tot aşa ar spune. 

Cei din jur ascultau înmărmuriţi cuvintele pline de adevăr rostite de 
Metrobius. Bătrînul îşi privea ursul cu ochii înecaţi în lacrimi. Ca trezit 
dintr-un vis, Pollio scutură capul, băgă mina la brîu, o scoase plină cu bani 
şi-i puse pe toţi în ulcică. La plecarea de la Porolissum, Sargetius îi dăduse 
cu inima largă, ştia că o va întîlni pe Dazia, să aibă ce cheltui, fără reţinere. 
Ţinînd fata de mină, ieşi din mulţime petrecut de căutături pline de mirare, 
în apropierea lui Metrobius zări pe Grimhild cu Iunilla. Privirea lui se 
încruntă. Tînărul gepid ţinea în braţe o cuşcă în care se zbătea o veveriţă, 
alergînd în colivia rotitoare. Lumea din jur făcea mult haz de zbaterea ei. 
Răscolit, nu se mai putu stăpîni: 

— Povestea ursului s-a potrivit bine cu a bătrînului sclav, dar nu poţi 
să mă înşeli, spunînd că merge şi la veveriţă! se adresă el lui Metrobius, 
măsurîndu-1 rece, ca şi cum nu s-ar fi cunoscut. 

Smulse colivia din braţele lui Grimhild, fără ca acesta să încerce vreo 
împotrivire, se îndreptă spre copacul cel mai apropiat şi o deschise. Veveriţa 
rămase locului cîteva clipe, nehotărîtă, apoi sări afară, făcu un salt şi 
începu să se caţere sprintenă pe trunchiul gros, dispărînd în frunziş. Me¬ 
trobius o urmărea zîmbind. 

— Ce-ţi trebuie veveriţă, Grimhild? îl întrebă înciudat şi înveselit 
totodată de fapta făcută. Tu să ai grijă de cealaltă veveriţă! rîse, arătînd-o 
din ochi pe Iunilla. 

— Şi ţie ce-ţi trebuia urs? i-o întoarse Metrobius, luîndu-1 de braţ şi 
pornind mai departe. 

Soarele se ridicase mult deasupra capetelor. Căldura se arăta pe feţele 
oamenilor, răbufnind în broboane de sudoare, însufleţirea creştea. Flăcăii 
se ţineau după fete, iar ele îşi roteau ochii după ei, roşindu-se. Aşa se 
desfăşura Tîrgul nevestelor, cu rînduială: în prima zi, căutarea; în cea de a 
doua, tinerii îşi şopteau vorbe de dragoste, iar în a treia se înţelegeau 
părinţii. De aceea, flăcăii din acea parte a Daciei nu obişnuiau să spună că 
se duc la tîrg, ci că merg să-şi aleagă nevastă. Şi cum vorba din bătrîni nu 
se dezminte niciodată — cînd doi se caută, se găsesc — în după-amiaza pri¬ 
mei zile bîlciul îşi schimba înfăţişarea. La tot pasul întîlneai perechi ce se 
pregăteau să rămînă împreună pentru toată viaţa. 

Diurpanneus vedea atîta mulţime, încît nu-i venea să creadă că nimeni 
nu ştie ceva de Diegia. Rătăcise pe toate cărările, se oprise acolo unde era 
strînsă mai multă lume, ascultase, atent să-i audă numele rostit de cineva. 
Trecuse de-a lungul cărării făurarilor, privise topoarele, bărzile şi cuţitele lui 
Dassius, cătase de cîteva ori spre femeia culcată alături de car, cu faţa 
acoperită de maramă, fără să-şi închipuie că era sora pe care o căuta. 
Pornise mai departe copleşit de întristare. Noaptea aproape că n-a închis 
ochii. A vorbit mult cu Sargetius, amîndoi îngrijoraţi de starea lui 
Rundacitulp. Spre seară le spusese că se simţea atît de bolnav, încît abia 
mai putea să umble. întâmplarea o socoteau drept un semn rău pentru 
acţiunea lor. 

A doua zi, în zori, Diurpanneus porni din nou în căutare, decis să 
întrebe pe unii şi pe alţii, dacă n-au auzit de o fată de dincolo de munţii de 
la răsărit şi vîndută ca sclavă. Se găsiră şi din aceia care îl descurajară: 

poate că n-o fi fost vîndută în Dacia, iar imperiul era mare. Cîţiva, mai 
răutăcioşi, sau prinşi de tăria vinului, îl batjocoriră: 

— Ce mai cauţi o fată care a fost furată? Alege-ţi mai bine una de aici. 
Văd că eşti bărbat frumos! 

Sau alţii: 

î 

— Pentru ce te mai frămînti? Femeia se simte bine în braţele oricărui 
om, numai puternic să fie. Alungă din gînd orice speranţă! 

Ar fi putut să-i doboare dintr-un pumn, dar nădejdea nu-1 lăsă pradă 
unei porniri ce s-ar fi sfîrşit cu bătaie şi învălmăşeală. Cînd au plecat din 
Porolissum, bătrînul Degidus le-a amintit o credinţă rămisă din strămoşi: 

— Zeii pedepsesc pe cei care în zilele de tîrg strică veselia mulţimii! Să 
vă feriţi de oamenii puşi pe harţă. 

Tot întrebînd şi ascultînd, nu-şi dădu seama cînd ajunse la Offas. 
Olarul vînduse aproape toate vasele. Lingă car stăteau Grimhild şi Iunilla, 
iar ceva mai la o parte, Metrobius. Schimbă cîteva vorbe cu ei şi reluă 
căutarea descurajat, frămîntat de gînduri. Făcuse oare bine, stînd o bună 
parte din timp la Porolissum, în apropierea Opiliei? Nu era o pedeapsă 
venită de la zei, întemeindu-şi fericirea tocmai cînd Diegia se va fi găsit în 
cea mai neagră deznădejde? întrebările se succedau şi se spulberau într-un 
joc lipsit de coerenţă aruncînd lumini şi umbre în sufletul său. Pornise fără 
să-şi aleagă cărarea, cercetînd feţele femeilor întîlnite. Nici nu ştia că 
ajunsese iarăşi pe cărarea făurarilor, cînd deodată se auzi strigat: 

— Diurpanneus! Diurpanneus! 

Se opri locului ca trăznit. Gîndurile pieriră fulgerate. Nu reuşi să prindă 
din ce parte fusese strigat. Se întoarse. 

— Diurpanneus! Diurpan... 

Era strigăt de femeie care plîngea, pradă disperării şi speranţei. Din 
nou se întoarse, dar nu avu timp să vadă ce se petrece. Două braţe se 
prinseră de gîtul lui. 

— Diurpanneus! gemu Diegia, sărutîndu-1 cu înfocarea dorului nestins, 
fără să-şi mai poată stăvili lacrimile. 

— Diegia, tu eşti? Nu-mi încearcă zeii prea mult suferinţa? strigă el, 
îndepărtînd-o de la piept, lacom s-o vadă mai bine. 

Se trase un pas înapoi speriat. Era pradă duhurilor rele?! Femeia din 
faţa sa nu putea să fie sora răpită: arăta prea frumoasă, cu obrazul prea 
sănătos. în mintea lui, tot căutînd-o de doi ani, imaginea sorii se redusese 
la aceea a unei sclave: slăbită, îndurerată, chinuită. în jurul lor lumea, 

strînsă în cerc, îi privea cu nestăvilită curiozitate, fără să înţeleagă ce se 
întîmpla. 

— Eu sînt, Diegia! Eu, fratele meu drag! Lacrimile îi curgeau pe faţă, 
trupul tremura chinuit de încordare. Dar dincolo de suspine şi tulburare, 
Diurpanneus simţea un suflet plin de mulţumire, dornic de viaţă. în aceeaşi 
clipă, Dassius îşi făcea loc prin mulţime. Diegia se întoarse şi-l împinse spre 
Diurpanneus. Dintr-o ochire, Dassius îl recunoscu: îi povestise de 
nenumărate ori Diegia despre el, îl descrisese în culorile cele mai vii. 

— Eşti Diurpanneus! îi spuse, prinzîndu-1 de umeri şi zguduindu-1 cu 
putere. Am vorbit mult despre tine şi te-am dorit. Vino lingă carul nostru. 
Altfel s-ar putea să rămîn fără lucrurile aduse pentru vînzare. 


Soarele se apropia să coboare după creste. în Poiana Mestecenilor 
stăteau toţi la rînd pe un buştean: Sargetius, Offas, Metrobius, Pollio, 
Diurpanneus, Dassius şi Grimhild. în apropiere, pe iarbă, lingă un tufiş de 
aluni, Diegia, Dazia şi Iunilla povesteau şi rîdeau. Bărbaţii vorbeau rar, 
fiecare frămîntîndu-şi propriile gînduri. Sargetius şi Diurpanneus nu 
puteau să înţeleagă schimbarea lui Dassius, din clipa cînd îl zărise pe 
Rundacitulp culcat sub adăpostul înjghebat din crengi şi frunziş. Atmosfera 
de tihnă se spulberă în clipa cînd Dassius întrebă, cu o pornire pe care 
ceilalţi n-o înţelegeau: 

— Şi chiar pe ăsta vreţi voi să-l faceţi rege?! 

Sargetius îl săgeta cu o căutătură aspră. Ce voia să spună, cînd abia se 
cunoscuseră? Ce ştia el despre lupta lor? îi răspunse pe un ton în care 
vibra o undă de mustrare: 

— Port în suflet hotărîrea nestrămutată de a îndeplini dorinţa vitejilor 
noştri străbuni, a celor care şi-au vărsat sîngele pentru o Dacie liberă! Voia 
străbunicului meu îndepărtat a fost ca din neamul lui Rundacitulp să fie 
ales regele. 

— Eu ştiu că din alt neam, se grăbi Dassius. Era vorba de un taraboste 
al cărui nume începea cu Bur. Nu se mai înţelegea ce era scris pe un 
pergament, fusese şters de vreme. 

Cu faţa împietrită, Sargetius îl prinse de umeri, strîngîndu-1 cu putere. 
Ce voia să spună? îi batjocorea? 

— Ai văzut tu acel pergament? De unde ştii? Dassius începu să rîdă, 
deşi crisparea lui Sargetius n-o înţelegea. Nu vedea legătura dintre 
Rundacitulp şi pergament. 

— Cel pe care îl pregătiţi să fie rege este, după neam, un grec din Ulpia 
Traiana Sarmizegetusa! Cum l-am văzut, l-am recunoscut dintr-o ochire! 

— Dar pergamentul rămas de la Sarmis? întrebă Sargetius cu totul 
tulburat, rotindu-şi privirea pe feţele celorlalţi. 

Toţi îl ascultau cu încordare. Numai Metrobius zîmbea cu o satisfacţie 

» » 

greu ascunsă. 

— Acel pergament l-am avut eu, continuă Dassius, dar l-am pierdut, ori 
mi l-a furat cineva. Am dat de el în coliba unui bătrîn, care a trăit singur, 
pustnic, mai sus de casa noastră, pe coasta muntelui. îşi dusese zilele în 
atîta sărăcie încît, după moartea lui, a fost unicul lucru ce l-am putut lua 
de-acolo. Mă miră că aţi pus de gînd să aveţi un astfel de om ca rege! 
murmură el, privind în jos, apoi deodată săltă capul, rostind răspicat: Dar 
n-am spus bine „să aveţi”, ci „să avem”, că şi eu port în mine sînge de dac. 
Iar de va veni vremea să ascultăm de un rege, el trebuie să fie pe placul 
acelora pe care îi va conduce! 

— De cînd l-am văzut, mi-am dat seama că acest Rundacitulp ascunde 
ceva în suflet. Căutătura lui nu este aceea a unui om sincer, cu inima 
deschisă! zise Metrobius, satisfăcut că lucrurile luau o astfel de întorsătură. 

— Numele lui este Euphoros. Ştiu că are un unchi bogat la Porolissum, 
negustor sau aşa ceva, adăugă Dassius. 

O schimbare ca un cutremur zgudui adine pe Sargetius. Cine ar fi 
reuşit să-i pătrundă în suflet, şi-ar fi dat seama că din acea clipă avea în 
faţă un alt om. Cu vocea sugrumată de mînie, palid, se întoarse spre 

ceilalţi: 

î 

— Diurpanneus, Pollio, Offas, mergeţi cu mine! Pentru că a înşelat tot 
ce avem mai scump în suflete, ne vom răfui! Trebuie să socotim fapta lui 
drept o adevărată trădare! 


Veni şi cea de a treia zi a tîrgului, cînd, după obicei, se ajungea la 
înţelegerea dintre părinţii tinerilor. în fiecare an ziua începea liniştită: 
perechile şi familiile lor se strîngeau lingă un car, sub un copac sau la un 
adăpost înjghebat în pripă, intrau în vorbă, luînd-o pe departe, întrebîndu- 
se dacă vitele erau sănătoase, dacă semănăturile fuseseră bune, dacă 
strînseseră miere multă şi despre alte treburi de gospodărie, treceau apoi cu 
vorba la copii şi de acolo la nunta ce trebuia pregătită. Cînd înţelegerea era 
ca şi făcută, cele două mame se retrăgeau pe nesimţite, îşi vedeau de treaba 
lor: întindeau pe iarbă o bucată mare de pînză albă, pe care puneau de-ale 

mîncării, bucate aduse de acasă, sau cumpărate din bilei. Pe la vremea 
prînzului, vîrstnicii şi tinerii se ospătau din plin, iar după amiază vinul îşi 
arăta cu prisosinţă puterea. Seara vuia muntele de veselie, de strigătele şi 
chiotele celor ce se pregăteau de plecare către casă. 

în anul acesta însă, cea de a treia zi se desfăşură altfel. De dimineaţă, 
bărbaţii — mai ales aceia care aveau fată sau flăcău — trăiră o îndoită 
însufleţire: una, nuntirea tinerilor, iar cealaltă, speranţa că în acea zi vor 
vedea pe cel ce le va fi rege. Se făcu totul în grabă, înţelegerea dintre părinţi 
merse repede, ospăţul nu se prelungi, iar vin se bău numai atît cît cerea 
buna cumpătare, flecare socotind că nu se cade să se ducă tulburat la 
minte în faţa căpeteniilor, şi mai ales a celui pe care sperau să le fie rege. 

Nu trecuse mult din amiază cînd Poiana Mestecenilor se umplu de 
oameni, mai ales bărbaţi mai vîrstici. Pe o movilă, în mijlocul poienii, 
stăteau cei veniţi de la Porolissum, la care se alăturase Dassius. 

Cînd Sargetius ridică braţele, cerînd linişte, întreaga adunare amuţi. 
Cei de pe margini se strînseră şi mai mult, micşorînd cercul. Mişcat, 
pătruns de semnificaţia adîncă a momentului, palid, cu un zîmbet uşor în 
colţul gurii, Sargetius începu să vorbească: 

— Astăzi trăim o clipă înălţătoare. Se ivesc zorile Daciei libere! Dacă 
Marii noştri înaintaşi — Burebista, Decebal, Diegis şi Sarmis — ne-ar vedea 
de acolo de sus din cer, nu s-ar putea ca sufletele lor să nu tresalte de 
mulţumire. Da, se întăresc speranţele în renaşterea unei Dacii noi, şi acest 
lucru rezultă din numărul mare al celor veniţi să ne asculte. Sînt semne că 

î 

legiunile romane vor fi retrase dincolo de Danuvius. Cei ce rămîn pe loc vor 
fi cu adevărat liberi, iar tara va înflori ca altădată! 

— Vrem să-l vedem pe cel ce ne va fi rege! strigă un bărbat voinic, care 
dădea semne de nerăbdare. 

Sargetius se pregătise pentru un astfel de moment, din clipa cînd 
Rundacitulp redevenise Euphoros. 

— îl vreţi pe rege? întrebă el adunarea. Priviţi în jurul vostru. Fiecare 
dintre voi ar putea să fie regele, numai să dovedească suflet, iubire pentru 
popor, să arate că este hotărît şi viteaz, înţelept şi bun. Priviţi-1 pe cel de 
alături şi, de va fi voia zeilor, îl veţi vedea pe cel care ne va fi rege. El este 
între noi, putem să ne rugăm pentru sănătatea şi înţelepciunea lui. Mîine, 
ajunşi la casele voastre, să vă gîndiţi la această clipă înălţătoare, să vă 
pregătiţi pentru chemarea cea mare, să vă făuriţi arme şi să găsiţi cît mai 
mulţi tovarăşi de luptă! Dar mai presus de toate, să ştiţi ce vorbiţi şi faţă de 

cine vorbiţi, pentru ca oamenii Romei să nu creadă că se porneşte vreo 
răscoală. Mă rog zeilor să plecaţi cu inimile sus, să vă întăriţi pentru luptă 
şi să ne întîlnim sănătoşi! 

Pe deasupra adunării plutiră urale înfundate. Mulţi îşi aruncară în sus 
căciulile, sumanele şi tot ce le venea la îndemînă, arătîndu-şi astfel 
însufleţirea şi bucuria. Dintre cei ce stăteau în faţa lui Sargetius se 
desprinse un bătrîn albit de ani. începu să urce cu paşi rari pe movilă. 
Pletele îi jucau în adierea uşoară a vîntului. 

— Tot ce a spus feciorul este bine, începu el arătîndu-1 pe Sargetius, şi 
noi aşa vom face! Dar nu ştim cine este, nu ne-a spus ce semn ne va da 
atunci cînd va veni vremea. îl vedeţi? Este voinic şi frumos, are o privire 
care te pătrunde şi te încălzeşte. Luaţi-i seama cit de mult aduce cu 
căpeteniile de altădată ale poporului dac. Şi dacă e aşa, cum să nu ne 
încredem în el şi în vorbele lui? Păi, feciorule, îl măsură bătrînul cu privirea, 
eu unul te urmez şi mă bat cu duşmanul pînă îl bag în infern! Mă voi ruga 
într-una zeilor să te ajute, să ne porţi la izbîndă! 

Din nou izbucniră urale. Tot timpul Metrobius stătuse liniştit mai la o 
parte, aşezat pe o piatră. îndată ce bătrînul sfîrşi, se apropie de Sargetius, 
ridică mîinile, făcînd semne pentru linişte. Vorbi potolit, aşa cum obişnuia 
cînd îşi ţinea prelegerile: 

— Cînd treci pe o punte, trebuie să te uiţi bine unde calci, altfel poţi 
cădea în apă. Aşa cum vreţi să porniţi, mi se pare că nu luaţi seama bine 
unde puneţi piciorul. Ca să nu mă înţelegeţi greşit, poate că e mai bine să 
facem o mică socoteală. Să zicem că am avea un pumn de grîu, pe care l-am 
împărţit în trei grămăjoare separate: într-una boabele care ar fi romanii 
curaţi, în alta dacii curaţi, iar în cea de a treia locuitorii acestei provincii 
care au sîngele altoit. Aş vrea să-mi spuneţi cinstit: care grămăjoară ar fi 
mai mare, a dacilor curaţi, a romanilor curaţi sau a celor cu sîngele 
amestecat? 

— Păi de ce ne mai întrebi, feciorule? se grăbi bătrînul care vorbise mai 
înainte. Cine nu ştie că cea mai mare grămăjoară e a celor ce sînt de viţă 
nouă? Dar ce spun eu? Auziţi, oameni buni, eu zic că cele două grămăjoare 
laolaltă n-ar fi cît grămăjoara celor ce se trag din altoiul dacilor cu romanii! 

— Socoteala cam aşa este, reluă Metrobius. între cei ce trăiesc acum în 
Dacia sînt mulţi cu sîngele amestecat. Dacă aşa stau lucrurile, vă întreb: e 
bine, e drept şi cinstit ca, după retragerea legiunilor de aici, numai cei ce se 
ştiu urmaşi de-ai dacilor — deşi poate că au în sîngele lor şi cîteva picături 

de alt neam — sînt îndreptăţiţi să creadă că ei reprezintă ţara? Numai ei 
trebuie să-l aleagă pe rege sau pe cel ce va fi într-un fel căpetenie? Nu 
socotiţi că făcînd astfel s-ar da drumul unui izvor de ură între cei pe care 
zeii i-au sortit să trăiască laolaltă pe aceste meleaguri? Şi atunci, uite ce zic 
eu: cînd va veni momentul acelei grele încercări, să ne unim toţi cei ce vrem 
să rămînem pe loc, să ne alegem căpetenii dintre bărbaţii care se vor dovedi 
cei mai viteji şi mai iubitori de popor, şi să trăim înfrăţiţi. Eu zic că acesta e 
cuvîntul pe care fiecare dintre noi trebuie să-l ducă şi să-l spună acasă, 
celor în mijlocul cărora trăieşte! Doresc tuturor numai bine, noroc şi multă 
sănătate! 

Metrobius se retrase şi se aşeză din nou pe piatră. Cuvintele rostite de 
el conţineau atîta adevăr, încît adunarea rămase un timp tăcută, tulburată. 
Dar bătrînul nu avu stare, se urcă iarăşi lingă Sargetius. îndemnă la veselie 
şi curaj: 

— Ce aţi rămas aşa? Ce, n-a grăit bine? Aşa este! M-am uitat la ei, la 
ăştia de pe movilă, toţi sînt nişte căpetenii, dar nu vor să ne-o spună. Eu, 
de cînd am venit, nu m-am lăsat pînă n-am aflat cîte ceva despre fiecare. 
Pot să vă şi spun: el — întinse mina spre Sargetius — la Porolissum e o 
căpetenie, cică e quattorvir. Celălalt — arătîndu-1 pe Diurpanneus — e dac 
curat, un taraboste de dincolo de munţii de la răsărit. Ăsta — Offas — e 
căpetenie de-a săracilor din Porolissum, iar el — Pollio — e tot o căpetenie, 
de-a sclavilor, care nu s-au lăsat pînă nu şi-au căpătat libertatea. Să ştiţi că 
l-am lăsat înadins la urmă pe cel care ne-a vorbit cu atîta omenie. Şi el este 
un fel de căpetenie, cică tot tineretul de acolo îl urmează, nu iese din 
cuvîntul lui. 

Bătrînul făcu o scurtă pauză, după care rosti tare şi rar, căutînd să fie 
auzit de întreaga adunare: 

— Ce mai staţi, căpeteniilor? Faceţi aşa cum socotiţi că e bine, iar noi 
vă vom urma! Toţi zeii să fie cu voi! 

Intervenţia lui Metrobius şi completarea făcută de bătrîn provocară o 
schimbare adîncă în gîndurile lui Sargetius. Acţiunea ce se începea îi 
apărea dintr-o dată de o amploare greu de stăpînit şi greu de dus. Se vedea 
dator totuşi să încheie într-un fel adunarea. Săltă braţele, cerînd linişte, 
apoi vorbi cu convingere potolită: 

— Acum ştim ce ne aşteaptă, ne dăm seama ce trebuie să facem. Da, să 
ne unim cu toţii, de orice sînge am fi cei ce rămînem, să orînduim lucrurile 
aşa cum va fi mai bine! Să nu uitaţi: noi nu ne socotim căpetenii! Cînd va 

sosi momentul, le vom alege. Pînă atunci, să ne ferim de cei pe care îi 
bănuim că ar putea să ne trădeze, sau ne-ar fi duşmani de moarte în 
momentele grele. Ne despărţim pătrunşi de gîndul că viitorul nostru va fi 
legat de tăria şi hotărîrea noastră! Rog zeii să ne călăuzească, şi gîndurile şi 
pornirile!... 

Poiana răsună mult timp înfundat de urale. Mulţimea începu să se 
împrăştie. Soarele cobora dincolo de creste. Pe deasupra văilor se întindea 
un val de pîclă albăstruie, îmbrăcînd înălţimile. 


Vîrful teşit al muntelui, unde trăise legendara găină cu ouă de aur, 
rămăsese gol. Tîrgul nevestelor luase sfîrşit. Numai cei de la Porolissum mai 
întîrziau în Poiana Mestecenilor. Euphoros trebuia judecat şi pedepsit, însă 
fiecare încerca să se sustragă şi căuta motive: Diurpanneus se pregătea să 
plece degrabă cu Diegia şi Dassius la Porolissum, iar de acolo să treacă în 
fugă munţii, să liniştească mama îndurerată de răpirea fiicei. Pollio ţinea să 
facă un ocol pe la Ampelum, cu Dazia, pentru ca proaspăta lui soţie să-şi ia 
unele lucruri, în vreme ce Offas avea nevoie de un popas la Alburnus Maior, 
să facă aranjament pentru un nou transport de vase. Metrobius n-ar fi vrut 
să se amestece în judecarea şi pedepsirea unui „pierde-vară”, cum îi plăcea 
să-l numească pe Euphoros. Fiecare, căutînd să se dea la o parte, se arăta 
grăbit să-şi vadă de treburile proprii. 

în sufletul lui Sargetius creştea furia din două cauze: una, pornirea 
împotriva ticălosului care avusese atîta cutezanţă, iar alta, teama că 
desfăşurarea evenimentelor putea să le-o ia înainte, să-i prindă nepregătiţi. 
Cei şase oameni puşi de Synethus să-i păzească nepotul se făcuseră 
nevăzuţi. Nu se îndoia că fugarii porniseră în goană spre Porolissum. 

Era spre seară cînd Metrobius explică scurt, cu multă convingere că, 
din moment ce Euphoros s-a dat drept pretendent la a deveni rege al Daciei, 
numai dacii se puteau socoti înşelaţi în buna lor credinţă, deci lor le 
revenea dreptul să-l judece şi să-l pedepsească. Urmarea nu întîrzie: Offas 
coborî cu carul spre Alburnus Maior, Pollio — cu Dazia şi tatăl ei — porniră 
de-a dreptul peste munţi către Ampelum, iar Metrobius plecă grăbit la 
Porolissum, însoţit de Grimhild. întunericul prinse în Poiana Mestecenilor 
numai pe Sargetius, Diurpanneus, Dassius şi Diegia, împreună cu ceata de 
daci a lui Diurpanneus, care păzea pe Euphoros legat sub adăpostul de 
frunzare. Stăteau tăcuţi în jurul focului. Timpul se scurgea încet. Cînd 
Cloşca-cu-pui răsări pe cer, săriră în picioare. Sosise momentul. îl scoaseră 

de sub frunzar şi-l legară de un copac din apropierea vetrei de jar pe care 
jucau flăcări, fiecare frămîntat de alte gînduri; cu alte temeiuri pentru 
pedepsirea ticăloşiei: Sargetius, furios pentru slăbiciunea de care dăduse 
dovadă, încredinţîndu-se în vorbele unui aventurier, iar Diurpanneus 
înciudat de ruşinea ce o resimţea, gîndind că s-ar fi putut întîmpla ca un 
grec viclean să ajungă rege al neamului său. în Dassius mocnea cîte ceva 
din furia lui Sargetius şi din ciuda lui Diurpanneus. La lumina focului, faţa 
lui Euphoros lucea palidă, împietrită de groază. Din tînărul frumos, vioi şi 
elegant de altădată, rămăsese numai o arătare chinuită. Toţi trei ar fi vrut 
să-l judece, deşi acest lucru le părea de prisos. Ce socoteală puteau să-i 
ceară? Ce să-l întrebe şi ce fel de judecare să-i facă? 

în apropiere, aşezaţi roată, stăteau flăcăii din ceata lui Diurpanneus, 
aşteptînd să vadă sfîrşitul. 

— Eu aş vrea să ne spună: Cum a ajuns pergamentul în mîinile lui? 
rupse Dassius tăcerea. 

— Răspunde, Euphoros! strigă Sargetius, ca trezit la realitate, strîngînd 
pumnii. 

— Am fost îndemnat de zeii cei răi! Numai ei, şi duhurile rele, au făcut 
să-mi răsară în minte gîndul că aş putea să mă dau drept urmaş al acelui 
taraboste, altfel... 

— Şi cum ai ajuns să-l ai? îl întrerupse Dassius cu ton rece. 

— Cu bani. Am plătit. De la prietenul tău Cletus am aflat, dar nu el mi 
l-a dat. Mi-a spus odată întîmplător că tu ai un pergament rămas de la 
Sarmis, prin care lăsa pe un taraboste ca rege al dacilor. Acel nume, 
Burodus, este o născocire a mea. 

— Vreau să ştiu cine ţi-a dat pergamentul! insistă Dassius. 

— O bătrînă, Aelia — tu o cunoşti — care mergea deseori pe la mamă- 
ta. N-a fost prea greu pînă i-am dat de urmă. Femeia, neputinciasă şi 
săracă, s-a arătat lacomă, cînd a auzit că e vorba de bani. Nu ştiu cum a 
făcut, dar mi l-a adus. 

— Ai săvîrşit o ticăloşie! strigă Dassius, săgetîndu-1 cu ură. Pentru asta 
îţi vei primi răsplata! 

Euphoros îl înfruntă: 

— Dar tu tot n-ai fi făcut nimic cu el, nu te tragi din acel taraboste. Ştiu 
unde l-ai găsit. 

Liniştea cu care răspundea Euphoros spori mînia lui Sargetius. Era ca 
un vulcan gata să erupă. Totuşi se stăpîni. îl întrebă cu ton rece, 
ascunzîndu-şi pornirea: 

— Trec peste toate, Euphoros, chiar şi peste modul cum mi-ai batjocorit 
buna-credinţă, însă un lucru ţin neapărat să ştiu: prin ce te-ai legat în faţa 
procuratorului? 

— Nu-înţeleg ce vrei să spui?! 

— Ai mers de mai multe ori la Iustus Valentinus, lucru de care mie nu 
mi-ai spus. După ce am aflat, am aşteptat. Recunoşti sau nu? Să nu uiţi că 
eu ti-am acordat toată încrederea! 

— Prima oară am fost dus cu forţa, luat de un decurion. 

— Te-ai legat ca, devenit rege al Daciei părăsită de imperiu, să ţii mai 
departe ţara supusă Romei, ca şi cum legiunile încă s-ar afla aici. Asta e o 
dovadă că în sufletul tău nu nutreai hotărîrea de a face să renască Dacia lui 
Decebal, iar poporul să fie stăpîn în ţara lui! La început, cum te credeam cu 
sufletul curat, mi-am zis că în situaţii grele ne e permis să facem orice, 
numai să înşelăm duşmanul, şi am tot aşteptat să-mi spui ce urmăreai. 
Acum însă, cînd ştiu cine eşti, mă stăpîneşte convingerea că, o dată ajuns 
rege, te înconjurai de o ceată de nemernici, de vîntură-lume, ca şi tine, gata 

oricînd să vinzi tara! 

> 

— Să-l dăm morţii mai repede, acum nu e vreme de pierdut, îndemnă 
unul din flăcăii ce-1 însoţeau pe Diurpanneus. 

— Dacă vă atingeţi de mine, procuratorul va spînzura pe cei vinovaţi. 
Oamenii mei au şi pornit într-acolo! ameninţă el îngrozit. 

— Iustus Valentinus ştie. Nu va regreta pierderea unuia care pregătea o 
răscoală! i-o întoarse Diurpanneus. 

— La moarte cu el! strigară deodată mai mulţi flăcăi. 

Sargetius se găsea în pragul luării unei hotărîri. Nu vedea ce pedeapsă 
mai potrivită se cuvenea trădătorului. în liniştea ce se lăsă cîteva clipe, auzi 
călcătură de om ce se apropia în fugă. Se întoarse şi îşi încorda atenţia. 

— Pregătiţi-vă de luptă! îndemnă el scurt, pornind în calea celui ce 
venea, care nu putea fi decît una din străji. 

O umbră se năpusti dintre tufişuri, oprindu-se în faţa lui, suflînd greu: 

— Vin legionarii! şuieră îngrijorat. 

— îl dăm morţii! se auzi, seacă, vocea lui Sargetius, parcă nesigur dacă 
ceea ce hotăra era bine. 

— Legionarii înconjoară muntele şi Poiana Mestecenilor, adăugă straja, 
cu răsuflarea nepotolită. 

Cuprins de disperare, Euphoros începu să strige după ajutor. Pînă în 
această clipă se consolase cu speranţa că nu vor avea curajul să meargă 
atît de departe cu răzbunarea. 

— Să-l lovim toţi deodată! îndemnă Diurpanneus. Toţi trebuie să ne 
apărăm neamul, să nu se spună că tu, Sargetius, l-ai ucis. Alături de tine, 
şi eu am jurat că vom pedepsi trădarea şi mişelia! 

într-o fulgerare, bărzile şi cuţitele, aruncate cu setea răsplătirii 
ticăloşiei, străpunseră trupul lui Euphoros. în cîteva clipe în poiană se 
întinse din nou liniştea. 

— Să ne rugăm zeilor ca acest nemernic să fie singurul trădător al 
luptei noastre! murmură Sargetius. 

Sosi şi straja trimisă în partea opusă, spre apus. Şi pe acolo apăruseră 
legionari care urcau muntele. Pericolul era mare. Dassius ar fi vrut să fugă 
cît mai repede cu Diegia, dar Sargetius îl opri. în situaţii grele, numai cel ce 
este cu adevărat viteaz poate să-şi arate însuşirile de luptător. 

— Vom merge strînşi laolaltă, şopti el. Tăiem valea, apoi o ţinem tot 
către miazănoapte, pe povîrnişul celălalt. 

Se desfăşură o adevărată întrecere între ei şi zorile ce începeau să 
lumineze plaiul. Toţi tineri şi aprigi la luptă, erau hotărîţi să lovească fără 
şovăire. Aproape de drum, doi legionari îi văzură, dar nu încercară să-i 
oprească. Sunară din trompete, dispărură în vale, de-a curmezişul 
povîrnişului. Apucară să taie drumul în fugă. 

Se socoteau scăpaţi, cînd de după un colnic apărură cîţiva legionari. 
Dassius şi Diurpanneus dădură primele lovituri, în timp ce Sargetius se 
repezi spre decurionul care îi comanda. Se petrecu tocmai ce gîndise: să 
treacă printre ei, fără să-i rănească sau să-i răpună, ca astfel să răspundă 
în faţa legilor numai de moartea lui Euphoros. Decurionul nu primi lupta, 
ordonă retragerea, luînd-o la fugă spre desişul pădurii. 

Porniră mai departe. începuse urcuşul. Sargetius frămînta în minte cele 
petrecute, fără să poată întrevedea sfîrşitul. De unde aflaseră legionarii şi 
cum de sosiseră atît de repede, cînd pînă la castrul de la Alburnus Maior 
era o depărtare destul de mare? Şi apoi, nu-şi dădea seama dacă scăpase 
din încercuire. 

Cei şase oameni ce formau garda lui Euphoros n-au plecat spre 
Porolissum şi nici nu s-au oprit undeva prin apropiere. Unul dintre ei, pus 

de Synethus şef al gărzii, urmase întocmai porunca bogatului negustor: 
dacă se întîmpla ca viaţa nepotului să fie în primejdie, să nu şovăie nici o 
clipă, să ceară ajutor militarilor. 

Se luminase. Soarele arunca razele peste crestele înalte, alungind spre 
văi negura. în faţa fugarilor, pe înălţimi, se zăreau plaiurile acoperite cu 
iarbă deasă şi aspră. Merseseră fără oprire. Socoteau legionarii rămaşi mult 
în urmă, devale. 

Sargetius ieşi la marginea pădurii, cercetă întinderile de-a lungul 
povîrnişurilor, încercînd să găsească o potecă, cînd deodată răsunară 
semnale date cu trompeta. Fusese văzut. Din mai multe părţi, din tufişuri şi 
vîlcele se iviră cete de legionari. Pentru o clipă, socoti totul pierdut. Obosiţi, 
copleşiţi de numărul mare, trebuiau să se apere, să lovească fără cruţare, 
încercă să găsească un loc bun pentru apărare. La cîteva sute de paşi, 
pădurea înainta în sus ca un pinten, cu copaci mărunţi, deşi şi stufoşi. Se 
îndreptă într-acolo. Diegia nu putu suporta starea de încordare, căzu 
înfrîntă de greul urcuşului. Dassius şi Diurpanneus începură s-o poarte pe 
rînd în braţe. Nu mai aveau spor la înaintare. Legionarii se apropiau. 
Sargetius decise să se oprească şi să primescă lupta. Dar ce se petrecu în 
acel moment, a fost ca o lovitură de trăsnet. Din altă margine de pădure se 
auziră sunete de corn. în plai năvăliră mai multe cete de oameni, acoperind 
cerul cu strigătele lor. Dintr-o parte se apropiau legionarii, iar din cealaltă 
ajutoarele, trimise parcă de zeii cei buni, ca o adevărată minune. 

Ciocnirea se dezlănţui scurtă, crudă, hotărîtoare. Dar tot atît de 
fulgerător luă sfîrşit. Loviturile pline de curaj date de cetele aduse de Offas 
şi Pollio obligară pe militari să bată în retragere şi în cele din urmă să se 
facă nevăzuţi în pădure. 

— L-aţi răpus pe trădător? întrebă Offas, aruncînd din mînă toporul, al 
cărui tăiş lucea de sînge. 

Privindu-1 cu recunoştinţă, Sargetius îi confirmă printr-o uşoară 
clătinare a capului. 

— De multe ori te-ai mirat, reluă Offas, de ce eu, Metrobius şi bătrînul 
Degidus nu ne puteam împăca să te vedem ţinînd în preajma ta un vîntură- 
lume! Şi mai voiai să-l ai ca rege! 

Sargetius murmură, copleşit de încordare: 

— Dacă nu era Dassius, n-am fi aflat ticăloşia, am fî mers din greşală 
în greşală. Ceea ce s-a petrecut este pentru mine o grea lovitură, trebuie să 
iau toată răspunderea faptelor asupra mea. Tu şi Pollio porniţi degrabă cu 




149 




















ceilalţi devale. La Porolissum trebuie să spuneţi că n-aţi văzut nimic şi nu 
ştiţi nimic, pentru ca astfel procuratorul să pună urmăritori numai după 
mine. Fără îndoială, el va afla de cele întîmplate din mai multe părţi: de la 
guvernator, de la cohorta din Ampelum şi de la Synethus. 

— Pornisem amîndoi, eu şi Offas, povesti Pollio, spre Alburnus Maior. 
N-am mers mult şi am întîlnit legionari îndreptîndu-se în sus. N-ar fi fost 
nici o bănuială, dacă Offas nu l-ar fi recunoscut pe sclavul pus de Synethus 
căpetenie a gărzii lui Euphoros. Am dat repede sfoară printre bărbaţii ce 
coborau de la tîrg şi, toţi ca unul, s-au arătat gata să lupte. Cînd am văzut 
atîta însufleţire, parcă mi-a crescut, inima. Presimt, Sargetius, că ăsta e 
începutul. De-acum înainte trebuie să ne ţinem tari! 

C f/ei ce-1 vedeau pe Synethus plimbîndu-se prin for cu togă scumpa, 
de un alb imaculat, se mirau. Niciodată bogatul negustor nu se 
^arătase astfel în mulţime. Cînd ieşea din prăvălie — şi asta rareori 
— cu treburi la oficiul public al dărilor, trecea grăbit, fără să privească în 
jur. Acum însă, mergea agale, se oprea uneori locului, pierdut în gînduri, 
apoi pleca mai departe agitat, gesticulînd cu mîna ce-i ieşea de sub togă, ca 
şi cum se afla în pragul luării unei hotărîri grele. Venise în for îndată după- 
amiază, măsurîndu-1 cu paşii în lung şi în lat, uitîndu-se întruna spre 
fereastra unde ştia că lucrează procuratorul. Aflase de două zile cele petre¬ 
cute la Tîrgul nevestelor şi rămăsese îngrozit de moartea năpraznică a 
nepotului său. îl tortura durerea şi spaima de cîte ori îi revenea în minte 
Sargetius, a cărui răzbunare bănuia că se va întinde pînă la el. 

în for, mulţimea se plimba liniştită şi veselă. Soarele se lăsa către seară. 
Synethus plecase de acasă decis să intre la procurator. îşi pusese în gînd 
să-i arate întregul adevăr, apoi să-i ceară protecţia. Dar cînd ajunsese în 
for, hotărîrea lui se muiase. De cîteva ori pornise spre clădirea oficiului 
public şi se oprise din drum, şovăind, frămîntat de întrebări. Dacă 
procuratorul îl găsea vinovat? De ce şi-a încurajat nepotul să pornească pe 
un asemenea făgaş plin de primejdii? Şi dacă Iustus Valentinus îl socotea 
un duşman al imperiului, al împăratului? 

Astfel de gînduri îl chinuiau, cînd îl văzu pe Laetius Vitalis. Bogatul 
fermier umbla întotdeauna elegant îmbrăcat, se purta cu distincţie. De 
obicei nu-i plăcea să stea de vorbă cu oricine în văzul lumii. în această zi, 
însă, neliniştit de zvonuri — cel mai proaspăt fiind acela că tineretul din 
Porolissum se ridica făţiş, cerînd eliberarea sclavilor — simţea nevoia să afle 
ce treabă l-a adus în for pe lacomul negustor. Se opri în faţa lui, schiţînd un 
zîmbet nedefinit: 

— Pe toţi zeii, Synethus, aproape să nu te mai cunosc! începu el. Ce se 
petrece cu tine, ai poftă să te plimbi? Ori ai venit la pîndă, vrei să-i prinzi pe 
datornicii care au cam uitat soroacele de plată? Să nu te superi, am 
glumit... 

Pe negustor îl bucură atenţia lui, îl ştia cel mai bun prieten al 
procuratorului. Se arătă îndatoritor: 

— Mă rog zeilor pentru sănătatea ta, Laetius Vitalis! îţi doresc din suflet 
numai fericire! Am ieşit să mai văd lumea, că de, viaţa nu e aşa lungă. Cu 
ce ne alegem cînd va fi să plecăm la zei? Cît despre datornici, e bine să nu 
mai vorbim de ei! 

— Vrei să spui că-ţi mai datorez ceva? 

— Chiar dacă o mai fi, nu asta mă frămîntă acum... 

Fermierul slobozi un hohot de rîs zgomotos. Mulţi dintre cei ce treceau 
prin apropierea lor întoarseră capetele. Lumea îl cunoştea drept om de 
viaţă, se încurca des cu fetele de la taberna „La bogăţia lui Cressus”. Se 
apropie de urechea lui Synethus, şoptindu-i: 

— Nu cumva te rogi acum Afroditei? Poate că eşti chinuit de mîngîierile 
unei femei frumoase... Văd prin apropierea noastră pe Marciana. O doreşti?! 
Ştiu că nepotul tău... 

— Care nepot? 

Laetius Vitalis izbucni din nou în rîs, se trase iarăşi lîngă el şi-i şopti, 
ţinîndu-1 de togă: 

— De mine să nu te fereşti, am aflat totul de multă vreme. Rundacitulp, 
tînărul care va fi rege al Daciei după plecarea legiunilor, ştiu că-ţi este 
nepot! 

— Şi altceva n-ai mai auzit? îl întrebă îngrijorat, apucîndu-i mîna ce-i 
ieşea de sub togă. 

— Ce? S-a întîmplat ceva? 

Negustorul îi slobozi mîna. Se întoarse, privind speriat înjur. 

— Nu-mi dau seama dacă fac bine că spun. Ţie nu-ţi ascund: da, era 
nepotul meu! 

— Cum, era, acum nu mai e? Ce a păţit? 

în ochii lui Synethus luciră lacrimi. 

— E mort, Laetius Vitalis! A fost ucis departe de aici, la Tîrgul 
nevestelor, aproape de Alburnus Maior. 

Fermierul săltă capul. îl săgeta cu privirea: 

— Cum a fost cu putinţă? Ce a căutat el tocmai pe muntele acela? L-a 
atacat vreo ceată de latroni? 

— N-au fost latroni, Laetius Vitalis, nu ştiu bine ce s-a întîmplat, 
bănuiesc numai. Poate că Sargetius a aflat că sub numele de Rundacitulp 
se ascundea nepotul meu, Euphoros! 

Cu totul schimbat la faţă, Laetius Vitalis îl apucă de umeri şi-l zgudui 
cu putere. în ochii lui juca o scînteiere plină de satisfacţie. Nu se mai putu 

abţine: 

* 

— El l-a omorît? El, urmaşul barbarilor? 

— Da, împreună cu alţii! Cică au dat o luptă cu legionarii plecaţi să-i 
prindă şi... 

— Le-a scăpat? 

— Ca prin minune. Le-au sărit în ajutor cei veniţi la tîrg. Nu pot să-mi 
închipui ce au vrut să pună la cale acolo şi ce s-a întîmplat! Venisem cu 
gîndul să mă duc la procurator, dar... 

Tăcu, speriat de bucuria ce radia pe faţa lui Laetius Vitalis. Era oare 
atît de vesel, pentru că murise Euphoros? 

— Zici că vrei să mergi la Iustus Valentinus? Bănuiesc că te chinuie 
teama de Sargetius. Să nu fii speriat. Dacă în adevăr s-a întîmplat 
nenorocirea, barbarul nu mai are nici o scăpare. Sînt convins că acum 
legionarii i-au dat de urmă. 

Ura lui Laetius Vitalis împotriva lui Sargetius, care de mult timp 
mocnea neputincioasă, izbucni cu intensitate sporită. Moartea lui Euphoros 
îl bucura, iar îngrijorarea lui Synethus îl lăsa cu totul indiferent. 

— Vrei să mă însoţeşti la procurator? îl întrebă. îl fac pe Iustus 
Valentinus ca în seara asta să trimită garda la villa urmaşului barbarilor, 
să-l prindă şi să-l închidă în carcerile de sub tribunele amfiteatrului. 

— N-a venit acasă, cine ştie pe unde stă ascuns! 

Laetius Vitalis cată spre soare, voia să vadă cît mai era pînă se 
înserează. îl apucă de braţ şi porni cu el spre oficiul public. Procuratorul se 
aştepta la venirea lor, dar nu la amîndoi în acelaşi timp. Nici nu avea nevoie 
de explicaţii, cunoştea ce era în sufletul fiecăruia. îl ascultă liniştit pe fer¬ 
mier, deşi îl supăra duşmănia ce vibra în vocea lui. 

— Iustus Valentinus, întotdeauna ai fost de partea barbarului, nu mi-ai 
dat dreptate. Acum trebuie să procedezi cu energie, altfel te faci părtaşul 
pregătirii unei noi răscoale! încheie Laetius Vitalis cu o satisfacţie 
nedisimulată. 

Procuratorul zîmbi şters, cu stăpînire de sine. 

— Ştiu tot ce a raportat centurionul comandant al legionarilor care au 
dat lupta cu ei. Au găsit pe acel Rundacitulp sau Euphoros mort, legat de 
un copac. Dacă v-aţi fî aflat în locul lui Sargetius, şi dacă acela în care v-aţi 
încrezut se dovedea un uzurpator de drepturi, un trădător al unui legămînt, 
ce i-aţi fi făcut? Bănuiesc că acolo, la Tîrgul nevestelor, cineva l-a 
recunoscut şi a dat pe faţă ticăloşia. Pentru mine, ceea ce urmărea să facă 
acel Euphoros era curată nebunie. în imperiu s-au ridicat mulţi 
pretendenţi, unii au susţinut că se trag din viteazul Decebal, cum a fost 
acel Regalianus, ce se voia stăpîn al Romei, ucis de roxolani... 

— Dar, Iustus Valentinus... sări Laetius Vitalis. 

— N-am terminat! îl opri procuratorul, ridicînd mîna. Bănuiesc ce vrei 
să spui. N-am uitat că mă găsesc aici în slujba imperiului, a împăratului. 
N-aş vrea să mă înţelegeţi greşit. Sargetius a înfăptuit un omor, iar legile 
pedepsesc crima, asta pe de o parte. Pe de altă parte, lupta dată cu 
legionarii este o răzvrătire, de aceea am dat ordin gărzilor să-l urmărească, 
să-l găsească şi să-l prindă. La mine, ca procurator în această parte a 
Daciei, alte simţăminte pentru el nu există. însă ca om, nu uitaţi că am 
familie: soţie, soră, fiu, nepoată — lucrurile se schimbă, Euphoros trebuia 
pedepsit pentru mîrşăvia făcută. Aşadar, să fiu bine înţeles de voi: 
procuratorul a ordonat urmărirea, prinderea şi întemniţarea lui Sargetius, 
acuzat de omor şi răzvrătire! accentuă, privindu-i pe rînd, apoi continuă cu 
voce potolită: Ce ai vrut să mai spui, Laetius Vitalis? Ai încercat de cîteva 
ori să mă întrerupi. 

Fermierul se mişcă încurcat în scaun: 

— Ce am vrut eu, ai spus tu, Iustus Valentinus. Am crezut că n-ai de 
gînd să-l arunci în carcere pe barbar. Nu mă îndoiesc că, dacă-1 prinzi, îl 
trimiţi la Roma să fie spînzurat pe via Ostiana, acolo unde sînt pedepsiţi 
căpeteniile de răscoale! 

Procuratorul întoarse capul spre fereastră. Pe Sargetius îl cunoştea 
bine, era sigur că legionarii nu vor reuşi să pună mîna pe el. Cine nu-1 
iubea şi cine n-ar fi fost gata să-l ascundă de urmăritori? Alături îi avea pe 
Offas şi pe Metrobius, cu săracii şi tinerii din Porolissum nu s-ar fi putut 
lupta nici chiar el, deşi era procurator. Pe lîngă toate acestea, mai era la 
mijloc Alliana, îi cunoştea dezastrul din suflet. Avea motive întemeiate să fie 
reţinut în măsurile luate. O clipă gîndul îi rătăci spre Gerthorund. Dacă 
Sargetius fugea în tabăra gepizilor, n-ar mai fi fost cu putinţă prinderea lui. 

De la răpirea fetelor, ei rămăseseră prieteni. Vedea cum situaţia din această 
parte a Daciei devenea tot mai nesigură. La alungarea gepizilor săriseră în 
ajutor săracii şi tinerii, ale căror căpetenii erau Offas şi Metrobius. 

— Pentru asta ai venit la mine, Synethus? îl întrebă, căutînd să rupă 
tăcerea ce se prelungise prea mult. Te rog să mă crezi că-ţi înţeleg durerea. 
Mai pot face ceva pentru tine? 

Negustorul tuşi, parcă surprins. Răspunse, încurcîndu-se: 

— Vezi, Iustus Valentinus, eu tot mă tem de el! Mi-e frică de-o 
răzbunare a lui. Ştii, l-am ţinut în villa mea pe Euphoros... 

Procuratorul se ridică în picioare, semn că ei trebuiau să se retragă. îl 
încuraja pe negustor: 

— îl cunosc bine pe Sargetius, nu-1 cred în stare să-şi piardă vremea, 
răzbunîndu-se. Du-te şi-ţi vezi liniştit de negustoria ta, Synethus! Cît 
priveşte durerea ce o încerci, aşa a fost voia zeilor! 

Tăcu. îl văzu pe contubernal intrînd. Raportă din uşă: 

— A sosit curierul de la Ulpia Traiana Sarmizegetusa! 

— Şi este ceva urgent? 

— Poate că mai mult grav! răspunse contubernalul, întinzîndu-i un 
pergament. E un mesaj din partea guvernatorului. 

Desfăşură sulul şi citi în şoaptă. îl reciti, făcînd pauze între fraze şi, pe 
măsură ce timpul trecea, creştea pe faţa lui tulburarea şi paloarea. Spuse 
contubernalului că poate să plece. începu să se plimbe prin încăpere, 
mergînd de la masă la fereastră şi înapoi. Laetius Vitalis şi Synethus îl 
urmăreau cu presimţiri rele. Un timp se opri la fereastră şi privi la 
mulţimea veselă ce trecea prin for. Deodată se întoarse, se apropie cîţiva 
paşi şi se opri în faţa lor. Amîndoi tresăriră la vocea lui cu totul schimbată: 

— Lăsaţi la o parte orice alte îngrijorări şi socoteli! începeţi să vă 
strîngeţi lucrurile! Cred că nu vă gîndiţi să rămîneţi pe aceste meleaguri, 
printre barbari! 

— Dar ce s-a întîmplat, Iustus Valentinus? se grăbi Laetius Vitalis, 
alergînd cu gîndul spre Roma. 

— Am primit vestea pe care de mult o aşteptam. Guvernatorul îmi 
ordonă să pregătesc în grabă cohorta şi oficiile publice, în curînd se va 
părăsi Dacia. La Ulpia Traiana Sarmizegetusa plecările au şi început. Goţii 
au înaintat pînă în Tracia şi, dacă nu vor fi zdrobiţi în bătălia spre care 
caută să-i atragă împăratul, totul este pierdut. Celor de aici nu le rămîne 
altceva de făcut decît să pornească degrabă spre Roma. 



155 






















Fermierul şi negustorul se priviră descumpăniţi, parcă nu le venea să 
creadă, se obişnuiseră cu zvonurile. 

— Ce mai staţi? Nu este vreme de pierdut! Să fim înţeleşi: cînd ieşiţi de 
aici, nu suflaţi nimănui nici o vorbă. Vom îngriji noi să dăm de veste 
populaţiei prin oficiile publice, atunci cînd va sosi momentul. 

Procuratorul sună clopoţelul. Ordonă contubernalului să cheme pe 
tribunul Decius Sabinus, cu toţi centurionii din cohorta sa. 

Afară, Laetius Vitalis şi Synethus se opriră aproape de for, nehotărîţi 
încotro să pornească. în jurul lor mulţimea se plimba liniştită, veselă şi 
zgomotoasă. Soarele coborîse, gata să scapete după crestele de dincolo de 
Marodava. Peste întreaga vale a Porolissumului se întindea o pînză subţire, 
albăstuie de pîclă, anunţînd sfîrşitul zilei călduroase de vară. 

— Laetius Vitalis, te iert de orice datorie! se porni Synethus, rupînd 
tăcerea. Să plecăm amîndoi, înaintea cohortei şi a oficiilor. Vom merge 
împreună în mai multă siguranţă pînă la Ulpia Traiana Sarmizegetusa, iar 
acolo vom vedea. Avem sclavi mulţi. Pe cei mai de încredere îi punem să ne 
apere. 

Ascultîndu-1, fermierul clătina capul a descurajare: 

— Crezi că vei primi de la ei vreo mînă de ajutor, atunci cînd vei fî 
atacat de latroni? Fii sigur că nu aşteaptă decît un prilej potrivit pentru 
fugă, dornici să se vadă liberi. Dacă vrei să pleci, pe mine să nu mă aştepţi. 
N-am de gînd să părăsesc Porolissumul înaintea procuratorului. Sînt 
hotărît să nu-mi las averea în mîna barbarului Sargetius! 

— Dar el va urma fata, Laetius Vitalis! 

— Nimic nu mă îndreptăţeşte să cred asta. Sufletul unei femei nu este 
atît de uşor de înţeles. Să nu uităm că acum el este urmărit pentru omor şi 
răzvrătire, se află într-o situaţie... 

Dinspre amfiteatru se întinse peste for un val de murmure şi strigăte. 
Laetius Vitalis uită să continue ce voia să mai spună. Din mulţime, unii 
porniră în fugă într-acolo. 

— Să fîe vreo nouă năvălire de-a gepizilor? se întreba Synethus cuprins 
de teamă. 

— Sau poate o răscoală, adăugă Laetius Vitalis. Procuratorul crede că 
numai el şi noi ştim de ordinul de plecare. Veştile zboară cum nu-ţi poţi 
închipui! Vrei să mergem? Sînt curios să aflu ce se întîmplă sau ce 
primejdie ne mai aşteaptă. 

în apropierea amfiteatrului, îl întîlniră pe Metrobius. Cobora dinspre 
castru urmat de patru oameni, care purtau pe umeri o targa înjghebată din 
ramuri împletite, acoperită cu un strat de iarbă, iar deasupra trupul unui 
om învelit cu o pînză. Văzîndu-1 pe fostul său stăpîn, Metrobius încercă să-l 
ocolească, dar Laetius Vitalis îi ieşi înainte: 

— Pe Jupiter, Metrobius, de multă vreme doresc să-ţi vorbesc! 
încrederea mea în înţelepciunea ta nu cunoaşte margini, în aceste timpuri 
grele, eu şi Synethus ne găsim la o adevărată răscruce... 

— Nu e acum momentul! murmură, fără să se oprească. 

— Dar ce s-a întîmplat? Pe cine duceţi pe targa? Fostul sclav îi 
răspunse, schiţînd un zîmbet plin de decepţie: 

— M-am frămîntat mult, Laetius Vitalis, să înţeleg dacă există soartă, 
sau dacă cele prin care trecem sînt aduse de întîmplare. Pe targa ducem 
trupul lui Lucullus! 

— A căzut de pe cal? se grăbi Synethus, parcă bucuros că şi 
procuratorul va încerca o durere grea ca a sa. 

— A fost zdrobit sub copite de un zimbru. Stăteam deasupra unui 
povîrniş, aşteptînd să treacă prin valea îngusta turma speriată de gonacii 
noştri. în încordarea momentului, priveam cu toţii în partea din care se 
auzeau strigătele şi chiotele cînd, din cea opusă, s-a ivit un zimbru mare, 
fioros. Lucullus a făcut cîţiva paşi, încercînd să ajungă la marginea 
prăpastiei ori — ştiu eu! — poate că avusese de gînd să-şi repeadă suliţa, 
dar deodată o parte din povîrniş s-a desprins cu el, prăbuşindu-se în faţa 
fiarei. Zimbrul a mugit speriat, s-a oprit o clipă, apoi s-a aruncat asupra 
sărmanului Lucullus, împungîndu-1 şi zdrobindu-1, în timp ce noi strigam şi 
urlam îngroziţi, aruncînd în el suliţele. Dar la ce a mai folosit? A murit şi 
Lucullus o dată cu fiara sălbatică! 

— Zeilor, ce va dezlănţui prăpădul ăsta în sufletul lui Iustus 
Valentinus?! murmură întristat Laetius Vitalis. 

Metrobius clătină capul, continuînd tot aşa de potolit: 

— în faţa morţii nu-mi pierd firea. Am avut-o de multe ori lîngă mine, 
ştiu că sfîrşitul nu poate fi altul. Sînt îndurerat de pierderea bunului 
Lucullus, de care mă legau multe lucruri. Din această nenorocire am înţeles 
că nu există soartă, iar întîmplarea nu este decît ceva ce se leagă de 
moment, de ceea ce se săvîrşeşte în firea lucrurilor. în sufletul meu durerea 
se ascunde, nu iese în afară. 

îşi strînse fălcile într-o săltare ritmică, copleşit de cele petrecute intr-un 
răstimp atît de scurt. Nimeni nu ştia că vînătoarea constituise numai un 
pretext, scopul adevărat era acela de a se întîlni cu Sargetius undeva 
departe, într-o pădure dinspre Samus. Fostul sclav-filozof nu-şi pierdu şirul 
gîndurilor, îşi reaminti cuvintele cu care îl oprise Laetius Vitalis: 

— Te-am înţeles oare bine? Parcă ai zis că amîndoi vă găsiţi la o 
răscruce, doreai să-mi vorbeşti... 

— Ce putem să-ţi mai spunem, Metrobius?! De cîteva zile zeii s-au luat 
la întrecere să ne pună la grele încercări! De necazul lui Synethus ştii. 
Acum iată altul, al lui Iustus Valentinus. Şi, peste toate astea... lungi el 
vorba, şovăind, în tine am încredere, mi-ai dovedit-o de atîtea ori. Ne aflam 
la procurator cînd a venit curierul de la Ulpia Traiana cu un mesaj: s-a dat 
ordinul de pregătire a părăsirii Daciei. Ce ne facem, Metrobius? Ce ne 
sfătuieşti? Tu eşti un bărbat învăţat, vezi departe lucrurile... 

Vestea nu-1 tulbură. O aştepta. Răspunsul, dur, rece, nu întîrzie, 
pentru ei nu nutrea alte sentimente: 

— Oameni ca voi n-ar avea pentru ce să rămînă. Eu nu vă spun nici să 
staţi, nici să plecaţi, hotărîţi-vă singuri! Acum vă las, mă duc la Iustus 
Valentinus să-l ajut să-şi înfrîngă durerea! 

Fără să-i salute la despărţire, Metrobius se pierdu în mulţimea ce se 
mişca în valuri, discutînd cu aprindere despre moartea năpraznică a fiului 
procuratorului. Fermierul şi negustorul se priviră unul pe altul, 
descumpăniţi şi descurajaţi. Porniră apoi fără ţel spre amfiteatru, tăcuţi, 
fiecare rumegîndu-şi gîndurile. 

în urma lor, dinspre castrul de pe vîrful dealului, pădurea întindea 
amurgul pe deasupra forului. 

2 

^iaţa la Porolissum se tulburase dintr-o dată. întreaga aşezare 
părea un furnicar răscolit. Nimeni nu-şi mai găsea liniştea. Pe cele 
trei căi principale şi pe uliţele înguste ce porneau din ele se vedea 
lume mergînd grăbită sau strînsă în grupuri, vorbind agitat. Pregătirile de 
plecare ale militarilor şi funcţionarilor nu mai erau simple zvonuri, cu care 
se obişnuiseră de mult. Sus, în castru, centuria stătea gata să pornească în 
marş, iar în cazarma de lingă amfiteatru, cohorta îşi încheia socotelile cu 

negustorii, pentru furniturile făcute armatei. La oficiile publice, scribii 
discutau alarmaţi, dezorientaţi. Unii tabulari şi dispensatori cu mai mult 
sînge rece nu-şi pierdeau vremea pălăvrăgind la nesfîrşit. Umblau să 
strîngă de la populaţie diferite dări şi datorii, pe care nu le mai înscriau ca 
venituri ale imperiului, ci le treceau de-a dreptul în buzunarele lor. 

Moartea atît de năpraznică a lui Lucullus făcuse din Iustus Valentinus 
— bărbatul care întotdeauna dominase situaţii grele — un om doborît de 
evenimente. De aceea tribunul Decius Sabinus îşi depăşea atribuţiile: 
pusese gardă militară de pază la villa lui Sargetius şi trimisese un decurion 
însoţit de legionari să ia în stăpînire, ca aparţinînd legiunii de la Potaissa, 
ferma, stîna şi turmele sale. 

într-o astfel de stare complexă — durere, dezorientare, nesiguranţă — 
se găsea procuratorul cînd trimise după Metrobius şi după Grimhild. 


în taberna „La împăcarea zeilor”, Surillius se aşezase pe un scaun din 
apropierea unei mese la care stăteau trei preoţi şi un aedil: Suriacus, de la 
templul lui Mithras, preotul de la templul lui Apollo, din cartierul Magnus, 
cel al templului Silvanus, şi Anthus, aedilul templului Apollo. De vederea 
lor îl ferea două amfore înalte. în fierberea atîtor veşti şi zvonuri, 
tabernagiul socotea că de la preoţi se pot afla alte lucruri, de multe ori mai 
folositoare decît cele pornite din preajma procuratorului. Obişnuit să 
asculte ce vorbesc meşterii, îşi încorda atenţia să prindă cît mai bine: 

— Ce zici, Suriacus, începem pregătirile? îl întrebă preotul templului 
Silvanus. 

Preotul Suriacus răspunse, după ce sorbi din cupă: 

— Fie că mai aşteptăm, fie că ne pregătim, pentru noi e totuna, nu 
putem lua templele cu noi. 

— Nu te-nţeleg, ce vrei sa spui?! 

— Mă întrebi şi te miri de parcă n-ai şti ce se petrece dincolo de 
Danuvius. Pe unde au trecut goţii n-a rămas templu nedărîmat. 

— Cei care au trecut la credinţa în învăţătura galileanului sînt mai 
uniţi, interveni preotul templului Apollo. Se spune că aranjează să plece toţi 
o dată. De fapt ei au de dezlegat o adevărată şaradă: dacă merg în imperiu, 
se pot aştepta la persecuţii, iar de rămîn alături de barbari, s-ar putea ca 
aceştia să-i lase în pace cu credinţa, însă îi vor face captivi, adică sclavi. 

— Eu am auzit altfel, cică nu pleacă nici unul, interveni preotul 
templului Silvanus. 

— Aici la Porolissum, loviturile primite i-au mai rărit pe cei ce urmează 
noua credinţă, lămuri Suriacus, îndreptîndu-şi privirea spre preotul de la 
templul lui Apollo. Ar fi bine să-ţi trimiţi aedilul la templu. Anthus, tu du- 
te, noi mai avem de vorbit! 

— Acum spune, îl îndemnă preotul templului Apollo. Am înţeles că te-ai 
ferit de aedilul meu. 

— Trebuie să încercăm cu sărăcimea din Porolissum, să nu-i mai 
urmeze pe Metrobius şi pe Offas, olarul. 

Preotul lui Apollo se mişcă neliniştit, privind în jur cu neîncredere şi 
teamă. îl întrebă pe Suriacus: 

— Şi cum crezi că am putea să facem asta? 

Pregătindu-şi răspunsul, Suriacus se aplecă spre ei: 

— Ducem dovadă procuratorului că de moartea lui Euphorus nu e 
vinovat numai Sargetius, ci şi ei doi. Probăm cu omul lui Synethus. 

— Cu procuratorul nu e nici o speranţă, interveni preotul templului 
Silvanus, frecîndu-se pe ceafa grasă, închizînd şi mai mult ochii mici, uşor 
codaţi. Eu zic să încercăm ceva cu tribunul. El se arată hotărît să-l prindă 
pe Sargetius, asta mi-a spus-o Synethus. Dăm lui Decius Sabinus o sumă 
de bani — e destul de lacom, dornic să se îmbogăţească — şi, într-o noapte, 
filozoful şi olarul pier fără urme. 

— Să facem cum spui tu! întări Suriacus. Acum e tîrziu, văd că se lasă 
amurgul. Mîine îl căutăm pe tribun şi aranjăm. Goliţi-vă cupele şi haideţi să 
mergem. 

în tabernă se mai aflau puţini oameni. Patru stăteau la o masă din 
apropierea ferestrei, de unde urmăreau agitaţia din prăvălia şi curtea lui 
Synethus, pînă spre pîrîul Zerdis, pe malul căruia se înălţa villa bogatului 
negustor. între timp venise tabularul Bellinus şi se aşezase la masa lor. 

Surillius îi privea de la tejghea, cercetînd cu mintea pe flecare. Vecinii 
ştiau că Synethus se pregătea în grabă de plecare. Pe cei patru de la masa 
de lîngă fereastră, toţi din cartierul Serdos, tabernagiul îi ştia: leneşi, 
cîrcotaşi, beţivi, pîndeau momentul cînd carele încărcate vor părăsi curtea. 
Surillius pricepu că tabularul — sclav public — pusese ochii pe prăvălia şi 
villa negustorului, îi tocmise să le ia în stăpînire pînă în ziua cînd 
procuratorul pleca din Porolissum. Stînd lîngă ei, Bellinus îi îndemna 
întruna cu vin şi le vorbea, arătîndu-se vesel. 

Cînd uşa se deschise şi intră Grimhild, Surillius se bucură: 

— Ce, eşti în trecere spre Offas? îl întrebă rîzînd, făcîndu-i semn să se 
aşeze pe scaunul de alături. Gepidule, ai să te faci roman de tot. Iunilla e 
acum zeiţa şi lumina ta! 

Grimhild se obişnuise cu glumele lui, însă nu era momentul pentru ele. 
îl întrerupse, făcîndu-i semn cu mîna: 

— Am fost la procurator, se porni în şoaptă. Mi-a spus să dau fuga la 
Gerthorund, să-l fac să nu năvălească decît după ce cohorta va părăsi 
Porolissumul. Cică hoarda ar fi trecut Samusul încoace. 

Zîmbetul de pe faţa lui Surillius zbură. Dacă gepizii năvăleau, nimeni 
nu mai putea să rămînă pe loc, iar el era unul dintre cei ce nu se gîndeau 
sa plece. 

— Şi tu crezi că o să-l poţi opri? 

— Ba! Nici nu încerc, dacă mă prinde! N-a uitat de necazul ce i-am 
făcut cu fetele, cînd i-am stricat socotelile. 

— Atunci nu văd de ce te grăbeşti? 

— I-am spus procuratorului că nu pot să mă duc, nu vreau să cad în 
mîinile lui Gerthorund. Asta ar putea s-o facă numai Sargetius. Ei au 
rămas prieteni. 

— Şi ce a zis Iustus Valentinus? se grăbi tabernagiul, gîndindu-se la 
pericolul în care se găsea Sargetius. 

— A tăcut încurcat, pentru că n-are de unde să-l ia. I-am spus că dacă 
dă ordin să înceteze orice urmărire, voi încerca să mă duc la el, adică să-l 
găsesc... 

— Unde? Cum să-i dai de urmă?! 

— Pentru asta am venit la tine. Ştiu că vine pe aici trimisul lui, să afle 
ce se mai mişcă prin Porolissum. 

Surillius făcu ochi mari şi rîse: 

— Mă, gepidule, să mă încred în tine? De abia ai aruncat după tine 
blana de lup şi te-ai făcut hoţ, ca ăştia de pe-aici? 

— Hoţ ca un tabernagiu, rîse şi Grimhild. Dar ai răbdare, vine 
numaidecît Metrobius. Pe el ai să-l crezi? 

Tabernagiul îl prinse de umeri, scuturîndu-1 cu putere: 

— Ştie şi Metrobius că ai fost la procurator? 

— El m-a dus acolo, şi tot el m-a trimis încoace. 

— Stai liniştit, goleşte o cupă, două. Treaba o să meargă bine. 

Surillius nu se învîrti prea mult prin bucătărie, cînd în tabernă intrară 
Metrobius şi Offas. Afară se lăsase întunericul, cei patru de la masa de 

lîngă fereastră plecară o dată cu tabularul, iar alţi muşterii nu se mai 
aştepta să vină. Spuse sclavului să încuie uşa, iar el se retrase împreună cu 
ceilalţi în încăperea rezervată pentru clienţii aleşi. Le povesti cele auzite de 
la cei trei preoţi. 

— Aşadar, voi amîndoi, încheie el, privindu-i pe Metrobius şi Offas, ar 
trebui să staţi ascunşi un timp. Eu zic că n-ar fi rău să vă duceţi la 
Sargetius, să aşteptaţi cu toţii la un loc. Ce o mai fi, vom vedea. Dac-o fi de 
luptat, plecaţi o dată împreună. 

— Mă duc şi eu acolo! sări Grimhild. Procuratorul a spus că dacă nu-1 
opresc pe Gerthorund, să nu mai calc prin Porolissum! 

— Lucrurile se încurcă, murmură Offas, frecîndu-şi neliniştit fruntea 
cu palma. Ce facem cu fetele? De cînd Sargetius a fost pus în urmărire, pe 
Opilia o ţin la mine. Acum în aceeaşi situaţie mă găsesc şi eu. Ce fac cu 
Iunilla? Dacă tîlharii de preoţi se gîndesc să pună la cale răpirea fetelor, ca 
astfel să pună mina şi pe noi? 

Metrobius goli cupa umplută de sclav, fără să-i aştepte pe ceilalţi. Se 
grăbea să spună ce gîndea: 

— Lucrurile nu se încurcă din cauza fetelor, ci în urma celor ce se vor 
petrece în Moesia. Restul sînt fapte mărunte, care se vor aranja de la sine: 
bat goţii, Dacia va deveni un adevărat infern; învinge împăratul, toată 
panica de acum se va destrăma ca fumul în vînt. Pînă la lămurirea aştep¬ 
tată, trebuie ca cei răi să nu fie lăsaţi să facă şi mai rău. Văd că te uiţi la 
mine nerăbdător, Offas. Nu mă îndoiesc că gîndul te poartă tot la fete, 
bănuieşti că am uitat de ele. Vă întreb: unde credeţi că ar putea fi în 
deplină siguranţă? 

— Poate acolo la Sargetius, îşi dădu părerea Surillius. Ce se va întîmpla 
cu voi, se va petrece şi cu ele. 

— Şi dacă va trebui să luptăm cu gărzile? întrebă Offas. Le putem pune 
în pericol. 

Ascultîndu-i, Metrobius continua să zîmbească. Nu-i lăsă să se 
frămînte mult: 

— Pe fete le ducem în villa lui Iustus Valentinus. Vor sta cu Metella şi 
Alliana. De acolo nu va îndrăzni nimeni să le ia — şi nici n-ar putea — 
garda procuratorului stă de veghe zi şi noapte. 

Surillius oftă, clătinînd capul a nehotărîre. 

— Alliana este greu încercată, murmură el, una, urmărirea lui 
Sargetius de către legionari, cealaltă, pierderea lui Lucullus! 

— Tocmai de aceea, reluă Metrobius. Va avea cine s-o ajute să-şi 
înfrîngă durerea. După ce ducem fetele acolo, plecăm cu toţii la Sargetius. 
Pînă atunci, tu, Surillius, trebuie să ne ţii ascunşi pe aici pe lingă tabernă. 
Bineînţeles, cu mîncare din destul şi vin din cel mai bun! rîse el. 

Surillius se săltă în picioare, ameninţîndu-i cu mîna pe toţi trei, cu o 
mină ce arăta, sub aerul de glumă, hotărîrea lui: 

— Mă uit la voi!... Să nu cumva să vă îndemne vreun zeu sau duh rău 
la trădare, că nu veţi găsi scăpare nici în gaura de şarpe! Asta n-o spun 
pentru Offas, în el mă încred ca în mine. Şi cum nu e vreme de pierdut, să 
trecem acum la treabă! 


3 

S argetius stătea ascuns în partea dinspre apus a Porolissumului, 
ântr-o peşteră din munţii de dincolo de Marodava, mai sus de 
poiana unde străjuise altădată cetatea tarabostilor din neamul 
Burio. Mergînd cu pas întins, se putea ajunge acolo în răstimpul dintre 
două cîntări ale cocoşilor, însă urcuşul şi gura intrării constituiau piedici 
deosebit de grele, pentru cine nu cunoştea semnele potecii. înăuntru, la 
lumina făcliilor, se întindea un gol cît un templu, cu boltă ce răsuna la 
flecare călcătură. împreună cu el erau Diurpanneus şi Pollio, cu cetele lor. 
Toţi cei căutaţi de gărzi. 

Cum la oamenii cu sufletul curat recunoştinţa nu are limite, cel care 
alerga neobosit zi şi noapte, aducînd veşti şi cele trebuincioase, era Servius, 
libertul. Devenit om liber, muncise cu sîrguinţă, făcuse economii pînă la 
sacrificiu, fusese ajutat de Colegiul săracilor şi de Sargetius, reuşind să-şi 
răscumpere soţia de la Synethus. Din sclavul fricos şi chinuit nu se mai 
recunoştea nimic, se dovedea un om stăpîn pe sine, cu trupul învîrtoşat, cu 
sufletul întărit, gata în orice clipă să îndeplinească orice i-ar fi cerut 
Sargetius şi Offas. 

A doua zi după întîlnirea din taberna lui Surillius, Sargetius privea de 
la înălţime, ferit vederii de tufele de brazi, cum Servius urca grăbit printre 
stîncile prăvălite pe firul văii. Era însoţit de trei bărbaţi. Negura dimineţii de 
început de toamnă se ridica, strîngîndu-se în suluri ce se rostogoleau peste 
creste. Soarele, ca un glob mare roşu, îmbrăca zările într-o nuanţă palidă 
rozalie. Urmărea liniştit apropierea lor. Ştia că nu se ivise nici un pericol 

priri apropiere, privind semnul purtat de Servius: o ramură de brad cu o 
şuviţă de pînză albă legată la vîrf. Dealtfel flăcăul de strajă, ascuns pe după 
colţuri de stînci, vestise prin lovituri scurte, ca o toacă de schit, sosirea 
omului de legătură. Cum nu se aştepta ca fostul sclav să aducă pe cineva, 
Sargetius nu-şi putu învinge nerăbdarea, coborî printre tufele de brazi 
căţăraţi pe povîrnişul de piatră, întîmpinîndu-i. Din gura peşterii, îl 
urmăreau cu privirea Diurpanneus şi Pollio. Arăta de nerecunoscut, barba 
şi mustăţile, bogate, blonde, lăsate să crească în voie, îi dădeau o înfăţişare 
cu totul schimbată, asemenea dacilor de pe Columna Traiană. Recunoscu 
de departe pe cei ce veneau. Avu o strîngere de inimă, bănui că la 
Porolissum se petrecea ceva. Offas putea să fie urmărit de gărzi — luase 
parte la lupta dată cu legionarii la Tîrgul nevestelor — dar ce era cu 
Metrobius şi Grimhild? se întrebă el. 

Pînă urcară la peşteră, Offas şi Metrobius povestiră ce ştiau despre 
îngrijorarea procuratorului, provocată de înaintarea gepizilor, şi despre 
uneltirile preoţilor pe lîngă tribun, pentru a-1 face să-i întemniţeze pe ei doi. 
Ascultîndu-i, Sargetius întrezărea ce va urma: o încleştare de forţe pornite 
să se nimicească. Mai întîi legionarii cu gepizii, apoi o mare învălmăşeală în 
care intrau, de o parte gepizii şi legionarii, iar de cealaltă cei ce nu voiau să 
părăsească Dacia. 

Ajunşi sus, s-au strîns cu toţii pe micul platou din apropierea peşterii, 
închis pe o parte de peretele abrupt de piatră, ferit vederii de tufişuri de 
brazi stufoşi ce-1 înconjurau. Numai vulturul ce se rotea la mare înălţime cu 
unduiri uşoare din aripi putea să-i vadă, scrutînd crestele şi văile. S-au 
aşezat pe blocuri netede, desprinse din peretele de stîncă, formînd un 
semicerc ca într-un mic amfiteatru. Alături de ei, tînărul gepid se bucura că 
venise. 


— Aşadar, ne putem bizui pe Surillius, iar cu fetele aţi făcut bine, cel 
puţin nu mai avem grija lor, începu Sargetius, căutînd un făgaş pe care să 
pornească discuţia. 

— Acum ne bizuim şi pe Grimhild, adăugă Metrobius. 

— Asta numai Offas poate s-o ştie, rîse Pollio, altfel nu-1 aducea 
încoace. 

Offas înţelese aluzia. Rîse şi el. îl plăcea pe tînărul gepid. 

— îmi vine să cred că zeii ne-au purtat prin atîtea frămîntări şi au 
aranjat astfel lucrurile, ca noi să ne adunăm laolaltă. O vorbă din bătrîni 
spune: Cine se aseamănă, se-adună! Ne aflăm în pragul unor încercări 

grele. La Porolissum, aşa cum stau lucrurile, nu e bine. Moartea lui 
Lucullus l-a zguduit atît de puternic pe procurator, încît l-a făcut 
neputincios. Cred că Iustus Valentinus doreşte să se întoarcă la Roma. El 
nu are străbunici şi strămoşi înmormîntaţi aici, ca mine, Surillius, Dassius 
şi Diurpanneus, nu caută libertatea ca Pollio, Artemidorus şi Timacus, nu 
se gîndeşte să lupte pentru binele oamenilor, ca Metrobius şi ca Offas. Dacă 
zeii ne-au legat printr-o prietenie puternică, mă întreb: să fie oare tot voia 
lor ca noi, uniţi, să pornim la luptă? 

— De ce să fie voia zeilor? sări Pollio. Crezi că ei ne-au făcut pe noi, 
sclavii de la Ampelum, să ne ridicăm împotriva legulului Aelius Marius? 
Dorul de libertate ne-a adus aici! 

— Pollio ţi-a dat răspuns la întrebarea ce te frămîntă, interveni 
Metrobius. Da, înclin şi eu să cred ca tine: ne vom vedea puşi în faţa unor 
încercări grele, pentru asta se cade să ştim de la ce pornim şi ce vom avea 
de făcut. Un filozof sau un geometru, cînd are de rezolvat o problemă, caută 
mai întîi să stabilească ce cunoaşte în legătură cu ea, apoi, sprijinit pe cele 
ştiute, încearcă să-i găsească dezlegarea. Aşa trebuie să facem şi noi. Să le 
luăm pe rînd: ştim că guvernatorul Daciei a dat ordin să se pregătească 
plecarea — cei bogaţi sînt gata să pornească o dată cu armata şi cu 
funcţionarii oficiilor publice, iar preoţii se zbat să îndemne pe săraci să-i 
urmeze — şi, de asemenea, ştim că Gerthorund vrea să năvălească din nou 
încoace. Din aceste două ştiute, noi putem... 

— Mai ştim că sclavii nu vor să-şi urmeze stăpînii, adăugă Artemidorus 
cu înflăcărare stăpînită. 

— Aşa este, reluă Metrobius. Nu mai vorbesc de cei mulţi, oamenii care 
trăiesc prin vicurile împrăştiate pe întregul cuprins al Daciei, nici ei nu se 
gîndesc să pribegească departe de locurile în care s-au născut. Aşadar, din 
toate cele cunoscute, pe care am putea să le împiedicăm să nu se 
înfăptuiască şi pe care trebuie să ajutăm să se împlinească după dorinţa 
noastră? E bine să oprim cohorta, centuriile şi oficiile publice să nu plece? 
Nu! Se cade să-i reţinem pe cei bogaţi? La ce ar folosi? Dar trebuie să ne 
opunem cu îndîrjire ca cei ce nu vor să se înstrăineze de Dacia, să fie duşi 
cu sila! Putem să ajutăm sclavii să-şi rupă lanţurile, să-şi părăsească 
stăpînii! Şi se impune să încercăm potolirea gepizilor, să-i facem să renunţe 
la năvălirea care ne-ar provoca multe greutăţi. Pentru asta mă gîndesc că 
Sargetius trebuie să stea de vorbă cu Gerthorund. 

Metrobius tăcu. Pe feţele celor din jur plutea o umbră de îngrijorare. 
Fiecare îşi dădea seama că va fi de luptat cu pericole mari, că un timp în 
Dacia se va întinde haosul. în mintea fostului sclav-fîlozof reflecţiile se 
înlănţuiau în continuare. Văzînd că nici unul nu găsea nimic de spus, 
reluă: 


— Dacă ne gîndim la toate cele ştiute, este de presupus că lucrurile se 
vor complica mult, iar acţiunea noastră nu va fi uşor de stăpînit. Vreau să 
spun că nu putem porni nimic fără un conducător. Unul dintre noi trebuie 
să fie căpetenie. în focul luptelor, în toiul greutăţilor, cînd poate că ne vom 
găsi împrăştiaţi, va trebui să fie cineva care, cunoscînd situaţia şi locul 
fiecăruia, să hotărască, să dea ordine, să împletească şi să îndrepte 
loviturile spre aceeaşi ţintă. Pentru răspunderea asta atît de grea, eu 
socotesc că cel mai potrivit dintre noi este Sargetius! Cine crede mai bun pe 
altul, să-şi spună părerea pe faţă şi să hotarîm împreună. 

Propunerea nu surprinse pe nici unul. Momentul nu provocă 
descumpănire şi nici reţinere: 

— Ce să ne mai gîndim şi ce să mai alegem, Sargetius e de mult 
căpetenia noastră! Noi aşa l-am socotit şi pînă acum! rosti Pollio, cătînd 
spre Artemidorus şi Timacus, care confirmară uşor prin mişcări ale capului. 

— Tot el a fost căpetenie şi atunci cînd am plecat cu săracii şi tinerii, 
alături de centurii, împotriva gepizilor! adăugă Offas. 

— Da, Sargetius este căpetenia noastră! întări Diurpanneus. De el 
trebuie să ascultăm, în orice împrejurare ne-am găsi! 

Sargetius nu se văzuse niciodată într-o astfel de situaţie, nu se gîndise 
şi nu se aşteptase la o astfel de explozie a ataşamentului lor. îşi simţi trupul 
străbătut de un val de căldură, faţa i se îmbujora, iar în ochi îi apăru o 
lucire vie. Emoţia îl copleşea. 

Înţelegînd furtuna din sufletul lui, Metrobius se grăbi să-l ajute să 
treacă mai uşor prin acel moment de puternică încordare. Rosti, săltîndu-se 
în picioare: 

— Sargetius, din această clipă ne eşti căpetenie! Noi cei de faţă ne 
legăm să îndeplinim fără şovăire hotărîrile tale! 

— Noi cei care am fugit din sclavie, strigă Pollio, jurăm că vom lupta 
alături de tine cu sacrificiul vieţii! 

î 

— Şi eu jur, se ridică Offas, şi o dată cu mine jură toţi săracii din 
Colegiul nostru! 

Luptîndu-se să-şi înfrîngă tulburarea, în sufletul lui Sargetius se 
săvîrşeau schimbări profunde, la care nu se aşteptase. Cu o mişcare scurtă, 
se ridică de pe blocul de piatră. O dată cu el sări în picioare şi 
Diurpanneus: 

— Mă leg să pornesc degrabă peste munţi. Strîng cete de luptători şi le 
aduc încoace! Cu toată îndelungata stăpînire romană, noi de acolo ştim că 

sîntem fraţi cu cei de aici! 

» 

Sargetius îşi aţinti privirea pe faţa fiecăruia, căutînd sa pătrundă în 
suflet, nu pentru că se îndoia de el, ci spre a-i transmite ceva din dragostea 
sa. Pe toţi îi preţuia şi în toţi avea încredere. La entuziasmul lor, răspunse 
potolit, dar ferm: 

— Pînă acum, cît am frămîntat împreună aceleaşi gînduri şi am purtat 
aceleaşi griji, fără ca unul dintre noi să fie căpetenie, m-am simţit mai puţin 
împovărat. Nici n-aţi aşteptat ca eu să spun, dacă ma învoiesc să fiu 
conducătorul, şi v-aţi pornit să-mi juraţi credinţă şi supunere. într-o frîn- 
tură de timp, aţi trecut asupra mea greul ce-1 purtam cu toţii. Dar nu asta 
mă îngrijorează, ci întrebarea: Voi putea să fac să se îndeplinească 
năzuinţele noastre? La jurămîntul vostru răspund tot cu un jurămînt: Mă 
leg în faţa voastră căpeteniilor — căci şi voi sînteţi căpetenii — să lupt cu 
preţul vieţii ca pe aceste meleaguri părăsite de Roma să domnească liniştea, 
ordinea şi dreptatea! Tu, Pollio, căpetenie a sclavilor care vor lupta pentru a 
trăi ca oameni liberi, trebuie să alergi, să strîngi cît mai mulţi în cetele tale! 
Tu, Offas, căpetenie a săracilor din Porolissum, caută să-i aduni, să ţi-i 
apropii, să-i pregăteşti pentru greaua încercare! Să le spui — aşa cum şi 
Pollio să nu uite să spună sclavilor — că cine vrea să fie stăpîn de casă, 
ogradă şi ţarină, să trăiască liniştit şi îndestulat, să vină mai întîi să lupte! 
Tu, Diurpanneus, să ne aduci cît mai multe cete de dincolo de munţi! 
Întîlnind privirea pătrunzătoare a. lui Metrobius, Sargetius tăcu. A cui 
căpetenie putea să fie el? 

— Iar tu, Metrobius, să mă sprijini în toate! Să mă opreşti din timp, 
cînd vei vedea că sînt în pericolul de a cădea în greşeală! Tu vei fi ajutorul şi 
înlocuitorul meu! Cît despre tine, Grimhild, ştiu că vrei să rămîi şi să 
trăieşti printre noi, tu să mă ajuţi să-l întîlnesc pe Gerthorund! 


Gerthorund îşi mutase de curînd tabăra în cotul cel mare al rîului 
Samus. Căpetenia gepizilor căutase să se apropie de Porolissum, dar 
şovăise să treacă dincoace de apă. Se temea să nu fie surprins şi încercuit 

de romani. Iscoadele trimise îi aduceau veşti îmbucurătoare: militarii din 
castre se pregăteau să plece, iar prin vicurile înşirate de-a lungul văilor, 
populaţia trăia în nesiguranţă. De mult visase să cucerească o cetate mare, 
cu viile frumoase, cu temple şi for, pe care să şi-o facă scaun de domnie. Se 
oprise în cotul cel mare al Samusului, pentru că locul era mai uşor de 
apărat şi totodată cel mai apropiat de Porolissum. Nutrea gîndul ca în ziua 
cînd iscoadele vor vesti plecarea centuriilor spre miazăzi, să năvălească în 
galopul cailor şi să pună mîna pe bogăţiile rămase în cetate. 

în drum spre Gerthorund, Sargetius şi Grimhild se opriră pe la vremea 
prînzului pe o colină din apropierea rîului, ascunşi într-un desiş din 
pădure. Urcat într-un fag bătrîn, ce-şi înălţa ramurile deasupra celorlalţi 
copaci, tînărul gepid urmărea tot ce se mişca în tabără şi în apropierea ei. 
Zărind un călăreţ pe malul celălalt, gîndi că sosise momentul aşteptat. 
Coborî în grabă şi merse ascuns prin tufişuri pînă aproape de el. Se opri şi-l 
privi mai bine. îl recunoscu, era un prieten din copilărie. Făcea de strajă 
călare de-a lungul rîului. Se arătă vederii lui, schiţînd un semn să se 
oprească. Acesta nu încercă să-l prindă, îi strigă, arătînd cu teamă spre 
tabără: 

— Fugi, Grimhild! Dacă te prinde Gerthorund, vei fi ucis! 

— Nu mă sperii de asta! îi răspunse. Du-te şi spune-i lui Gerthorund să 
treacă rîul neînsoţit de nimeni, să urce pe colina din apropiere, unde îl 
aşteaptă Sargetius! îl cheamă în numele prieteniei lor, pentru binele lui şi al 
hoardei. 

Cînd straja i-a dus vestea, căpetenia gepidă rămase mult timp pe 
gînduri. Pentru Sargetius nutrea porniri bune, însă o umbră de îndoială 
încerca pentru Grimhild. Se temea, deşi nu-1 credea capabil de trădare. Ar fî 
putut să înconjoare fulgerător colina şi să-i prindă pe amîndoi. Frămîntînd 
astfel de gînduri, îi apăreau în minte chipurile fetelor, al Allianei şi Opilliei. 
Multe nopţi nu-1 învinsese somnul, trăise cu imaginile lor. O astfel de soţie 
îşi dorea, într-o casă frumoasă ca a romanilor. 

Cînd Grimhild îi spuse, din copac, că Gerthorund trece rîul şi porneşte 
în sus, Sargetius începu să coboare dîmbul spre a-i ieşi în cale. Cînd se 
văzură suficient de aproape, săltară braţele şi grăbiră paşii unul spre altul: 

— Cu toate că ne tragem din neamuri deosebite, începu Sargetius, 
trebuie că există între noi o asemănare, din moment ce flecare a avut 
încredere în celălalt. Rog zeii mei şi pe ai tăi să-ţi dea sănătate şi 

mulţumire, Gerthorund! 

î * 

— Să te cam fereşti de ai mei! Cînd suflă ei se preface totul în gheaţă! îi 
spuse, apucîndu-1 cu amîndouă mîinile de umeri şi zguduindu-1 prieteneşte. 
Dar lui Wodan tot mă rog pentru tine! 

— Cînd sufletele sînt calde, dezgheaţă şi suflarea rece a zeilor tăi. Mă 
bucur mult că ai venit, Gerthorund! 

Se aşezară sub fagul cel mare, lungiţi pe iarbă. Deasupra lor, frunzele 
se desprindeau, îngălbenite de începutul toamnei, şi cădeau la pămînt 
învîrtindu-se. Gerthorund privi în sus şi, printre ramuri, îl zări pe Grimhild. 
începu să rîdă: 

— Acolo te-ai ascuns? Cînd o să pun mîna pe tine, ştii ce te aşteaptă! îl 
ameninţă cu ton de glumă, apoi cu voce mai scăzută continuă, întorcîndu- 
se spre Sargetius: Mi-a trecut supărarea pe el. Dacă nu scotea fetele din 
tabăra mea, nu plecam după ele, iar noi nu ne-am fi cunoscut. Am avut pe 
vremuri în hoarda mea un bătrîn înţelept, care trăise mulţi ani în munţii de 
gheaţă, acolo unde noaptea e lungă cît o jumătate de an. El îmi spunea 
adesea: „Cînd simţi că într-un om prinzi încredere de la cea dintîi ochire, de 
acela să te legi pentru toată viaţa!” M-am bizuit pe tine din clipa cînd ţi-am 

văzut fata! 

î 

— Tot aşa m-am încrezut şi eu, Gerthorund. Atunci aş fî putut să te 
omor, dar tu nu arătai a fi omul ce trebuie pierdut, ci cîştigat ca prieten. M- 
am străduit să privesc în calea vremurilor. 

Gerthorund îl cercetă mirat. îi spuse uşor tulburat: 

— Dacă te-ai simţit atît de legat de mine, bănuiesc de ce ai venit. Poate 
că vrei să-ţi iei rămas bun pentru totdeauna... 

— De la căpetenia care abia aşteaptă să năvălească, să pună stăpînire 
pe tot ce rămîne. 

— Pe tot ce va fi părăsit de voi, romanii! Nu văd de ce v-ar supăra asta? 

Sargetius se săltă într-un cot, privindu-1 adînc în ochi, cu o umbră de 
neîncredere. Gepidul de lîngă el se gîndise cu adevărat că va năvăli într-un 
ţinut pustiu? 

— Nu, Gerthorund! Cei ce rămîn nu se vor socoti părăsiţi de Roma, 
pentru că ei nu vor pleca niciodată de pe pămîntul unde sînt înmormîntaţi 
părinţii şi strămoşii lor. Unii se vor opune să fie duşi, alţii se vor ascunde. 
Vor fi foarte mulţi cei ce nu se clintesc de aici. Viaţa îşi va găsi un nou făgaş 
pe care să meargă înainte, se va face aici o nouă rînduială. 

— Cu atît mai bine! se însufleţi Gerthorund. Cuceresc cu hoarda mea 
numai atît cît îmi trebuie şi mă leg să-i apăr de alţi năvălitori! Ce va urma 
vom vedea. Goţii sînt un pericol pentru toţi. 

Cu mişcări încete, Sargetius se săltă, aşezîndu-se pe o buturugă. Se 
cerea din partea lui mult tact. Era momentul: 

— Am ajuns cu vorba acolo unde doream. Acum pot să-ţi spun pentru 
ce te-am chemat: trebuie să ştii, Gerthorund, că eu şi ceilalţi — pe care i-ai 
cunoscut atunci la ferma mea — nu vom părăsi Dacia. Ne strîngem cete de 
luptă, ne pregătim să ocrotim pe cei ce vor rămîne. Pentru asta am socotit 
că e bine să cad la înţelegere cu tine. Am venit eu, pentru că m-au ales să le 
fiu căpetenie. 

— Aşadar, vorbim ca între căpetenii? 

— Deocamdată legiunile încă n-au plecat. N-aş vrea să mînii zeii, dar 
trebuie să privesc în faţă viitorul. 

— Şi ce învoială vrei să facem amîndoi? îl întrebă, deşi gîndul îi alerga 
în altă parte, însă îşi reveni repede, continuînd să-l întrebe: Cu tine rămîn 
şi fetele? Pe Alliana ţi-ai făcut-o soţie? Opillia e acum a lui Diurpanneus? 

— Cu voia zeilor, în curînd... amîndouă... 

— O astfel de soţie mi-aş dori şi eu! murmură Gerthorund. Dar spune- 
mi, schimbă el vorba, la ce înţelegere te gîndeşti? 

Sargetius răspunse, fără să-l privească. Se uita undeva departe, printre 
vîrfurile copacilor, pe deasupra văii. 

— Poate că zeii ne-au hărăzit să ne trăim restul zilelor împreună. îţi voi 
găsi o fată de-a noastră, dacă nutreşti această dorinţă. Acum îţi cer numai 
atît, Gerthorund: să rămîi pe loc cu tabăra, aici pe Samus. Să aştepţi liniştit 
plecarea legiunilor. Nu porni năvala şi nu prăpădi munca oamenilor. Dacă 
ţinteşti cu adevărat să rămîi pentru totdeauna alături de noi, pentru ce să 
arzi vicurile sau să distrugi Porolissumul? Tu, cu hoarda ta, n-ai putea să 
înalţi noi viile din cărămidă şi piatră, ci ai continua să trăieşti tot ca acum. 
După ce Roma va părăsi Dacia, ne întîlnim la Porolissum şi ne înţelegem. 
Dacă vei dori să tăim împreună ca vecini, îţi vom da o parte din pamînt, atît 
cît îţi va trebui. Acolo vei avea cetăţile, vicurile, fermele şi villele tale. Asta e 
tot ce am vrut să spun, Gerthorund! 

Aşteptă răspunsul, dar el întîrzie. Gerthorund nu se grăbi. Se ridică în 
picioare, scuturîndu-se de frunzele prinse de îmbrăcămintea lui din blănuri. 
Pe faţa lui se contura un zîmbet plin de înţelesuri. 


170 


















— Zeii ne vor îndemna ce să facem, atunci cînd va sosi momentul. Dacă 
în adevăr ne leagă încrederea şi prietenia, trebuie să-mi dovedeşti acest 
lucru. Astă-seară vreau să te am ca oaspete în cortul meu. îl iei şi pe 
Grimhild. Mergi cu mine? 

— Primesc să fiu invitatul tău, Gerthorund! răspunse Sargetius, hotărît 
ca şi pe această cale să pună la încercare sinceritatea căpeteniei hoardei 
gepide. 


4 

’iaţa în Porolissum îşi pierduse cursul obişnuit. Militarii, oficiile 
publice şi negustorii, în continuă fierbere, se pregăteau de plecare. 
Lipsurile începură să se resimtă, iar preţurile să crească. 
Amfiteatrul luă aspectul unei construcţii părăsite, deveni locul de joacă al 
copiilor, ca şi forul, din care statuile au fost scoase de pe socluri. Cei care 
plecau, căutau să ia cît mai multe lucruri din gospodării. Costul vitelor şi 
carelor depăşiră repede posibilităţile celor mai puţin înstăriţi, iar numeroase 
lucruri de casă, nemaiputînd fl luate, se vindeau pe sume neînsemnate sau 
erau părăsite prin curţi. 

Calendele lui octombrie era ziua sorocită de Synethus pentru părăsirea 
Porolissumului. încă de la cîntatul de ziuă al cocoşilor, în jurul prăvăliei şi 
magaziilor se înteţi forfota ultimelor pregătiri. Tot aşa de cu noapte aşteptau 
prin apropiere oameni din sărăcime, strînşi în grupuri mici, în locuri 
dosnice, ferindu-se unii de alţii. Nu lipseau nici cei patru inşi din taberna 
lui Surillius, puşi de tabularul Bellinus să pîndească pregătirile şi plecarea 
lui Synethus. Pe după ziduri şi pe lîngă garduri, sărăcimea tremura de frig 
şi asculta zvonurile. Cînd se iviră zorile, prin porţile larg deschise ieşiră 
carele greu încărcate, însoţite de strigătele sclavilor surugii, legaţi cu lanţuri 
de loitre, care îndemnau vitele. Cînd ultimul car părăsi curtea, mulţimea 
năvăli înăuntru. Se dezlănţui o răbufnire şi o întrecere la care nimeni nu se 
aşteptase. în cîteva clipe un şuvoi de oameni se scurse prin porţi, 
destrămîndu-se în toate părţile. în lăcomia şi graba lor nu ştiau pe ce 
anume să pună mîna. Luau un lucru, mergeau cu el în braţe, căutînd mai 
departe, iar cînd găseau altul, pe care îl socoteau mai bun, îl aruncau pe 
celălalt. Cei mai mulţi au dat buzna în prăvălie, în beciuri şi magaziile 
înşirate pe o parte a curţii, pîna spre villa. în beciul de sub prăvălie 



171 




















g|sggij4i 







descoperiră amforele cu vin şi untdelemn, la care bărbaţii se repeziră 
lacomi. Ceea ce era de aşteptat, nu întîrzie să se producă: întoarse şi 
ciocnite între ele, vasele se vărsară şi se sparseră, vinul şi uleiul s-au 
amestecat şi oamenii au ajuns să umble printr-un lichid gras, îngroşat 
deasupra. Se ajunse repede la îmbrînceală, ceartă şi bătaie. 

Numai sus, la villa rămasă goală, lucrurile s-au petrecut altfel. Cei 
patru oameni tocmiţi de tabularul Bellinus nu s-au oprit din fugă, au luat-o 
înaintea tuturor, şi s-au aşezat între coloanele de marmură din faţa uşii 
mari de la intrare. Cîţiva încercară să treacă printre ei, însă sclipirea 
cuţitelor din mîinile lor îi făcură să se retragă îngroziţi. Toţi patru se 
socoteau ca şi stăpîni ai villei. 

— Daţi-vă la o parte, puturoşilor! strigă o bătrînă sosită în urmă, cu 
răsuflarea tăiată de fugă. Ce, v-a îndemnat zeii cei răi să puneţi mîna pe 
villa şi s-o vindeţi pe vin? 

Mulţi din gloată izbucniră în rîs. 

— Şterge-o de acolo, Spurius, că dacă mă reped la tine te fac praf! 
ameninţă unul voinic, cu tunică ruptă, prin crăpăturile căreia se vedea 
pieptul păros, învîrtind pe deasupra capului un par noduros. Jur pe 
Proserpina că te pălesc de-ţi zboară creierii! 

Cel numit Spurius stătea rezemat de coloana din apropierea uşii şi se 
juca aruncînd în sus cuţitul. 

— Mai bine v-aţi duce la magazii, încă mai aveţi timp să găsiţi cîte ceva, 
îi îndemnă el. Nu ştiţi ce s-a vorbit prin lume, cînd s-a aflat că cei bogaţi se 
pregătesc de plecare? Cine ajunge cel dintîi la o casă părăsită, devine 
stăpînul ei. Noi am sosit înaintea voastră, aşa că villa e a noastră! 

Prin mulţimea îngrămădită îşi făcu loc, dînd cu coatele, unul mărunt şi 
slab, cu ochi ca de veveriţă. Ţinea în mînă o piatră cît pumnul. Se întoarse 
şi îndemnă: 

— Pe Hercule! strigă el. Vă speriaţi de cuţitele lor? Dacă aruncăm cu 
pietre, intrăm în villa în cîteva clipe. Puneţi mîna pe ce nimeriţi şi azvîrliţi o 
dată cu mine! 

O ploaie de pietre, cioburi şi lemne se revărsă asupra celor de la intrare, 
o dată cu înteţirea strigătelor şi îndemnurilor. Ameninţînd cu cuţitele, cei 
patru o rupseră la fugă, apucînd-o pe după villa. Cîţiva din gloată se 
pregăteau să pătrundă înăuntru, cînd în mulţime răsunară strigăte de 
spaimă: 

— Fugiţi, vin legionarii! 

— Vin gărzile! 

— Să ne ascundem în pădure! 

Femeile şi o parte din bărbaţi se îndepărtară, intraţi în panică. 
Legionarii, urmînd un decurion, urcară pe treptele dintre coloane. Cei 
intraţi în atriu ieşiră şi se pierdură printre ceilalţi. 

— Vreau să ştiu care au sosit primii la villa! strigă decurionul, privind 
pe deasupra mulţimii. 

— Noi! răspunseră cei patru, ieşiţi ca din pămînt. 

Cei din faţă le aruncară căutături pline de mirare. înapoierea lor se 
făcuse prea repede. De unde ştiuseră că vine garda? Nu părea să fie 
întîmplare curată. 

— Villa este a lor! hotărî decurionul, rotindu-şi privirea peste mulţime, 
apoi continuă rîzînd: Acum e a lor, că ei au sosit cei dintîi, dar cine ştie a 
cui va rămîne pînă la urmă? Cică gepizii stau gata pentru o nouă năvală. 
Barbarii n-or să lase decît ruine arse. 

— Cum ne vor ajuta zeii! vorbi cel numit Spurius. Decurionul începu să 
caute pe cineva prin gloată, uitîndu-se în toate părţile. Poate că ştia în ce 
parte stătea se prefăcea că nu-1 găseşte: 

— L-a văzut cineva pe tabularul Bellinus? întrebă el. 

— Sînt aici, decurioane! se auzi din spatele unuia voinic. 

— Bellinus, să-i înscrii pe ăştia patru ca stăpîni ai villei! Cine va încerca 
să intre peste ei va fi socotit latron! 

Cu murmure, înjurături şi blesteme mulţimea începu să se împrăştie. 
Unii au pornit în fugă spre magazii, sperînd că vor mai găsi ceva. Pe porţile 
mari ieşeau oameni cu braţele încărcate de pradă. 

Seara, în taberna lui Surillius, tabularul şi decurionul goleau în tihnă 
căni de vin. Alături, la altă masă, cei patru îşi beau şi ei vinul, mulţumiţi. 
Bellinus se mîngîia cu gîndul că în curînd, o dată cu părăsirea 
Porolissumului de către procurator, armată şi oficiile publice, el nu va mai fi 
sclav, ci om liber, stăpîn al villei care fusese a lui Synethus. 


în toiul pregătirilor de plecare, a spaimei stîrnită de zvonul că năvăleau 
gepizii, a lipsurilor şi scumpetei, se schimbase viaţa plină de libertate şi 
veselie a tinerilor. Nu se mai vedeau prin for şi pe via Septimia, plimbîndu- 
se gălăgioşi în grupuri sau discutînd temele filozofice ale prelegerilor lui 
Metrobius, ca altădată. Liniştirea lor era pusă pe seama frămîntărilor şi a 
panicii generale. Prin lume se zvonise că Metrobius fugise. Unii susţineau 

că el şi Offas sînt urmăriţi de gărzi, alături de Sargetius, învinuiţi de 
moartea nepotului lui Synethus. Alţii întăreau zvonul după care filozoful şi 
olarul ar fi intrat într-o ceată de latroni. 

Potolirea tinerilor era însă în legătură cu altceva: puneau la cale o 
lovitură, sfătuiţi de Metrobius. Totul pornise de la Pollio. Căpetenia cetei de 
sclavi aflase de la Servius de plecarea lui Synethus, şi-i spusese fostului 
sclav filozof că el va aştepta carele cu ceata lui şi va elibera toţi scalvii ne¬ 
gustorului. 

— Dar convoiul va fî bine păzit! s-a îndoit filozoful, dîndu-i de înţeles că 
n-ar încuviinţa să se piardă vieţile celor care abia gustaseră libertatea. 

Atunci îi venise ideea să cheme în ajutor tinerii. I-a spus lui Pollio că va 
fi ajutat de saltimbancii, măscăricii şi mimii pe care-i va întîlni în cale. 

Şirul de care încărcate se mişca încet, urcînd greu povîrnişul, la 
jumătatea drumului dintre Porolissum şi Napoca. în carul din mijloc, sub 
coviltir, stătea Synethus cu familia. Pe de lături mergeau oamenii tocmiţi 
pentru pază, bine înarmaţi, cu priviri agere şi simţuri ascuţite. Lumea 
bănuia că cei mai mulţi dintre ei făceau parte din cetele de latroni, care 
dădeau lovituri în plină zi, la drumul mare. Bine plătiţi, erau cei mai siguri 
paznici. Pădurea întorcea într-un ecou prelung scîrţîitul carelor şi cîntecele 
păzitorilor împrăştiaţi de-a lungul convoiului. Soarele urcase către prînz. 
Căldura potolită a zilei de toamnă începea să-i tragă la somn pe cei din 
care. Nimic nu prevestea spargerea monotoniei. 

Deodată pădurea răsună de un chiot, izbucnit înaintea carului din faţa 
coloanei. Paznicii ascultară, privind miraţi într-acolo. Sclavii surugii s-au 
ridicat în picioare să vadă ce se petrece. Ceea ce se arătă ochilor părea ceva 
de necrezut: pe cele două părţi ale drumului, înaintea şirului de care, 
dansau numeroşi saltimbanci, mimi şi măscărici. Ghiduşiile lor provocau 
hohote nestăpînite de rîs. Oamenii de pază grăbiră paşii curioşi, căutînd să 
ajungă acolo. Carul din faţă se opri, iar după el şi celelalte. Synethus 
coborî, îndreptîndu-se în fugă, cu teamă, spre ceata celor ce dansau 
încurcînd drumul, îi privi mirat, nereuşind să înţeleagă ce făceau. Luîndu-le 
mai bine seama, izbucni şi el într-un hohot de rîs. 

— Cine sîntem noi? strigă un mim, cu ton declamator, a cărui mască 
înfăţişa un om neînchipuit de gras, într-un moment de veselie nestăvilită. 
Precum vedeţi, sîntem saltimbanci, mimi şi măscărici. Umblăm să înveselim 
lumea. îi ajutăm pe zeii cei buni, războindu-ne cu cei răi. Am trecut pe la 
Apulum, Ampelum, Potaissa şi Napoca, iar acum mergem la Porolissum. 

Poate credeţi că aşteptăm mila şi ajutorul oamenilor, cîţiva denari? Să nu 
vă gîndiţi la asta! Dar nici nu refuzăm: cine dă ceva, primim cu bucurie. Noi 
nici nu sîntem oameni! Eu stau mai mult pe lingă zeul Pan şi rîd mereu de 
rîsul lui... 

— Eu sînt un duh de-al pădurii, lui Silvanus i-aduc bucurii! rosti alt 
mim, cu mască ce înfăţişa un cap de mistreţ, al cărui rît şi ochi păreau că 
rîd. 

— Eu sînt o nimfă de-a nopţii îşi piţigăi altul vocea, subţiind-o ca de 
fată, a cărui mască arăta un cap de femeie strident fardată, cu părul 
răvăşit. 

Alţii urmară: 

— Eu vin tocmai din infern... 

— Eu din valurile mării... 

— Eu din taberna lui Bacchus... Şi toţi continuară în cor: 

— Nu vă temeţi, în batjocură luăm zeii, 

Numai să-i înveselim pe oameni, 

Fără să ne îngrijorăm sau să ne întrebăm, 

Dacă viaţa e prea lungă ori prea scurtă! 

Cînd au început refrenul, mai săltăreţ şi mai vesel, li se alăturară 
saltimbancii şi măscăricii: 

— Să ne lăcomim şi noi ca zeii, 

Pofte şi iubire este viaţa. 

Noi omorîm supărarea de mîine 
Cu veselia zilei de azi! 

Continuînd să cînte, au început să facă diferite mişcări, flecare după 
masca purtată. Saltimbancii se întrecură în salturi şi tumbe, trecînd în şir 
neîntrerupt printre paznici, îndepărtîndu-i pe unii de alţii. Mimii şi 
măscăricii mînuiau cu îndemînare cîte o eşarfă uşoară, albastră, mărind şi 
mai mult încîntarea celor din jur, care uitară de ei şi de rostul lor; La un 
moment dat, mişcările se iuţiră, refrenul deveni mai grav, cîntat într-un alt 
tempo: 

— Să ne lăcomim şi noi ca zeii, 

Pofte şi iubire este viaţa... 

Şirul trecu pe dinafară cercului făcut de paznici şi, într-o fulgerare, 
flecare simţi pe gît eşarfa încolăcindu-se, strînsă cu putere, şi căzu ca 
trăznit. în aceeaşi clipă, năvăli din pădure Pollio cu ceata sa, aruncîndu-se 
asupra carelor. Izbite de topoare, loitrele începură să sară în ţăndări, iar 

lanţurile sclavilor să cadă slobode. Synethus privea împietrit, aşteptînd 
îngrozit ca unul să sară să-l sugrume. La un şuierat prelung, toţi se făcură 
nevăzuţi în desişul pădurii, însoţiţi de sclavii negustorului. 

Au fugit la timp. Din deal, dinspre Napoca, pe după colţul unui dîmb, 
se apropiau ropote de cai. La cotitura drumului se ivi un decurion, însoţit 
de mai mulţi legionari. Văzură de departe paznicii lui Synethus zăcînd în 
nesimţire. El le ieşi în fugă înainte, începînd să se vaite: 

— Săriţi, tribune! îl imploră, ridicînd braţele spre decurion. Mai mulţi 
măscărici, mimi şi saltimbanci mi-au sugrumat paznicii! Apoi din pădure 
au năvălit latronii şi mi-au furat sclavii! Săriţi, tribune, prindeţi-i! Plătesc 
oricât! 

Decurionul îl privea perplex. 

— Ce spune ăsta? îi întrebă pe legionari. 

— Le-ai dat prea mult să bea, iar vinul a fost prea tare, îl batjocori un 
legionar. 

— El n-a băut atîta, de-aceea n-a adormit buştean ca ceilalţi, rîse un 
altul. A rămas numai cu vedenii, zăreşte doar mimi şi măscărici, amestecaţi 
cu latroni... 

Legionarii rîdeau în hohote. 

— Spui că plăteşti oricît? De unde bani, dacă te-au prădat latronii? îl 
întrebă decurionul. 

— Nu, tribune, numai pe sclavi i-au luat! 

— Lasă-1 că e beat, decurioane! îndemnă alt legionar. Trebuie să ne 
grăbim, ne aşteaptă procuratorul. 

Decurionul mai privi o dată spre el, continuînd să rîdă: 

— Cînd o să vă treziţi, n-o să mai ştiţi nimic de măscărici şi de latroni. 
Pe toţi zeii, după mine, ostaşi! 

Aplecîndu-se în şa, decurionul strînse pintenii şi porni în galop, urmat 
de legionari, lăsînd în urmă un val de praf. 

Unul după altul paznicii îşi reveniră. Spre seară, convoiul de care al lui 
Synethus se puse în mişcare, îndreptîndu-se spre Napoca. Ceea ce nu 
înţelegea bogatul negustor era faptul că latronii nu i-au scotocit bagajele şi 
nu l-au întrebat de bani. 

P entru a întări prietenia şi înţelegerea cu Gerthorund, Sargetius 
nu s-a grăbit să părăsească tabăra hoardei. Fusese ospătat şi 
găzduit cu toate onorurile obişnuite la gepizi. Ar fi săvîrşit o mare 
greşeală, dacă nu se supunea felului lor de a se purta cu oaspeţii, din 
prieteni i-ar fi făcut duşniani. Timp de cîteva zile, cît stătu în apropierea lui, 
reuşi să-i cunoască mai bine, să-i pătrundă în suflet. El şi întreaga hoardă 
erau dornici de o viaţă ca a romanilor; să-i imite în toate, să înveţe să scrie 
şi să vorbească frumos. îl părăsi pe Gerthorund mulţumit şi liniştit. 

Sosit în apropierea Porolissumului, îl trimise pe Grimhild la procurator. 
Recunoştinţa lui Iustus Valentinus se arătă în hotărârea de a-1 primi, 
ordonînd contubernalilor ca nimeni să nu încerce să-l aresteze. Urmărirea 
lui înceta. La un astfel de gest îl îndemnase mai de mult Laetius Vitalis, 
care nutrea ceva în suflet, în frămîntarea lui de a găsi mijlocul de a-1 face pe 
Sargetius să părăsească Dacia o dată cu legiunile şi oficiile publice. Găsise 
că cea mai bună momeală era Alliana, de aceea nu-şi află liniştea pînă nu-1 
convinse să ordone încetarea urmăririi lui. 

Sargetius intră în villa procuratorului nutrind gîndul de a face tot ce 
era posibil pentru a o vedea pe Alliana. Se afla acolo şi Opilia. Nu-şi dădea 
seama dacă va fi primit de Iustus Valentinus cu reţinere şi răceală sau cu 
preţuirea de altădată. Contubernalul îl introduse în tabliniu şi se retrase 
repede. 

— Haide, rebelule, ce te laşi atît de mult aşteptat?! îl certă procuratorul. 
Sargetius se opri la cîţiva paşi. Pe faţă nu-i plutea nici o undă de 
zîmbet. Rosti cu durere adîncă, sinceră: 

— Iustus Valentinus, pentru o clipă să uităm tot ce ne-a făcut să ne 
îndepărtăm unul de altul. Ca omul care te-a iubit şi te-a respectat 
întotdeauna, te rog să primeşti din partea mea cele mai curate simţăminte 
de mîngîiere în durerea cu care zeii te-au încercat atît de greu! Pierderea lui 
Lucullus a lăsat şi în sufletul meu un gol ce nu se va umple niciodată! 

Procuratorul se apropie de el şi-l îmbrăţişă. Sargetius devenise cel de 
altădată: îşi răsese barba şi mustăţile, se îmbrăcase şi se purta cu distincţia 
cuvenită rangului său. 

— îţi mulţumesc, Sargetius! Nu m-am gîndit niciodată că pierderea 
dragului meu Lucullus nu te-a îndurerat, şi n-am privit rău nici o clipă 

fapta ta. Dacă am pus să te urmărească, am făcut-o numai din datorie, 
obligat de răspunderea ce o am în această parte a Daciei. Spune-mi, vor 
mai năvăli gepizii? 

— Acum nu, Iustus Valentinus. Gerthorund aşteaptă să plecaţi! 

Cu o mişcare ce părea înfiorare, procuratorul se retrase un pas. îl 
auzise limpede: spusese „să plecaţi”, nu „să plecăm”. Aşadar Laetius Vitalis 
avea dreptate, Sargetius se dovedea un duşman al imperiului. O clipă în 
minte îi apăru chipul lui Euphoros. 

— Plecarea asta a început să mă chinuiască! murmură el. Pe tine, nu? 
Nutreşti alte gînduri? 

Pe faţa lui Sargetius răsări un zîmbet plin de amărăciune. 

— Şi pe mine mă frămîntă! Cu cît se porneşte mai repede, cu atît voi 
scăpa mai curînd de starea asta de „urmărit” pentru omor, pentru 
răzvrătire. 

— Dar eu am dat ordin! Voi opri pe oricine să te... 

— Ştiu şi-ţi mulţumesc, Iustus Valentinus! Uiţi însă că locul unde a 
fost pedepsit Euphoros nu se află în ţinutul administrat de tine. Dealtfel, 
guvernatorul de la Ulpia Traiana Sărmizegetusa, magistraţii de la Roma, 
împăratul pot oricînd să ordone prinderea şi spînzurarea mea. Pe ei nu-i 
supără omorul în sine, ci faptul că m-am luptat cu armata, că sînt un 
răsculat. 

— Bine, se va uita şi asta. Dar de ce spui „să plecaţi”, şi nu „să 
plecăm”? 

— Vreau să fiu sincer, Iustus Valentinus. Chiar dacă nu era la mijloc 
omorîrea lui Euphoros şi ciocnirea cu legionarii, amîndouă cântărind greu 
în învinuirea mea, eu tot nu plecam. Te ştiu un om cu inima deschisă, îţi 
cunosc sufletul. Ceva ce dăinuie în adîncul fiinţei mele mă face să mă simt 
puternic legat de acest pămînt. O chemare de dincolo de înţelegerea 
omenească îmi spune că destinul meu este altul. Cum, în ce fel? Nu-mi dau 
seama! 

— De ar veni mai repede ordinul acela de punere în mişcare! A sosit 
toamna, se apropie iarna, dacă plecarea nu se va face nici în luna asta, e 
semn că se va amîna pînă în primăvară. Ar fi îngrozitor! Sînt lipsuri peste 
tot, preţurile nu mai pot fi stăvilite, cresc de la o zi la alta, sărăcimea a 
început să dea buzna peste cei ce s-au pregătit de plecare — cum au făcut 
cu villa şi prăvălia lui Synethus — funcţionarii de la oficiile publice nu fac 
altceva decît să caute motive pentru a jefui populaţia, iar armata se găseşte 

într-o stare de dezordine cum n-am văzut-o niciodată. Regret mult că n-am 
cerut la timp înlocuirea mea de aici! 

— După cuvintele rostite, parcă n-ai fi bărbatul pe care îl cunosc: 
procuratorul cinstit şi drept, militarul hotărît şi greu încercat, omul care nu 
se pierde în faţa greutăţilor. 

Din uşa larg deschisă a tabliniului, Laetius Vitalis îl întrerupse, înainta 
vorbind, fără să privească spre Sargetius: 

— Ce se petrece cu tine, Iustus Valentinus?! Ai început să te îndoieşti 
de puterea Romei, de măreţia imperiului? 

Procuratorul îl privi cu un zîmbet ce oglindea descurajare. 

— Puterea Romei!... Măreţia imperiului!... Au devenit mituri. Astfel de 
cuvinte s-au rostit pe timpul lui Traian, după cucerirea Daciei. Acum 
imperiul este ca o villa părăginită, gata să se prăbuşească! Dar ce faci, pe 
Sargetius nu-1 saluţi? Nu v-aţi văzut de mult, şi mai ales nu v-aţi „înţepat” 
de mult. 

Fermierul se întoarse, înainta cîţiva paşi, izbucnind în rîs. 

— Zeii sînt buni cu tine, Sargetius! Ai omorît un om şi nu arăţi deloc 
schimbat! 

— Am lovit mai mulţi, Laetius Vitalis! N-ai aflat încă? 

Cu răutatea ascunsă dedesubtul vicleniei, fermierul răspunse: 

— Ia să uităm toate cele ce s-au petrecut. Acel Euphoros — dacă am 
înţeles bine — a fost mai mult decît un trădător, v-a batjocorit. Şi-a meritat 
pedeapsa! Am aflat de la Iustus Valentinus că ai reuşit să-i opreşti pe 
gepizi. Asta e curată minune. Mă întreb: acea căpetenie s-a prostit sau tu 
eşti alesul zeilor?! 

— Mă surprinde că acest lucru te miră, Laetius Vitalis. Ne înţelegem ca 
între doi „barbari”, ca între doi oameni care presupun că s-ar putea să 
trăiască peste cîtva timp ca vecini, sau, ştiu eu?! Poate la un loc cu toţii... 

— Ei, stăpînii. Voi, sclavii! rîse Laetius Vitalis. 

— Crezi că la asta se gîndesc zeii, al căror ales spui că sînt? 

— Haide, gata, să schimbăm vorba! îi întrerupse procuratorul. De-abia 
v-aţi văzut, şi aţi început să vă luaţi la harţă. Să trecem mai bine în 
tricliniu, să ne liniştim cu cîte o cupă de vin. 

Procuratorul îi împinse uşor spre uşă. în tricliniu, masa era pregătită. 
Sorbiră în linişte vin cu aromă îmbietoare. 

— E adevărat că ai stat cîteva zile în tabăra hoardei şi nu ţi s-a 
întîmplat nimic? îl întrebă Laetius Vitalis, căutînd să găsească ceva de 
vorbă. 

— Tot aşa de adevărat precum a fost el prins de mine şi nu i-am făcut 
nici un rău, răspunse Sargetius. Aceste popoare năvălitoare nu par atît de 
barbare, pe cît sîntem noi înclinaţi să credem. Poate că sînt împinse încoace 
de nevoia de a-şi schimba felul de viaţă. întocmai ca fluturii şi gîzele de 
noapte, care dau buzna spre flacăra opaiţului şi cad cu aripile arse, aceşti 
oameni vor sfîrşi prin a-şi frînge suliţele şi rupe arcurile, pierzîndu-se 
printre cei subjugaţi. Dar nu te-am întrebat, Laetius Vitalis, te simţi mai 
bine de cînd ţi-ai întins stăpînirea şi peste ferma mea? 

Răspunsul îl primi fără întîrziere şi fără reţinere: 

— Tot aşa de bine, cum ai să te simţi tu cînd vei fi stăpînul fermei mele, 
după ce noi vom părăsi aceste meleaguri. 

— Din nou aţi început?! îi mustră procuratorul. 

— Nu trebuie să te mire, Iustus Valentinus, reluă Laetius Vitalis. 
Metrobius spunea deseori că filozofii au reuşit să dovedească prin retorica 
lor că atunci cînd doi se urăsc, de fapt ei se şi iubesc. Dar uite că veni vorba 
de iubire. Nu vrei să stăm noi doi aci, la o cupă de vin, şi să-l lăsăm pe el să 
se ducă la Alliana? Ca oameni mai în vîrstă, trebuie să-i înţelegem pe cei 
tineri. 

Bunăvoinţa arătată de Laetius Vitalis îl miră pe Sargetius. Bănui că se 
petrecea ceva, lucru ce-i spori hotărîrea să revadă fata. 

Villa lui Iustus Valentinus avea mai multe încăperi decît o casă 
obişnuită de om bogat. în exedra din aripa unde locuia Metella cu Alliana — 
iar de cîtăva vreme şi Opilia — se porni o vie mişcare din clipa cînd bătrîna 
sclavă intră buzna şi le anunţă că la procurator intrase Sargetius. Sclava îl 
iubea ca pe propriul ei copil, mai ales de cînd începuse să vadă în el pe 
soţul fecioarei crescută de ea de la naştere. Fetele se însufleţiră dintr-o 
dată, pregătindu-se pentru primirea unui oaspete mult dorit. în sufletul 
Metellei se porni furtuna, ale cărei rafale aveau rădăcini vechi: Sargetius era 
urmărit pentru omor şi răzvrătire, ei se pregăteau să părăsească Dacia, iar 
Alliana se ofilea din zi în zi mai mult. Venirea lui la Iustus Valentinus, 
neadus de legionari, a făcut-o să prindă curaj. Ceva se schimbase, îi părea 
un semn bun. Tulburată, ieşi din exedra, îndreptîndu-se spre bucătărie. 
Rămase singure, fetele se porniră pe chicotit, aşa cum făceau adesea cînd 
se găseau împreună. 

— A venit să te ia, Alliana, şopti Opilia, scuturînd-o de mină. Asta 
înseamnă că nu-1 mai urmăresc gărzile. 

în ochii Allianei luciră lacrimi. Avea atîta încredere în Sargetius, încît 
niciodată nu o încercase teama că-1 va pierde, îngrijorarea ce o năpădea 
venea din alte cauze. 

— Poate ca au început să plece legionarii! murmură ea. Zeilor, oare aţi 
săvîrşit minunea? gemu ea, înecînd-o plînsul. 

în pragul exedrei stătea Sargetius. 

— Zeii nu sînt în stare să ne arate astfel de miracole! rîse el intrînd, 
semn că auzise ultimele cuvinte rostite de Alliana. Minuni, dacă vor fi de 
făcut, trebuie să pornească numai de la noi. 

Se îndreptă spre Alliana cu braţele deschise. Fără să şovăie, fata se 
aruncă la pieptul lui, suspinînd. După ea se repezi şi Opilia. De multe ori o 
chinuise teama că viaţa fratelui era în primejdie. Nu se putu stăpîni să nu-1 
întrebe: 

— Ai venit să ne iei, Sargetius? Noi nu vrem să plecăm cu ei, nu ne lasă 
inima să părăsim Dacia! 

Le strînse cu dragoste la piept, apoi, desfăcîndu-şi braţele, le îndepărtă 
puţin, căutînd să le privească mai bine. Stolele lor de doliu îi reaminteau de 
moartea lui Lucullus. 

— Sînteţi neschimbate, le spuse, cercetîndu-le feţele. Vă mai socotiţi tot 
dace, ori v-aţi dat de partea romanilor? 

Săltă pe fiecare cu cîte un braţ, rotindu-se cu ele de cîteva ori. Jucîndu- 
se, încerca să le înveselească. 

— Vreţi să rămîneţi aici? Să trăiţi alături de gepizii barbari, cu hoarda 
lor, în corturi? 

— Latronule, parcă tu nu ştii! îl certă Opilia. Vom fî alături de doi 
rebeli, pe care-i urmăresc gărzile... 

Dragostea lui pentru Alliana, care de cîteva luni mocnea închisă în 
suflet, cum stau cărbunii înroşiţi sub spuză, se reaprinse mai puternică 
decît oricînd. O privi cu lăcomie. Parcă nu-i venea să creadă că o are în faţă. 
Ochii ei inundaţi de lacrimi arătau mai adînci, mai vii, mai limpezi ca nici¬ 
odată. 

în exedră intră Metella. împietrită şi îndoliată, se aşeză pe primul scaun 
întîlnit în cale. 

— Numai zeii pot să spună cît de adînc respect port mamei aceleia care 
este stăpîna sufletului meu! o salută el înclinîndu-se, mirat de schimbarea 

din înfăţişarea ei: faţa brunetă, rotundă, frumoasă, veselă altădată, 
devenise trasă, umbrită, cu ochii adînciţi în orbite, cu părul albit, iar trupul 
împuţinat. 

— Rog zeii să-şi îndrepte mila spre tine şi spre noi! răspunse ea la 
salut. Mi-a spus sclava că te găsesc aici, la fete. Ei, te-ai împăcat cu 
procuratorul? Cu Iustus Valentinus ştiu că n-ai fost în aşa mare 
neînţelegere... 

Alliana şi Opilia urmăreau înmărmurite cum sporea paliditatea pe faţa 
lui Sargetius. 

— Da, mulţumesc zeilor, sper că ne-am împăcat! Poate că l-am supărat 
mult, deşi nu mi-a spus-o. Dar fetele, de cînd sînt împreună, n-au mîniat 
pe nimeni? 

Cu un colţ al eşarfei, Metella îşi şterse lacrimile. Răspunse fără grabă, 
străduindu-se să-şi stăpînească îngrijorarea: 

— De multe ori m-am bucurat din suflet cînd le-am văzut vesele. E mai 
bine să nu se gîndească la necazuri, vor veni ele şi fără să le aştepte. 
Zbuciumul lor îl ştiu, el mă nelinişteşte! 

Metella tăcu. în uşă se oprise bătrîna sclavă. 

— Astăzi vei fi oaspetele nostru la cină, continuă ea, rostind cuvintele 
în aşa fel, încît puteau fi luate drept întrebare, îndemn şi dorinţă. De mult 
n-ai mai stat împreună cu noi. 

Un val de căldură se împrăştie prin trupul lui. Invitaţia era un semn de 
bunăvoinţă. Speranţa în găsirea unei înţelegeri din partea ei crescu. 
Paloarea de pe faţa lui începu să cedeze. 

— Nu ştiu dacă Iustus Valentinus nu se gîndeşte să mă trimită undeva, 
răspunse cu ton scăzut, arătînd astfel că nu este vorba de un refuz, ci de o 
evitare a unei acceptări directe. 

Metella spuse sclavei că rămîne la cină, făcîndu-i semn să iasă. Se 
întoarse apoi spre Sargetius, căutînd să reia firul discuţiei: 

— Da, zbuciumul lor mă frămîntă mult. Zi după zi aştept să aud de la 
Iustus data plecării. Pe tine, urmărit de gărzi, n-am fi ştiut de unde să te 
luăm, cum să te ascundem, să te apărăm... 

Aşezat pe un scaun între Alliana şi Opilia, Sargetius se ridică şi se 
înclină în fata Metellei: 

— Zeii îmi sînt martori, veneam, dacă mă chema Iustus Valentinus, 
oricît de mare ar fi fost pericolul! Veneam, dar nu pentru a vă însoţi... în 
numele Cibelei, o implor pe mama Allianei să ne dea dezlegarea 

părintească, pe care de mult o aşteptăm, ca eu şi ea să devenim soţi! 
Sufletul îmi spune că aceasta este voia zeilor! 

Ca şi cum dinainte se pregătise pentru o astfel de clipă grea, Metella 
rămase nemişcată, fixîndu-1 cu o privire pătrunzătoare. Alliana aştepta 
împietrită răspunsul ei, ca pe o sentinţă. 

— De multă vreme nutrim dorinţa, eu şi Iustus, ca fata să-ţi fie soţie, 
însă nici eu şi nici el nu ne vom învoi la aceasta, dacă nu te legi în faţa 
noastră şi a zeilor că ne vei însoţi acolo unde va trebui să pornim, dincolo 
de Danuvius! 

— Mamă! gemu Alliana, frîngîndu-se pe scaun, cu faţa îngropată între 
palme. Mamă, ai fost întotdeauna bună cu noi... 

Sargetius era pregătit, privise ca probabil un astfel de răspuns. De 
aceea nu se înflora, auzindu-1. Vorbi cu ton potolit: 

— Merg cu gîndul că Alliana ar fi avut un frate, care s-ar fi găsit într-o 
situaţie asemănătoare cu a mea. Ca mamă, ce răspuns l-ai fi îndemnat să 
dea? 

— Acelaşi, pe care îl aştept de la tine! îi răspunse cu voce tăioasă, 
încercînd să se ţină tare, pentru că era convinsă că de acea clipă depindea 
soarta singurului ei copil. Dacă o iubeşti cu adevărat, trebuie să mergi cu 
noi! Nu văd de ce ai ramîne să te lupţi cu hoardele năvălitoare?! Paloarea 
acoperi din nou faţa lui Sargetius. 

— Ca preţ al fiinţei pe care o iubesc din toată inima, mi se cere să 
părăsesc Dacia! murmură el adînc îndurerat. 

Tăcu un moment, privind îndîrjit cînd spre Metella, cînd spre Alliana. 
Rosti apoi cu o durere lăuntrică, grea ca o tortură: 

— îmi este cu neputinţă să plătesc un asemenea preţ! Nu voi părăsi 
Dacia niciodată! 

Fata se săltă în picioare, cu privirea rătăcită. 

— Sargetius, de ce rosteşti astfel de vorbe?! strigă cuprinsă de 
disperare. 

Faţa împietrită a Metellei se crispă, de mînie deveni pămîntie. Ca 
mamă, se simţea profund jignită. Se aşteptase la insistenţe şi implorări din 
partea lui, nu la un răspuns atît de categoric. Hotărîrea ei de a nu ceda se 
întări. 

— Şi de ce eşti atît de decis să nu părăseşti Dacia? îl întrebă cu voce în 
care răsuna deziluzia şi durerea. De mult am văzut asta la voi — la tine şi la 
ele — v-aţi băgat în cap ideea că aţi fi mai mult daci, decît romani. Adevărul 

este că ştiu numai zeii cît sînge dac o mai fi în voi! Nu văd pentru ce ţii să 
rămîi aici? Te-ai gîndit bine la viitorul tău? 

— Nu pot să părăsesc pămîntul pe care au trăit strămoşii mei! 

Răspunsul Metellei veni tot atît de tăios: 

— Iar eu nu-ţi voi da de soţie pe fiica mea! 

Sargetius o privi îndelung. Fusese întotdeauna bună cu el şi cu Opilia. 
Acum părea de nerecunoscut. Se strădui să nu o înfrunte. Găsi destulă 
putere să se stăpînească. îi vorbi cu ton la fel de potolit în care vibra însă 
hotărîrea: 

— Dacă zeii ne-au predestinat ca noi să nu trăim viaţa alături unul de 
altul, Alliana va fî soţia mea, în ciuda oricăror piedici se vor ivi în calea 
noastră! Nimeni nu poate să prevadă ce ne vor aduce timpul, oamenii, zeii, 
destinul... 

în liniştea din exedra se auzeau numai suspinele Allianei. Alături de ea, 
Opilia îşi ştergea lacrimile, fericită că va putea urma pe Diurpanneus, fără 
să întîlnească opunerea nimănui. 

— Opilia, să te pregăteşti să mergi acasă! continuă Sargetius după o 
lungă pauză. Vă cer iertare pentru supărarea pricinuită. Vă las în grija 
zeilor, deşi nutresc convingerea că ceea ce va fi de făcut nu trebuie aşteptat 
de la ei, ci de la oameni! 

După ce închise uşa exedrei, în urma lui răsunară hohotele de plîns ale 
Allianei. în tricliniu, procuratorul şi Laetius Vitalis îl primiră cu priviri pline 
de nedumerire, văzîndu-i faţa atît de împietrită şi de palidă. Nu se mai 
aşeză pe scaun. 

— Pot să plec, Iustus Valentinus? 

în ochii lui Laetius Vitalis lucea satisfacţia. Aşadar, înţelegea, sau 
ştiuse dinainte deznodămîntul? 

— Te preţuiesc mult, Sargetius! îl asigură procuratorul. Bănuiesc ce s-a 
întîmplat. Eşti un bărbat demn de admirat. Nu trebuie să te laşi copleşit de 
o neizbîndă, care se va dovedi poate trecătoare. Dacă Roma nu va părăsi 
Dacia, multe din cele ce ni se par astăzi cu neputinţă de îndeplinit, mîine se 
vor destrăma ca fumul în vînt! 

Cele spuse de procurator întăriră convingerea lui Sargetius că Laetius 
Vitalis nu era străin de cele petrecute. îl neliniştea numai faptul că Iustus 
Valentinus avea în vedere şi o eventuală revenire asupra plecării, ceea ce ar 
fi complicat pentru el lucrurile. 

C I / ine urmărea mai atent modul cum se desfăşura viaţa în 
Porolissum, nu se putea să nu observe că populaţia se împărţise 
An două: de o parte cei care rămîneau, iar de cealaltă cei ce 
aşteptau de la o zi la alta vestea plecării. Se pregătiseră de plecare militarii, 
funcţionarii oficiilor publice, negustorii şi fermierii, ba şi cîte un mic 
meşteşugar sau negustor scăpătat se gîndeau să plece, atraşi de mirajul 
unei îmbogăţiri. 

Cele petrecute la procurator i-au adus lui Sargetius oarecare linişte. Nu 
se mai ştia urmărit. Offas şi Metrobius se fereau însă de preoţi, şi luptau cu 
ei, pentru că îndemnau pe cît mai mulţi săraci să-i urmeze. De aceea 
magisterul şi comagisterul au ascultat sfatul lui Sargetius, rămînînd în 
atelierul de olărie. Offas şi-a adus acolo întreaga familie. 

Ceilalţi — Pollio, Diurpanneus şi cetele lor, mărite cu sclavii eliberaţi de 
la Synethus — părăsiră ascunzătoarea din munţi şi se înapoiară la ferma şi 
stîna de lîngă Samus. Cît despre Grimhild, tînărul gepid nu putea fi decît 
lîngă Metrobius, iar faptul că acolo se găsea şi familia lui Offas, era alături 
de Iunilla, lucru ce-1 privea ca pe un semn bun din partea zeilor. în noile 
condiţii create, toţi aşteptau cu nerăbdare ziua plecării, dornici să-şi 
croiască o nouă viată. 

Plutea în aer o stare de încordare şi de nesiguranţă. Sargetius stătea în 
tricliniu, abătut, sorbind din cînd în cînd din cupă. îi trimisese Surillius o 
amforă cu vin de prin părţile Apulumului. Era singur. Bătrînul Degidus nu 
putea să mai umble, îşi trăia zilele mai mult în exedra, rămasă liberă după 
plecarea Opiliei. Sargetius se învoise — după cele întîmplate la procurator 
între el şi Metella — ca Opillia şi Diurpanneus să devină soţ şi soţie. 
Sărbătoriseră în grabă nunta la fermă, apoi noua familie rămăsese acolo. 

Sorbind din cupă, ar fi vrut să aibă lîngă el pe Offas şi Metrobius. 
Amîndoi lucrau în atelier. Filozoful se străduia cu îndîrjire să înveţe aceea 
ce el numea „arta minunată a modelării lutului”. Nu avea poftă de vin. De 
fapt nu avea plăcere de nimic. Dorul de Alliana îl chinuia. Metrobius dusese 
fetei mai multe papirusuri şi de acolo adusese altele. Aflase că Metella 
regreta purtarea de atunci, pornită din nevoia de „a-şi salva copila, de a nu 
o lăsa printre barbari”, cum repeta adesea. Mai ştia totodată că Alliana se 
pregătea să fugă la Surillius, înainte de ziua plecării procuratorului, unde el 

aranjase să se ascundă. în liniştea din tricliniu, auzi uşa scîrţîind la exedra, 
apoi zgomot de paşi tîrşiţi pe pardoseală. Sări de pe scaun. Poate că 
bătrînul nu se simţea bine, îl împovărau prea tare anii. Se repezi să iasă. 

— Nu te simţi bine, bunicule? îl întrebă îngrijorat din prag, pregătit să-l 
prindă în braţe. 

— Ba mă simt, nepoate, atît cît mă mai ţine bătrîneţea! Tu ce faci? Aş fi 
vrut... 

Capul bătrînului arăta ca acoperit cu omăt. Ochii, vii încă, păreau că 
ridicau greu genele şi sprîncenele bogate, albe ca pletele. 

— Poate că ai poftă de o cupă de vin? Intră, bunicule! îl îndemnă cu 
dragoste şi respect. 

— Zeii nu te-au făcut degeaba aşa cum eşti, murmura bătrînul, 
înaintînd cu paşi mărunţi. Mi-ai pătruns în suflet, ai înţeles dorinţa. 

Sargetius îl luă de braţ şi-l ajută să se aşeze pe un scaun. Umplu două 
cupe, îi întinse una şi-l îndemnă să bea. Bătrînul săltă încet mîna 
tremurîndă şi sorbi de cîteva ori. 

— Mă îndemni ca şi cum mi-ar fi de lipsă vinul, şopti el, ştergîndu-şi 
mustăţile şi barba. 

îl privi îndelung. Prin mulţimea anilor ce-i număra bătrînul, Sargetius 
zărea cu mintea departe, dincolo de umbra de viaţă din faţa sa, pe cei ce au 
luptat şi au suferit apăsaţi de cotropitorii Daciei. 

— A venit vremea, Sargetius! continuă bătrînul, suflînd greu. Ai umeri 
puternici, braţe vînjoase şi cap luminat. Poate că asta a fost voia zeilor, şi 
tot voia lor va fî pentru ceea ce o să vină... 

Sargetius se mişcă neliniştit, mutîndu-se cu scaunul mai aproape de el. 
Oare bătrînul îşi simţea apropiindu-se ultima clipă a vieţii? gîndi cu 
îngrijorare sporită. 

— Bunicule, eşti bolnav... 

— Stai potolit, reluă bătrînul, încă îmi mai pot duce anii. Nu de asta e 
vorba, ci de altceva: a sosit clipa să trec asupra ta jurămîntul lăsat de marii 
noştri înaintaşi. Legămîntul s-a păstrat din tată-n fiu de cei din neamul 
Dicomesilor. Cînd tatăl tău a plecat la zei, tu erai prea mic. Dar chiar de ai 
fî fost mai copt, el n-a apucat să cunoască taina neamului din care te tragi. 
Să nu te poarte mintea tocmai la neamul dacilor, la întregul popor, ci la 
înaintaşii noştri mai apropiaţi, la cei ce sînt urmaşi ai lui Dicomes 
Gemellinus Felix. Am ştiut de atunci, de cînd ai rămas orfan, că apăsa 

asupra mea grija de a-ţi trece jurămîntul încă nedezvăluit tatălui tău. Nu 
mă aşteptasem la moartea lui atît de timpurie şi de năpraznică. 

Bătrînul făcu o pauză, pentru a mai prinde putere. Săltă cupa şi mai 
sorbi de cîteva ori la răstimpuri. 

— Să mă asculţi liniştit, continuă, punînd cupa pe masă. Vei afla fapte, 
unele poate auzite, însă marea taină o vei cunoaşte abia acum, din 
destăinuirile pe care ţi le voi face. Ascultă! După ce vajnicul Decebal şi-a 
luat viaţa, spre a nu cădea viu în mîinile lui Traian, duşmanul lui de 
moarte, s-au făcut încercări puternice pentru alungarea romanilor din 
Dacia. Cel dintîi a fost Diegis, fratele lui Decebal, care a purtat prin munţi 
lupta cu cotropitorii. A urmat apoi răscoala, a cărei căpetenie o ştii, Sarmis, 
străbunicul tău, al nostru. El a adunat sub acelaşi steag pilcurile de daci, 
rămase fără căpetenie după căderea vijelioasă a lui Diegis, şi le-a unit cu 
cetele de sclavi ridicaţi la lupta pentru libertate. Sarmis a fost ales rege 
deopotrivă de dacii luptători şi de sclavii răsculaţi. A fost o vorbă din 
bătrîni, am auzit-o cînd eram tînăr: cică Marele Decebal lăsase pergament 
ca el, Sarmis, să fie rege. în toiul răscoalei aceleia, Sarmis luase ca ajutor 
şi-l sortise ca urmaş — dacă el cădea în luptă, iar Roma părăsea Dacia — 
pe un taraboste numit Burio. 

— E vorba de acel Burio, stăpînul cetăţii Marodava, care după răscoală 
a trăit sub numele de Butes? îl întrebă uimit. 

— Da, de el, de Burio, de Butes al nostru. Văd că te-ai schimbat la faţă, 
de ce te-a tulburat vestea asta? 

— Atunci, pe pergamentul scris de Sarmis, adus de ticălosul Euphoros, 
despre Burio a fost vorba?! 

— Nu ştiu de care pergament vorbeşti. Mie nu mi-ai spus nimic de el, 
nu mi l-ai arătat niciodată. 

Sargetius se repezi în tabliniu şi aduse pergamentul pe care îl păstra ca 
pe ceva sfînt. îl desfăşură şi-l arătă bă-trînului: 

— Uite, bunicule, cum îşi începe Sarmis mesajul: „Sarmis către Bur..., 
hotărîre şi speranţă...” O parte din numele acelui taraboste este şters. Să fie 
oare acest Bur... începutul numelui lui Burio? 

Bătrînul luă pergamentul, se duse la fereastră, îl săltă aproape de ochi 
şi-l cercetă cu atenţie. Se întoarse clătinînd capul. 

— Nu mai văd aşa bine. Semnele scrise se mişcă, printre ele parcă ar 
alerga furnici. Dar sînt mai multe vorbe lipsă pe el. Ai putut să-i prinzi 
înţelesul? Aş vrea să aud ce spune! 

Ascultîndu-1 cum citea rar, oprindu-se acolo unde scrisul era spălat de 
scurgerea anilor, bătrînul încuviinţa din cap cele auzite. Nu avu răbdare ca 
Sargetius să sfîrşească: 

— Nu mai încape îndoială, de el este vorba, de acel minunat taraboste 
devenit Butes, despre care şi astăzi se mai povesteşte. De ce nu mi-ai arătat 
pînă acum pergamentul? strigă bătrînul cu amărăciune. De multe ori m-ai 
supărat şi te-am certat, cînd te vedeam cum te arătai supus în faţa acelui 
nemernic Euphoros, ca şi cum îl vedeai rege! Dacă aş fi ştiut mai de mult... 

— Dar tu mi-ai spus, bunicule, că regele era pentru înaintaşii noştri 
mai presus de oameni, privit şi respectat ca un trimis al... 

— Poate că asta a fost voia zeilor, ca tu să suferi. Prin omorîrea acelui 
pierde-vară, ai ajuns să fii urmărit de gărzi. 

— Acum s-au potolit, procuratorul i-a oprit. 

— Eşti încă tînăr, nepoate! Nu ştii cît de întortocheate sînt legile 
imperiului. Oricînd urmărirea ta poate să reînceapă. Pentru omor poţi fi 
căutat timp îndelungat, şi toată viaţa. Dar să nu te mai tulbur cu ce s-a 
petrecut, acum să vedem de cele ce ar putea să vină. Iată, aşadar, şi dovada 
că acel Burio sau Butes fusese lăsat de Sarmis să-i urmeze. Sarmis a avut 
însă un fiu, pe Dicomes, acel copil minunat de care se vorbeşte în poveşti, 
cel ce i-a aruncat tatălui cutitul în arenă, numai să nu se lase sfîrtecat de 
lei în amfiteatrul de la Ulpia Traiana Sarmisegetusa. 

— Dar toate astea le-am ştiut, bunicule! Dicomes a fost dat ca sclav, a 
ajuns aici la Marodava, a luptat şi i-a alungat pe astingii vandalici, apoi, 
redevenit om liber, a trăit sub numele roman de Dicomes Gemellinus Felix. 

— Da, aşa a fost cu acel bărbat brav, din care ne tragem. Eu l-am mai 
apucat. Eram copil, poate de zece ani, cînd el a plecat la zei regretat de 
toată lumea de aici. Acum pot să-ţi spun taina şi jurămîntul. Te voi pune să 
juri pe pergamentul care atestă dorinţa viteazului nostru înaintaş, cu toate 
că legămîntul n-a pornit de la el, ci de la Dicomes. Ca fiu al lui Sarmis, era 
singurul îndreptăţit să fie rege, după alungarea legiunilor. în înţelepciunea 
lui, şi-a dat seama că atît cît va trăi, Dacia nu va scăpa de stăpînirea 
romană. Tatăl meu a fost cel mai mic dintre copiii săi, lui i-a lăsat taina 
neamului nostru şi legămîntul pe care trebuie să-l respectăm ca pe ceva 
sfînt. Taina sună aşa: Bărbatul cel mai tînăr în viaţă, care se trage din 
neamul lui Dicomes Gemellinus Felix, este de drept rege al Daciei, atunci 
cînd legiunile o vor părăsi. Această taină trebuie să treacă de la cel mai 

bătrîn la cel mai tînăr, atîta timp cit neamul nostru nu se va stinge. Dar cu 
ea nu s-ar putea face nimic, dacă nu s-ar îndeplini jurămîntul... 

Bătrînul se săltă greu în picioare şi-i făcu semn lui Sargetius să se 
ridice. Era tulburat, imîinile îi tremurau şi mai puternic. 

— Pune mîna pe pergamentul lui Sarmis şi repetă după mine: „Jur în 
faţa zeilor... că în ziua cînd legiunile vor fi retrase... mă voi răzbate să strîng 
oaste... voi lupta... şi nu voi lăsa ca neamul meu să fie dus de aici!” Ai jurat, 
nepoate, să te ţie zeii viaţă lungă! Acum înţelegi de ce l-am urît pe acel 
Rundacitulp? Dar iată că urmează şi încercarea isteţimii, şi ea rămasă tot 
de la Dicomes: De ce pe lingă taină mai este nevoie şi de jurămînt? 

Faţa lui Sargetius se lumină de un zîmbet. 

— E limpede, bunicule. Nu spunînd mulţimii taina, acel urmaş ar avea 
dreptul să fie rege, ci pornind în clipele grele să strîngă luptători, să apere 
neamul, să-l ducă la izbîndă, să-i redea libertatea şi, dacă va face toate 
astea, poporul îl va alege cu însufleţire căpetenie, pentru că este singurul 
îndreptăţit. 

Parcă întinerit, bătrînul îl cuprinse cu braţele şi-l îmbrăţişă. 

— Da, asta e dezlegarea lăsată de el şi, aşa cum ai spus-o, caută s-o 
porţi în suflet, s-o îndeplineşti! 

Se îndepărtă cu paşi mărunţi şi se aşeză pe scaun. Obosise. Clipa 
fusese prea înălţătoare, iar inima lui slăbită de ani nu-1 mai ajuta să treacă 
uşor prin astfel de încordări. 

— Acum să mă asculţi mai departe, Sargetius, mai am ceva de spus. 
Aşa cum sînt, sub povara bătrîneţii, poate ai crezut că nu mai gîndesc la 
cele ce se petrec în jurul meu. Anii pe care îi port în spate m-au învăţat să 
privesc altfel lucrurile, le simt, aşa cum o vietate de-a pădurii presimte 
primejdia ce se apropie. Aici în Porolissum mulţi sînt pregătiţi şi aşteaptă ca 
procuratorul să ordone plecarea — cînd şi el va primi dezlegare de la Ulpia 
Traiana Sarmizegetusa. Dar s-ar putea ca acel ordin nici să nu se dea. De 
mai bine de douăzeci de ani — tu erai mic, n-ai de unde să ştii — au mai 
umblat de vreo patru sau cinci ori zvonuri, ba chiar şi ordine de părăsire a 
Daciei, însă pînă la urmă nu s-au îndeplinit. De ce nu s-ar repeta şi de data 
asta acelaşi lucru? Să nu uiţi de el în prevederile tale. 

— Dar mulţi stau gata de plecare, şi-au vîndut ce au avut... 

Bătrînul îi făcu semn să tacă. 

— Cei care conduc popoarele nu se împiedică în astfel de nimicuri. Cînd 
la hotare s-a ivit pericolul, nu iau în seamă greutăţile şi suferinţele, ba, 

dacă ar face-o, n-ar putea să vadă prea departe. Crezi că de vei ajunge rege 
al Daciei, iar ţara în primejdie, te vei opri de a porni la luptă ? Te vei abţine 
de a nu trimite femeile, copiii şi bătrînii la adăpost în munţi, de a nu le lua 
bucatele strînse, vitele, carele şi tot ce trebuie pentru purtarea unui război? 
Vei sta să asculţi necazul fiecăruia? O căpetenie nu se poate încurca în 
lucruri mărunte. El trebuie să vadă neamul şi ţara ca pe un tot, ca pe o 
fiinţă uriaşă de al cărei bine e dator să se îngrijească. Tu eşti un Dicomes! 
Să ştii că neamul nostru poartă acest nume nu de la cel care s-a numit 
Dicomes Gemellinus Felix — şi Sarmis a fost tot un Dicomes — ci se pierde 
în negura timpului. Dicomesii se trag din aceeaşi rădăcină cu Marele 
Decebal, iar cetatea şi moşia Ier — Carsidava — a fost pe-acolo prin 
apropiere de Ulpia Traiana Sarmizegetusa. Aşadar, cu toate pregătirile 
făcute, s-ar putea ca nici de data asta legiunile să nu părăsească Dacia, 
însă de acum înainte tu rămîi legat prin jurămîntul făcut. Ştii care-ţi este 
chemarea. 

Bătrînul tăcu, lăsînd loc unui surîs ce se pierdea în barbă. 

— La ce te gîndeşti? îl întrebă, dîndu-şi seama că zîmbetul era pricinuit 
de ceva pe care şovăia să-l spună. 

— Ştii că legămîntul trebuie dus mai departe. Tu ai datoria să-l treci 
altui Dicomes... 

Faţa lui Sargetius se întunecă. Gîndul îi alergă la Alliana. 

— Te-am înţeles, bunicule! Trebuie să am urmaşi... 

— A sosit vremea, nepoate, acum eşti destul de copt. Villa asta are 
nevoie de o stăpînă. Neamul nostru nu trebuie să se sfîrşească o dată cu 
tine. în puţinele zile pe care le mai am de trăit, mă voi ruga zeilor să te 
călăuzească aşa cum vor socoti mai bine. Am văzut că ei te-au ajutat, l-au 
adus la Tîrgul nevestelor pe acel Dassius, te-au făcut să-ţi dai seama de 
ticăloşia pusă la cale de acela care luase numele de Rundacitulp. 

Cu mişcări încete, bătrînul se săltă de pe scaun şi se apropie de 
Sargetius. îl bătu uşor pe umăr: 

— Acum sînt liniştit, pot să plec la zei! De mult am tot aşteptat să prind 
momentul potrivit pentru destăinuiri. Să nu uiţi nici o clipă: legămîntul este 
numai pentru urmaşii neamului Dicomes şi nimeni altcineva nu trebuie să 
afle, iar trecerea lui asupra urmaşului s-o faci numai cînd vei simţi că ţi se 
apropie sfîrşitul. Mai am numai un sfat, un îndemn pentru tine, Sargetius. 
Ai jurat că nu vei lăsa ca neamul nostru să fie dus de aici, şi poate te-ai 
gîndit numai la daci, aşa cred că a socotit atunci Dicomes Gemellinus Felix, 

căci pe vremea aceea încă se mai putea vorbi de daci curaţi. Cu timpul, 
multe s-au schimbat. Daci adevăraţi mai găseşti numai prin vicurile 
răzleţite prin funduri de văi, pe creste de dealuri şi povîrnişuri de munte. 
Ceilalţi sînt ca tine, ca Opilia şi ca Alliana. Sînge dac mai găseşti numai pe 
jumătate în trupurile voastre. Uite îndemnul meu: în zbaterea ta pentru 
acest popor trebuie să aperi, să nu fie dus de aici cu sila nici unul din cei ce 
s-au legat de acest pămînt, care simt că Dacia este pentru totdeauna ţara 
lor. Rog zeii să te ajute, Sargetius! Plec de aci cu inima împăcată! 

Bătrînul ieşi din tricliniu cu paşi mărunţi şi mişcări nesigure, în urma 
lui uşa se închise fără zgomot. 


7 

D estăinuirile lui Degidus, în legătură cu taina şi legămîntul 
neamului Dicomes, zguduiră adînc sufletul lui Sargetius. Cele 
spuse de bătrîn îi reveneau într-o repetare nesfîrşită. Gîndul său 
se oprea deseori asupra acelei părţi din jurămînt prin care se lega să lupte, 
ca poporul Daciei să nu fie înstrăinat. De atunci nu-şi mai regăsise liniştea. 
Stătea îndelung de vorbă cu Offas şi Metrobius, alerga la fermă şi la stînă, 
se sfătuia cu Diurpanneus şi Pollio, însă cînd revenea acasă era chinuit de 
aceeaşi frămîntare. Nu vedea ce ar trebui să facă, nu ştia cum să înceapă. 
Zilele se scurgeau, toamna înainta, începuse să se lase frigul, se apropia 
iarna. 

într-o zi, pentru a-şi mai potoli zbuciumul, ieşi din villa şi se îndreptă 
spre atelierul de olărie. Offas şi Metrobius munceau alături de ceilalţi olari. 
Cînd se ivi în uşă, Metrobius opri roata, apăsînd tare picioarele, desprinse 
lutul de pe ea şi începu să-l frămînte cu mîinile. 

— Să ştii, Sargetius, se porni el înveselit, cel mai bun leac pentru 
potolirea stării ce nu-ţi dă pace, e să te aşezi colea lingă noi, să te apuci să 
dai viaţă lutului. Cînd gîndurile iau formă, le împietreşti, le scoţi din 
sufletul tău să le priveşti. Astfel modelate, ele nu te mai tulbură liniştesc, te 

înaltă. 

» 

Sargetius se opri lingă ei. 

— Ce te faci, Offas? Ţi-a luat-o ucenicul înainte! Parcă-1 văd pe 
Metrobius cum, după plecarea procuratorului şi cohortei, îşi deschide un 
atelier de olărie lingă for şi-ţi ia muşteriii. 

— Le-aş ţine cele mai frumoase prelegeri, modelînd la roată vase şi 
statuete minunate! 

Offas nu se lăsă aşteptat: 

— Cea mai mare mulţumire a unui meşter este cînd vede că i-a luat-o 
înainte ucenicul! Ceea ce crede măiestrit frumos, poate să devină şi mai 
frumos. 

— Uite că ştii să şi filozofezi, Offas! reluă Metrobius. Ai spus un mare 
adevăr. Numai aşa în artă s-au putut face paşi înainte. Mă uimeşti! Cu 
adevărat, în lut, lemn, piatră, marmură se pot ciopli cu dalta sau modela cu 
mîinile cugetări profunde, se pot exprima tulburătoarele stări sufleteşti şi 
face nepieritoare minunate frumuseţi. Sargetius, vino să-ţi arăt ceva 
filozofie modelată de mine. 

îl apucă de braţ şi-l împinse spre o poliţă pe care erau aşezate mai 
multe statuete, vase şi figurine de curînd scoase din cuptor. Luă o statuetă 
pusă deoparte, într-un colţ al raftului. 

— Ce zici de asta? La ce te face să te gîndeşti, privind-o? Sargetius o 
luă, o întoarse pe toate părţile, apropiind-o şi îndepărtînd-o, clătinînd uşor 
capul. 

— Precum vezi, am modelat-o numai cu degetele, lămuri Metrobius, 
văzîndu-1 că tace. 

— Dacă ar fi să-i dau un nume, i-aş spune „Gânditorul”, murmură 
Sargetius, privind-o de departe în profil. Acest bărbat, care fără îndoială n-a 
putut să fie în mintea ta decît un filozof, un profet, un binefăcător al 
oamenilor, pare că suferă. Pe faţa şi-n înfăţişarea lui se oglindeşte o 
profundă frămîntare, o retragere în sine pentru a cugeta mai adînc, fără să 
arate îngrijorare sau descurajare, ci speranţă şi încredere în mai bine. 

Metrobius confirmă cu capul, adăugind cu înflăcărare: 

— Prin această modelare am încercat să apropii filozofia de artă. Zac în 

sufletul nostru forte nebănuite... 

» 

în acel moment, uşa se izbi puternic de perete. La început au crezut că 
furtuna a deschis-o. Afară vremea se schimbase, vîntul se înteţise, nori 
plumburii alergau în valuri spre apus. Cînd s-au întors, au văzut-o pe 
Iunilla întrînd în fugă, urmată de Grimhild. Pieptul fetei sălta năvalnic. 
Sargetius o trimisese la Alliana. 

— Ce s-a întîmplat, Iunilla? o întrebă nerăbdător, cu o undă de 
îngrijorare. 

— E bine! răspunse fata. Nu mai pleacă nimeni! Ce e pe acolo, prin for, 
spre amfiteatru, te minunezi! E mare sărbătoare! 

Oprit lingă ei, tînărul gepid întări spusele fetei: 

— A sosit vestea zdrobirii goţilor! Procuratorul a ordonat ca un decurion 
să stea în for şi, la răstimpuri, să anunţe lumea de marea victorie. Legiunile 
şi oficiile publice nu vor mai părăsi Dacia. 

înmărmuriţi, se priviră unul pe altul, parcă nevenindu-le să creadă. Pe 
Sargetius vestea îl descumpănise, pentru el viitorul se arăta şi mai tulbure. 

— Am venit în fugă, trimisă de Alliana, rupse Iunilla tăcerea. Mi-a spus 
că acum poţi să te duci la ea. Crede că te vei împăca şi cu Metella. Nici nu 
mi-a mai dat papirus pentru tine. 

— Pornesc spre for! murmură Sargetius. Mergeţi şi voi într-acolo? Din 
nou ne găsim la o răscruce... 

Vestea înfrîngerii goţilor căzuse ca un trăsnet. Ştirea tulbura atît pe cei 
pregătiţi de plecare, ale căror rosturi în gospodării erau de mult 
zdruncinate, cît şi pe cei hotărîţi să rămînă, pentru că se vedeau lipsiţi de 
şansa de a lua în stăpînire casă, ogradă, ţarină mai mari, mai bogate. Din 
toate părţile lumea se îngrămădea spre for agitată. Urcat pe piedestalul de 
marmură, de pe care de obicei se vorbea mulţimii cînd erau dezbateri 
publice, decurionul desfăşura sulul de pergament, pregătindu-se să repete 
mesajul. Sargetius, Metrobius şi Offas ascultară cu înfrigurare: 

— „Către populaţia din întreaga Dacie — începu el să citească, ţipat, 
fără modulări în voce — din partea guvernatorului Septimius Tertius de la 
Ulpia Traiana Saormizegetusa: Salut şi sănătate! Anul Romei 1023 18 a fost 
hărăzit de zei să se numească anul salvării Daciei. împăratul Claudius al 
doilea, care de acum înainte se va numi Claudius Goticul, a zdrobit 
hoardele de goţi în marea bătălie de la Naissus, în Moesia. Din cele trei sute 
de mii de barbari, cîţi au năvălit, au fost ucişi peste cincizeci de mii, iar alte 
zeci de mii luaţi captivi. Resturile lor decimate au părăsit îngrozite Moesia şi 
Tracia, alungate de legiunile imperiului, pierind în ţinuturile sciţilor, de 
unde nu vor mai îndrăzni niciodată să năvălească. Populaţia Daciei să stea 
liniştită, toţi să se întoarcă la casele lor. împăratul cu cohortele sale va 
zdrobi pe oricine va mai încerca să calce hotarele imperiului!” 

Satisfăcut de sine, decurionul sări sprinten de pe piedestal şi se pierdu 
în mulţimea ce forfotea prin for. 

— Ce spune dascălul nostru despre această uimitoare victorie? 


18 Anul 269 e.n. 

Metrobius se întoarse mirat. Văzu lîngă el patru tineri, dintre cei care îi 
ascultau prelegerile. 

— Victoriile răsunătoare nu duc întotdeauna la rezultate răsunătoare. 
Adesea ele sînt un bun prilej de învăţătură pentru învinsul care se gîndeşte 
la revanşă, răspunse el, clătinînd sceptic capul. Vor mai fi multe năvăliri 
de-ale goţilor, gepizilor, vandalilor şi altor neamuri, ce se vor izbi de hotarele 
imperiului. Eu v-am mai spus: lumea se găseşte într-o continuă prefacere... 

Nerăbdător, Sargetius îl trase deoparte, altfel ştia că nu se oprea aşa de 
curînd. îl văzuse prin mulţime pe Grimhild, îi căuta. 

— N-am putut răbda, m-am luat după voi, zise tînărul gepid. Am crezut 
că vă găsesc pe lîngă villa procuratorului... 

— De ce pe-acolo? îl întrebă Sargetius. 

— Am văzut pe Alliana. Se plimbă cu mama ei prin mulţime şi am 
bănuit că trebuie să fii şi tu prin apropiere. 

Sargetius nu se mai putu stăpîni: 

— Mă duc pînă la ele. Voi aşteptaţi-mă la taberna „La bogăţia lui 
Cressus”. De acolo vom merge la Surillius. 

Surillius nu mai avea astîmpăr. Ieşea întruna din taberna, stătea în 
prag, privind în lungul drumului, dornic să-i vadă venind. Un fel de 
amărăciune, amestecată cu dezamăgire, îi tulburau sufletul. Ca mulţi alţii, 
trăise zile de speranţă, aşteptase cu negrăită nerăbdare mult dorita 
sărbătoare, cînd Dacia va fi din nou liberă. Vestea se întinsese ca fulgerul — 
un tabernagiu afla zvonurile întotdeauna printre cei dinţii — aducea linişte 
şi pace, însă îndepărta în negura viitorului şansele eliberării. în taberna mai 
rămăseseră numai cîţiva oameni, mulţi fugiseră spre for. După ce bău o 
cupă de vin — de obicei nu bea niciodată de unul singur — Surillius ieşi din 
nou afară şi privi de-a lungul drumului în partea ce ducea spre for. Văzu un 
tînăr apropiindu-se. 

— Ce veşti noi se mai vîntură prin for, flăcăule? îl întrebă. 

Tînărul se arătă sfios şi grăbit: 

— Nu ştiu, nu vin dintr-acolo, ci dinspre Napoca. De la răspîntie am 
apucat-o încoace. 

— Şi unde te duci? Parcă n-ai fi de pe-aici. 

— Nici nu sînt! Caut taberna lui Surillius. Mai e mult pînă acolo? Cică 
se lasă spre Marodava. 
















jgflrW; 






Tabernagiul îl măsură cu bănuială. Se gîndi la fostul său vecin, la 
Synethus, poate venea din partea lui. Apoi la Dazia, la Ampelum, poate că-1 
trimisese după Pollio, iar în cele din urmă la Dassius, de la Sarrnizegetusa. 

— Pentru ce-1 cauţi pe Surillius? Dă-1 încolo! E un tabernagiu mai hoţ 
decît mine! Vino înăuntru, goleşti o cană de vin, şi-ţi spun unde-1 găseşti, îl 
îndemnă rîzînd. 

Tînărul dădea semne de nerăbdare şi grabă: 

— Dacă e-încoace Marodava, spuse, întinzînd braţul în lungul 
drumului, dau eu de taberna lui! 

Surillius îl apucă de mină şi-l strînse cu putere: 

— S-a-ntîmplat ceva? îl cauţi oare pe Sargetius? 

Noul venit se dădu un pas înapoi, privindu-1 cu neîncredere. Auzise că 
printre tabernagii rar se găseau oameni buni. 

— Haide înăuntru! Eu sînt Surillius! 

îl duse de-a dreptul în bucătărie, închise uşa şi spuse sclavului că nu 
trebuie să intre acolo. 

— Stai şi te odihneşte niţel. Ţi-o fi foame, ţi-o fi sete! De unde vii? 

Neîncrederea tînărului nu se topi. Se hotărîse să nu vorbească pînă nu 
se convingea să în adevăr se află în tabernă căutată. 

— Aş vrea să beau puţină apă. 

Surillius izbucni în rîs: 1 

— Ştii că-mi placi? Nu trebuie să te încrezi atît de uşor într-un 
tabernagiu. Au fost pierduţi mulţi oameni căutaţi de gărzi. îţi dau apă, dacă 
vrei. O să bei tu şi vin, numai să vie Sargetius. Adineauri a trecut în jos, 
spre for. 

Tînărul sări în picioare. Surillius îl săgeta cu privirea. 

— Trimite după el, caută-1 peste tot! Poate că legionarii de aici n-au 
aflat... 

înfiorat şi îngrijorat, nu se mai putu stăpîni, îl apucă de umeri şi-l 
zgudui cu putere: 

— Ce pericol ne încearcă?! Pe toţi zeii, te trîntesc de pămînt, dacă tot nu 
crezi că eu sînt Surillius! 

Nu mai aşteptă răspunsul. Auzi în prăvălie răsunînd glasul lui 
Sargetius. îl slobozi pe tînăr şi ieşi grăbit din bucătărie, în tabernă nu mai 
era nici un client, sclavul stătea în drum şi-l alungă, spunînd că stăpînul 
plecase spre for. 

— Ce e cu tine aici, Dassius?! se grăbi Sargetius, văzîndu-1. 

— Tu eşti, Dassius?! se miră Surillius. Pentru neîncrederea pe care mi- 
ai arătat-o, ai să mi-o plăteşti, flăcăule! 

Dassius începu să povestească, fără să mai aştepte îndemnul lui 
Sargetius: 

— Poate că zeii vor să ne ajute, de aceea l-a îndemnat pe Synethus să 
cumpere de la legiune villa rămasă pustie după plecarea negustorului de 
sclavi care o furase pe Diegia. Ca vecin, meşterul Timocles a căutat să lege 
prietenie cu el. De atunci, de cînd era să-l omor pe Castinus, meşterul pare 
cu totul alt om. Aşa că, îndată ce a văzut că are alături tot un negustor 
bogat, a început să se ocupe de el. Poate că şi cele petrecute la Tîrgul 
nevestelor, despre care îi povestesc mereu, l-au făcut să se schimbe, de 
aceea sare cu atîta suflet, mă ajută să lucrez cît mai multe topoare, barzi, 
cuţite, vîrfuri de săgeţi şi de suliţe cerute de voi. O mai fi bănuind şi altceva 
despre Synethus? Nu ştiu! Meşterul mergea des la villa negustorului, iar el 
venea în atelierul nostru. Se duceau împreună în for, stăteau mult de vorbă 
la tabernă, golind cupe cu vin, ca şi cum ar fi fost cei mai buni prieteni. Aşa 
au mers lucrurile pînă acum cîteva zile. Venisem mai de dimineaţă la 
atelier, aşa mă înţelesesem cu cealaltă calfă. Am aprins focul şi ne 
pregăteam de treabă, cînd îl vedem pe meşter intrînd. De obicei el sosea mai 
tîrziu. S-a oprit în faţa mea, m-a măsurat din ochi de sus pînă jos, apoi mi- 
a spus: „Dassius, să te văd dacă eşti cu adevărat luptător, altfel degeaba te- 
au ţinut pe lîngă ei cei cu care te-ai întîlnit la Tîrgul nevestelor!” L-am privit 
mirat, am vrut să-l întreb ceva, dar el nu mi-a dat răgaz: „Ai să pleci numai 
decît la Porolissum! Să nu ai odihnă pînă nu-1 găseşti pe Sargetius. Trebuie 
să se ascundă neîntîrziat!” Mi-a spus pe urmă că Synethus a plătit cu bani 
mulţi pe primul contubernal al guvernatorului, iar acesta a aranjat ca un 
magistrat să se ocupe de pedepsirea celor care l-au ucis pe Euphoros. Au 
trimis gărzi să te caute şi să te întemniţeze pentru omor. Meşterul mi-a 
făcut rost de un cal bun şi am plecat degrabă. Pe drum, nişte legionari mi¬ 
au luat calul, însă la Apulum am cumpărat altul. Aproape de Napoca m-au 
jefuit latronii, n-am mai rămas cu nimic. Am venit încoace alături de o 
ceată de oameni cu carele, care aduceau ceva la Porolissum pentru cohortă. 
M-am despărţit de ei la răspîntie. 

Sargetius îl asculta, însă gîndul lui alerga la Alliana. Abia se despărţise 
de ea. Metella îi făgăduise că în curînd va încuviinţa căsătoria. Acum din 
nou zeii se arătau potrivnici. Ceea ce-1 îngrijora mai mult era faptul că 

deocamdată nu vedea cît timp va dura urmărirea şi cum va putea sa scape 
de magistraţi. 

Trecuse de miezul nopţii cînd, însoţit de Servius şi de Offas, Sargetius 
urcă din nou spre peştera din munte, ascunzătoarea lui tainică. 

T doamna se arăta blîndă. Vremea călduţă se prelungi pînă spre 
iarnă. Vestea înfrîngerii zdrobitoare a goţilor şi renunţarea Romei 
la intenţia de a părăsi Dacia, au adus un nou val de creştere a 
preţurilor, mai ales la cele necesare pentru hrană. în situaţia grea creată, 
cei de la conducerea provinciei n-au scăpat din vedere că se cerea făcut 
ceva, spre a grăbi potolirea spiritelor, ca populaţia să uite de necazuri. De 
aceea, la Porolissum, la Apulum şi la Ulpia Traiana Sarmizegetusa se 
ordonă laniştilor să organizeze cît mai multe spectacole. întotdeauna 
împăraţii Romei stăpîniseră popoarele folosind deviza: „Panem et 
circenses” 19 , pe care guvernatorii ştiau să o aplice cu deosebită iscusinţă. 

După sosirea lui Dassius şi plecarea lui Sargetius la peştera din munte, 
la procurator se prezentă decurionul trimis de la Ulpia Traiana 
Sarmisegetusa. Iustus Valentinus, omul legii şi al disciplinei, la vederea 
ordinului dat de guvernator, nu căută să-i dea de ştire sau să-l scape într- 
un fel pe urmărit, ci se mulţumi numai să murmure, oftînd: 

— Să facă zeii cum le va fi voia! 

Nu-şi ascunse îngrijorarea faţă de Laetius Vitalis, de Metella şi Alliana. 
Ferma trecuse în stăpînirea Opiliei după căsătorie, altfel ar fi fost luată din 
nou de lacomul vecin. Din umbră, Laetius Vitalis ţinea legătură cu tribunul 
Decius Sabinus şi cu decurionul trimis să-l prindă pe Sargetius. Puse 
oameni de-ai săi să-l caute prin împrejurimile fermei şi stînii, să-l pîndească 
în apropierea villei, să ajute gărzile, numai să dea de urmele lui. 

Cît au ţinut toamna şi iarna, n-au aflat nici un semn despre locul 
ascunzătorii. Căutarea era dealtfel zadarnică, înainte de căderea zăpezii, 
Sargetius trecuse peste munţii de la răsărit, împreună cu Diurpanneus, 


19 Pîine şi jocuri (spectacole) de circ. 

Opilia, Dassius şi Diegia, cu copilul. Bătrîna mamă îndurerată se văzuse 
dintr o dată cu cinci copii: două fete şi trei flăcăi. Pe Diegia de mult o 
socotise pierdută pentru totdeauna. Acolo, lipsiţi de griji, şi în afară de orice 
pericol, au avut o iarnă tihnită. 

în tot acest timp, pe Laetius Vitalis îl mira liniştea şi nepăsarea cu care 
îşi trăiau viaţa Metrobius şi Offas, ca şi cum pentru ei Sargetius nu mai 
exista. Două întîmplări deosebite l-au pus pe gînduri pe bogatul fermier: 
prima a fost răpirea şi torturarea de către Pollio cu ceata lui, a decurionului 
venit să-l prindă pe Sargetius. Cea de a doua, tăbliţa de lemn găsită într-o 
dimineaţă agăţată de uşa villei sale, pe care era scris: „Dacă Laetius Vitalis 
nu înţelege să se astîmpere, îi va lua foc ferma şi tot avutul îi va fi 
împrăştiat în vînt!” De atunci el căpătase convingerea că fugarul îşi aflase 
scăparea la gepizi. Temerea sa i-a spus-o procuratorului. Cum Iustus 
Valentinus se ferea să-l înfurie pe Gerthorund, îl ameninţase pe fermier, 
cerîndu-i să evite orice provocare. 

După înverzirea codrului, revenirea la fermă a lui Diurpanneus cu 
Opilia trezi din nou bănuiala că Sergetius s-ar găsi prin apropiere. într- 
adevăr, el se retrăsese în ascunzătoarea din peşteră, unde era vizitat deseori 
de către Offas, Metrobius, Pollio şi chiar Diurpanneus. O dată stătuse la el 
două zile şi Surillius, tabernagiul. 

Pe la sfîrşitul primăverii, sosi vestea morţii împăratului Claudius 
Goticul şi a proclamării ca împărat a lui Aurelian. Bărbat energic şi hotărît, 
noul împărat porni lupta pentru întărirea autorităţii imperiale, slăbită mult 
din timpul revoltelor generalilor sau a celor treizeci de tirani, şi pentru recu¬ 
cerirea unor provincii pierdute de imperiu. Lui Aurelian avea să-i crească 
atît de mult puterea şi prestigiul, încît în scurtă vreme ajunse să se 
proclame dominus et deus 20 . Vestea alungării alamanilor, prima lui victorie 
răsunătoare, ajunse repede în Dacia, întărind liniştea militarilor şi 

funcţionarilor. 

» 

Venise vara. Soarele se apropia de vremea prînzului. în gura peşterii, 
Sargetius îşi purta privirea pe deasupra înălţimilor, urmărind cercurile largi 
descrise de doi vulturi în zbor lin, într-o planare cu aripile întinse, fără nici 
o altă mişcare. Aşa cum se roteau, în acelaşi cerc, nu puteau fi decît 
pereche, cu puii şi cuibul prin apropiere. Urmărindu-i, îşi aminti cuvintele 
bătrînului Degidus, despre datoria de a lăsa urmaşi. Era voia zeilor ca el şi 
Alliana să sufere, să nu-şi poată trăi viaţa împreună? gîndi revoltat. De 


20 Stăpîn şi zeu. 

alături, din peşteră, auzea vorbind pe cei doi flăcăi din ceata lui 
Diurpanneus, ajutoare şi străji. Meditarea în care era cufundat zbură cînd 
dinspre stîncile din apropiere se porniră pietrele devale. Se trase repede 
după un tufiş de brazi. îl zări pe Servius coborînd. Se întîmplase oare ceva 
cu Metrobius? se întrebă. Primi însă răspunsul în aceeaşi clipă. De după 
stîncă apăru Metrobius, iar după el, Grimhild. Toţi trei cu feţele îmbujorate 
de urcuş, lucind de sudoare. 

— Ţi i-am adus! şuieră Servius, răsuflînd uşurat, dînd jos desaga de pe 
umăr. Astăzi a trebuit să ne lungim niţel drumul. Cînd să urcăm, am văzut 
doi legionari stînd de vorbă în poiana unde a fost cetatea tarabostilor pe 
vremuri. Ne-am zis că poate mai erau şi alţii — de unde ştii ce pun la cale 
zeii cei răi? — aşa că am făcut un ocol, ne-am apropiat de peşteră dinspre 
apus. 

Băură apă limpede din izvorul ce susura prin peşteră. Sargetius şi 
Metrobius se retraseră pe micul platou ascuns între stîncă şi tufele de 
brazi, Grimhild se întinse pe un pat de iarbă, iar Servius începu să se 
pregătească de plecare înapoi. 

— Acum poţi să-mi spui, filozofule, ce ai mai făcut şi ce se mai mişcă 
prin Porolissum! îl îndemnă Sergetius, în timp ce se aşezau pe două lespezi 
netede de piatră. M-au frămîntat mult gîndurile. Am să ţi le spun după ce 
aflu de la tine veştile. 

Metrobius trăgea de o ramură a bradului din apropiere, urmărind jocul 
şerpuitor al vîrfului ei. Zîmbea. 

— Ştii că zeii vor să se înveselească pe seama mea? începu el, fără să 
privească spre Sargetius. 

— Nu cumva ţi-ai pus de gînd să faci vreo trăznaie?! 

Metrobius se întoarse, clătinînd din cap afirmativ: 

— Da! Deşi ceea ce vreau să fac nu e de fapt o năzbîtie. Află că m-am 
hotărît să-mi leg viaţa de o femeie! Va fi o faptă care va uimi lumea din 
Porolissum! 

Sargetius nu-1 credea. îl ştia puţin statornic în relaţiile cu femeile. Nu 
vedea cum ar reuşi să se îngrijească de nevoile unei căsnicii. Şi apoi, cine 
putea să fle aceea din Porolissum care reuşise să-l subjuge atît de puternic? 

— Unii oameni — bărbaţi şi femei — poartă în suflete adevărate comori 
de bunătate şi duioşie, continuă Metrobius, vorbind rar, potolit. Dar ei nu le 
arată, le ţin ascunse. De multe ori, văzînd în jurul lor răutate, lăcomie, 
batjocură, stricăciune, nu-şi dau pe faţă sufletul, caută să se arate la fel cu 

anturajul în mijlocul căruia trăiesc. Dacă la o astfel de stare se adaugă 
unele întîmplări care provoacă adevărate prăbuşiri sufleteşti, oamenii devin 
de nerecunoscut, alunecă spre nepăsare şi destrăbălare, caută să se salveze 
de nebunie, căci nu mai au de ales. 

— Nu cumva, Marciana?! murmură Sargetius, mirat, tulburat. 

Zîmbetul zbură de pe faţa lui Metrobius. Nu se aşteptase ca Sargetius 
să meargă cu gîndul acolo unde trebuia. 

— Da, ea este! răspunse năpădit de duioşie. Vreau să culeg această 
mlădiţă, să le arăt oamenilor că e o floare frumoasă, cu parfum suav. Pe 
timpul iernii, cînd tu erai plecat dincolo de munţi, la Diurpanneus, ne-am 
întîlnit deseori, am stat de vorbă, ne-am pătruns în suflete. Am înţeles cît 
de mult suferă, cît este de revoltată. îşi dă seama că oricum s-ar schimba, 
lumea tot n-ar vedea în ea decît o femeie periculoasă, de care soţiile trebuie 
să-şi ferească bărbaţii. Voi arăta tuturor că în inima Marcianei se ascunde o 
comoară! 

— Asta tot din setea ta de a cunoaşte ce e în firea lucrurilor, de a 
pătrunde unele taine ale vieţii. Aşa-mi închipui, nu? 

— Se poate să fie şi asta! Eu am mai spus-o: oamenii sînt buni sau răi 
după locul unde i-au aruncat valurile destinului. Un negustor prea cinstit 
n-ai să întîlneşti niciodată, deşi poate ca ar dori sa fie. Un tabular care să 
nu ia ceva din ceea ce este al imperiului, n-ai să găseşti, mai ales cînd e 
convins că şefii lui fură fără teamă. Toţi se poartă după cum i-a aruncat 
valul vieţii. Marciana a fost nevoită să trăiască printre oameni cu purtări 
dubioase: beţivi, lacomi, mincinoşi, hoţi. într-o astfel de lume, nu putea să- 
şi arate adevăratul ei suflet, iar dacă ar fi încercat s-o facă, fii sigur că ar fi 
fost luată în batjocură. Aşa sînt oamenii, şi poate că aşa vor fi întotdeauna! 

Aşezîndu-se mai bine pe lespede, Sargetius zise cu ton scăzut: 

— Mă voi ruga zeilor pentru fericirea voastră! Cît despre mine, ce să mai 
spun?! Trec prin clipe cînd mă revolt împotriva lor. 

— A cui? 


— A zeilor, a destinului, a oamenilor! Trăiesc momente cînd îi blestem 
pe goţi, nu fiindcă au năvălit în imperiu, ci pentru că au fost înfrînţi. Dacă 
ei nu erau bătuţi, legiunile, oficiile publice şi cei ce se pregătiseră să le 
urmeze poate că ar fi plecat din toamna trecută, iar Alliana ar fi fost acum... 

— Alături de tine, îi luă vorba Metrobius, dar nu aici în peşteră. Te 
înţeleg, însă nu sînt în totul de acord cu tine. Să nu dorim niciodată graba 
evenimentelor. Acum e momentul să-mi spui ce gînduri te-au frămîntat. 



201 
























Numai aşa voi putea să-mi dau seama mai bine ce ar fi de făcut, să pătrund 
în firea lucrurilor. 

Sargetius se ridică în picioare, se mişcă tulburat, nehotărît, şi în cele 

din urmă se rezemă de un colt al stîncii. 

» 

— Cu Iustus Valentinus ai mai vorbit? El ar putea să ceară 
guvernatorului încetarea urmăririi mele. 

— Zicea că ar fi făcut-o de mult, dacă n-ai fi dat lupta cu legionarii. De 
cînd la Roma e un împărat nou, de a cărui severitate tremură toţi, pînă şi 
guvernatorii, Iustus Valentinus socoteşte că o încercare n-ar fi în folosul tău 
şi nici în al lui. Asta mi-a spus-o chiar ieri. M-a chemat să mă întrebe dacă 
ar fi cu putinţă să schimbăm academia într-un athenaeum, adică în loc să- 
mi ţin prelegerile plimbîndu-mă cu tinerii prin jurul amfiteatrului, să pun 
bazele unei şcoli mari, într-o clădire cu încăperi numeroase, să am ca 
ajutoare mai mulţi grammaticus 21 , iar eu să fiu retor 22 . Vrea să facă asta în 
amintirea lui Lucullus. începutul aş putea să-l pornesc în villa părăsită de 
Synethus, pînă se va construi o şcoală, asemenea celor de la Roma. Dar să 
revin la cele ce te frămîntă pe tine: Iustus Valentinus nu mai este omul care 
să contribuie plin de curaj la lămurirea unei situaţii. Ce alte gînduri nu ţi- 
au dat pace? 

— Multe. Pe fiecare îl socotesc bun. O idee a fost să iau pe Alliana şi să 
trec dincolo munţii, la mama lui Diurpanneus. Ar fi ca un schimb: el aici, 
eu acolo. Altă cale ar fi să mă duc în tabăra lui Gerthorund, rămînînd astfel 
aproape de fermă şi de Porolissum, gata să pornesc alături de ceilalţi în 
orice clipă. 

— înclin să cred că ar fi primejdios să te bazezi atît de mult pe 
căpetenia gepizilor. Mai ales să duci pe Alliana în apropierea lui. Şi altceva 
ce te-a mai neliniştit? 

Tulburat, Sargetius se îndepărtă de colţul stîncii şi începu să măsoare 
cu paşi rari micul platou în care se sfîrşea bîrna. 

— Parcă ai venit anume astăzi, să mă faci să cred că nu pot găsi nici o 
cale de ieşire din situaţia în care am ajuns. Dar nu este aşa, o voi lua pe 
Alliana şi mă voi duce la mama lui Diurpanneus! 

Metrobius se săltă şi el în picioare. 

— Da, ai spus bine, nu te înşeli. Am urcat pînă aici să-ţi arăt că 
lucrurile nu par să se schimbe, de aceea trebuie să chibzuim bine. Poate că 



21 Profesor pentru înuăţămînt de nivel mediu, cu grad mai mare decît un litterator (învăţător, educator). 

22 Profesor pentru învăţămînt de grad superior. 

Alliana va mai sta cîtva timp alături de mama ei şi, cum dragostea ce-ţi 
poartă este destul de puternică, va fi şi hotărîtă să aştepte. După cît văd, ai 
ajuns să nu te mai gîndeşti că Dacia ar putea să fie părăsită de Roma, că 
aici va fi de luptat. Noi te-am ales căpetenie şi te mai socotim încă. Ieri mă 
găseam la procurator cînd a venit tribunul Decius Sabinus. Au vorbit fără 
să se ferească de mine. La Roma, noul împărat se dovedeşte mină de fier. 
Cere tuturor să-i execute fără şovăire ordinele. Ştiu că pe vremuri circula o 
glumă prin capitala imperiului: „Cînd împăratul este leu, guvernatorii devin 
tigri!” De teama lui Aurelian, guvernatorul Daciei s-a schimbat cu totul, s-a 
făcut fiară. Pînă acum Iustus Valentinus a fost lăsat să conducă aşa cum a 
socotit el mai bine. Ceea ce am aflat mai important de la ei, a fost vestea 
adusă de un curier de la Ulpia Traiana Sarmizegetusa: cică au început să 
sosească în Dacia alte centurii. Nu vin multe dintr-o dată, ci cîte una, la 
răstimpuri, pe căi diferite: prin Drobeta, prin Dierna sau pe la Lederata. Se 
întrebau şi ei — procuratorul şi tribunul — lucru la care trebuie să ne 
gîndim şi noi: pentru ce se umple provincia asta cu militari? Procuratorul 
bănuieşte că la Roma s-ar fi aflat de pregătirea vreunei răscoale, iar Au¬ 
relian se arată hotărît s-o zdrobească de la început. Pentru asta centuriile 
sosite sînt îndrumate mai ales spre castrele din părţile de miazănoapte. Eu 
cred altceva. împăratul se teme de o năvălire năprasnică a goţilor şi 
gepizilor. 

— Pentru asta ar trebui legiuni întregi, nu centurii. 

— Nu ştiu ce să zic, parcă pluteşte în aer o pîclă. Presimt că se 
pregăteşte ceva. 

Pe măsură ce îl ascultase, Sargetius uitase de tot ce-1 chinuise pînă 
atunci. în ochii lui limpezi şi adînci se oglindi acea lucire care îi apărea în 
clipele de mare îngrijorare, de grea cumpănă, cînd trebuia să ia o hotărîre. 

— La Porolissum a sosit vreuna din acele centurii? îl întrebă, oprindu- 
se în faţa lui şi pătrunzîndu-1 cu privirea, ca şi cum ar fi căutat să-i afle 
gîndurile. 

— Pînă acum, nu. Poate că au ajuns abia la Ulpia Traiana. 

— Te-ai gîndit cam ce ar trebui să facem? 

Metrobius redeveni filozoful: 

— Atunci cînd o problemă grea mă frămîntă, încerc să pătrund în firea 
lucrurilor, căci numai acolo pot descoperi adevărul şi găsi dezlegarea. Ca să 
prindem firul faptelor, socotesc că e momentul să aşteptăm desfăşurarea 
lor, să le urmărim cu atenţie încordată şi să tragem învăţăminte din flecare. 




203 




















Unii filozofi spun că întotdeauna un eveniment îl pregăteşte pe altul, că 
nimic nu se naşte din senin, există o înlănţuire în tot ce se întîmplă în jurul 
nostru. Acum ştim că se aduc centurii, însă mîine sau poimîine se vor 
produce fapte noi, care ne vor ajuta să întrevedem ceva, să ne pregătim 
într-un fel. 

Pe faţa lui Sargetius se contura un zîmbet slab. îndoiala îi umbrea 
sufletul. Se aplecă, rupse un fir de iarbă şi începu să-l toace între dinţi, 
continuînd să măsoare cu paşi rari micul platou. 

— Ai spus că mă mai socotiţi căpetenie. Dacă este aşa, eu te mai 
consider ajutorul meu, Metrobius! Vreau ca peste două zile să ne întîlnim 
aici: eu, tu, Diurpanneus, Offas şi Pollio! Dacă împăratul este leu, iar 
guvernatorul tigru, noi va trebui să fim cînd lupi, cînd vulpi! 

2 


V estea căzuse ca un trăsnet şi se întinsese fulgerător în toată 
Dacia. Disperarea şi revolta se întîlneau pretutindeni, mai ales 
prin vicurile împrăştiate de-a lungul drumurilor din văile ascunse 
prin munţi. După ce se împînzise provincia cu centurii proaspăt sosite, 
guvernatorul adusese la cunoştinţă populaţiei hotărîrea împăratului 
Aurelian de a părăsi Dacia. Prin mesajul imperial, care se citi în cetăţi, 
vicuri, castre, şantiere, Roma ordona ca fiecare familie să pregătească tot ce 
putea duce şi să pornească spre Danuvius în ziua cînd gărzile vor vesti 
plecarea. Mesajul preciza că cei ce vor căuta să fugă sau să se ascundă vor 
fi prinşi şi duşi legaţi în lanţuri, iar dacă se vor opune, spînzuraţi. Se mai 
arăta că acolo unde va fi strămutată, populaţia va fi bine apărată şi va primi 
păşuni şi pămînt bun de muncă. Totul se făcea, încheia mesajul, pentru a 
se scurta hotarele imperiului şi întări paza lor împotriva hoardelor barbare 
ce năvăleau dinspre răsărit şi miazănoapte. 

Ordinul provocă o viitoare ca un uragan. Sosise într-un moment cînd, 
după zdrobirea goţilor, se potoliseră zvonurile despre retragerea legiunilor şi 
a oficiilor publice. Gărzi de legionari se iviră prin vicuri şi pe drumurile 
principale. în scurt timp militarii trecură la silnicii ce îngrozeau populaţia. 
Prin vicurile mai răzleţe, n-au aşteptat să treacă termenul înlăuntrul căruia 
oamenii trebuiau să se pregătească de plecare, ci au început să strîngă 
familiile în ţarcuri împrejmuite cu garduri de mărăcini, bine păzite de străji. 

Efectul nu întîrzie să se arate: îndată ce au prins de veste, mulţi şi-au luat 
femeile, copiii şi vitele şi au pierit în păduri şi munţi. Pe unii au reuşit să-i 
prindă, i-au legat cu lanţuri de pari bătuţi adine în pămînt şi le-au luat 
vitele. în unele părţi s-au încins lupte, transformând totul în haos şi 
nesiguranţă. 

Sargetius urmărise cu atenţie mişcările centuriilor, căutînd să 
folosească bine timpul de aşteptare. Se pregătise. La aflarea ordinului de 
părăsire a Daciei, el şi ajutoarele sale ştiau dinainte ce au de făcut: el, să 
strîngă luptători de prin vicuri, Offas şi Metrobius să pregătească pe cei din 
Colegiul săracilor, să-i organizeze pentru luptă; Diurpanneus să treacă 
munţii, să adune cetele pregătite încă din toamnă, iar Pollio, Artemidorus şi 
Timacus, să dea lovituri pe la ferme şi şantiere, să elibereze cît mai mulţi 
sclavi şi să le dea cele trebuincioase pentru luptă. Fiecare păstra o strînsă 
legătură cu Sargetius prin oameni de încredere. 

între timp însă, la Porolissum se porni o altă panică: năvălirea gepizilor. 
Gerthorund înaintase cu hoarda sa, aşa cum se înţelesese cu Sargetius, 
urmărind să atragă intr-acolo centuriile cohortei tribunului Decius 
Sabinus, în aşa fel incit centuriile de curînd sosite în acea parte a provinciei 
să rămînă fără ajutor. Şi totuşi, intenţiile guvernatorului nu se desluşeau 
limpede. 

De cîteva zile, Sargetius urmărea de la marginea pădurii de pe deal 
mişcările din ţarcul de lingă un vie de pe valea Aureusului, pe drumul se 
ducea spre Potaissa. Număra legionarii care intrau sau ieşeau, încercînd 
să-şi dea seama de numărul celor lăsaţi pentru pază. Nu putea să înţeleagă 
de ce oamenii de pe acea vale erau împărţiţi: unii închişi în ţarcuri 
împrejmuite cu gard puternic de mărăcini, iar alţii lăsaţi liberi pe la casele 
lor. Spre seară, coborî dealul şi se apropie de o curte răzleţită, ce se lăsa 
spre pădure. în ogradă un bărbat meşterea domol. îl urmărise mult timp de 
sus în tot ce făcuse. Nu părea să lucreze ceva în legătură cu plecarea, ci mai 
degrabă cu rămînerea pe loc. Sări peste gardul împletit din nuiele, 
îndreptîndu-se spre el cu grijă. Cei rămaşi pe deal îi supravegheau pe 
amîndoi, gata să sară în ajutor, iar la nevoie să lupte. Cînd ajunse la cîţiva 
paşi, omul îl zări. 

Se opri din lucru şi-l privi mirat. Cine era, şi de ce venea dinspre 
pădure? 

— Toţi zeii cu tine, bunule om! salută Sargetius, oprindu-se lingă el. M- 
am rătăcit prin părţile astea. Sînt de dincolo de muntele pe care se ţine 
Tîrgul nevestelor. Poţi să mă găzduieşti măcar o noapte? Dacă n-ai loc, pot 
dormi afară... 

Omul puse o mină în şold, iar cu cealaltă începu să-şi treacă degetele 
prin barbă, cercetîndu-1 de jos pînă sus. 

— Cum de te-ai rătăcit?! Drumul e aci devale şi, de o apuci pe el în sus, 
te duce înapoi spre casă. Spune mai bine ca eşti unul din cei fugiţi, care se 
feresc să nu-i prindă gărzile! 

— M-ar pedepsi zeii, bunule om, dacă n-aş recunoaşte cinstit că ai spus 
bine! Da, aşa este, am făcut prostia să fug, şi am ajuns să-mi dau seama de 
greşeală. 

Omul se schimbă la faţă. Un zîmbet se închega între mustăţi şi barbă, 
îşi dădea seama că glasul celui ce vorbea îl mai auzise cîndva. Prin mintea 
lui treceau felurite presupuneri. 

— Zici că ai făcut prostia şi greşeala?! murmură el, mai mult să nu 
tacă, străduindu-se să-şi amintească unde şi cînd îl întîlnise. 

Bănuind că se înşelase, Sargetius se grăbi să schimbe vorba: 

— Sau poate că nici tu n-ai de gînd să pleci! Să nu te superi, dacă ştii 
ceva, învaţă-mă cum ar fi mai bine! 

Auzindu-i din nou vocea, omul săltă capul şi-l scutură cu putere. 
Deodată izbucni în rîs. în ochii lui se oglindea uşurarea ce se săvîrşea în 
suflet, spulberîndu-se bănuiala. 

— Te-ai schimbat mult! spuse, pradă unei tulburări nestăpînite. Te 
îmbătrîneşte barba, însă urechea nu mă înşală. Nu eşti Sargetius? Te-am 
ascultat anul trecut la Tîrgul nevestelor. Mi-a părut rău că anul ăsta n-am 
fost acolo. Am auzit că te-ai dus. Mai apoi, am vrut să te caut, dar n-am 
avut cum să-ti dau de urmă. 

Sargetius îl asculta nemişcat. La asta nu se aşteptase. Ar fi vrut să-l 
îmbrăţişeze pe omul din faţa sa. O undă de prevedere îl făcea însă să se 
reţină. Aşteptă să mai spună ceva. 

— Ai strîns ceva luptători? Viu şi eu, mai aduc şi pe alţii, numai să-mi 
spui unde-ţi găsesc cetele! Aici ne ştim ăi care nu plecăm. Ne-am vorbit să 
ne ajutăm, după ce rămînem singuri. Au mai fost şi alţii, dar i-au prins şi 
închis legionarii în ocolul cu gard de mărăcini de la marginea vicului. Noi, 
ceştilalţi, am dat tabularului şi decurionului denarii ceruţi şi ne-au lăsat în 
pace. Cînd o fi să plece, ne ascundem în pădure! 

Omul tăcu. îl cerceta cu îndoială. De ce nu-i spunea nimic? Pentru ce 
se uita la el atît de pătrunzător? 

— Haide, spune, unde putem să te găsim? 

Cît timp îl privise şi ascultase, Sargetius se gîndise ce cale să aleagă, 
cum să pună la încercare buna-credinţă a bărbatului în faţa căruia se 
găsea. 

— Pentru cele ce mi-ai spus, ar trebui să te îmbrăţişez ca pe un frate de 
luptă. Dar las să fac asta sus, în pădure, în văzul celor care mă urmează! 
La cel dinţii cîntat de după miezul nopţii al cocoşilor, îmi găseşti ceata la 
fagul cel gros de la marginea poienii de pe deal, acolo unde este o colibă 
dărăpănată. Toţi zeii cu tine, bunule om, dacă eşti în adevăr aşa cum arăţi! 

Sargetius se îndepărtă în grabă, sări peste gard şi pieri în pădure. Omul 
stătu un timp pe gînduri, apoi porni în fugă spre casă. 

După miezul nopţii, la lumina lunii, doi bărbaţi s-au strîns în braţe cu 
dragoste şi încredere, hotărîţi să meargă împreună la luptă, fără să 
bănuiască defel că din acea clipă aveau să rămînă aproape nedespărţiţi. 

— Mă numesc Burillius! rosti cu însufleţire cel îmbrăţişat, dîndu-se 
cîţiva paşi înapoi. Jurăm că te vom urma şi vom lupta alături de cetele tale 
fără odihnă, să eliberăm pe cei prinşi de gărzi! 

— Burillius, vei fi căpetenia cetei pe care ai adus-o şi a celor pe care îi 
vom mai strînge! întări Sargetius cu recunoştinţă. Acum să vă adunaţi cu 
toţii în jurul meu şi să mă ascultaţi... 

în zori, cînd străjile din jurul ţarcului au văzut apropiindu-se un mare 
număr de oameni pregătiţi de luptă, n-au încercat să se opună. S-au 
îndepărtat în fugă pe drumul spre Potaissa. 

Sargetius începuse să împlinească legămîntul luat în faţa bătrînului 
Degidus. Toţi cei închişi în ţarc se văzură eliberaţi. 


3 

L a Ampelum, în taberna „Bucuria lui Bacchus”, se răriseră 
muşteriii. Tabernagiul Tenax, tracul cel spătos, cu un ochi lipsă, 
^se pregătise de plecare în văzul lumii, dar nu dădea semne de 
grabă. Aranjase în aşa fel lucrurile, încît să părăsească locul printre cei din 
urmă, lacom să pună mina pe cît mai mult aur. Venise în Dacia să strîngă 
ceva bani, apoi să se întoarcă acasă, să cumpere pămînt şi să trăiască 

liniştit, cultivînd zarzavaturi şi flori. La Ampelum, în măsura mai mare decît 
în alte părţi, se plăteau în taină, de către cei ce nu voiau să plece, sume 
ispititoare tabularilor şi centurionilor, de aceea tabernagiul dădea denari în 
schimbul aurului. 

Era seară cînd Tenax se aşeză pe un scaun lingă tejghea şi începu să 
moţăie. în tabernă nu mai rămăsese nimeni. Din susul văii ajungeau pînă 
la el zgomote surde de la ciocanele şi morile care sfărîmau pietrele. în 
lăcomia lor, legulii îşi chinuiau sclavii, ţinîndu-i în galerii pînă noaptea 
tîrziu. Cînd auzi uşa scîrţîind, tabernagiul zîmbi, mai înainte de a deschide 
ochii, convins că intrase unul care aducea cîţiva grăunţi de aur, dar cînd 
văzu pe cine are în faţă, surîsul i se topi pe buze. Era tatăl Daziei. 

— Care duh rău nu-ţi dă pace, bătrîne, să stai liniştit acasă? îl întrebă, 
mai mult ca să-l îndemne să vorbească. 

— Toate-s bune, mulţumesc zeilor! murmură bătrînul, aşezîndu-se pe 
un scaun din apropierea lui. 

— A venit Pollio de şi-a luat nevasta? Peste cîtva timp n-o să mai aveţi 

teamă de nimic, bănuiesc că o să rămîneti cu totii aici. 

' •> ■> 

— D-apăi unde să plecăm? întări bătrînul, făcîndu-i semn să se tragă 
mai aproape. Da, a sosit Pollio, dar nu s-o ia pe Dazia! D-asta am fost trimis 
încoace. 

Tabernagiul făcu ochii mari. 

— Vrea ceva bani? îl întrebă, cu gîndul că sclavul poate încerca să se 
răscumpere de la legulul Aelius Marius. 

Bătrînul făcu semn că nu pentru asta venise. Se aplecă şi mai mult 
spre el, aproape de ureche, deşi taberna era goală: 

— Tu mai vrei să-i ajuţi pe sclavi, Tenax, aşa cum o făceai înainte? 
Pollio îşi pune multă nădejde în tine. 

— Cum să-i ajut?! Ce să fac? 

— îţi spun numaidecît, dar mai întîi să ştii despre ce e vorba: Pollio e 
acum căpetenia sclavilor fugiţi de la stăpînii lor. Pe lîngă cei cu care a plecat 
de-aici, a mai adunat alţii, de prin părţile Porolissumului, şi de pe la ferme. 
Are trei cete mari, fiecare cu căpetenia ei, dar toţi ascultă de Pollio. 

— De ce nu-şi vede de treabă! Vrea să ajungă să se lupte cu centuriile? 
Poate că n-a sosit încă momentul... 

După ce privi spre uşă, încredinţîndu-se că nu-i ascultă nimeni, 
bătrînul se aplecă din nou, bătîndu-1 uşor pe umăr. 

— Tu n-ai de unde să ştii. Pollio are legături cu alte căpetenii, dar nu de 
sclavi, ci de oameni liberi, mai ales din cei care se mai ştiu cu sînge dac, 
care nu vor să părăsească pămîntul strămoşesc. Poate că se vor da lupte, 
cînd legiunile vor porni spre Danuvius. 

— Bine. Şi ce vrea de la mine? 

Cu mişcări domoale, bătrînul începu să-şi frămînte barba, vorbind rar, 
apăsat, şoptit: 

— De cîteva zile, Pollio şi celelalte căpetenii ale cetelor sale dau roată 
locului în care lucrează mai mulţi sclavi: la galeriile lui Aelius Marius. Se 
vorbeşte că iarăşi s-au mai găsit nişte şuviţe de aur care se înfundă adînc 
în stîncă. Legulul a adus mulţi sclavi să lucreze acolo. I-a împrumutat de la 
alţii, munca nu se opreşte zi şi noapte. Ştii ce a pus de gînd Pollio? Să 
elibereze sclavii care lucrează noaptea, să-i ia cu el. 

— Să lupte cu gărzile? 

— Să se şi bată, dacă asta e voia zeilor! Pollio zice că tu ai putea să faci 
ceva. Ţi-ar sta în putinţă? 

Tabernagiul se frămîntă pe scaun, făcîndu-1 să scîrţîie sub greutatea 
trupului său masiv. 

— Ştii cumva cînd are de gînd să dea lovitura? 

— Peste două zile, adică în noaptea de poimîine. Se teme să nu se 
sfîrşească şuviţa aceea de aur, să nu fie luaţi înapoi sclavii de stăpînii lor. 
Şi eu aş vrea să-l ajut, e acum ca şi copilul meu. 

— Bine, să facă aşa cum s-a gîndit, să se pregătească. Spune-i că de 
legionari am eu grijă! rîse el. îi trimit eu pe toţi la Proserpina! Bătrîne, îţi 
dau să goleşti o ulcică! 

A doua zi, se porni zvon ca la taberna „Bucuria lui Bacchus”, tracul 
Tenax, plecînd peste Danuvius, va da de băut oricui, fără plată. Căută să 
întindă vorba mai mult printre militarii din gărzi şi supraveghetorii de 
sclavi. La căderea serii taberna se umplu de oameni: aurari, legionari şi 
supraveghetori, toţi porniţi pe băutură cu lăcomie. 

Ampelumul se pierdea în liniştea şi întunericul nopţii cînd cetele lui 
Pollio se infiltrară printre sclavii ce munceau la lumina opaiţelor şi făcliilor. 
Cei cîţiva legionari de pază se văzură încercuiţi, prinşi şi legaţi, iar 
supraveghetorii se făcură nevăzuţi. Totul reintră în linişte cînd eliberatorii şi 
eliberaţii pieriră în pădurea ce urca pe coasta muntelui. Cînd unul din 
oamenii legulului ajunse la taberna tracului, o văzu plină de militari şi 
aurari prinşi bine de tăria vinului. 

D assius îi spusese de multe ori lui Sargetius, în nopţile lungi de 
iarnă petrecute la mama lui Diurpanneus, că nu va avea odihnă 
pînă nu-1 va face pe Synethus să plece din Ulpia Traiana 
Sarmizegetusa. în primăvară, la înapoiere, îl găsise pe meşterul făurar 
pregătindu-se pentru acelaşi lucru. O izbire făţişă n-ar fi fost cu putinţă, 
negustorul îşi cumpărase alţi sclavi, pe doi dintre ei îi făcuse vilici, iar paza 
villei o întărise. 

După vreo două luni, Dassius se gîndi să încerce curajul vecinului, 
împreună cu Cletus, fără ştirea meşterului, au chemat pe un cunoscut 
dintr-un vie din apropiere şi l-au trimis cu un papirus la sclavul de pază la 
poarta lui Synethus, să-l dea stăpînului. Papirusul era scris ca din partea 
unui binevoitor din Porolissum, care îl anunţa că aflase de la un prieten, 
despre pregătirile ce se făceau pentru omorîrea lui, de către oamenii lui 
Sargetius, drept răzbunare, fiindcă trimisese pe acel decurion să-l prindă. 
Şi, ca să-l îngrozească şi mai mult, binevoitorul îl sfătuia să ia bine seama, 
căci s-ar putea ca în două săptămîni să fie mort. Ce se petrecuse în sufletul 
lui Synethus, nimeni nu bănuia. După o săptămînă, plecase în grabă spre 
Viminacium, la Roma. 

Rîzînd, în aceeaşi zi, meşterul Timocles a spus calfelor: 

— îndată ce am văzut papirusul, mi-am zis că asta e fapta lui Dassius 
şi, cum negustorul mă credea cel mai bun prieten al său, m-a întrebat ce să 
facă, iar eu i-am răspuns că nu are altă scăpare, decît să fugă neîntîrziat 
dincolo de Danuvius. 

După citirea în for, mai multe zile în şir, a mesajului guvernatorului, 
prin care se anunţa ordinul împăratului de părăsire a Daciei, s-au pornit 
frămîntări şi la Ulpia Traiana Sarmizegetusa. în curînd se zvoni că nimeni 
nu poate ieşi din colonia-municipiu, decît cu o învoire specială de la 
legiune. Pe toate uliţele ce duceau în afară se postară gărzi. Populaţia de 
cîteva zeci de mii de suflete ştia că acum va fi silită să părăsească Dacia, 
încercuirea nu-i jena pe militari, pe funcţionarii oficiilor publice — deşi unii 
nu se gîndeau să plece — şi pe bogătaşi. Teama i-a cuprins mai mult pe 
meşteşugari, pe negustorii nevoiaşi, pe cei care trăiau muncind. 

Dassius şi Cletus n-au înţeles decît tîrziu de ce meşterul se ducea tot 
mai des la Colegiul făurarilor. în Ulpia Traiana Sarmizegetusa se punea la 


210 

























cale ceva, în cea mai mare taină, de către toate colegiile. Se convenise ca 
meşteşugarii şi săracii să acţioneze în strînsă legătură. Guvernatorul nu 
bănuia că Sarmizegetusa devenise un vulcan, gata să arunce flăcări şi 
cenuşă spre cer. El urmărea cele ce se petreceau în partea de miazănoapte 
a provinciei, de unde veştile cu fiecare zi erau mai rele. 

Atacul se dădu cu hotărîre. întunericul făcu să crească panica. 
Legionarii se grăbiră să aprindă făclii, devenind astfel ţinte bune pentru cei 
din cetele de meşteşugari şi săraci. Abia în acea noapte Dassius şi Cletus 
şi-au dat seama că meşterul lor era căpetenia cea mare, că nimic nu se 
făcea fără încuviinţarea lui. Cînd se lumina de ziuă, cei ce reuşiseră să iasă 
din Ulpia Traiana Sarmizegetusa se odihneau departe, în munţii ce 
străjuiau valea rîului Marisus. Dimineaţa guvernatorul se văzu pus în faţa 
unei situaţii greu de împăcat: dacă trimitea centuriile după fugari, lăsa 
Sarmizegetusa fără pază, şi ar fi putut s-o părăsească şi alţii. 

Aşezaţi pe o buturugă, Timocles şi Dassius îşi vorbeau în şoaptă. în 
jurul lor poiana era plină de bărbaţi, femei şi copii. Toţi se odihneau, după o 
noapte grea, plină de pericole. 

— Ne-au prins bine cuţitele, spăngile, vîrfurile de suliţe şi topoarele 
făcute de mine şi de Cletus! murmură Dassius satisfăcut. 

— Ai crezut că le pregăteşti pentru cetele lui Sargetius, de aceea ai 
lucrat cu atîta suflet şi atîta spor. Eu însă am ştiut că ne vor trebui mai 
întîi nouă, la Sarmizegetusa... 

— Adică tot pentru Sargetius! întări Dassius cu însufleţire. 

— Cum aşa? Nu pricep ce vrei să spui! 

— Meştere, mulţi dintre cei care, ca şi noi, au fugit de gărzi, se strîng 
laolaltă şi luptă. Căpetenia tuturor cetelor este Sargetius. Sau, ştiu eu?! Ai 
putea, ori ai vrea să fii tu, meştere, conducător în locul lui! Şi tu eşti o 
căpetenie... 

Meşterul Timocles îl învălui într-o privire plină de mulţumire. 

— Cînd îl întîlnesc pe acel Sargetius, îţi spun dacă are înfăţişare de 
bărbat ce trebuie urmat şi ascultat fără şovăire! 

L a Porolissum, procuratorul îşi pierduse calmul, dîndu-şi seama că 
nu mai poate stăpîni situaţia. Ar fi vrut să pornească populaţia 
^spre miazăzi, însă nu se încumeta să dezlănţuie strîngerea 
oamenilor de prin vicuri. Aştepta întăriri. Erau prea mulţi fugiţi prin păduri. 
Pericolul gepizilor creştea. Lipsurile şi urcarea preţurilor nu mai erau luate 
în seamă. Disciplina militarilor scăzuse sub orice limită. Iustus Valentinus 
urmărea atent desfăşurarea evenimentelor, evitînd să dezlănţuie vreo 
provocare. Iscoadele raportau că se observa multă mişcare la Colegiul 
săracilor, unde un număr tot mai mare de oameni cereau să fie primiţi, 
plătind contribuţia dinainte pe un an întreg. Printre aceştia mulţi erau 
sclavi. 

în curtea şi villa colegiului era liniştea obişnuită dintr-o zi de lucru. 
Umbrele înserării se întindeau peste cartierul Marodava. în încăperea în 
care se ţineau scriptele şi evidenţele, unde rezolvau treburile comunităţii, se 
aflau numai ei doi, Offas şi Metrobius. Pe feţele lor plutea un val de în¬ 
grijorare şi oboseală: îi bucurase vestea părăsirii Daciei, dar nu bănuiseră 
că Roma va ordona să fie retrasă întreaga populaţie. 

— Zici să mai aşteptăm, să nu pornim nimic? răsună în încăpere vocea 
groasă a lui Offas. 

— S-avem răbdare. Am pregătit ce trebuia, restul mai tîrziu. 

— Dar Sargetius ne aşteaptă! Ne-a trimis vorbă că a strîns oameni, a 
alungat gărzile din vicurile de la apus de Potaissa şi Napoca şi apără 
populaţia cu cetele sale. 

— Şi bine face! întări Metrobius cu faţa luminată de un zîmbet ce-1 
întărită pe Offas. 

— Crezi că e vreme de rîs, cînd atîtea suflete de aici şi din împrejurimi 
şi-au pus toată nădejdea în noi? 

Zîmbetul crescu pe faţa lui Metrobius. 

— Tu eşti un bărbat de nădejde, Offas! Am multă încredere în tine, dar 
te cam pripeşti. Da, tot ce face Sargetius e bine, iar ceea ce urmărim noi nu 
este rău. Lucrurile sînt atît de încîlcite, încît nu-mi dau seama cum se vor 
descurca centurionii, tribunii şi procuratorii. Văd că te supără zîmbetul 
meu. N-ar avea rost să-ţi ascund ce gîndesc în aceste clipe. Să ştii, Offas, în 

flecare om există şi o parte de nebunie. în unii mai multă, în alţii mai 
puţină. Eu am mai multă decît tine, altfel n-aş fi filozof. Pentru mine e o 
mare şansă că mă găsesc aici, acum, cînd oamenii trec prin atît de grele 
zguduiri. Pot să pătrund mai adine în firea lucrurilor. Populaţia Daciei este 
împărţită în două: o parte vrea să plece, alţii să rămînă. Cei ce s-au hotărît 
să plece închid în ei regretul despărţirii de locurile copilăriei şi sînt torturaţi 
de teama necunoscutului. Ceilalţi, sînt îngrijoraţi de altceva: rămaşi pe loc, 
se tem, nu ştiu ce se va întîmpla aici, care le va fi soarta. Şi unii şi alţii, 
chinuiţi de întrebări, au devenit atît de îndîrjiţi, îneît au porniri împinse 
pînă la ură. Da, Offas, mulţi săraci care rămîn îi duşmănesc pe cei care 
pleacă şi tot aşa putem să spunem şi invers. Dar în Dacia au fost aduşi sau 
au venit militari, coloni şi sclavi, meşteşugari şi negustori, s-au înjghebat 
numeroase familii noi. în cei peste o sută cincizeci de ani de stăpînire 
romană totul s-a amestecat, a ieşit un aluat nou, frămîntat cu sîngele 
dacilor şi al celorlalţi. De aceea, bunule Offas, privind adînc în firea 
lucrurilor, poţi să înţelegi de ce se simt nefericiţi: sînt îngrijoraţi, atît cei 
care părăsesc acest pămînt, cît şi cei ce rămîn. Cele ce se petrec în Dacia 
sînt fapte preţioase. Eu am nemîngîierea că nu sînt şi istoric. Aş aşterne pe 
pergamente întîmplările care se petrec sub ochii noştri, spre a fi cunoscute 
de urmaşii de pe aceste meleaguri peste secole şi milenii. Asta e o parte din 
nefericirea mea... 

— Să ştii că ai ceva în tine de nebun! îl întrerupse Offas. Eu mă 
zbucium să pornesc lupta cu gărzile şi tu-mi vorbeşti de cei care vor trăi 
aici peste mii de ani! 

— Ce ţi-am spus, nu trebuie să te supere şi nici să te facă nerăbdător. 
Cînd un luptător, care mai e şi căpetenie, nu-şi stăpîneşte pornirile, riscă 
să piardă bătălia. Sargetius, pe acolo pe unde umblă cu cetele lui, nu se 
grăbeşte. Aşteaptă să vadă ce se petrece, apoi dă lovitura. Tot mai mult 
înclin să cred că nu m-am înşelat, are în el ceva de om cu însuşiri bune 
pentru a conduce pe alţii, numai... 

— Iar te-ai pornit, opreşte-te! Mai bine să mergem la Surillius, ne 
aşteaptă. Poate că a mai primit ceva veşti noi. 

Cînd să iasă, în uşă îi opri Servius, speriat: 

— Vă aşteaptă în curte un decurion, cu doi legionari, le şopti cu teamă. 
Fugiţi pe uşa din spatele villei, ascunde-ţi-vă în pădure! 

Fără să ezite, Metrobius îl împinse la o parte, trecu prin atriu şi ieşi 
afară. 

— Zeii dorm sau nu dorm, decurioane? strigă el în glumă. Cu ce am 
putea să te-ajutăm? Ai simţit pe cineva pe aci prin apropiere? 

— Sînt decurionul Sextus, se prezentă militarul, lovind cu suliţa în 
lespezile de piatră ce pavau curtea, apoi lipind-o de frunte. Procuratorul 
Iustus Valentinus doreşte să vorbească chiar astă-seară cu magisterul şi 
comagisterul Colegiului săracilor! 

— Şi ţi-a dat ordin să ne duci acolo? 

— Da! răspunse decurionul, repetînd salutul, semn că primise 
instrucţiuni să se poarte cu respect. 

— Să mergem, Offas! Bănuiesc că zeii nu dorm! rîse Metrobius. 

Cînd intrară, procuratorul vorbea cu tribunul Decius Sabinus. 
Văzîndu-i, Metrobius gîndi că va fi pus în situaţia de a răspunde la amîndoi 
şi se pregăti să-i înfrunte. Alături de el, Offas nu se temea de nimic: unul 
era mintea, isteţimea; celălalt — trupul, puterea. Cînd procuratorul spuse 
tribunului că putea să plece la cazarma cohortei, Metrobius răsuflă uşurat, 
convins că pe Iustus Valentinus îl potolea uşor, lucru pe care îl făcuse de 
multe ori. 

— V-am chemat să stăm de vorbă, începu procuratorul, fâcîndu-le 
semn să se aşeze pe scaune. Vreau să aud ce ştiţi, iar voi să aflaţi ce veşti 
noi mi-au sosit. Se petrec fapte ce nu mai pot fi trecute cu vederea. Sînteţi 
prinşi şi voi în acest joc infernal, pus la cale de zeii cei rai. Haideţi, staţi, am 
multe să vă spun! 

— Mai aştepţi pe cineva, Iustus Valentinus? îl întrebă Metrobius, 
apropiindu-se cu scaunul de masa lui. 

Procuratorul clătină de cîteva ori capul: 

— Nu, nu mai intră nimeni la mine, cît timp veţi sta voi aci. Aşa, acum 
să mă ascultaţi în linişte. Pe Sargetius l-am preţuit şi îl preţuiesc mult. A 
ştiut să se înconjoare de oameni care, în aceste momente grele, se dovedesc 
aprige căpetenii: Pollio, Diurpanneus, Offas şi... Metrobius. Acel sclav fugar, 
Pollio, umblă peste tot şi eliberează pe alţii. Cetele lui de... să le spun foşti 
sclavi, au acum aproape tăria unei cohorte. Diurpanneus, pe care multă 
vreme l-am crezut cioban la stîna lui Sargetius, a pătruns încoace cu mai 
multe cete de daci liberi. Vestea am primit-o astăzi. Cît priveşte pe 
Sargetius, ce să mai spun de el?! Voi ştiţi mai bine decît mine! 

Metrobius nu se putu stăpîni: 

— Noi, filozofii, Iustus Valentinus, ştim că adversarul poate fi înfrînt, 
dacă este derutat. Bineînţeles, asta într-o discuţie filozofică. Cred însă că se 

potriveşte şi în luptă. Cu sinceritate îţi mărturisesc că, arătîndu-te de 
partea noastră, nu vei reuşi să obţii de la noi ceea ce urmăreşti! 

Pe procurator nu-1 supărară cele spuse de Metrobius. îl cunoştea bine 
pe fostul sclav. Reluă, fără să-şi piardă firul. 

— Ştiu că aţi organizat bine colegiul condus de voi: cete de săraci, cete 
de sclavi şi chiar cete din cei care nu sînt atît de săraci, dar vor să rămînă 
în Dacia. Mai ştiu că prin vicurile din împrejurimile Porolissumului umblă 
oameni trimişi de voi şi-i pun pe fugă pe legionarii din gărzi. Am fost 
informat că procuratorul de la Apulum a dat ordin să-i strîngă în ţarcuri pe 
cei care încearcă să fugă, să se ascundă în păduri. Eu cred că n-a făcut 
bine. E greu să-i împingi pe oameni cu de-a sila de la spate. Cine poate să 
ştie unde va fi mai bine! Aici, acolo?! 

— Pînă acum ai procedat bine, Iustus Valentinus! interveni Metrobius, 
încă nedumerit ce urmărea procuratorul. 

— Aş vrea să faceţi şi voi la fel de acum înainte! 

— Ce vrei să spui? cuteză fostul sclav. 

— Să opriţi cetele voastre să-mi atace centuriile, atunci cînd vor porni 
populaţia spre miazăzi! 

Offas, care tăcuse tot timpul, nu se putu stăpîni: 

— Să lăsăm familiile să fie duse cu sila? 

— Să zicem că ăe cei din Colegiul săracilor i-am „scăpa”, adică i-aţi 
duce din timp prin păduri. 

Mirat de o astfel de propunere, Offas privi spre Metrobius. Aştepta ca 
acesta să spună ceva, dar nu văzu la el nici o reacţie. 

— N-aş vrea să se verse sînge fără rost! continuă procuratorul cu voce 
potolită, abţinîndu-se să ameninţe. 

— Iar noi nu vrem să fie duşi, ca nişte captivi, cei ce vor să rămînă! 
rosti Offas. 

— Tu ce spui, Metrobius? 

— Ca şi militarii, fac ce-mi ordonă comandantul! La colegiu Offas este 
magister... 

Faţa lui Iustus Valentinus deveni stacojie. Ridică tonul: 

— Cum, nici la tine nu mai găsesc înţelegere? Voi da ordin să vă lege, 
să vă arunce în carcerile de sub amfiteatru! 

Metrobius îl înfruntă: 

— Ai în mînă puterea, dar trebuie să te gîndeşti şi la urmări. Tu singur 
ai spus-o: ne-am organizat bine cetele de săraci şi de sclavi. în clipa cînd 

vor afla că am fost întemniţaţi, va izbucni răscoala în Porolissum. După 
aceea, va mai urma ceva, Iustus Valentinus: vor năvăli gepizii. Nu se vor 
opri pînă aici! Poţi să alegi acum: ori una, ori alta... 
împietrit, procuratorul murmură întristat: 

— Tocmai tu mă ameninţi, Metrobius? Dacă ar fi trăit scumpul meu 
Lucullus... 

îi răspunse, fără să-l menajeze: 

— Ţi-ar fi spus-o el, Iustus Valentinus! 

6 

D iurpanneus trecuse în grabă dincolo de munţi. Ajuns acasă, 
dăduse de veste să se adune cetele. Şederea lui Sargetius acolo, 
peste iarnă, fusese un bun prilej pentru căpeteniile dacilor liberi 
să afle ce se petrecea în Dacia romană şi să-i ofere ajutorul lor. O adevărată 
armată, ce se putea măsura cu o cohortă, s-a strîns în grabă şi a trecut 
munţii peste hotarele încă nepărăsite ale imperiului Romei. Diurpanneus s- 
a oprit în partea de răsărit a provinciei şi a aşezat tabăra pe un vîrf 
împădurit, într-o poziţie uşor de apărat. A pus străji în jur şi a trimis 
iscoade pînă departe, către Potaissa şi Napoca. Oameni de legătură au 
pornit să dea de urma lui Sargetius, trecînd mai întîi pe la Porolissum. 
Offas şi Metrobius erau singurii care cunoşteau mişcările micii armate ce 
începuse să se înjghebeze. Sargetius conducea acţiunea prin partea de 
mijloc a Daciei, făcea mişcări cînd cu cetele lui Burillius, cînd cu ale lui 
Pollio sau ale lui Timocles, dînd lovituri fulgerătoare la mari depărtări unele 
de altele, producînd derută militarilor. încordarea creştea pretutindeni. 
Populaţia aştepta nerăbdătoare plecarea legiunilor. 

Venise toamna. într-una din zile, Diurpanneus privea departe în vale, 
urcat pe un colţ de stîncă. îl neliniştea întîrzierea oamenilor de legătură 
trimişi. Ar fi vrut ca totul să se sfîrşească repede. Dorul de Opilia începea 
să-l chinuie. Prin pîcla ce acoperea valea, zări în depărtare doi oameni. 
Ţineau poteca, urcînd domol spre tabără. Sînt trimişii lui Sargetius, gîndi 
el, altfel străjile i-ar fi oprit şi ar fi dat semnalul. Nu mai putu răbda să 
aştepte. Porni să le iasă în cale. Cînd se apropiară, văzu că era un bătrîn 
care însoţea o iscoadă de-a sa, plecată spre vicurile din lungul văii. 

— Marele zeu să te tină sănătos, frate viteaz, venit de dincolo de munţi 
să ne ajuţi! salută bătrînul. Poate că numai el, Zamolxis, ţi-a îndreptat 
drumul încoace! Mari silnicii se petrec prin vicurile ce se răsfiră în valea 
noastră! 

Diurpanneus îl privi mai bine. Bătrînul părea obosit şi descurajat. Ochii 
secaţi de povara anilor îi lăcrimau. 

— Silnicie întîlneşti în toată Dacia romană! răspunse Diurpanneus, 
învăluindu-1 cu o privire plină de preţuire şi respect. Să mergem sus să te 
odihneşti. Acolo vom chibzui mai pe îndelete. 

Ajunşi la tabără, s-au aşezat pe un buştean făţuit, şi bătrînul începu să 
povestească: 

— S-a abătut urgia zeilor peste capetele noastre. Cică vor să ne ia pe 
toţi cu de-a sila, să ne părăsim vetrele moştenite de la strămoşi, să ne 
treacă dincolo de Danuvius. E curată nebunie! Cine crezi că vrea să se 
ducă? Din vicul unde trăiesc eu, nici unul nu se gîndeşte să plece. D-asta 
gărzile au pornit să prindă lumea şi s-o ţină legată în ocoale, în aşteptarea 
plecării. Dar nu e numai atît, am simţit că se petrece şi altceva: au început 
să se piardă urmele unor fete, din cele tinere şi frumoase. Au pornit să 
umble zvonuri că decurionii — cei cu gărzile — şi tabularul le vînd unor 
negustori de sclavi. Le e greu numai pînă le prind. 

— Cum?! Este cu putinţă o asemenea ticăloşie?! strigă Diurpanneus, 
avînd în minte cele întîmplate cu Diegia. 

— Eu, aşa bătrîn cum sînt, reluă bătrînul, am rătăcit printre legionari 
fără grijă, că ei nu se uită la neputincioşi, nu cată să-i ia, şi am prins firul. 
Am şi eu o nepoţică de şaisprezece ani, tare frumuşică, îi port mult grija, o 
ţin ascunsă zi şi noapte. Ieri am aflat din gura unui legionar că doi 
negustori de sclavi au trecut în susul văii cu două carrige, acoperite cu 
coviltire. Ar putea să ducă uşor în ele cîteva fete legate bine, cu gurile 
înfundate. Am ieşit în drum nebun de disperare. Cum să las ticăloşia? Nici 
nu ştiu cînd am apucat-o pe poteca de pe coastă, unde am întîlnit pe 
flăcăul ăsta. I-am spus durerea ce-mi chinuie sufletul şi am plîns în faţa 
lui, rugîndu-1 să vie cu ceata, să ne dea ajutor. Se vorbeşte pe aci de unul, 
Sargetius — zeii să-i dea sănătate! — cică alungă toate gărzile din vicurile 
pe unde trece. 

— Şi noi sîntem tot de-ai lui, moşule! îl linişti Diurpanneus. 

— Cum de-ai lui? Flăcăul mi-a spus că veniţi de dincolo de munţi, de la 
fraţii daci liberi. 

— Da, sîntem de acolo, însă luptăm alături de Sargetius. Dar să lăsăm 
asta. Cînd crezi că vor trece înapoi acei negustori de sclavi? Sau se pot 
întoarce pe altă parte? 

— Poate mîine, ori poimîine, poţi să ştii?! N-au pe unde să se ducă, tot 
pe-aici se întorc. 

— Spune, moşule, cîte vicuri sînt pe vale în sus, şi cam cîţi legionari să 
fie în gărzile din ele? 

— Vicuri sînt cinci, iar militari poate ori fi ca la o duzină. 

— Stai şi te odihneşte, pînă pregătesc ce trebuie! Săltîndu-se de pe 
buştean, Diurpanneus porni spre bordeiele cetelor, urmat de iscoada care-1 
adusese pe bătrîn. 

A doua zi, însoţit de două cete de flăcăi, pîndi şi prinse pe cei doi 
negustori, care coborau păziţi de patru legionari. Bănuiala bătrînului se 
adeveri: sub coviltirele carelor erau legate patru fete, sortite să ajungă 
sclave. 

Neomenoşii răpitori — negustori şi legionari — au plătit pe loc 
nelegiuirea: doi au căzut luptînd, iar ceilalţi au fost spînzuraţi de crengile 
unui copac de la marginea drumului. 

Diurpanneus porni apoi în căutarea tabularului care făcuse actul de 
vînzare a fetelor, şi-l dădu morţii. închise valea, rîndui străji pentru pază şi 
apărare, împărţi cetele pe la gospodăriile din apropierea gurii văii şi slobozi 
oamenii strînşi în ocoalele din vicuri. 

Era o măsură de prevedere. Iarna se lăsa devreme prin acele locuri. 

1 / uvernatorul Septimius Tertius ordonase să vină degrabă la Ulpia 
Traiana Sarmizegetusa procuratorii de la Apulum şi Porolissum, 
legaţii comandanţi ai celor două legiuni: a XIII-a Gemina, de la 
Apulum, şi a V-a Macedonica, de la Potaissa, precum şi comandantul 
cohortelor trimise de împărat în Dacia, să ajute la retragerea populaţiei. 
Rapoartele primite de la funcţionarii însărcinaţi să urmărească întreaga 
acţiune îl îngrijorau peste măsură. Noul împărat l-ar fi socotit un slab 
guvernator, dacă i-ar fi arătat adevărata stare de lucruri din Dacia. 
Septimius Tertius, general greu încercat în multe războaie, nu-şi pierdea 
uşor cumpătul. Se gîndise să procedeze cu energie pentru obţinerea 

concomitentă a două rezultate: să curme neliniştea Romei în legătură cu 
pericolul unei revolte în întreaga provincie şi să potolească tulburarea şi 
panica ce se întindeau în populaţie. Pentru el era limpede: dacă nu reuşea 
să oprească la timp abuzurile la care se dedau scribii, tabularii şi militarii, 
risca să izbucnească o răscoală generală, care nu putea fi stinsă fără 
ajutorul Romei, iar împăratul ar fi aflat totul. 

Bărbat în vîrstă, brunet, cu ochi mari şi privire vie, guvernatorul avea 
ceva din înfăţişarea lui Traian, cuceritorul Daciei. Privindu-1, Iustus 
Valentinus se aplecă şi-i şopti legatului comandant al legiunii de la 
Potaissa, lingă care se aşezase: 

— De multe ori soarta îşi are ironiile ei. Aşa îmi spunea odată acel 
sclav-filozof, despre care ţi-am vorbit, iar astăzi gîndul mă poartă tot la el. I- 
am luat bine seama lui Septimius Tertius, l-am privit cu o insistenţă 
inexplicabilă şi am descoperit marea lui asemănare cu Traian, a cărui 
statuie am admirat-o de multe ori în forul de la Roma şi aici, la Casa 
augustalilor. Ironia soartei este că aceşti doi bărbaţi sînt ursiţi să rămînă 
pentru totdeauna legaţi de Dacia: primul, prin cucerire; al doilea, prin 
părăsirea ei. 

Legatul clătină uşor capul, confîrmînd astfel spusele procuratorului. 
Urmărea cum guvernatorul se pregătea să vorbească. După încordarea ce 
se oglindea pe faţa lui, se aştepta să-l audă rostind cuvinte de o gravitate 
excepţională. Şi nu se înşela. 

— Ştiu, Iustus Valentinus! Am aflat că acolo la Porolissum te vezi prins 
ca între două focuri! izbucni Septimius Tertius de-a dreptul cu atacul, fără 
nici o introducere. Te temi în egală măsură de gepizi şi de cei din Colegiul 
săracilor! 

Mulţi din sală întoarseră capetele spre procuratorul de la Porolissum, a 
cărui faţă se albi de ciudă, ruşine şi teamă. 

— Dar şi legiunea Macedonica a dat dovadă de slăbiciune, continuă 
guvernatorul. De ce n-a trimis centurii împotriva cetelor de daci liberi, care 
au năvălit dinspre răsărit? Aceeaşi întrebare o pun şi legatului comandant 
al legiunii Gemina, precum şi procuratorului de la Apulum! Ce aveţi de 
spus? 

Pentru că pe el îl vizase primul, Iustus Valentinus se grăbi să 
răspundă. Vorbi cu voce fermă: 

— Sînt de mult convins că eşti un om încercat în războaie, Septimius 
Tertius. Nu porneşti niciodată ceva, fără să chibzuieşti în ce parte trage 




219 






















balanţa şanselor. Dacă mă arătam un om cu porniri nestăpînite, faţă de 
gepizi şi de cei din Colegiul săracilor — la care de curînd s-au alăturat şi 
celelalte colegii de-ale meşteşugarilor — se dezlănţuia în acelaşi timp 
năvălirea hoardei şi începerea răscoalei de nesupunere în Dacia. Vrei o 
astfel de revoltă, Septimius Tertius? Dacă o doreşti, mă retrag îndată, 
pentru ca cel trimis în locul meu să facă întocmai cum spui. îmi păstrez 
convingerea că, aşa cum am procedat, n-am greşit. Asta ţinînd seama de 
situaţia în care mă găsesc acolo. Dar, Septimius Tertius, ai început să 
vorbeşti folosind cuvinte ce constituie o dovadă că ştii ce se petrece în 
această provincie a imperiului. Socoteşti oare că poate fi înăbuşită o 
răscoală, fără să se afle la Roma? Mă întreb: cui i-ar folosi provocarea unor 
ciocniri sîngeroase cu nişte oameni pe care, neputîndu-i supune, îi pără¬ 
seşti? 

— Le-ar prinde bine celorlalte hoarde năvălitoare, care nu aşteaptă 
decît ca populaţia să se ridice împotriva legiunilor! dădu răspunsul legatul 
comandant al legiunii de la Potaissa, supărat şi el de cuvintele aspre ale 
guvernatorului. 

Militar pătruns de disciplină, Septimius Tertius nu putea îngădui o 
astfel de poziţie din partea subalternilor, chiar dacă aveau într-o oarecare 
măsură dreptate. 

— Cine ar asculta prin zidurile acestei încăperi, ar crede că aici e o 
adunare de bătrîni neputincioşi, ori de femei, rămase fără apărare! se porni 
guvernatorul. încercaţi inutil să vă justificaţi greşelile, lipsa de curaj şi 
spiritul slab de prevedere. Tu trebuia să încarcerezi de mult, Iustus 
Valentinus, pe cei doi care conduc Colegiul săracilor din Pololissum. Aveai 
datoria să-l prinzi pe răzvrătitul acela, Sargetius, vinovat de omor şi de 
împotrivire faţă de armată! Puteai să pui gărzile pe urmele sclavilor fugari! 

Iustus Valentinus nu se mai stăpîni: 

— Da, se cădea să lovesc! La Ulpia Traiana Sarmizegetusa puteau fî 
loviţi şi prinşi cei care au reuşit să fugă de acolo, unde se afla însuşi 
guvernatorul... 

— Eu am urmărit cu cohortele mele mişcările gepizilor, pregătit să-i ţin 
în loc pînă retragem populaţia. Am lăsat restul pe seama centuriilor sosite 
din imperiu, interveni legatul comandant al legiunii de la Potaissa. 

— Tot aşa şi comandantul cohortelor trimise să ne dea ajutor, reluă 
guvernatorul, cînd a venit la Sarmizegetusa, mi-a spus că trebuie să mă 
îngrijesc numai de plecarea unităţilor militare şi de retragerea oficiilor 

publice, iar populaţia civilă s-o las în grija sa. Acum se plînge neputincios, 
ordinea şi autoritatea au slăbit peste tot. Legionarii din gărzi se dedau la 
cele mai josnice silnicii, jafuri şi cruzimi. Ce are de spus comandantul 
acelor cohorte? 

Legatul Marcius Antonius, de statură herculeană, îşi săltă sprîncenele 
stufoase şi privi pătrunzător spre guvernator. Arăta ca un gladiator 
îmbrăcat în uniformă de legat al imperiului. Cine îl vedea, şi nu făcea 
legătură cu gradul lui în armată, bănuia că fusese folosit să tortureze pe cei 
închişi în carcerele de sub tribunele circurilor de la Roma. Vocea lui 
profundă, greu modulată, răsună în sală, deşi căuta să vorbească potolit: 

— Este mult adevăr, Septimius Tertius, în tot ce ai rostit. Eu nu voi face 
ca ceilalţi, să nu-mi recunosc greşelile! Situaţia este grea, şi socotesc că 
trebuie cunoscută de toţi cei de faţă. Avem de înfruntat o armată înjghebată 
din multe pilcuri şi cete, cu căpetenii ce dovedesc bune însuşiri militare. 
Comandant al acelei armate este cel de care ai vorbit — Sargetius — un 
tînăr bine copt, despre care se spune că ar fi jumătate roman şi jumătate 
dac. El are cinci părţi de armată: pilcul celor fugiţi din vicuri, cu Burillius 
căpetenie, a pus stăpînire pe aşezările ce se întind în lungul văii rîului 
Aureus, de la Potaissa pînă în munţi; pîlcul sclavilor fugari, conduşi de 
sclavul Pollio, care atacă fermele dintre Ampelum şi Apulum, eliberînd 
sclavii şi luîndu-i cu el; cetele celor ce au părăsit Ulpia Traiana 
Sarmizegetusa, urmîndu-1 pe meşterul făurar Timocles, dau lovituri de-a 
lungul văii rîului Marisus, pînă spre Germisara. Iar pe săracii din 
Porolissum cum să-i socotim? în fruntea lor e olarul Offas. Eu socotesc că 
fac parte tot din armata de nesupuşi a lui Sargetius, ca şi cetele de daci 
liberi, cu căpetenia lor, Diurpanneus, care se dovedesc că n-au trecut 
munţii după prăzi. Cîntărind bine lucrurile, înclin să cred că cele ce se 
petrec în Dacia pare o răscoală pornită de cei ce se trag din daci, la care s- 
au alăturat şi ceilalţi! 

Guvernatorul nu se arătă de aceeaşi părere: 

— Ce daci, Marcius Antonius, cînd aici nu mai găseşti decît oameni 
ieşiţi din contopirea cu romanii? 

— Dar, Septimius Tertius, nu se poate ca tu să nu ştii, reluă legatul 
Marcius Antonius, că în multe vicuri de prin văi, dealuri şi munţi sînt încă 
destui daci curaţi, ca sînge şi înfăţişare. Acum însă nu e vreme să ne 
întrebăm dacă cei ce s-au răsculat sînt daci sau altceva. Eu zic, Septimius 

Tertius, să ne spui ce trebuie făcut, iar noi vom îndeplini ordinul fără 
şovăire! 

în sala largă se întinse pentru cîtva timp o linişte grea, însoţită de o 
aşteptare plină de încordare. Privirile tuturor urmăreau mişcările 
guvernatorului. Acesta se ridică în picioare şi începu să vorbească hotărît, 
cu acelaşi ton de reproş: 

— Voi da ordin, Marcius Antonius! Şi asta o fac nu socotindu-te un 
trimis al Romei, ci un legat în subordinea mea, ca şi comandanţii legiunilor, 
procuratorii şi ceilalţi! Ordinul meu este acesta: îţi vei retrage de peste tot 
centuriile şi le vei strînge în castre! Pentru un timp, trebuie să-i facem pe 
toţi să creadă că nimeni nu va fi silit să părăsească Dacia, dacă nu-i este 
voia. Iarna se apropie, cei intraţi în cetele de răsculaţi se vor întoarce la 
casele lor, se vor linişti. Prin tabulari şi pe orice altă cale, trebuie să îndem¬ 
năm pe cei ce pleacă de bunăvoie să se îndrepte spre Danuvius încă din 
iarnă. Pînă la primăvară vom strămuta încoace scribii din oficiile publice. 
Cînd vremea se va încălzi şi gărzile se vor putea mişca uşor pe tot cuprinsul 
Daciei, veţi primi un nou ordin, pe care va trebui să-l îndepliniţi nu numai 
fără şovăire, ci şi fulgerător! 

upă un ocol cu opriri de-a lungul celor două rîuri: Aureus şi 
Marisus, Sargetius sosise la Diurpanneus, în valea celor cinci 
vicuri. Vestise prin oameni de legătură pe celelalte căpetenii să 


vină acolo în cea de a cincea zi după idele lui noiembrie. Vremea frumoasă 
şi călduţă de pînă atunci se schimbă dintr-o dată. După o ploaie măruntă şi 
deasă, se porni vînt rece dinspre răsărit, iar spre seară începu să ningă. 
Venirea iernii nu-i îngrijora. 

Diurpanneus alesese ca loc de conducere a cetelor sale casa rămasă 
pustie, încăpătoare şi arătoasă, părăsită de un tabernagiu plecat încă din 
timpul verii, o villa rustica frumoasă, cu pereţi din bîrne groase. 

în timpul zilei căpeteniile începură să sosească. Spre seară se strînseră 
în încăperea cea mai mare a villei, folosită de Diurpanneus ca sală de sfat. 
Stăteau în jurul mesei lungi de brad şi sorbeau vin cald din ulcele de lut. îi 
aşteptau pe Burillius şi Timocles. Focul din vatră îi învăluia într-o căldură 
plăcută, moleşitoare. De afară se auzea vîntul suflînd în rafale, zgîlţîind 
ferestrele. 

Sargetius îl privi îndelung pe Metrobius, apoi îl întrebă: 

— Spui că n-ai reuşit să vorbeşti cu Alliana? 

— Nu, deşi am încercat de cîteva ori. Parcă s-ar feri de mine. 

— De ce n-ai trimis-o pe Iunilla? 

Răspunsul veni de la Offas: 

— Fata s-a dus, s-a zbătut cît a putut, dar de fiecare dată a primit-o 
Metella. Nici n-a lăsat-o s-o vadă pe Alliana. Pe urma nu s-a mai încumetat 
să meargă acolo. 

întrebarea lui Sargetius îl răscolise pe Metrobius. Se simţi dator să 
spună ce gîndea, să găsească unele explicaţii: 

— Tu eşti un om întreg la minte, Sargetius. Nu trebuie să-ţi faci 
închipuiri deşarte. Sînt acolo în apropierea fetei trei persoane, care nu-ţi 
mai sînt binevoitoare: Metella, Iustus Valentinus şi Laetius Vitalis. Acesta 
din urmă, o ştii, întotdeauna ţi-a purtat duşmănie. Dacă toţi trei — fiecare 
în felul său — i-au vorbit de tine zi de zi, descurajînd-o puţin cîte puţin, 
dragostea ei s-a răcit, sufletul nu-i mai tresaltă gîndind la tine. Fericirea, 
care altădată îi încălzea inima, acum poate că e secată. Nu-ţi spun asta, 
ţintind să te tulbur, ci spre a te ajuta să te obişnuieşti cu gîndul că s-ar 
putea s-o pierzi pentru totdeauna. Dacă şi cea mai tare stîncă e scobită de 
picătura de apă ce cade clipă de clipă, zile şi ani în şir, cum să nu fie 
zdrobit, cu vorbe meşteşugit aruncate, sufletul unei copile nevinovate? Tu 
nu trebuie să uiţi, Sargetius, că durerea Allianei e mai adîncă decît a ta, 
ştiindu-ţi viaţa în pericol. 

Ascultîndu-1, Sargetius începu să zîmbească, iar în cele din urmă 
izbucni în rîs: 

— Şi acum încerci tu să mă faci s-o uit, folosind tot cuvinte 
meşteşugite! Nu cumva, Metrobius, te-ai legat faţă de Iustius Valentinus şi 
de Metella că mă vei face să nu mă mai gîndesc la Alliana? 

— Eu privesc în firea lucrurilor, mă străduiesc să pătrund în tainele lor! 
murmură Metrobius. Alege numai ce crezi că e bun, din tot ce ţi-am spus. 
Să nu cazi însă în greşeală. Pe o fiinţă omenească trebuie s-o judeci tot 
omeneşte, să n-o aşezi în rîndul zeilor. Dealtfel nici la zei — spun poveş¬ 
tile— dragostea nu este nemuritoare. 

Veselia lui Sargetius nu se spulberă. încrederea lui în Alliana nu avea 
limite. 


— Voi ce ziceţi? Sînteţi de partea lui? îi întrebă pe Offas şi pe 
Diurpanneus. 

— Eu nu-mi dau seama ce se întîmplă! şopti Offas, clătinînd capul, 
îngrijorat de cele ce s-ar putea petrece cu legătura dintre Grimhild şi 
Iunilla. 


— Haideţi, mai bine să vorbim şi despre altceva, îi îndemnă 
Diurpanneus, fără să se arate tulburat. Opilia mi-a povestit multe despre 
Alliana, iar tu bine faci, Sargetius, că-ţi păstrezi neştirbită încrederea în ea. 
Asta nu înseamnă că nu s-ar putea ca Metrobius să aibă totuşi dreptate. 

în încăperea vecină răsună tropăit scurt. Uşa se deschise şi în cadrul ei 
se ivi Burillius. 

— Unde sînteţi voi, acolo stau şi zeii cei buni! rosti el, drept salut, 
intrînd greu, înfăşurat în cojocul miţos, încărcat de zăpadă, aducînd un aer 
rece, proaspăt. 

— Ai sosit, frate Burillius? îl primi Sargetius cu multă căldură, făcîndu- 
i semn să se aşeze pe scaun. 

— Am venit. Astă-seară v-aş fi lăsat în pace, dacă nu m-ar fi împins 
încoace vestea bună aflată. Eu zic că e bună, dar să vedem ce zici tu, 
Sargetius, că tu eşti căpetenia noastră. Am adus cu mine un decurion şi 
patru legionari. 

Sargetius se arătă nerăbdător: 

— Sînt trimişi ca solie la noi? 

— Da de unde! răspunse Burillius. Sînt şi ei un fel de fugari. I-am 
întîlnit pe drum. M-au întrebat unde ar putea să dea de cetele tale. Cică n- 
ar vrea să plece din Dacia. M-am încrezut în ei şi i-am luat cu mine. 

— Unde i-ai lăsat? 

— La locul de pază de la gura văii. Tu trebuie să hotărăşti: îi primeşti, îi 
socoteşti prinşi?! 

— Ai făcut bine, Burillius. Poate că de la decurion aflăm ce se mai 
pregăteşte. O să trimit să-l aducă. Pînă atunci stai şi te odihneşte, 
potoleşte-ţi foamea, soarbe o ulcică de vin. 

Ninsoarea conteni spre ziuă, iar cerul începu să se însenineze. De-a 
lungul văii, peste vicuri şi coline pluteau valuri de negură ce se destrămau 
în înălţimi. Din zori, Sargetius puse să se înteţească focul pe vatra din 
încăperea pregătita ca sală de sfat. Toată noaptea meditase îndelung, 
chibzuind asupra hotărîrilor ce urma să le ia. Simţea trăind zile de mare 
răscruce. Pornise pe un drum fără oprire şi fără întoarcere, căruia nu-i 
întrezărea sfîrşitul. Şi totuşi în sufletul său nu-şi făcuse loc descurajarea. 

în sala de sfat, aşezaţi în jurul mesei lungi, pe bănci grele din scînduri 
groase, lucrate în grabă de dulgherul vicului, erau prezenţi toţi cei socotiţi 
căpetenii: Diurpanneus, Pollio, Metrobius, Offas, Timocles şi Burillius. 
Alături de ei stăteau cîţiva, aduşi ca ajutoare, sau ca înlocuitori, la nevoie: 
Pollio îl avea pe Artemidorus, Timocles venise cu Dassius, iar Burillius cu 
un bărbat falnic, Densarius, iscusit lemnar şi rotar. Gerthorund îl trimisese 
pe Grimhild. Căpetenia gepizilor nu înţelegea să se socotească sub 
conducerea lui Sargetius, dar nici sa strice bunele legături cu el. 

Sargetius, în capul mesei, îşi trecea privirea dogoritoare pe faţa 
fiecăruia, căutînd cuvintele cu care să înceapă: 

— Iată-ne adunaţi laolaltă noi cei ce ne găsim în fruntea unor oameni 
care, pe drept cuvînt, se pot numi răsculaţi. Acum nu mai sîntem: 
quattorvir, olar, retor, făurar, meşter, sclav sau mai ştiu eu ce, ci căpetenii 
de luptători. Pilcurile şi cetele noastre alcătuiesc o armată de bărbaţi aprigi, 
hotărîţi să se împotrivească legiunilor Romei. Odată, cînd ne găseam în 
peştera noastră, ascunzătoarea de lingă Porolissum, o parte dintre voi m-aţi 
vrut căpetenie şi mi-aţi jurat supunere. Şi aşa am ţinut-o pînă acum, însă 
mai departe nu mai merge. Avem alături de noi pe fratele Timocles, pe 
fratele Burillius şi pe cei veniţi cu ei. Aceştia nu m-au ales, iar eu nu i-am 
întrebat dacă mă recunosc drept conducător, deşi pînă acum au dus la 
îndeplinire tot ce le-am cerut. Căpetenie a oastei noastre ar putea să fie 
Timocles, Burillius, Pollio şi oricare altul, dacă ne punem încrederea în el. 
Nu trebuie să uităm că în luptă cheia izbînzii stă mult în însufleţirea cu 
care fiecare duce la bun sfîrşit însărcinările ce le primeşte, cum îşi 
îndeamnă luptătorii să-l urmeze. 

— Dar eu nu vreau pe altul căpetenie! strigă Burillius. 

— De cînd am pornit lupta, am făcut numai aşa cum mi-ai cerut! se 
alătură Timocles. 

Metrobius nu-şi mai putu stăpîni nerăbdarea: 

— Ceea ce-aţi spus voi e frumos, dar şi cuvintele lui Sargetius sînt 
cinstite, pline de adevăr. Un general pierde războiul, dacă subalternii nu 
sînt trup şi suflet alături de el, dacă nu văd în el pe conducătorul demn de 
această cinste. Sargetius are dreptate. A sosit momentul să privim lucrurile 
în faţă, să ne alegem căpetenia, ca astfel să devenim şi mai strîns uniţi. Ce 
să mai lungesc vorba, vă întreb pe fiecare: Pe cine vrei căpetenie, frate 
Burillius? 

— Pe Sargetius! în el văd pe vitejii noştri înaintaşi! 

— Dar tu, frate Timocles? 

Răspunsul veni de la toţi ceilalţi deodată. Nu mai avură răbdare să 
aştepte şi toţi în cor jurară credinţă şi supunere. 

— Acum, frate Sargetius, te-am scos din încurcătură, reluă Metrobius. 
Ai fost, eşti şi vei fi căpetenia noastră pînă la izbînda deplină! îţi urez multă 
sănătate şi numai gînduri bune! 

Tulburarea şi paloarea creşteau pe faţa lui Sargetius, în aceeaşi măsură 
în care îi sporea dîrzenia. Sufletul său era plin de îngrijorare şi 
recunoştinţă. Se săltă de pe scaun şi începu să vorbească potolit, cu 
însufleţire şi emoţie stăpînite: 

— La jurămîntul vostru, răspund cu legămîntul meu de credinţă, de 
neşovăire în faţa oricăror greutăţi şi încercări prin care voi trece! Vă cer, aşa 
cum aţi jurat, să arătaţi ascultare, cinste şi hotărîre! înapoiaţi la cetele 
voastre, să repetaţi jurămîntul, ca toţi să se ştie prinşi pe viaţă în lupta 
noastră. Şi, pentru că în curînd ne vom găsi într-o încleştare grea cu 
legiunile, cohortele şi centuriile, trebuie să luaţi seama că va fi pedepsit fără 
cruţare cel ce nu va aduce la îndeplinire însărcinările. Vor fi spînzuraţi fără 
milă cei ce ne vor trăda sau vor silnici populaţia rămasă fără apărare! Zeii 
îmi sînt martori, din această clipă mi-am legat pentru totdeauna viaţa de 
lupta pentru apărarea celor care se simt legaţi de aceste meleaguri! Nu voi 
avea odihnă pînă nu voi face să revină viaţa plină de îndestulare şi linişte 
de altădată. Ruptă de Roma, Dacia va fi o ţară nouă, cu un popor nou. 
Diurpanneus să nu creadă că ne gîndim să ne înstrăinăm de fraţii noştri 
daci liberi, ci vrem să trăim în unire şi înţelegere! 

Pe măsură ce vorbea, revenea pe faţa lui stăpînirea de sine, încrederea 
şi siguranţa. Ar fi vrut să se găsească în faţa cetelor adunate, să le 
întărească speranţa şi curajul, să-i oţelească pentru luptă. 

— Să vorbeşti cetelor tale, frate Pollio, reluă el după un moment de 
gîndire, să le spui că în ţara noastră nouă, cei care au fost sclavi vor deveni 
oameni liberi, cu case şi pămînt de muncă. Cît priveşte pe prietenii şi vecinii 
noştri gepizi, urmează să ne înţelegem după ce legiunile vor părăsi Dacia. Şi 
acum să vedem ce avem de făcut. Vom trece printr-o iarnă grea, cetele 
noastre vor avea de suferit. Avem însă mulţumirea că mulţi din cei rămaşi 
la casele lor primesc şi găzduiesc cu inimă largă pe oamenii bravi ce merg 
alături de noi. Va trebui să ne străduim să mărim numărul cetelor noastre, 
pentru ca în primăvară să răspundem neomeniei cu lovituri puternice. 
Decurionul adus de fratele Burillius ne-a dovedit că ştie multe, însă cînd 

eşti în luptă nu te poţi încrede uşor în oricine. Fratele Pollio să-şi tragă 
cetele spre fermele părăsite, aşa cum a făcut fratele Timocles. Diurpanneus 
stă bine aici între munţi, iar pe fratele Burillius nu-1 poate lovi nimeni în 
valea lui. Cu voia zeilor, ne vom ţine tari, vom trece cu dîrzenie prin toate 
încercările! 

Tăcu. îşi plimbă privirea pe feţele lor, ce păreau cioplite în piatră, 
oprind-o asupra lui Metrobius: 

— Tu rămîi ajutorul meu, Metrobius! Ştiu că întotdeauna ai ceva de 
adăugat, un sfat de dat, aştept să vorbeşti... 

— Nu, n-am nimic! Ai spus tot ce trebuia. Restul? Asta depinde de 
fiecare dintre noi. Te vom urma fără şovăire, Sargetius! 



nul 1025 23 de la întemeierea Romei nu se arătase de la început 
o mare răscruce pentru Dacia. După o iarnă lungă, primăvara 
venise călduroasă şi frumoasă. Prin vicuri viaţa se reluase în 
linişte şi tihnă, ca în vremurile de înflorire şi pace de altădată. Cine 
urmărea însă cu atenţie mişcările cohortelor şi centuriilor, îşi dădeau 
seama că se apropia dezlănţuirea marelui uragan. Din nici o parte — 
dinspre valea Alutusului, de la trecătoarea rîului Rabo, de pe drumul spre 
Viminacium — iscoadele trimise nu aduceau vestea trecerii legiunilor către 
Danuvius. La Porolissum era un calm plin de încordare. 

Spre sfîrşitul primăverii, pe Sargetius îl puse pe gînduri vestea că 
militarii nu vor mai pleca, iar funcţionarii oficiilor publice se vor înapoia. 
Zvonul era împrăştiat pretutindeni de curieri, decurioni şi tabulari. în 
acelaşi timp, o mişcare domoală a cohortelor se porni dinspre miazăzi spre 
miazănoapte, către Napoca şi Porolissum. Spre a nu se lăsa surprins, puse 
oameni la pîndă prin pădurile din apropierea drumului cel mare. Nici un 
decurion, centurion sau tribun nu bănui că acea scurgere înceată de 
centurii, depărtate la mai mult de o zi de mers unele de altele, deplasîndu- 
se mai mult noaptea, era urmărită îndeaproape. Cînd numărul lor trecu de 
puterea a două legiuni, în mintea lui Sargetius începu să se facă lumină: 
cohortele aduse din toamnă în Dacia se alăturaseră legiunilor de la Apulum 
şi Potaissa. 


23 Anul 271 e.n. 

Pe măsură ce ele înaintau spre miazănoapte, se răspîndi un alt zvon: se 
pregătea lovirea şi alungarea gepizilor de la hotarul imperiului. Acest al 
doilea zvon, legat de primul, întărea speranţa şi încrederea populaţiei că 
totul se va linişti în Dacia. 

Cînd socoti scurgerea centuriilor către părţile Porolissumului sfîrşită, 
Sargetius trimise ştire căpeteniilor oastei sale să strîngă cetele şi să le 
aducă în locurile stabilite dinainte, de-a lungul şirurilor de înălţimi şi prin 
pădurile din apropierea drumului dintre Napoca şi Porolissum, ţintind ca la 
nevoie să taie retragerea unităţilor militare spre miazăzi. Nu se îndoia că 
odată cu armata va pleca şi procuratorul Iustus Valentinus. Toate se 
strîngeau în jurul Porolissumului, întărindu-i bănuiala: de acolo va porni 
lovitura pe care o aştepta cu înfrigurare. Spre a fi mai aproape de locul 
unde începea dezlănţuirea acţiunii ordonată de guvernator, reveni din timp 
la adăpostul său, în peştera din apropiere de Marodava, însoţit de o gardă 
de buni luptători şi de oameni de legătură iscusiţi. Acolo, Servius şi 
Surillius îi duceau veşti de la Metrobius şi Offas. Spre a se convinge de 
adevăratele intenţii ale guvernatorului şi comandanţilor de legiuni, rugă pe 
Gerthorund să se retragă neîntîrziat departe de hotar. Se aştepta ca, în faţa 
acestei situaţii, centuriile să pornească înapoi spre miazăzi, dar acest lucru 
nu se petrecu. 

Se apropia sfîrşitul lui mai. Cerul părea ca un cristal albastru. De 
îngrijorare, Sargetius nu putea să se odihnească. După cîteva frînturi de 
somn neliniştit, în zori se săltă de pe patul de gradele, acoperit cu iarbă 
uscată. Auzind afară şoapte, ieşi din adăpost, bănuind că se petrece ceva. 
Pe două pietre stăteau Grimhild şi Metrobius. 

— De ce ai întîrziat atît de mult, Grimhild? îl întrebă pe gepid, căruia 
îmbrăcămintea îi dădea înfăţişarea unui roman. Ce a făcut Gerthorund, s-a 
îndepărtat de hotarul imperiului? 

— De mult a pierit în pădurile nesfîrşite, dar nu s-a dus prea departe, 
răspunse tînărul. Gerthorund mi-a spus că n-a simţit la romani nici un fel 
de pregătiri pentru un atac. Iscoadele lui i-au urmărit, au văzut cum 
legionarii se împrăştiau prin vicuri. 

— Zici că s-a îndepărtat de hotar... Pot să mă încred în tine, Grimhild? 
Altfel, nu ştiu ce aş face... 

Tînărul gepid îl privi mirat. Niciodată nu-i arătase neîncredere. Avusese 
ocazie să se convingă. 

— Altfel, am putea săvîrşi greşeli mari, se corectă Sargetius după o 
lungă pauză. Centuriile se împrăştie prin vicuri! murmură el parcă 
dezorientat. Poate că te-ai întors de mult la Porolissum? Nu te-ai oprit oare 
la Iunilla? îl întrebă cu ton de glumă. 

— Aseară am sosit! Ştiu asta Surillius şi Offas. Gerthorund m-a ţinut 
acolo. Iscoadele lui prinseseră un decurion şi cîţiva legionari şi căta să afle 
cît mai multe veşti de la ei. Au spus că centuria lor va aduna populaţia de 
prin vicuri şi-o va împinge către miazăzi. 

— Şi Gerthorund i-a crezut? 

— Nu ştiu. Poate că da. Altfel nu mă îndemna să ajung cît mai repede la 
tine. 


Sargetius se învioră. De mult dorea să se sfîrşească starea de aşteptare 
şi încordare în care îşi ţinea cetele şi pilcurile sale. 

— După ce romanii au vorbit, Gerthorund i-a spînzurat? 

— Le-a spus că, dacă se vor adeveri cele spuse de ei, îi lasă în viaţă şi-i 
va folosi drept călăuze. 

Metrobius continua să stea pe piatra pe care îl găsise Sargetius, fără să 
dea dovadă de prea multă nelinişte. Murmură destul de tare, căutînd să fie 
înţeles: 

— Vestea adusă este preţioasă. Se leagă bine cu aceea pe care ţi-o aduc 


eu. 

Sargetius se întoarse spre el: 

— Spune! Văd că nu prea te pripeşti. 

— De ieri s-a întins în tot Porolissumul zvonul că guvernatorul a dat 
ordin ca tu să fii prins şi întemniţat. A pus şi o sumă pe capul tău, drept 
răsplată celui care va ajuta să fii găsit. 

— Şi la cît a socotit preţul? îl întrebă rîzînd. 

— După cum se vorbea, la vreo zece mii de denari. 

Sargetius privi departe peste creste. Soarele se ivise de după un vîrf de 
munte, îmbracînd văile şi povîrnişurile într-o lumină veselă. Vorbi fără să-şi 
întoarcă privirea: 

— Da, mă preţuieşte cît zece sclavi! Şi altceva, ce veşti mai aduci? De 
Alliana nu ştii nimic? 

— E încă la Porolissum. Am aflat asta de la Laetius Vitalis. Fermierul se 
pregăteşte în grabă de plecare. L-am luat pe departe, i-am pus întrebări 
meşteşugite pînă l-am încurcat. Am înţeles de la el că şi procuratorul se 
zoreşte să-şi pornească familia spre Ulpia Traiana Sarmizegetusa. 

Faţa lui Sargetius se îmbujora. 

— Tu ce crezi? La ce bănuieşti că ne putem aştepta? 

Primi un răspuns pe care nu-1 bănuise. 

— Eşti căpetenia noastră, Sargetius, tu trebuie să hotărăşti! Eu, la fel 
ca ceilalţi, sînt gata să îndeplinesc tot ce-mi vei cere, să lupt din toate 
puterile, de va fi nevoie! 

îl cercetă îndelung cu privirea. Nu vedea pe faţa lui Metrobius zîmbetul 
obişnuit, ci împietrirea luptătorului supus şi hotărît. 

— Bine. Intraţi în adăpost şi odihniţi-vă. Eu urc alături între tufele de 
brazi. De acolo îmi place să privesc cum se ridică soarele pe cer şi cum se 
împrăştie negura din văi. Poate va trebui ca tu, Metrobius, să te întorci 
repede la Porolissum. 

Porni în sus pe potecă, ocoli colţul de stîncă şi se opri pe micul platou 
înconjurat de tufişuri de brazi stufoşi. Pe acest podiş agăţat de munte 
obişnuia să se retragă, să-şi adune gîndurile. Se aşeză pe o lespede de 
piatră acoperită cu un strat de iarbă uscată, plimbîndu-şi privirea de-a 
lungul văii, pînă departe spre Porolissum. Simţea în toată fiinţa lui o stare 
de nerăbdare, de tensiune interioară. Ar fi vrut să plece undeva, să 
pornească în vreun fel. De la o vreme începuse să vadă lumea cu alţi ochi. 
Situaţia din Dacia o găsea cu totul în alt fel decît o socotise cu cîţiva ani în 
urmă. Atunci visase că, după plecarea legiunilor, Dacia rămasă liberă va 
avea un rege bun şi viteaz, ca Decebal, şi-l văzuse cu mintea pe 
Rundacitulp, ovaţionat şi iubit de popor. Multe le găsea schimbate de 
atunci, poporul nu era numai cei care aveau ceva sînge dac, iar în ţară se 
întindea dezorientarea şi haosul. în acest an toate se învîrteau într-un cerc 
vicios, parcă se opriseră în loc. Dacă plecau legiunile, pentru ce 
guvernatorul mai găsea necesară lupta cu gepizii? De ce unii, mai ales cei 
bogaţi şi parte din funcţionari, continuau să părăsească Dacia? De ce 
procuratorii şi guvernatorul nu ordonau urmărirea şi prinderea sclavilor 
fugari, al căror număr era în continuă creştere? 

Astfel de întrebări, şi încă altele, îl îngrijorau şi-l descumpăneau. Dacă 
s-ar fi aflat într-o luptă făţişa, cu un adversar ale cărui intenţii le cunoştea, 
hotărîrea lui ar fi fost mai puternică şi mai limpede, iar sufletul mai liniştit. 
Avea momente cînd toate îi păreau atît de încîlcite, încît se simţea ca un om 
rătăcit într-o pădure nesfîrşită. Simţea apropiindu-se furtuna, dar nu-şi 
dădea seama cum va începe şi cum se va desfăşura după dezlănţuire. 

Se înfioră auzind sunete de corn dinspre vale. Ascultă plin de încordare. 
Cei de strajă dădeau semnale. Le desluşi bine. Se vestea pericol. Coborî 
grăbit spre intrarea în peşteră. 

— Metrobius, Grimhild, veniţi după mine! le strigă, pornind în jos pe 
potecă. 

Oamenii de legătură alergară în peşteră, fiecare căutînd să-şi 
pregătească desaga, şaua şi calul, pentru drum lung. Sargetius îl văzu pe 
Offas urcînd în fugă. Grăbi paşii. Olarul se aşeză pe o buturugă, încercînd 
să-şi potolească răsuflarea. 

— Năvălesc gepizii! strigă el, cînd socoti că Sargetius se apropiase 
destul şi-l putea auzi. 

Zîmbi, continuînd să coboare. Cum să năvălească hoarda, cînd 
Grimhild îi spusese că Gerthorund se retrăsese departe de hotar? 

— Stai, Offas, linişţeşte-te! Zici că năvălesc gepizii? Lasă-i să vină! Ştii 
că sînt prietenii noştri! 

Offas îl săgetă cu ciudă. Găsea liniştea lui fără rost. 

— Ia spune, Offas, ce se întîmplă la Porolissum? îl întrebă Metrobius, 
aşezîndu-se şi el pe o buturugă. 

— Aseară, după ce tu şi Grimhild aţi plecat de la tabernă, eu am rămas 
să mai ascult ce vorbeşte lumea despre urmărirea lui Sargetius şi despre 
preţul pus pe capul lui. Se făcuse tîrziu, eram gata să pornesc spre casă, 
cînd Surillius s-a apropiat de mine şi mi-a şoptit: „Să nu pleci. Se vîntură şi 
alte zvonuri. Poate că va trebui să pleci degrabă la Sargetius!” N-a trecut 
mult şi un decurion însoţit de doi legionari a deschis uşa tabernei, trîntind- 
o cu putere de perete, s-a oprit în prag şi-a început să strige: „Dau năvală 
hoardele de gepizi! Au înfrînt o parte din centuriile noastre, iar celelalte 
luptă din răsputeri să le oprească. Cine vrea să scape, să fugă spre Napoca. 
Pe unde trec ei nu rămîne decît sînge şi scrum!” Au intrat apoi înăuntru. 
Lumea s-a strîns în jurul lor. Ne-a spus că de sus, de pe vîrful unde se află 
castrul din apropierea amfiteatrului, se vede departe cerul înroşit de 
flăcările vicurilor care ard. Cică năvălesc gepizi mulţi ca frunza şi ca iarba, 
împreună cu alţii, am dat fuga spre for. Am văzut trecînd care încărcate, o 
învălmăşeală de oameni îngroziţi, ţipete, plînsete, blesteme, lume într-un şir 
nesfîrşit se scurgea întruna pe drumul spre Napoca. 

Cei trei ascultau înmărmuriţi, fiecare frămîntat de alte gînduri: 
Grimhild se socotea bănuit de ceilalţi că le ascunsese adevărul. Pe 
Metrobius îl purta mintea spre o înţelegere tainică între gepizi şi romani, 

pentru a face populaţia să se retragă spre miazăzi, iar Sargetius era 
împărţit între încrederea în căpetenia hoardei şi bănuiala că totul se făcea 
cu un anumit scop: simularea unui atac din afară, spre a provoca spaima şi 
panica. 

Sargetius se întoarse şi privi soarele. Cu cai buni puteau să-i ajungă pe 
cei ce fugeau speriaţi spre Napoca. 

— Fiecare clipă începe să fie preţioasă! Offas, după ce ai văzut ce se 
petrece cu mulţimea, ai plecat încoace, nu ţi-ai strîns cetele? Va fi o 
întrecere între noi şi ei. Trebuie să le-o luăm înainte, altfel se pierde multă 
lume! 

— M-am dus la Surillius şi, prin oameni de legătură, am dat de ştire să 
se adune la locul stabilit, în pădure. Şi am mai făcut ceva, continuă Offas 
după o scurtă şovăire, am spus că în timp ce ai noştri se strîng — nu ştiu 
dacă prin asta am făcut bine — să ducă zvon peste tot, să nu dea crezare la 
ce se aude, ci să aştepte veşti de la tine. 

— Zeii te-au sfătuit aşa cum trebuie, Offas! întări în grabă Sargetius. 
Mai întîi să oprim retragerea populaţiei. Poate vom fi nevoiţi să ne opunem 
centuriilor şi, ştiu eu?! să luptăm cu gepizii. Tu îmi mai dai vreun sfat, 
fîlozofule? continuă, întorcîndu-se spre Metrobius. Cred că de acum se 
porneşte adevărata luptă! 

— Nu înţeleg ce se petrece. Ţi-am spus că tu ordoni ce trebuie să facem. 
Sînt gata, ca şi Offas, să îndeplinesc ce-mi vei cere. Dacă ai vrea să-mi 
dezvălui ce gîndeşti în clipa asta, poate că aş găsi să-ţi dau un răspuns la 
întrebare. 

— îţi spun repede şi scurt. De mult mă chinuie bănuiala că 
guvernatorul pune la cale ceva şi iată că se adevereşte. Acum mă gîndesc că 
nu e bine să lăsăm centuriile să strîngă prea multă lume la un loc. 
îngrozită, mulţimea ar da crezare zvonurilor, s-ar lăsa împinsă oriunde, iar 
gărzile ar lovi fără milă pe oricine s-ar împotrivi. Altfel totul se va sfîrşi în 
Dacia! 

— De mult am văzut în tine omul sorocit să conducă mulţimile! Te 
urmăm cu preţul vieţii noastre, Sargetius! izbucni Metrobius,îmbrăţişîndu-1. 

Ş irul nesfîrşit al celor plecaţi în pribegie se scurgea fără încetare 
spre valea largă, unde se oprea împrăştiindu-se prin păduri, 
aşteptînd vestea de înapoiere la casele lor. Se zvonise prin 
învălmăşeală că undeva înainte cete de luptători linişteau lumea îngrozită, 
încredinţînd-o că gepizii n-au pornit nici o năvală, totul fiind pus la cale de 
către militari, pentru ca populaţia să părăsească Dacia. Pînă să prindă de 
veste despre cele petrecute în vale, mulţi legionari căzură în mîinile cetelor 
lui Diurpanneus, pornite să strîngă un număr cît mai mare de arme. 

A doua zi, pe la vremea prînzului, Sargetius primi de la Offas vestea 
trecerii coloanei de care a procuratorului Iustus Valentinus. începu în mare 
grabă să-şi pregătească cetele, hotărît să-l oprească, iar de se va opune, să-i 
zdrobească garda. Era pentru el ultimul prilej cînd putea să obţină din 
partea Mettelei lămurirea definitivă a legăturii dintre el şi Alliana. Căută cea 
mai potrivită poziţie. Alese un loc unde drumul trecea prin pădure într-o 
vale cu povîrnişuri repezi. După-amiază se ivi coloana mult aşteptată, 
înainte mergea o formaţie de călăreţi de mărimea unei centurii, apoi 
procuratorul, cu prietenii şi contubernalii săi, înconjurat de gardă, urmaţi 
de carele cu familiile, iar ca încheiere a coloanei, o altă formaţie de călăreţi. 

Iustus Valentinus vorbea cu Laetius Vitalis, cînd dintr-un lăstăriş 
răsări Metrobius, călare pe un cal mărunt, sprinten. Fostul sclav îi vorbi din 
mers: 

— Iustus Valentinus, nu ştiu ce părere ţi-ai format despre mine. Toată 
viata m-am străduit să cunosc adevărul. Am căutat să stau cu fata la 
pericol, din oricare parte a venit el, şi am ştiut să-mi înfrîng suferinţa şi 
revolta. M-ai crezut numai filozof, dar să ştii ca sînt şi luptător. Sînt trimis 
de Sargetius. Vrea să-ţi vorbească. 

Procuratorul îl privi şi rîse. 

— îndrăzneşte să dea lupta cu aproape trei centurii de-ale mele? 

— Se poate măsura şi cu o legiune! Să ştii, Iustus Valentinus, ceea ce 
aţi pus la cale voi — guvernator, procuratori şi comandanţi de legiuni — nu 
se va îndeplini! Abia de acum înainte veţi înţelege cît de puternică este 
mulţimea, cînd are în fruntea ei căpetenii care ştiu să o conducă! 

Laetius Vitalis se apropie de el. De multe ori se mîndrise cu fostul său 
sclav. 

— Eşti un om învăţat, Metrobius, nu are nici un rost să rătăceşti prin 
păduri şi munţi alături de latroni! Mă leg faţă de Iustus Valentinus că, dacă 
mergi eu noi, îţi voi da banii necesari să înfiinţezi un athenaeum, îţi vei 
înălţa o villa, vei trăi o viaţă plină de mulţumire. 

— Cei care rămîn în Dacia vor avea nevoie de mulţi grammaticus şi de 
retori! Ce hotărîre iei, Iustus Valentinus? 

Metrobius nu avu timp să primească răspunsul. Prinse la timp 
mişcările a doi contubernali ce căutau să-i taie drumul. Dădu pinteni 
calului, sări alături cu drumul şi pieri în galop pe sub crengile copacilor. în 
urma lui, Laetius Vitalis izbucni într-un hohot de rîs. 

— Mai bine că v-a scăpat! îi linişti procuratorul. Ştii, n-am poftă, 
Laetius Vitalis, să văd centuriile bătîndu-se cu latronii. 

Chemă primul contubernal şi ordonă ca cei trei centurioni să 
pregătească centuriile şi garda pentru apărare. Dar nu avu timp. Dinspre 
pădure, pe cele două laturi ale drumului, cete de luptători cu suliţele şi 
topoarele ridicate înaintau gata de luptă. Centuria dinainte se văzu 
încercuită de dacii lui Diurpanneus, iar aceea care încheia convoiul, de 
sclavii lui Pollio. Dintr-o ochire, procuratorul cîntări situaţia centuriilor 
sale. Se trezi în el militarul încercat de altădată. încleştarea trebuia oprită 
cu orice chip. Dădu pinteni calului, se săltă în şa şi strigă de răsună 
pădurea: 

— Nu atacă nimeni! Centurionii să vină la mine! Garda se strînse zid în 
jurul său. Dinspre centuria din faţă, galopînd pe la marginea pădurii, se 
apropia Sargetius. Iustus Valentinus şi Laetius Vitalis îl priviră miraţi, fără 
să-l recunoască. După barba deasă şi pletele lungi ce-i fluturau în suflarea 
slabă a vîntului, vedeau în el un luptător ce se asemăna aidoma cu sutele 
de daci ciopliţi în marmură pe Columna Traiana de la Roma. 

— Mă bucur că te văd, Iustus Valentinus! Mă rog zeilor pentru 
sănătatea ta! salută Sargetius, înclinîndu-se în şa, arătînd respectul 
cuvenit. Pentru ce te grăbeşti atîta? 

Procuratorul continua să-l privească. Uimirea se schimbă în admiraţie. 
Avea în faţă un brav luptător şi un bărbat frumos, îmbrăcat ca dacii liberi ai 
lui Diurpanneus. Văzînd că nu-i răspunde, Sargetius continuă, accentuînd: 

— Nu înţeleg pentru ce atîta grabă?! Ştii bine că nu s-a pornit nici o 
năvală de-a gepizilor. Poţi să-mi spui, Iustus Valentinus, de ce s-a pus foc 
vicurilor, de ce populaţia este chinuită şi batjocorită? Te-ai făcut părtaş 
neomeniei? 

Procuratorul nu răspunse. Şi pe el îl revolta ordinul dat de guvernator 
şi modul cum comandanţii legiunilor şi cohortelor au înţeles să înşele 
poporul pentru părăsirea Daciei. Descurajat şi supărat, săltă privirea spre 
vîrfurile copacilor, slobozind un oftat adînc, dar în aceeaşi clipă răsuflarea 
se opri în piept, ca şi cum cineva îl sugrumase: prin frunziş se ascundeau 
luptători, pregătiţi să repeadă asupra celor de pe drum săgeţile, bărzile şi 
suliţele lor. 

— Oamenii de sus sînt din cetele tale, Sargetius? întrebă, uitînd de 
răspunsul ce trebuia să-l dea. 

— Sînt din cei ce nu vor să părăsească Dacia, Iustus Valentinus. S-au 
urcat în copaci, continuă rîzînd, dornici să-l vadă pe procuratorul de la 
Porolissum cum fuge de teama gepizilor. 

— Au fost momente cînd puteam să te prind, să te trimit legat 
guvernatorului, dar n-am făcut-o. Te-am preţuit mult, Sargetius, însă acum 
totul s-a schimbat. Spune-mi, ce vrei de la mine? 

Răspunsul ce trebuia dat era tocmai ceea ce Sargetius urmărea să-l 
întrebe pe procurator. 

— Vreau să-mi lămureşti două lucruri, Iustus Valentinus, apoi vei fi 
liber să-ţi urmezi drumul. Noi nu oprim cu sila pe nimeni, dacă nu doreşte 
să rămînă în Dacia. Iată despre ce este vorba: în primul rînd, vreau să ştiu 
ce urmăreşte guvernatorul, iar în al doilea, dacă Alliana este cu tine, voi 
putea s-o iau? 

Ceva mai liniştit, pe faţa procuratorului se contura un zîmbet. 

— Ca procurator şi militar, nu pot să dau pe faţă secrete de stat. Dacă 
tu ai avut vreodată un simţămînt bun pentru mine, nu-mi cere acest lucru. 
Cît priveşte cea de-a doua întrebare, Alliana e cu noi, împreună cu Metella. 
De vei căuta s-o smulgi, fără voia ei, onoarea de bărbat, de unchi şi de 
militar nu m-ar lăsa să privesc nepăsător la o astfel de silnicie. 

Sargetius strînse între pinteni calul, apropiindu-se mai mult de 
procurator. Vorbi cu voce stăpînită, în care vibra speranţa şi dragostea: 

— Cuvintele tale au reînviat în sufletul meu respectul şi admiraţia 
nutrite totdeauna pentru tine. îţi voi menaja onoarea ta de om şi de 
procurator, Iustus Valentinus! Nu te voi sili să-mi spui ce urmăreşte 
guvernatorul. Cît despre Alliana, mă voi supune în totul hotărîrii ei. Vrei să 
mă însoţeşti pînă la carul în care călătoresc ele? 

Cînd convoiul se oprise, Alliana întrebase luptători din cetele lui 
Burillius, puşi să străjuiască drumul, dacă Sargetius venise cu ei. 

Răspunsul primit o tulburase cu totul, ceva din suflet îi spunea că el o 
caută. Auzind tropote de cai apropiindu-se, inima începu să-i bată cu 
putere. Ascultă încordată: 

— Depun respectele mele cele mai curate la picioarele tale, Metella! 
recunoscu vocea dragă, pe care de mult n-o mai auzise. Zeii au fost buni cu 
mine, m-au ajutat să vă întîlnesc. Doresc să aduc salutul meu şi Allianei, 
dacă nu ai nimic împotrivă. Ce ştim noi, Metella, care-i voia zeilor? 

Alliana făcu un salt, ieşi de sub coviltir, mai înainte ca Metella s-o 
poată opri. Ceea ce văzu, nu-i venea să creadă. Era el, ori un zeu îi ieşise în 
cale s-o chinuiască? Dragostea pe care toţi trei — Metella, Laetius Vitalis şi 
Iustus Valentinus — încercaseră să i-o stingă, se reaprinse ca o văpaie. Nu- 
şi imaginase un Sargetius cu barbă şi plete, frumos ca un zeu. 

— Alliana, iubirea şi sufletul meu! izbucni el, privind-o cu o pornire 
arzătoare. 

Plînsul o îneca, pieptul îi sălta năvalnic, ochii înotau în lacrimi. Nu se 
mai putu stăpîni: 

— Sargetius! Sargetius! se frământă, întinzînd spre el braţele, pradă 
disperării. 

Dragostea nu înfrînse puterea lui de a-şi înfrîna pornirea, bărbatul şi 
luptătorul se dovediră tari, aşa cum trebuiau să fie în clipele grele. 
Zbuciumul Allianei era dovada tăriei legăturii lor. Puse întrebarea, al cărei 
răspuns hotăra viitorul: 

— în faţa zeilor şi a oamenilor, Metella, te rog să încuviinţezi ca Alliana 
să-mi devină soţie! 

Metella privi disperată spre fată, apoi se întoarse către Iustus 
Valentinus şi Laetius Vitalis. 

— Zeii ştiu că fiica mea nu-ţi mai poartă dragoste! Pentru ce ne 
chinuieşti? se tîngui ea. 

— Alliana vrea să trăiască alături de oamenii care au îndrăgit acest 
pămînt! adăugă Sargetius, sigur de simţămintele fetei. 

Laetius Vitalis aruncă o glumă, spusă cu răutate: 

— Se trăieşte bine lîngă barbari, cu timpul devii ca ei... 

— Nu, nu pot să-mi las fata! gemu disperată Metella, îndreptîndu-şi 
privirea spre Iustus Valentinus. Tu, fratele meu, nu spui nimic? Nu vrei să 
mă ajuţi să trec prin această clipă grea? 

Procuratorul răspunse pe un ton de om împăcat cu soarta: 

— Chiar de ne-am lupta, n-am putea învinge. Totul rămîne la voia 
Allianei, ea are de ales! 

— Mamă, să mă ierţi pentru durerea ce-ţi pricinuiesc! o imploră fata 
printre suspine. Mă voi ruga zeilor toată viaţa pentru tine, buna şi nefericita 
mea mamă! 

îi luă mîinile şi începu să le sărute, udîndu-le cu lacrimi. Apoi deodată 
săltă capul, cătă cu ardoare în jur şi, mai înainte ca Metella s-o poată 
împiedica, sări fulgerător din car. 

— Să mă ierţi, scumpa mea mamă! Eu rămîn cu el în Dacia! 

în aceeaşi clipă, sări şi Sargetius de pe cal, se repezi la ea şi-o 
îmbrăţişa. 

— Jur pe toţi zeii, Alliana! Nu voi avea linişte pînă nu te voi face soţia 
cea mai fericită din Dacia! rosti apoi, strîngînd-o cu dragoste la piept. 

Nu mai era nimic de făcut, iubirea lor ieşise învingătoare. Procuratorul 
deveni omul cu sînge rece, se întoarse spre primul contubernal şi cei trei 
centurioni, ordonîndu-le să pregătească plecarea, fără să ia în seamă 
plînsul sfîşietor al Metellei. 

— Te las în voia zeilor! Soarta pe care o vei avea, tu ţi-ai ales-o, 
Sargetius! strigă Iustus Valentinus în loc de salut. Din această clipă, ne 
despărţim poate pentru totdeauna! 

Ultimele cuvinte rostite de el căzură ca un trăsnet, o îngroziră pe 
Metella. Şi tot ca un trăsnet răsună plînsul sfîşietor al ei: 

— Nu-mi părăsesc copilul! Rămîn alături de tine, fata mea! Facă zeii ce 
vor cu noi! 

Era tot ce dorise cu putere Sargetius. Făcu un semn şi sunetele de corn 
ale gărzii sale vestiră cetele să se retragă spre pădure. 


Umbrele înserării se întindeau peste crestele munţilor. într-o poiană din 
mijlocul pădurii, departe de drumul ce vuia de mulţimea îngrămădită, în 
scurgerea neîncetată spre valea unde se oprea, Sargetius se retrăsese cu 
Alliana şi Metella. Cele petrecute peste zi, desfăşurate atît de fulgerător, le 
istovise. Stăteau tăcuţi pe iarba moale, sub frunzişul bogat al unui fag. Cu 
învolburare în suflete, Sargetius şi Alliana se învăluiau unul pe altul în 
unde de dragoste fierbinte. în apropiere, garda se grăbea să înjghebeze un 
adăpost din frunzare. Deodată răsunară departe sunete de corn. Sargetius 
sări în picioare. Ascultă atent. Străjile vesteau pe cineva, apropiindu-se de 
poiană. Nu era pericol. O auzi pe Alliana, murmurînd speriată: 

— Laetius Vitalis! îl aduc pe Laetius Vitalis!... Printre copaci, însoţiţi de 
patru oameni, Offas şi Pollio împingeau pe Laetius Vitalis legat de mîini. 
Porni grăbit şi mirat în calea lor. Alliana îl urmă. 

— Ce s-a întîmplat? îi întrebă el nerăbdător. Ce a făcut? 

— Astăzi n-a făcut nimic, răspunse Offas, dar a făcut destule înainte. 
Cei din Colegiul săracilor n-au vrut să le scape din mină. 

— Eu am sărit numai să-i eliberez sclavii, lămuri Pollio. 

— Aţi dat lupte cu centuriile lui Iustus Valentinus? continuă îngrijorat 
Sargetius, bănuind că încălcaseră ordinul său. 

— Da de unde! răspunse Pollio. Spre seară, ne-am prefăcut că trecem 
oamenii noştri dintr-o parte în alta a drumului. Ne pregătisem. S-a 
dezlănţuit o scurtă învălmăşeală, greu de descurcat, între noi şi ei, l-am dat 
jos de pe cal pe Laetius Vitalis şi i-am înfundat bine gura. Cînd 
procuratorul a băgat de seamă, pierisem în pădure. L-am adus să-l 
judecăm! 

— Tu să-i ceri socoteală, Sargetius! Pe tine te-a duşmănit mai mult 
omul ăsta cu suflet negru! se grăbi Offas. 

— Poate că ar trebui dus în fata celor cărora le-a făcut un rău mai 

î 

mare: săracii din colegiu, sclavii lui, alţii... murmură Sargetius, privind spre 
Alliana. Tu ce zici, nu ei au dreptul să-l pedepsească? 

în ochii fetei scînteiau lacrimi. Amintirile multor zile de copilărie fericită 
în casa lui Iustus Valentinus erau legate şi de prezenţa bogatului fermier. îl 
ştia rău la suflet, însă o îngrozea gîndul că ar putea să fie împinsă 
răzbunarea pînă la a-1 ucide. 

— Nu voi putea îndura toată viaţa amintirea ca el, omul care a fost 
nelipsit din casa noastră, să-şi piardă viaţa într-o astfel de împrejurare. 
Pentru fericirea noastră, Sargetius, te rog să-l ierţi! îl imploră înecată de 
suspine. 

— Ajută-mă, Alliana! Mă voi ruga zeilor în fiecare clipă pentru tine! 
gemu Laetius Vitalis, îngrozit de moarte. 

Sargetius trecea printr-un moment greu. Nu voia să-şi întristeze 
proaspăta soţie din prima zi a unirii lor, dar nici să se arate o căpetenie 
şovăitoare. îl privise întotdeauna cu scîrbă pe Laetius Vitalis, nu se temuse 
de încercările lui de a-1 lovi şi nu nutrise pornirea spre o răfuială cruntă. 
Considera că un nemernic ca el nici nu merita o astfel de răzbunare. 

— Sînt gata să-l iert. însă acest om, a cărui răutate a cunoscut-o întreg 
Porolissumul, trebuie să fie judecat de săracii lui Offas şi de sclavii lui 
Pollio! 

Alliana îndreptă spre cei doi o privire rugătoare: 

— Offas e bun, el n-o să-mi umbrească fericirea. O are pe Iunilla şi se 
gîndeşte la soarta ei. Dar lui Pollio, ce să-i spun, pe el cum să-l implor?! 

Ce rost mai avea răzbunarea, din moment ce Laetius Vitalis părăsea 
Dacia? îl fulgeră un fior pe fostul sclav. Prin omorîrea lui nu s-ar îndrepta 
nimic din răul făcut. Sclavii rămaşi în Dacia vor şti să-şi făurească altă 
viaţă, ei vor fi oameni liberi. Ticăloşi ca cel din faţa lui n-au să mai poată 
lovi şi chinui. Se hotărî: 

— Pentru tine, Alliana, sînt gata să-i dau drumul acestui om cu sufletul 
plin de răutate! 

— Nici săracilor nu le-ar folosi la nimic judecarea lui, spuse Offas. 
Atunci cînd mi-a venit gîndul să-l prind, m-am gîndit la tine, Sargetius. Zic 
şi eu ca Pollio, să-l lăsăm să plece pe acest nemernic! 

Privirea lui Laetius Vitalis se aţinti asupra lui Sargetius. Tot ce fusese 
demnitate de om în el pierise. Aştepta ultimul cuvînt al aceluia pe care îl 
privise ca pe un urmaş al barbarilor. 

— Dezlegaţi-1! îl scoateţi la marginea pădurii şi-l lăsaţi să se ducă după 
ceilalţi! zise Sargetius, fără să-l mai învrednicească în vreun fel cu privirea. 

O luă pe Alliana de mînă şi se îndreptă spre copacul sub care îi aştepta 
Metella. Peste pădure se întindeau umbrele înserării. Flăcările focului din 
mijlocul poienii aruncau în jur o lumină ce îmbrăca totul în forme şi culori 
mereu schimbătoare. 

Era trecut de miezul nopţii. Liniştea se tulbura la răstimpuri de 
strigătele vietăţilor pădurii. Sub adăpostul de frunzare, Sargetius stătea cu 
mîinile sub cap, privind prin golul de la intrare licăreala neîntreruptă a 
stelelor. Alături de el dormea Alliana. Se întoarse, se aplecă şi o sărută 
uşor. Ea se mişcă, zîmbi în vis şi îşi continuă somnul. în noianul gîndurilor 
şi îngrijorării ce-1 năpădeau, desluşi şoapte dinspre focul ce pîlpîia în 
poiană. Ascultă cu răsuflarea reţinută. Reuşi să prindă ceva: 

— Pîrjolul se întinde! Sargetius trebuie să ştie! 

Se ridică încet, cu grijă să nu tulbure somnul Allianei, şi porni călcînd 
uşor spre cei ce vorbeau. Erau Grimhild şi şeful gărzii. Tînărul gepid nu-i 
lăsă timp să întrebe, se porni năvalnic: 

— De ieri Porolissumul e în flăcări! Aseară am sosit acolo. Lumea îl 
părăsea îngrozită, blestemîndu-i pe gepizi. Aşa s-a întins zvonul, că hoarda 
noastră a ajuns acolo şi a pus foc! 

— Gerthorund unde se găseşte acum? 

— Acolo unde s-a retras, aşteaptă veşti de la tine. Focul a cuprins mai 
mult de jumătate din uliţe, s-a întins dinspre amfiteatru spre for. Cînd am 
plecat ajunsese în cartierul Serdos. Poate că acum a pătruns şi în 
Marodava. 

Sargetius se întoarse spre şeful gărzii: 

— Să-mi aduci repede calul! Pregăteşte patru oameni să mă însoţească! 
Tu aştepţi aici, Grimhild. Despre Gerthorund vorbim cînd mă întorc. Pînă se 
vor ivi zorile sînt înapoi. Altceva, ce s-a mai petrecut la Porolissum? 

— Fumul era prea gros, n-am putut să văd prea multe. Casele au 
rămas pustii. Peste tot mişunau numai militari, răspunse tînărul, apoi 
adăugă sfios, după o scurtă pauză: Ştiam unde îşi ascunsese Offas familia, 
am luat-o şi am adus-o încoace... 

Un fior străbătu trupul lui Sargetius. Sări pe cal şi se pierdu în noapte, 
urmat de cei patru din gardă. Cînd ajunse în poiana unde altădată se înălţa 
cetatea lui Burio, văzu Porolissumul arzînd. Simţi inima strîngîndu-i-se de 
revoltă şi neputinţă. Pîrjolul nu mai putea fi stăvilit, iar pedepsirea celor 
care săvîrşiseră ticăloşia nu trebuia să întîrzie. Gîndi că Iustus Valentinus 
de aceea se grăbise, pentru a nu fi socotit părtaş la o astfel de faptă. 

Coborî în galopul calului pe vechiul drum al tarabostilor, pătrunse în 
ogradă şi alergă spre villa. Flăcările răbufneau prin acoperiş şi ferestre. 
Unde era bătrînul? Trebuia să-l găsească! Ajuns în faţa intrării, se repezi în 
atriu, pierind în valurile de fum. Cei din gardă se opriră afară îngroziţi, 
aşteptînd să-l vadă ieşind, dar el nu se arătă. La lumina pîrjolului se 
priveau chinuiţi de remuşcări. Sargetius o ţinu drept spre exedra, unde ştia 
că bătrînul stătea mai tot timpul. Pătrunse în mica încăpere învăluit de 
fum. Se opri o clipă şi ascultă. Auzind un geamăt pe pardoseala de mozaic, 
în colţul din apropierea ferestrei, se repezi într-acolo, îl găsi, îl ridică şi se 
năpusti cu el spre atriu. Dar nu reuşi să ajungă: drumul era închis. Se 
prăbuşise plafonul. Flăcările îl dogoreau din toate părţile. Simţea că se 
înăbuşe. Se lăsă jos, pe pardoseală fumul era mai rar, dogoarea mai slabă, 
înainta pe brînci pe coridorul ce ducea spre ieşirea din spatele villei, găsi 
uşa încuiată, se propti în zidul opus şi împinse cu toată puterea, tăbliile 
cedară, sări afară, se îndepărtă şi-l puse pe bătrîn pe iarbă. Aruncă din 

spate tunica din care ieşeau flăcări. Simţea pe mîini usturimile arsurilor. 
Cînd îi scoase bătrînului cămaşa, văzu că acesta ţine ceva în sîn: 
pergamentul scris de Sarmis către Burio! 

— Ai venit, Sargetius? îl auzi murmurînd printre gemete. Zeii şi-au 
adus aminte să mă ia la ei! 

— Să te tii tare! Ai să vezi Dacia liberă, bunicule! 

— Am avut grijă de pergament. Să-l păstrezi ca pe ceva sfînt! Să nu uiţi 
legămîntul lăsat de înaintaşii noştri! 

— îmi ţin jurămîntul! Am pornit lupta. Toţi cei ce au îndrăgit pămîntul 
Daciei mă urmează! 

La lumina flăcărilor, desluşi un zîmbet răsărit pe faţa bătrînului. Se 
lupta din răsputeri să-şi înfrîngă durerile. 

— Să porţi tuturor de grijă, pămîntul Daciei i-a înfrăţit pe toţi. Şi nu 
uita, să nu laşi să se stingă neamul Dicomesilor! 

Nu ştia ce să facă, ce ajutor să-i dea. Tot corpul îl avea plin de arsuri. 
Bătrînul tăcea, continuînd să scoată gemete într-o răsuflare slabă, ca 
pîlpîitul unei luminări ce se stinge. Se aşeză lîngă el. încercă să-i vorbească, 
dar nu-i mai răspunse, îl privi mult timp în tăcere. Ştia că se sfîrşise. 

Deasupra Porolissumului, cerul părea o cupolă uriaşă, înroşită de 
flăcări, ce se sprijinea pe crestele munţilor din jur. Dincolo de villa, atelierul 
de olărie era şi el în flăcări. 


11 


O riaşa manevră de înşelare, strîngere şi împingere spre miazăzi a 
populaţiei din Dacia era condusă de Septimius Tertius, ajutat de 
legatul Marcius Antonius. Celelalte operaţii militare de apărare 
cădeau în grija comandanţilor celor două legiuni: Gemina şi Macedonica. 
Guvernatorul venise în părţile de sus ale provinciei, de unde plănuise să 
declanşeze colosala mişcare de părăsire a Daciei, dirijînd întreaga acţiune 
instalat în castrul de pe vîrful dealului de la marginea Porolissumului. La 
început, prevederile sale s-au dovedit bune. Simularea atacului gepizilor şi 
arderea vicurilor din acea parte au provocat derută în populaţie care, 
îngrozită de zvonurile ce se schimbau de la o zi la alta, căuta scăpare spre 
miazăzi. Septimius Tertius era convins că, pe măsură ce mulţimea se va 
îngrămădi pe drumul spre Napoca, gărzile o vor putea stăpîni cu mai multă 

uşurinţă. Urmase apoi arderea Porolissumului. Ordinul se executase în 
grabă şi, de sus din castru, guvernatorul privise cum se mistuia în furia 
flăcărilor o aşezare ce cunoscuse prosperitatea în timpul stăpînirii romane. 
A doua zi ajunse la el vestea opririi lui Iustus Valentinus de către răsculaţii 
care nu voiau să părăsească Dacia. Ruinele Porolissumului încă mai 
fumegau cînd ordonase legaţilor comandanţi ai celor două legiuni să adune 
cohortele şi să se pregătească de luptă. Aşa cum raportaseră iscoadele 
trimise, ciocnirea avea să se dezlănţuie undeva între Porolissum şi Napoca. 
Pentru a-i reuşi o manevră de amăgire, apoi de învăluire, dispuse ca 
înaintea coloanei militare să fie împinsă mulţimea — bărbaţi, femei şi copii 
— prinsă de-a lungul drumului. După cîteva zile, ciocnirea dintre cele două 
tabere era aşteptată să izbucnească dintr-un moment în altul. 

Sargetius nu cunoştea în toate amănuntele intenţiile guvernatorului, se 
baza mai mult pe presupuneri, rezultate din desfăşurarea întregii acţiuni, 
înţelesese că se apropia ziua hotărîtoare. Odată cu arderea Porolissumului, 
se aştepta să înceapă retragerea grosului legiunilor, lăsînd în urma lor 
ruine şi cenuşă. După înhumarea bătrînului Degidus şi după ducerea 
Allianei cu Metella la un adăpost sigur, se simţea mai liber în mişcări, cu 
sufletul uşurat şi cu hotărîrea sporită. Toată puterea minţii sale şi-o 
concentra numai asupra grelei încleştări cu cohortele. O noapte întreagă 
somnul nu se prinse de el, chinuit de întrebarea ce-şi punea: era bine să se 
măsoare făţiş, să primească o luptă hotărîtoare, ori să se lanseze în scurte 
şi dese atacuri de hărţuială pe tot parcursul drumului? Era spre ziuă cînd 
în mintea lui răsări scînteia: să facă tot ce e cu putinţă pentru a amîna 
ciocnirea, pînă obţinea ajutorul gepizilor. Simţi un val de căldură, de 
încredere şi speranţă, prin tot trupul. înfiorat, sări în picioare şi chemă la 
sine pe celelalte căpetenii. 

într-o poiană din apropierea cîmpului provizoriu al legiunii Gemina, 
guvernatorul Septimius Tertius stătea în faţa cortului, bucurîndu-se de 
frumuseţea zilei şi a priveliştilor. Către apus, pădurile urcau în depărtări pe 
crestele munţilor, în valuri ce-şi schimbau formele şi culorile, pierzîndu-se 
în pîcla albăstruie a după-amiezii de vară. Era mulţumit de tot ce pregătise, 
gîndea că în cel mult două sau trei săptămîni va putea să raporteze 
împăratului retragerea populaţiei şi părăsirea Daciei. Plimbîndu-şi privirea 
peste atîta frumuseţe, văzu venind dinspre intrarea principală pe primul 
său contubernal. Nerăbdător, se ridica şi-i ieşi în cale: 

— A sosit vreun curier de la Ulpia Traiana? îl întrebă, gîndindu-se la un 
mesaj trimis de Roma. 

— Nu. A venit un sol din partea răsculaţilor, răspunse contubernalul 
şovăind. 

Septimius Tertius îl măsură cu o privire mustrătoare: 

— Ce răsculaţi?! în Dacia nu s-a revoltat nimeni! Contubernalul luă 
poziţia militarului în faţa comandantului: 

— Septimius Tertius, eu sînt contubernal, nu caut să pătrund taine ce 
privesc pe guvernator. Totuşi, a venit un trimis din partea lor, a cetelor ce 
opresc populaţia. Vrea să-ţi vorbească. 

— Să-l aduci repede încoace! Mă găseşti în cort. 

Cel trimis de Sargetius era Dassius. El se arătase gata să facă 
încercarea, oricare ar fi fost primejdia. 

Cînd guvernatorul îl văzu pe tînăr intrînd, avu o strîngere de inimă. O 
clipă îl fulgeră gîndul la o răscoală pornită de cei care se socoteau urmaşi ai 
dacilor. Făcu semn contubernalului să iasă, iar lui Dassius să se apropie, 
continuînd să-l cerceteze cu privirea. 

— Mă rog zeilor pentru... 

— Lasă zeii! îl opri guvernatorul. Spune-mi, cine te-a trimis şi pentru 
ce-ai venit? 

— îţi aduc salutul lui Sargetius, Septimius Tertius! Eu sînt din Ulpia 
Traiana Sarmizegetusa. Te-am văzut de multe ori în for. Sînt făurar, calfă 
de-a meşterului Timocles. 

— Eşti dintre cei care au fugit în acea noapte de acolo? Şi ce vrea 
căpetenia cetelor de latroni? 

— Sînt dintre aceia care nu se îndură să părăsească Dacia, Septimius 
Tertius! Dacă îl socoteşti pe Sargetius căpetenie de latroni, e ca şi cum ai 
vrea să spui că, atunci cînd legiunile Romei au cucerit Dacia, n-au găsit aici 
un popor viteaz, care s-a împotrivit cu înverşunare. Dar îţi va spune el ce fel 
de căpetenie este. Eu sînt trimis numai ca să te anunţ că vrea să-ţi 
vorbească. Are numai gînduri bune pentru tine, Septimius Tertius! 

— De ce n-a avut curaj să vină? strigă guvernatorul cu ciudă. 

— Nu mă îndoiesc că ştii, nu numai de ce n-a venit, ci şi că nici nu 
trebuia să încerce... 

— Ce vrei să spui?! 

— Tu ai îndrăzni să vii în tabăra noastră, Septimius Tertius? Eu mi-aş 
pune viaţa în joc, aş rămîne aici zălog, dacă ai face asta! Sargetius a dat 

dovadă că este o adevărată căpetenie. L-a avut prins pe procuratorul Iustus 
Valentinus, dar l-a lăsat să plece. Tu ai fi făcut asta? 

Guvernatorul începu să zîmbească. îndrăzneala tînărului îi plăcea. Aşa 
şi-i închipuise pe daci, oameni care nu puneau ascunzişuri în vorbe. 

— Să zicem că aş vrea să-l ascult. Dar unde? Acolo unde se găseşte el, 
la tabăra lui? 

— Nu! Va veni în apropiere, unde te roagă să mergi şi tu. Să ştii că nu 
s-a pus la cale nici un vicleşug pentru a te prinde. îţi vei lua o gardă cît vrei 
de tare, căci şi el, din prevedere, vine însoţit de gardă. 

Mult timp, guvernatorul rămase tăcut, pe gînduri. Străbătu cu mintea 
drumul pînă la Ulpia Traiana Sarmizegetusa, apoi mai departe, pînă dincolo 
de Danuvius. Avea cale lungă de mers. Trebuia să încerce ceva. Mulţimea 
nu va fi uşor de împins pînă acolo. 

— Voi merge! rupse el tăcerea, ridicîndu-se în picioare. Şi, făcîndu-i 
semn să-l urmeze, ieşi din cort. 

Cele două gărzi au fost oprite la o depărtare de o sută de paşi de 
copacul cu coroană bogată sub care Sargetius se întîlni cu guvernatorul. 
Numai ei doi. Puteau să vorbească orice, fără teamă că vor fi auziţi de 
cineva. Se găseau faţă în faţă doi bărbaţi ale căror chipuri se asemănau cu 
cei doi mari înaintaşi: Septimius Tertius aducea cu Traian — cuceritorul, 
iar Sargetius, cu Sarmis — sufletul răscoalei celei mari din acea vreme. 

— Salut pe guvernatorul Daciei! începu Sargetius. Rog zeii ca numele 
său să nu fie blestemat de cei ce vor rămîne aici! 

— Şi eu te salut, Sargetius! Dacă zeii vor fi sortit ca numele meu să fie 
hulit, al tău va fi preamărit! Trebuie să recunosc, ştiu aproape tot despre 
tine şi despre faptele tale. Ti-a intrat în cap că vei reînvia Dacia lui Decebal? 

Inima lui Sargetius se strînse. Sîngele îi pieri din obraz. Nu uită că se 
hotărîse să se stăpînească. Avea nevoie să cîştige timp. 

— Cuvintele tale nu mă supără. Mă gîndesc numai că, dacă voi părăsiţi 
Dacia, ce vă mai pasă de cele ce se vor petrece aici? Spui că vreau să 
reînviez Dacia lui Decebal. Din nefericire, acest lucru nu mai e cu putinţă. 
Vom face numai o Dacie liberă, cu un popor nou, ieşit dintr-un aluat 
frămîntat cu sînge roman şi dac. Am venit să găsim o cale. Nu înţeleg ce 
urmăreşti, Septimius Tertius! 

Guvernatorul zîmbea. Nu se temea de lupta cu cetele lui Sargetius. Nu-i 
credea atît de temerari. 

— Să zicem că nutresc gînduri bune! Ce înţelegere vrei? 

în sufletul lui Sargetius licări o rază de speranţă. 

— Aş vrea să nu se piardă oameni, nici din pilcurile mele şi nici din 
legiunile tale. Ceea ce ţintesc să-ţi cer, e uşor de îndeplinit: să lăsăm pe 
flecare om să hotărască aşa cum îi este voia. Cine vrea să plece, noi nu-1 
oprim, iar cine vrea să rămînă, voi să nu-1 duceţi cu sila! 

— De ce spui că nu vrei să moară nimeni? 

Sargetius începu să rîdă fără reţinere: 

— Ai spus că mă cunoşti, Septimius Tertius! Mulţimea pe care o 
împingi din urmă cu gărzile n-o vei putea duce prea departe. Pilcurile mele, 
cu căpeteniile lor, sînt hotărîte să se opună, iar la nevoie să dea lupta cu 
cohortele şi centuriile tale. Ar fî o încleştare fără rost, s-ar pierde vieţi 
nevinovate de o parte şi de alta! 

— Eşti aşa cum mi te-am închipuit! murmură guvernatorul încruntat. 
Trebuia să mă gîndesc că cel ce-şi trage rădăcinile din acel Sarmis, nu 
putea să se arate altfel... 

— Un latron, cum îţi place să ne numeşti. 

— Dacă străbunicul tău alunga legiunile, Dacia ajungea departe. Poate 
că trecea în fruntea popoarelor. De aceea tot ce s-a notat despre el de către 
scribi şi istorici, a fost ars din ordinul împăratului Hadrian. Nici în tine nu 
văd un latron, dar ce pot să fac? împăratul Aurelian a hotărît să fie retrasă 
populaţia din Dacia, iar eu nu fac altceva, decît să îndeplinesc ce mi s-a 
cerut. Altfel, aş porni legiunile peste Danuvius, aş lăsa să ne urmeze numai 
cine vrea. 

— în ciuda ordinului primit, Septimius Tertius, îţi stă în putere să-i faci 
pe mulţi scăpaţi! 

— Iar ţie, îţi stă în putere să eviţi o ciocnire sîngeroasă cu legiunile, din 
care ai ieşi zdrobit! 

Sargetius se arătă împăciuitor. îşi atinsese în bună măsură scopul 
urmărit: 

— Voi strînge căpeteniile de cete şi vom chibzui. Mîine, pe seară, îţi voi 
trimite răspunsul. Poate că zeii ne vor arăta calea cea bună! Pînă atunci, 
opreşte orice silnicie! 

Se despărţiră. Sargetius cîştigase răgazul necesar. 

După două zile, pilcurile de cete cu căpeteniile lor aşteptau ascunse în 
pădurile de pe coline, urmărind mişcările din câmpurile înjghebate în grabă 
de legiuni la căderea serii. Cînd se lumină de ziuă, pe povîrnişul domol al 

dealului cu plaiul punctat de copaci rari, cohortele începură să se 
desfăşoare în linii de luptă. în partea opusă a văii, Sargetius aşeză cetele 
conduse de Pollio şi Timocles la fel în linie, ca astfel adversarul să creadă că 
îi stăteau forţe slabe în faţă şi să pornească la atac. între cele două tabere, 
în partea de jos a văii, era îngrămădită mulţimea de care, vite şi oameni 
împinsă de gărzi. 

De pe o înălţime, guvernatorul privea încrezător cum înaintau centuriile 
sale. 

Marea încleştare se dezlănţui în momentul cînd pe creasta pe care 
stătea Sargetius începură să se ridice valuri de fum. Septimius Tertius 
bănui că răsculaţii puseseră foc pădurii. Ordonă ca trompetiştii să sune 
începerea atacului, fără să ţină seama de vestea adusă de iscoade. Din 
urmă se auzeau strigăte şi chiote însoţite de ropote de cai. 

Cînd liniile se ciocniră, din spate năvăli hoarda gepizilor în iureş 
nestăvilit. Lovitura lor căzu ca un trăsnet. O parte din centurii se întoarseră 
şi primiră lupta. Din cele două părţi ale văii se aruncară în bătălie cetele lui 
Diurpanneus şi ale lui Offas. 

Cînd văzu că din mulţimea ce se împrăştiase, bărbaţii se întorceau să 
lupte, guvernatorul ordonă să sune retragerea şi regruparea. Nu-şi dădu 
seama decît tîrziu că săvîrşise o greşeală tactică. O parte din legionari avură 
timp să se retragă, alţii, încercuiţi, continuară să se apere. în mijlocul 
cetelor, căpeteniile luptau cu vitejie. Ca o nălucă, Sargetius trecea dintr-o 
parte în alta, îndemnînd şi lovind. 

Văzînd că bătălia se putea sfîrşi cu un dezastru pentru legiunile sale, 
Septimius Tertius aruncă în luptă centuriile de rezervă. Sargetius făcu la fel 
cu cetele lui Burillius. în toiul încleştării, legaţii comandanţi ai celor două 
legiuni se dovediră militari încercaţi, prinseră momentul potrivit şi rupseră 
lupta. 

Sargetius cîştigase bătălia, dar o plătise scump. Pierduse mulţi oameni, 
printre care doi dintre cei mai bravi: Offas şi Pollio. 

O ltimele centurii s-au scurs împrăştiate către Danuvius, unele prin 
valea Alutusului şi prin trecătoarea rîului Rabo — spre Drobeta, 
altele prin Tibiscu — spre Viminacium. Cei rămaşi pentru 
totdeauna pe aceste meleaguri răsuflau uşuraţi, ca după un prăpăd care îi 
îngrozise. Pe deasupra Daciei pluteau valuri de pîclă groasă cu miros de 
fum şi scrum. Pe unde se re trăseseră, cohortele şi gărzile lăsaseră în urma 
lor numai ruine. în afară de Porolissum, arseseră părţi din Napoca, 
Potaissa, Apulum şi Ulpia Traiana Sarmizegetusa. 

Stăpînirea romană luase sfîrşit, după o sută şaizeci şi cinci de ani de 
ocupaţie. Din Dacia lui Decebal n-au mai rămas decît munţii, văile, rîurile 
şi cîmpiile. Erau altele aşezările şi casele. Erau alţii oamenii: se născuse un 
popor nou. Populaţia se simţea descătuşată, dar suferea, privind îngrijorată 
viitorul. Se vedea neprotejată înăuntru şi neapărată la hotare. 

Printre oameni s-au dezlănţuit duşmănii şi patimi. Aceia pe care soarta 
îi încercase mai greu, cu tot avutul mistuit de flăcări, duşmăneau pe cei ce 
scăpaseră fără pierderi. Cei mai curajoşi, mai repezi în hotărîri au luat în 
stăpînire case şi pămînturi bune. Cine să-l apere pe cel firav la trup, de cel 
vînjos şi lacom? Cine sărea în ajutorul aceluia prădat în plină zi, cînd 
pretutindeni domneau încordarea şi haosul? Cine să se opună cetelor de 
latroni, care nu se sfiau să înconjoare vicurile şi să le jefuiască? 

La toate acestea s-au adăugat două nenorociri mari, adevărate flagele: 
foametea şi molima. Erau înfometaţi cei rămaşi pe uliţele nearse ale 
aşezărilor, de la Porolissum pînă la Sarmizegetusa. Se simţeau pretutindeni 
lipsurile. De mai mult de un an, cei ce nu voiau să părăsească Dacia n-au 
putut să muncească în linişte pămîntul şi să îngrijească vitele, au trăit 
ascunşi de teama gărzilor. Erau zile de vară, o vreme mai călduroasă şi mai 
secetoasă decît în alţi ani. Foametea şi ciuma se întinseră ca pîrjolul, 
aducînd durere şi moarte. Molima pornise dinspre Sarmizegetusa, unde 
înainte de plecarea legiunilor se îngrămădise multă lume, întinzîndu-se cu 
repeziciune de-a lungul drumului cel mare, pînă la Porolissum. 

Cîmpia mănoasă a Samusului, pe o mare întindere în jurul cotului cel 
mare, trecuse în stăpînirea gepizilor. Gerthorund nu încuviinţase nimănui 
să pătrundă în ferma lui Sargetius, îl aşteptase. El se instalase în ferma 

vecină, cu villa mare şi frumoasă, părăsită de Laetius Vitalis. Cînd Sar- 
getius sosise acolo cu Alliana, căpetenia gepidă dăduse drumul unei 
petreceri ce se lungise mai multe zile. Repetase de mai multe ori dorinţa de 
a avea o soţie ca Alliana sau ca Opilia. Diurpanneus, mistuit de dorul soţiei, 
lăsase o parte din cete lingă muntele din care izvora Alutusul, iar cu restul 
trecuse dincolo, la moşie, o luase pe Opilia şi se înapoiase la fermă, unde 
era Sargetius. 

După căderea în luptă a lui Pollio, Artemidorus devenise căpetenie a 
cetelor foştilor sclavi. Sargetius îşi punea multă nădejde în el. Ca şi ceilalţi 
— săraci, liberţi, veterani, meşteşugari — foştii sclavi căutau să pună 
stăpînire pe cîte o casă părăsită şi o bucată de pămînt bun de muncă. Nu se 
îndepărtau prea mult de tabără, singurul sprijin pentru apărare. Printre cei 
rămaşi se găseau destui din aceia care vedeau în sclavi tot sclavi. încercau 
să-i prindă, să-i lege şi să-i pună la muncă. 

Metrobius devenise un alt om. Nu mai era filozoful care se străduia să 
pătrundă adînc în sufletele oamenilor, să înţeleagă sensul vieţii şi rostul 
lumii, ci luptătorul pentru ajutorarea celor săraci aflaţi în suferinţă. După 
moartea lui Offas, rămăsese la conducerea cetelor pornite de la Porolissum, 
a celor din Colegiul săracilor. Se înapoiase cu ele acasă, acolo unde uliţele 
erau pline de ruine şi cenuşă, unde molima începuse să facă ravagii. 

Burillius se retrăsese cu cetele sale în vicurile împrăştiate de-a lungul 
rîului Aureus, între Potaissa şi Alburnus Maior. Pe valea lui era mai multă 
linişte, molima nu pătrunsese într-acolo. Tot din cauza molimei, Timocles 
nu se înapoiase cu cetele la Sarmizegetusa, se oprise în munţii ce străjuiau 
valea rîului Marisus. 

Sargetius pornise spre Porolissum însoţit de gardă puternică şi de 
numeroşi oameni de legătură, pentru ca în fiecare zi să cunoască ce se 
petrecea în Dacia rămasă fără apărare şi fără legi. 

C 'ălcînd cu paşi rari, gînditor, prin ograda cu pomii încărcaţi de 
rod, Sargetius se opri în partea de sus, la marginea pădurii, pe 
unde venea drumul dinspre Porolissum. Soarele învăluia 
împrejurimile în lumina potolită a unei după-amiezi de început de toamnă. 
Se simţea fericit alături de Alliana, dar nu împăcat cu sine. Se cădea să 
plece neîntîrziat, în multe locuri era aşteptat sa întărească ordinea şi 
apărarea. Poporul se vedea părăsit, fără conducător, lăsat pradă celor 
lacomi şi cetelor de latroni. Zvonurile îi umpleau sufletul de îngrijorare. 
Oamenii de legătură aduceau vestea că pretutindeni numele lui se rostea cu 
căldură şi nădejde. 

îl apăsa pe conştiinţă o grea răspundere: calea de a fi condusă ţara 
străbunilor, redevenită liberă. Era el îndreptăţit să fie rege? Nu se vor ivi 
oare duşmănii şi lupte pentru putere? Şi apoi, ce organizare se potrivea mai 
bine pentru ţară: după legile romane sau după vechile datini dace, pe care 
unii bătrîni şi le mai aminteau? Era bine să ţină ruptă orice legătură cu 
Roma? 

Astfel de întrebări îl tulburau, îi umbreau fericirea şi îi sporeau 
nerăbdarea de a pleca. Nu luptase el cu preţul vieţii ca populaţia să nu fie 
dusă dincolo de Danuvius? Nu uita nici legămîntul făcut faţă de înaintaşii 
săi. Ştia că va trece multă vreme pînă va fi din nou alături de proaspăta lui 
soţie. 

Negăsind o dezlegare situaţiei în care se zbătea, se înverşuna şi pe 
Metrobius. Nu el l-a făcut să înţeleagă că trăieşte într-o Dacie cu un popor 
nou, spulberîndu-i speranţa renaşterii ţării lui Decebal? 

— Este o lege a istoriei, îi spusese fostul sclav filozof, după evenimente 
zguduitoare, niciodată viaţa unui popor nu mai revine la ceea ce a fost 
înainte! 

în liniştea ce-1 înconjura, auzi voci apropiindu-se dinspre Porolissum, 
din susul drumului. îl văzu pe Metrobius, însoţit de Grimhild şi Iunilla. îl 
aştepta, pregătit să-l întîmpine cu vorbe bune. Dar inima lui se strînse, 
privirea îi rămase aţintită pe îmbrăcămintea lor sărăcăcioasă şi ruptă. 

— Am primit vestea şi ţi-am ieşit înainte. Ai făcut bine că i-ai adus şi pe 
ei, zise, făcîndu-le semn cu mîna să se oprească. 

Pe fata adînc crestată de suferinţă a lui Metrobius răsări un zîmbet. 

î î 

Vorbi clătinînd capul: 

— Le cam încurci! Cred că uitaseşi de ei. înţeleg mirarea ce se 
oglindeşte pe faţa ta: nu te aşteptai să ne vezi cu o astfel de înfăţişare. Să 
ştii că de cînd m-am întors la Porolissum am început să redevin filozoful de 
altădată. întristarea noastră nu trebuie să treacă şi asupra ta, e bine să-ţi 
păstrezi limpezimea sufletească dinainte. De multe ori omul luptă întărit de 
nădejdea că la sfîrşitul strădaniilor sale va gusta liniştea şi fericirea, însă 
uneori ceea ce a sperat să dobîndească piere sub un nou val de durere. în 
Porolissumul căzut pradă flăcărilor, cei ce trăiesc în puţinele case rămase 
nearse şi în bordeiele săpate prin împrejurimi se zbat înfruntînd molima şi 
foametea. 

— Şi toate astea nu trebuie să mă întristeze? 

Metrobius clătină iarăşi din cap şi porni înainte, continuînd să 
vorbească. 

— Să mergem! Se lasă seara. Dacă ai strînge în sufletul tău, Sargetius, 
toată durerea celor rămaşi în Dacia, n-ai mai putea să săvîrşeşti ceea ce toţi 
aşteaptă de la tine. Pentru asta nu te judec rău. Ai făcut bine că te-ai retras 
cîteva zile aici. Ai dat, pentru scurt timp, uitării grijile. Aveai nevoie de 
reculegere, de întărire. Cîţi generali, satisfăcuţi de victorii, n-au privit peste 
miile de trupuri ale celor căzuţi în lupte, fără să audă gemetele şi strigătele 

răniţilor? 

î 

— Crezi că nu mă doare sufletul? 

— E mai bine să nu vorbeşti, ci numai să asculţi! 

Apoi, întorcîndu-se spre Grimhild şi Iunilla, continuă rîzînd: 

— Priveşte o nouă familie a Daciei libere! întocmai ca sămînţa care 
încolţeşte şi răsare după ce fructul a putrezit, aşa se va înmulţi populaţia 
de aici. Cînd am venit dinspre Sarmizegetusa spre Porolissum, am văzut în 
lungul drumului mulţi tineri printre cei rămaşi. Ei, aceştia care abia încep 
viaţa, se dovedesc curajoşi şi hotărîţi, privesc viitorul cu încredere. 

în ochii lui Sargetius luci o flacără: 

— Au rămas şi destui bătrîni, murmură el. 

Metrobius urmă: 

— Da, n-au plecat mulţi. Bănuiesc şi unde te poartă gîndul. Au stat pe 
loc mai ales cei ce ştiau ca prin trupul lor mai curge ceva sînge dac. Ei, 
tinerii, nu s-au întrebat ce sînge au, care le e obîrşia, nu s-au îndurat să 
părăsească locurile copilăriei... 

— Iunilla şi Grimhild vor trăi alături de mine şi de Alliana, îl întrerupse 
întristat Sargetius, avînd în minte chipul lui Offas. în toiul luptelor şi în 
timpul urmăririi cohortelor, Grimhild ne-a fost de mare ajutor. Şi-a cîştigat 
cu prisosinţă dreptul de a se socoti cetăţean al Daciei. Dar mi-ai spus să tac 
şi să te ascult. Asta e tot ce-ai vrut să-mi vorbeşti? 

Metrobius îl apucă de braţ, încetinîndu-şi mersul, lăsînd tînăra pereche 
să meargă înainte. Reluă cu ton potolit şi nestăvilită convingere: 

— A sosit vremea să porneşti lupta de curmare a răului. Trebuie să ai 
grijă de popor... 

Sargetius se opri, măsurîndu-1 mirat cu privirea. 

— Nu-mi vorbi nimic, continuă Metrobius, îndemnîndu-1 la mers. Lasă- 
mă să mă descarc de tot ce vreau să-ţi spun. Da, e momentul să porneşti. 
Pretutindeni întîlneşti teamă şi nesiguranţă. Cete de latroni jefuiesc ziua în 
amiaza mare. Ticăloşia îşi arată faţa în atîtea forme, cum nici nu-ţi poţi 
închipui. Poporul Daciei are nevoie de un conducător energic. Acel 
conducător eşti tu, Sargetius! Ţara te aşteaptă! 

— Bine, dar eu... 

— Ai răbdare, încă n-am spus tot. Poate că te apasă greutatea grijilor, 
poate că nu ştii cum şi cu ce să începi, dar nu ăsta este esenţialul. Din 
scrierile unor istorici de la Atena şi de la Roma, mi-am putut întruchipa în 
minte pe Decebal, de care poporul a ascultat cu supunere, urmîndu-1 fără 
şovăire în lupte. Crezi tu, Sargetius, că pe timpul lui n-au existat în această 
ţară oameni ticăloşi, lacomi şi răi? Eu îţi spun că da! Să nu crezi că Decebal 
trebuia să fie prezent peste tot, pentru ca cei mizerabili să-şi stăpînească 
pornirile. Nu, Sargetius! A fost destul să ştie toţi că acolo, la Sarmizegetusa, 
se găsea un rege blînd şi bun cu cei ce se supuneau cuvîntului său, dar 
necruţător şi crud cu cei ce încălcau legea, obiceiul, omenia. Asta lipseşte 
acum Daciei: o căpetenie de care toţi să asculte, să aibă temere, să-l 
respecte şi să-l iubească. La asta îţi dă dreptul şi obîrşia ta, de urmaş al 
aceluia pe care puterile cerului nu l-au ajutat să elibereze atunci ţara, al vi- 


251 



















teazului şi luminatului Sarmis. Şi-ţi mai dă dreptul lupta ta, de a nu lăsa 
legiunile să ducă de aici cu sila populaţia! 

Adine tulburat, Sargetius murmură clătinînd capul: 

— Cine poate bănui care va fi acela pe care poporul îl va alege să-i fie 
conducător?! 

— Numele tău e rostit cu respect, încredere şi speranţă pretutindeni. 
Prin toate aşezările, mari şi mici, oamenii pe tine te socotesc căpetenie, de 
la tine aşteaptă curmarea suferinţelor, întărirea încrederii în viitor. 

— Dacă ai fi solul unui duşman, aş spune că acesta a ales pe cel mai 
potrivit. Tu nu eşti trimisul celor care ar putea să vorbească în numele 
poporului Daciei. 

— Tocmai pentru că nu sînt trimis, îţi vorbesc în numele lor! 

— De aceea nu aduci deloc vorba despre tine? 

Metrobius nu răspunse. Nu înţelegea unde îi alerga gîndul. 

— Dacă poporul mă socoteşte conducător, trebuie că şi pe tine te 
priveşte la fel. Cine a fost ajutorul meu în lupte? Cine mi-ar fî luat locul 
dacă eu cădeam? Nu tu? Acum pot să-ţi spun ce-mi încarcă sufletul. Am 
avut clipe de şovăire, au fost momente cînd mi-am dorit o viaţă tihnită, 
alături de Alliana, dar nu m-am gîndit niciodată ca atunci cînd poporul ar fi 
în primejdie, să nu fiu gata de luptă. Cele spuse de tine mi-au întărit 
hotărîrea! Dealtfel sorocisem ca peste cîteva zile să pornesc spre Apulum, 
spre Sarmizegetusa şi oriunde ar fî nevoie. 

Sargetius tăcu, privind în jos. Parcă îl frămînta ceva. Reluă: 

— Vrei să spui că nu-i greu să fii conducătorul unui popor? îl întrebă, 
călcînd rar. 

Părerea lui Metrobius veni plină de convingere: 

— Nu este greu, atunci cînd cel ales ştie să se înconjoare de oameni de 
nădejde, cu sufletul pentru binele mulţimii. Pe tine te urmez, Sargetius, 
oriunde, numai să liniştim poporul, să-i redăm tihna de altădată. După 
aceea, vreau să-mi văd visul împlinit: să pun bazele unui athenaeum în 
care tinerii mai bine înzestraţi ai Daciei să capete cunoştinţe de geometrie, 
retorică, istorie şi filozofie, aşa cum se învaţă la Roma, Atena şi la 
Alexandria Egiptului. 

— Aşa vom face, Metrobius! Să mergem la villa. Se lasă seara şi trebuie 
să ne pregătim de plecare! 

Ca readus la realitate, Metrobius se înfiora. Clătină capul cuprins de 

tristete: 

» 

— Acum pleci singur, Sargetius. Eu te voi urma mai tîrziu. Trebuie s-o 
găsesc pe Marciana. în Porolissumul în ruină, încă n-am reuşit să aflu unde 
se adăposteşte. Poate are nevoie de ajutorul meu. 


Seara tîrziu, era luminăţie mare în tricliniu. îl aveau ca oaspete pe 
Gerthorund. Metella se simţea ca la ea acasă, luase conducerea pregătirilor 
pentru ospăţ. Mai erau veniţi Dassius şi Diegia, cu micul Diurpanneus, care 
aduseseră cu ei pe Dazia, greu îndurerată după pierderea lui Pollio. între ei, 
Metrobius căuta să întreţină o atmosferă de veselie. începuse să 
povestească o glumă, cînd actorele Velleius intră însufleţit şi anunţă sosirea 
lui Diurpanneus cu Opilia. Ieşiră cu toţii. în faţa villei, la lumina făcliilor îi 
văzură înconjuraţi de o duzină de tineri. 

— Să te ţină zeii, mărite rege! strigară toţi într-un glas, cînd în faţa lor 
apăru Sargetius. 

El se opri pe treapta de sus, între coloanele de marmură ale villei. De 
cîte ori se auzea strigat din mulţime cu „mărite rege”, simţea o apăsare în 
piept. De la străbunicul său Sarmis nu mai răsunaseră acele vorbe, rostite 
de popor. Privi în jur, ca şi cum se aştepta să vadă pe altcineva salutat de 
cei din josul scării. Urmări curios pe Diurpanneus cum se apropie cu 
supunere şi respect. 

— Să trăieşti, mărite rege! strigă el cu faţa împietrită de fiorul 
momentului. Eu şi alte căpetenii de daci liberi, însoţiţi de cei ce trăiau pe 
moşiile noastre, ne-am părăsit casele din bogata vale a Hierasusului, am 
trecut încoace, şi aici vrem să rămînem! Dincolo de munţi, pînă la Pyrethus 
şi Tyras au pătruns goţii: Fac jafuri, schingiuie, omoară, pun foc caselor şi 
duc în robie pe cei prinşi. Noi am socotit că n-are rost să ne măsurăm, fără 
sorţi de izbîndă, cu hoarde de care s-a speriat Roma, ci să venim aici, unde, 
la adăpostul munţilor, vom putea să ţinem piept năvălitorilor! 

Metrobius prinse tulburarea lui Sargetius, se grăbi: 

— Sînteţi bineveniţi cu toţii pe aceste meleaguri! Ca să ne dăm seama 
dacă cele rostite de voi au fost o glumă sau un adînc adevăr, intraţi în 
tricliniu, golim cîteva cupe şi stăm de vorbă. 

Fără să se mai poată stăpîni, Diegia sări de gîtul lui Diurpanneus, 
sărutîndu-1 cu dragoste de soră, cu ochii înecaţi în lacrimi. Alături, Alliana 
o îmbrăţişa pe Opilia. Venirea lor pentru totdeauna îi bucura. Singură, 
tristă, retrasă într-un colţ al tricliniului, stătea Dazia. îi privea pe rînd şi se 
gîndea la Pollio. îl iubise mult pe căpetenia foştilor sclavi, pe care nu-1 va 

mai vedea niciodată. La lumina lămpii de argint agăţată de plafon şi a 
flăcărilor jucătoare ale celor patru făclii de la colţurile încăperii, ochii ei 
mari, limpezi şi umezi luceau ca două diamante. în veselia şi mişcarea de 
acolo, nimeni nu lua în seamă stăruinţa cu care Gerthorund îi cerceta 
fiecare trăsătură a chipului. 

Mîncară şi băură cu voie bună. La sfîrşit, Sargetius făcu semn tuturor 
să-l asculte: 

— Astă-seară trebuie să lămurim lucrurile. Dacă ar fi şi ceilalţi trei 
bărbaţi bravi: Burillius, Artemidorus şi Timocles, ne-am găsi strînşi toţi cei 
care am luptat şi am fost căpetenii de cete. Ştim că avem mult de trudit şi 
de alergat. Ne aşteaptă încercări şi supărări mari, pînă vom face ca ţara să 
ajungă din nou aşa cum a fost altădată: Dacia Felix. 

— Să-ţi dea zeii sănătate, mărite rege! strigă unul din flăcăii veniţi cu 
Diurpanneus. 

Sargetius îl privi îndelung, cu un zîmbet ce arăta neîmpăcare. 

— Din nou mi se spune „mărite rege”, reluă el, cu aceeaşi voce potolită. 
Tocmai despre asta vreau să vă vorbesc. îl rog pe fratele Metrobius să mă 
asculte cu atenţie. Astăzi spre seară el mi-a spus cuvinte care mi-au dat de 
gîndit, m-au tulburat. Acum ţara este liberă, stăpînirea Romei a luat sfîrşit, 
dar poporul se luptă din răsputeri cu foametea, cu molima, cu latronii şi cu 
alţi oameni ticăloşi. în atîtea lipsuri, neorînduială şi suferinţă, credeţi că 
asta îi trebuie poporului, un rege? Eu gîndesc că nu! 

în liniştea din tricliniu, mulţi se mişcară, căutînd să-şi potolească 
tulburarea. 

— Sînt gata să lupt! continuă el, rotindu-şi privirea pe feţele lor. Sînt 
pregătit sufleteşte să alerg şi să trudesc, numai să văd pe aceste pămînturi 
din Dacia îndestulare şi fericire! M-aş ruşina faţă de mine însumi, aş umili- 
o pe scumpa mea Alliana, dacă m-aş lăsa furat de dorinţa seacă a măririi, 
într-o ţară care nu este încă ţară, cînd peste tot se întîlneşte deznădejde şi 
durere. Metrobius spune că poporul ascultă şi se supune mai uşor unui 
rege. Eu zic că mulţimea urmează cu devotament pe acela care iubeşte 
dreptatea, care e hotărit s-o ajute, pedepsind fără şovăială pe cei ce fac rău! 

— Dar trebuie să fie unul de care să asculte toti! interveni Metrobius. 
Nu poate exista o ţară, fără un conducător mai mare peste celelalte 
căpetenii... 

— Dar care nu are nevoie să i se spună „rege”! întregi Sargetius. Ei, ce 
zici, Diurpanneus? Ce spuneţi voi, cei veniţi cu el? 

— Dacă nu vrei să fii rege, rămîi căpetenia care ai fost pînă acum! întări 
Metrobius. Toţi te vom asculta şi vom îndeplini poruncile tale. 

Cuvintele lui se pierdură în strigătele pline de însufleţire ce făcură să 
răsune încăperea. 

Sargetius ştia să se stăpînească. Rosti cu voce potolită: 

— Peste două zile vom porni! Nu vom cunoaşte liniştea şi odihna pînă 
cînd în ţară nu va fi ordine şi belşug! 

A trecut de mult miezul nopţii. în tricliniu au rămas numai ei doi: 
Sargetius şi Gerthorund. Se privesc unul pe altul, sorbind rar din cupe. Pe 
feţele lor se oglindesc frămîntări lăuntrice: în sufletul lui Sargetius bîntuie 
îngrijorarea, iar în cel al lui Gerthorund, tulburarea. Gîndul lui Sargetius 
alerga departe. Goţii se apropiaseră de hotarele neapărate ale ţării. Vedea 
cu mintea hoardele lor pătrunzînd prin văile munţilor de la răsărit şi 
miazăzi, pornite să ia în stăpînire pămîntul lăsat fără apărare de legiunile 
Romei. Se aştepta să audă de la căpetenia gepizilor cuvinte de ameninţare, 
condiţii grele de stăpînire a unei părţi din Dacia, în schimbul legămîntului 
de a nu se alătura acelor hoarde, ci de a lupta împotriva lor. 

Tulburarea lui Gerthorund izvora însă dintr-o cauză pe care Sargetius 
n-o bănuia. 

Aşa cum stăteau şi se priveau, păreau hotărîţi să se înfrunte, flecare 
împins de ceea ce îi ardea sufletul. Sargetius simţi o strîngere de inimă cînd 
îi văzu zîmbetul rece, răsărit între mustăţile lungi şi barba deasă. 

— Mă mai crezi prietenul tău, Sargetius? curmă el tăcerea. 

— Pînă acum aşa te-am socotit. Nu înţeleg la ce te gîndeşti. 

— Te întreb asta, fiindcă prietenia noastră ar putea să se strice. A sosit 
momentul... 

Sargetius nu-şi putu ascunde îngrijorarea: 

— Vrei să treci alături de goţi? 

— S-ar putea şi asta, deşi cu ei întotdeauna ne-am duşmănit! 

— Atunci, de ce să stricăm prietenia, de unde-ar fi să vină supărarea? 
S-a petrecut ceva de care eu nu ştiu? 

Gerthorund săltă cupa, sorbi, apoi izbucni în rîs: 

— Pentru asta am vrut să stau de vorbă cu tine, pentru ceea ce ar fi să 
ne despartă, să ne împingă la duşmănie: vreau ca Dazia să fie soţia mea! Şi 
va fi, chiar dacă tu te vei împotrivi! 

— Alte gînduri nu mai nutreşti, Gerthorund? 

— Să m-alătur goţilor? Nu, n-am să fac asta! Altceva vreau. Să mă duc 
mai spre apus, prin părţile de dincolo de munţi, unde se întinde o cîmpie 
netedă şi mănoasă, de-a lungul rîului Pathissis. Cu toate că sîntem de 
acelaşi neam şi am pornit din aceleaşi ţinuturi din îngheţatul miazănoapte, 
noi gepizii ne deosebim mult de goţi, ne ferim de ei. Ce zici, Sargetius, mi-o 
dai pe Dazia? Ori va trebui sa ne batem... 

Privindu-1 îndelung, Sargetius clătina uşor capul, făcîndu-1 să-i 
înţeleagă dezamăgirea: 

— Mulţumirea mea ar fî mare, dacă Dazia va primi să-ţi fie soţie, iar 
prietenia noastră s-ar întări. Dar să mă învoiesc să ţi-o dau, împotriva 
dorinţei ei, asta nu se va întîmpla niciodată! Tu l-ai cunoscut bine pe Pollio. 
Dragostea lor a fost fierbinte şi curată. Ea, fiica unui om liber, se în¬ 
drăgostise de el încă de cînd trăia ca sclav, scobind stîncile în căutarea 
aurului. Aş putea să fac o astfel de faptă eu, omul lîngă care Pollio a luptat, 
în care s-a încrezut, faţă de care s-a arătat supus, gata în orice clipă să-şi 
sacrifice viaţa pentru izbînda noastră? Dacă aş fi căzut în luptă, iar Pollio ar 
fl fost în viaţă, şi tu i-ai fi cerut să-ţi dea pe Alliana de soţie, ar fi putut el să 
se facă părtaşul unei atît de ticăloase siluiri, s-o arunce în braţele tale, 
stîlcindu-i sufletul? Tu eşti un bărbat frumos şi tînăr, Gerthorund! Trebuie 
să te porţi în aşa fel, încît să-i cucereşti sufletul, s-o faci să dorească să-şi 
trăiască viaţa alături de tine. Aş vrea să mă înţelegi, Gerthorund! 

— Crezi că am ajuns să cer dragoste unei femei prin rugăminţi? Am 
atîtea! Nici una n-a îndrăznit să mi se împotrivească. Tu să mi-o dai, pe 
urmă o îmbunez eu. N-ai băgat de seamă? De cînd m-am aşezat cu tabăra 
în hotarul Daciei, în cîmpia de dincolo de Samus, şi trăiesc în apropierea ta, 
mi-am schimbat îmbrăcămintea şi înfăţişarea, am învăţat mai bine limba 
voastră, caut să iau din obiceiurile voastre. Astă-seară am privit-o îndelung, 
am văzut cît este de frumoasă. îmi place Dazia... 

Sargetius slobozi cu putere aerul din piept, murmurînd: 

— Fără voia ei, nu ţi-o pot da, Gerthorund! O astfel de faptă, pentru 
care aş fl chinuit de remuşcări toată viaţa, nu pot să fac! 

— Dacă nu mi-o dai tu, o voi lua eu! Iar de te vei împotrivi, ne vom bate! 
Acum în Dacia nu mai sînt legiunile romane, aşa că nu mă tem prea mult. 

— Cei care au rămas îşi vor apăra pămîntul cu mai multă străşnicie de 
cît o făceau legionarii aduşi de Roma din toate colţurile lumii! Dar tu nici n- 
ai încercat s-o cucereşti pe Dazia... 

Tăcu un timp privind în ochii lui Gerthorund. Vedea pe faţa lui 
hotărîre. Avea de luptat cu foametea, molima şi neorînduiala din ţară, goţii 
erau aproape de hotare, iar pe gepizi îi ştia aprigi şi cruzi cînd porneau la 
luptă. Reluă cu un ton în care vibra dorinţa caldă de împăcare: 

— Ţin mult să rămînem prieteni, Gerthorund! Să nu împingem oamenii 
la moarte, fără folos. Mîine, înainte să pleci spre tabăra ta, vei primi 
răspunsul. Acum este tîrziu. E timpul să mergem să ne odihnim. Se spune 
că noaptea şi somnul sînt buni povăţuitori. 

A doua zi, dimineaţa, Sargetius căută să se arate mai vesel decît în 
seara trecută. Prinse momentul prielnic, deşi se găsea în toiul pregătirilor 
de plecare, o luă pe Dazia şi porni cu ea printre pomii din ogradă, în sus pe 
coastă. începu să-i vorbească îndată ce se îndepărtară destul de villa: 

— Spune-mi, Dazia, dacă eu rosteam aseară în faţa tuturor că mă 
socotesc rege al Daciei, tu ai da ascultare cuvîntului meu? 

Fata îl privi mirată. O undă de teamă şi de întristare îi cuprinse 
sufletul. Ce voia Sargetius de la ea? O legătură ascunsă, ruşinoasă, cînd 
avea o soţie atît de tînără şi de frumoasă? Regele în mintea ei era un bărbat 
viteaz şi puternic, căruia nu te puteai împotrivi, pentru care poporul nutrea 
o dragoste aprinsă, amestecată cu teamă puternică. Tremura, însă nu de 
frică, ci de prăpastia ce o simţea deschizîndu-se în sufletul ei. Murmură, 
doborîtă de îngrijorare, plecîndu-şi privirea spre pămînt: 

— Pentru mine eşti de mult „regele”, aşa mi-a spus-o el, bunul meu 
Pollio! Ce ascultare trebuie să dau cuvîntului regelui? 

Sargetius îi luă mîna şi i-o strînse cu căldură, mărindu-i şi mai mult 
tulburarea. Gestul lui îi întări bănuiala şi teama. Rămase descumpănită, 
auzindu-1 rostind cuvinte la care nu se aşteptase: 

— Dazia, am pornit lupta cu legiunile împins de un legămînt pe care 1- 
am făcut faţă de înaintaşii mei şi de faptul că simt în vinele mele curgînd 
sînge dac. Cînd te privesc, văd în tine o fiică a comaţilor lui Decebal. Tu ai 
sîngele mai curat decît al meu, Dazia! Ştiu că l-ai iubit mult pe bravul 
Pollio, iar dragostea lui a fost tot aşa de fierbinte ca a ta. îţi va fi greu să-ţi 
înfrîngi durerea, dar trebuie să faci ceea ce-ţi cer! Acum Dacia nu mai este 
subjugată, însă noi avem de luptat, pentru a o păstra liberă, pentru a o face 
puternică şi bogată. Tu şi eu avem rădăcini mai adînci în acest pămînt decît 
mulţi alţii. Dacă îţi voi cere, Dazia, să-ţi frîngi inima, să-ţi calci pe suflet, să 
sacrifici frumuseţea vieţii pentru a ajuta ţara şi poporul ei, vei avea curajul 
s-o faci? în această clipă, tu eşti preţul cel mai scump ce mi se cere, în 

schimbul căruia voi putea împiedica dezlănţuirea unor lupte grele. 
Sacrificiul tău va însemna salvarea a mii de vieţi, acum cînd tara are mare 
nevoie de luptători. 

Pe măsură ce îl asculta, faţa ei îmbujorată începea să pălească. îşi lăsă 
capul pe umărul lui şi, stăpînindu-şi greu suspinele, îl întrebă: 

— Spune-mi, ce trebuie să fac? 

Sargetius o cuprinse peste mijloc şi o strînse la piept. 

— Să primeşti să devii soţia lui Gerthorund! 

Cu o mişcare repezită, fata se smulse din braţele lui, săgetîndu-1 cu o 
căutătură tăioasă. 

— Să fiu femeia barbarului? Să trăiesc în cortul unei tabere 
rătăcitoare? 

Pieptul începu să-i salte năvalnic, paloarea să se schimbe în vineţiul 
disperării, iar din ochi se porniră lacrimile. îşi acoperi faţa cu mîinile şi 
începu să plîngă cu suspine puternice: 

— De ce zeii au fost atît de răi cu mine! Nici de dragostea unui sclav n- 
am avut parte! Aş vrea să mor, să mă duc la el, să-l caut acolo în lumea 
zeilor şi a duhurilor! 

— Potoleşte-te, Dazia! Acum nu este timp de plîns! Gerthorund mi-a 
spus că, dacă nu te dau, va năvăli şi te va lua. Aş putea eu să-l las să facă o 
asemenea faptă? Cine ştie cîte vieţi se vor pierde, cîtă durere se va abate 
asupra noastră! I-am spus că nu te voi împinge spre el împotriva voinţei 
tale, că te voi apăra cu tot ce-mi stă în putere! 

în mintea fetei se oglindea mare, limpede, chipul lui Gerthorund, aşa 
cum o privise cu stăruinţă în seara ce trecuse. 

— Dacă ar fl lîngă noi Metrobius, continuă Sargetius, ţi-ar spune că de 
multe ori soarta unui popor s-a găsit în cumpănă grea, a stat în puterea 
unei femei să-l salveze. Tu eşti o adevărată dacă, Dazia. Aceia care au căzut 
alături de marele Decebal îţi cer prin mine să-ţi ajuţi neamul, să te jertfeşti 
pentru cei ce n-au vrut să părăsească acest pămînt îndrăgit al lor! 

Dazia săltă capul dintre palme. Lacrimi în şiroaie îi izvorau din ochi. 
Era toată numai încordare. 

— Nu pot! Nu pot să fac asta! gemu ea, pradă deznădejdei. De acolo din 
cer de la zei, Pollio m-ar vedea!... 

— Dacă într-adevăr el ar putea să te vadă, Dazia, nu mă îndoiesc nici o 
clipă, te-ar îndemna să faci pasul pe care ţi-1 cer. Alături de el au mers la 
luptă mulţi sclavi, acum oameni liberi în Dacia, care au apucat să simtă 

aerul libertăţii. Dacă pentru salvarea ta va trebui să ne batem cu gepizii, vor 
merge la luptă şi cetele lor, mulţi dintre cei iubiţi de Pollio îşi vor pierde 
viaţa. Crezi tu, Dazia, că o astfel de nenorocire n-ar îndurera sufletul lui? 
Primeşte să fii soţia lui Gerthorund, Dazia! Ţi-o cere asta acela în care tu 
vezi pe regele Daciei! Căile vieţii sînt mult întortocheate, durerea şi fericirea 
ies la iveală tocmai de acolo de unde nimeni nu se aşteaptă. Poate că 
dragostea lui Gerthorund va reuşi să-ţi încălzească inima, să te simţi 
fericită. Te las să te gîndeşti, Dazia, acum ţi-e sufletul prea zbuciumat. 
Răspunsul tău îl voi avea fără vorbe, în timpul prînzului: dacă te aşezi la 
masă alături de el, voi înţelege că ai satisfăcut rugămintea mea. Iar de nu... 

Cînd tricliniul s-a umplut de cei care se aşezau la masă, faţa lui 
Sargetius se destinse într-un zîmbet plin de uşurare. Cu ochii înecaţi în 
lacrimi, Dazia îşi făcu loc alături de Gerthorund. 


2 


D e sus, de pe dealul ce străjuia Porolissumul în partea de 
miazănoapte, unde era castrul, cobora încet o femeie. Avea 
îmbrăcămintea zdrenţuită, faţa şi trupul plin de bube, palidă, cu 
călcătură nesigură. Ajunsă în vale, ocoli amfiteatrul — o ruină — şi o apucă 
spre for, ţinînd-o drept către ceea ce fusese înainte cartierul Magnus. Din 
cele trei căi principale de circulaţie ale Porolissumului — via Hadriana, via 
Septimia şi via Ulpia Traiana Sarmizegetusa — nu mai rămăsese decît 
pavajul desfundat, acoperit de ziduri prăbuşite: cărămidă, moloz şi cenuşă. 
Se sfîrşise frumosul Porolissum şi, odată cu el, viaţa plină de voie bună de 
acolo. 

Femeia zări de departe apropiindu-se o bătrînă. Trebuia să se 
întîlnească pe poteca îngustă cu ea. Privi speriată în jur, cercetînd ruinele 
ce străjuiau drumul, cătă un loc să se strecoare în dosul unui zid, nu-1 găsi, 
dădu s-o ocolească, dar bătrîna îi tăie calea, bătînd ameninţător cu toiagul 
în pavaj: 

— Tot n-ai plecat la zeii cei răi, ticăloaso? îi strigă stropşind printre 
ştirbiturile dinţilor. 

Adunîndu-şi puterile, chinuindu-se, femeia încercă să calce mai repede, 
să se îndepărteze, fără să reuşească. 




259 




















— Curvo, adusă aici de duhurile rele şi de Proserpina! Putoare, ai 
stîrnit mînia zeilor, d-aia ne-au trimis molima şi foametea! continuă să ţipe 
după ea bătrîna. 

Din partea opusă se apropiau mai mulţi bărbaţi şi femei. Călcau încet 
printre dărîmături, înşiraţi unii după alţii. Bătrîna îi zări, se întoarse din 
drum, şi glasul ei piţigăiat răsună din nou printre zidurile rămase fără 
acoperişuri: 

— Prindeţi-o, puneţi mîna pe ea! S-o omorîm cu pietre, că numai aşa 
aducem îndurarea zeilor! 

Femeia se opri îngrozită. Se vedea prinsă din două părţi. Căută cu 
privirea un loc de retragere. în jurul ei, numai ruine, cărămidă, moloz. 
Crezu că se salvează fugind înapoi, dar picioarele fără vlagă n-au ascultat-o. 
Bătrîna îi tăie calea şi începu s-o lovească la întîmplare cu toiagul. Alături 
de ea, una din femeile din şir o apucă de păr, iar un bărbat ridică pumnul 
şi o izbi în faţă. 

— Se bucură zeii! Uite ce mulţumiţi sînt! Trimiteţi-o la Proserpina! 
şuiera printre ştirbituri bătrîna, lovind neputincioasă unde nimerea cu 
toiagul în femeia prăbuşită în praf şi moloz. 

în acel moment, dinspre for apăru un bărbat în plină putere. Grăbi 
paşii şi ajunse la ei. 

— Opriţi-vă, oameni răi şi fără milă! La o parte, că vă sfărîm! strigă el 
îmbrîncindu-i. 

Bătrîna se trase cîţiva paşi înapoi speriată, dar îşi reveni repede, 
privindu-1 pe noul venit. 

— He, he, ia te uită! molfăi ea, rîzînd printre ştirbituri. N-am ştiut că 
Metrobius mai trăieşte! De unde-ai mai ieşit şi tu, trimis al duhurilor rele? 
De mult tu îndemnai lumea să nu se mai roage la zei, d-asta ne-a căzut pe 
cap atîta nenorocire! 

Metrobius se grăbi să ridice femeia, fără să ia în seamă vorbele bătrînei. 
Cînd cei din jur îl auziră murmurînd înfundat şi îndurerat, se traseră înapoi 
ruşinaţi. 

— Marciana, dragostea mea, de mult te caut! Unde-ai stat ascunsă pînă 
acuma? 

O privi mai bine. înfăţişarea ei îl îngrozi. înţelese că fata zăcuse de 
ciumă. Căută să se îndepărteze cît mai repede. O luă în braţe şi porni spre 
cartierul Serdos, fără ţintă, urmărit o vreme de blestemele celor rămaşi în 
drum, privind după el. Ajuns în piaţa largă, pustie, în care se înălţau 

ruinele tabernei lui Surillius şi prăvăliei lui Synethus, o lăsă pe o lespede de 
piatră, fosta treaptă de jos a scării de la intrarea în tabernă. Se aşeză 
alături şi răsuflă adine, învins de oboseală. Cercetă îndelung faţa fetei. De 
slăbiciune şi zbucium, ea adormise. 

Stătu astfel mult timp, adunîndu-şi gîndurile. Gasind-o, se liniştise. 
Tresări, auzind paşi. Dinspre ruinele templului lui Mithras se apropia un 
bărbat pornit către bătrîneţe, lung şi slab, sărăcăcios îmbrăcat. Privindu-1 
mai bine, îl recunoscu: Suriacus, preotul. 

— Domine 24 ! Ce s-a întîmplat? murmură el, repezindu-se spre 
Marciana. Ai venit, Metrobius! De mult te aşteaptă... 

Metrobius se văzu în încurcătură. Preotul rostise domine. Un astfel de 
cuvînt era folosit numai de cei trecuţi la credinţa în învăţătura galileanului. 
întinse mîna şi-l opri, prinzîndu-1 de tunica zdrenţuită: 

— Stai, Suriacus! S-o lăsăm să se odihnească! Am găsit-o căzută în 
drum, lovită fără milă de nişte oameni răi. Spune-mi, ce se petrece cu tine? 
Ai părăsit pe zeul Mithras şi ai trecut la noua credinţă? 

Răspunsul îl primi pe cale ocolită: 

— Acum doi ani tu ţineai o prelegere în poiana din pădurea de lîngă 
amfiteatru. Erai înconjurat de tineri. Plin de curiozitate, m-am apropiat şi 
te-am ascultat. Poate că tu nici nu m-ai văzut. Cuvintele tale m-au tulburat 
mult atunci. Spuneai că omul se găseşte într-o veşnică şi nestăpînită 
căutare, în dorinţa lui de a cunoaşte ce se petrece în jurul său, de a înţelege 
ce sînt norii, fulgerul, tunetul, ce e cerul şi ce se găseşte dincolo de el, ce 
sînt zeii, dacă ei există sau nu... 

— Poate că nu m-ai înţeles tu, Suriacus. Despre zei nu puteam să spun 
altceva, decît că nu există. Port în mine această convingere încă de cînd mă 
aflam în Alexandria Egiptului. 

— Am ascultat multe atunci, nu mi le mai amintesc bine. Ştiu numai că 
din ziua aceea a început să se clatine credinţa mea în zei. în templul tăcut, 
stînd singur, priveam statuia de marmură, o pipăiam, mă înfloram de 
răceala ei şi, aşa cum spuneai tu, vedeam în ea numai o piatră frumos 
cioplită de mîini meştere şi nimic mai mult. Cu cîţiva ani înainte, am însoţit 
un mare preot la atelierul de olărie al bătrînului Degidus, unde lucra Offas. 
Acolo am auzit pe unul din ei spunînd — nu ştiu care, Sargetius sau Offas 
— că în momentele cînd modelau lutul, încercau să pătrundă tainele vieţii, 
ale morţii, a tot ce ne înconjoară. 


24 Dumnezeule! 

— Şi nu spuneau bine? 

— Toate astea au făcut să se zdruncine credinţa mea în zei. în acea 
vreme nu m-am destăinuit nimănui. Eram preot, îmi trăiam zilele din 
venitul templului. Au urmat nenorocirile: legiunile au părăsit Dacia, apoi au 
venit foametea şi molima. Doborît de boală, am fost luat de un om bun şi 
dus în bordeiul lui, scobit în coasta muntelui, dincolo de Marodava, aproa¬ 
pe de ruinele villei în care aveaţi voi Colegiul săracilor. Acolo s-au strîns cei 
trecuţi la noua credinţă, acolo s-a înfiripat un vie nou numai din bordeie. 
Dincolo de Magnus, în vîrful dealului, nu departe de drumul spre Napoca, 
s-au strîns cei ce mai cred în zei, şi ei tot în bordeie. Cînd am învins boala, 
trecusem la noua credinţă, şi acum o urmez din tot sufletul. M-am 
însănătoşit cu ajutorul ei, al Marcianei, m-a îngrijit cu un devotament de 
soră. 


— A trecut şi Marciana la credinţa în învăţătura galileanului? 

— Cu mult înaintea mea! O bună parte dintre cei care s-au făcut 
sănătoşi au fost oblăduiţi de ea. Unii au văzut în faptele ei adevărate 
minuni. Şi ea a fost greu bolnavă, abia de curînd s-a însănătoşit. Dar aşa 
slăbită, se duce des dincolo de amfiteatru, unde îngrijeşte cîţiva doborîţi de 
boală. De acolo venea cînd au întîlnit-o acei oameni răi. Pe aici au murit de 
ciumă mulţi oameni, şi Surillius. 

Preotul tăcu, văzînd-o mişeîndu-se. Marciana gemu uşor şi oftă, apoi 
deschise ochii. îşi aminti cu greu de cele petrecute. Pe Metrobius nu-1 
vedea, acoperit de trupul preotului. Gîndi că numai el, Suriacus, o scăpase 
şi o dusese pe lespedea de piatră. 

— Vieţile noastre sînt legate! murmură Metrobius privind departe spre 
Marodava. 

— Ale cui? îl întrebă mirat preotul. 

— A mea şi a Marcianei. 

Abia acum ea îi recunoscu vocea. încercă să se ridice, însă puterea n-o 
ajută. 

— Metrobius! şopti înecată de suspine. Dragul meu Metrobius! 

Auzind-o, se întoarse spre ea, şoptindu-i: 

— Stai liniştită, Marciana! Te-am găsit, scumpa mea, de acum înainte 
nu ne vom mai despărţi! 

— Ai venit, Metrobius! M-am rugat mult Celui Atotputernic pentru tine. 
Au fost clipe cînd am crezut că nu mai eşti în viaţă. Eu m-am schimbat 

mult, nu mai sînt aceea pe care ai lăsat-o cînd ai plecat la luptă, mi-e 
sufletul plin de noua credinţă. 

— Dar nici eu nu m-am întors acelaşi, Marciana! Mă stăpînesc alte 
simţăminte, văd altfel oamenii, lumea... 

Fata reuşi să se salte într-un cot: 

— Să pleci repede, Metrobius! Molima mai bîntuie încă şi... 

— Nu îndrăzneşte ea să dea lupta cu mine, scumpa mea! 

— Mă voi ruga Lui pentru sănătatea ta!... 

Era spre seară, cînd toţi trei trecură pe lingă ruinele villei lui Sargetius 
şi ale atelierului de olărie, din care se vedea numai cuptorul întreg, bun 
pentru ars vasele, şi ajunseră la bordeie. 

După două zile, Metrobius plecă pe urmele lui Sargetius. Filozofia lui 
era acum alta, sufletul îi era plin de o pornire nouă, de o altă înţelegere 
pentru oameni. 

S argetius a ales Apulumul ca loc mai potrivit, de unde să conducă 
treburile noii Dacii. Hotarele se restrîngeau la un teritoriu mai mic 
decît Dacia romană, căci ţinutul ce se întindea în partea de 
miazăzi între munţi şi Danuvius, de la Drobeta pînă dincolo de Alutus, 
căzuse sub stăpînirea goţilor, după ce şi ultimele centurii trecuseră fluviul 
în Moesia. Pîna se linişteau vecinii şi întărea ordinea înăuntru, se gîndise 
să-şi stabilească graniţa pe crestele munţilor de la miazăzi şi dinspre 
răsărit, spre a le putea apăra mai uşor de hoardele barbare năvălitoare. 
Apulumul era situat în mijlocul ţării. îşi stabilise reşedinţa, cu oficiile de 
conducere a treburilor ţării, în clădirile înconjurate de ziduri groase de 
piatră, unde fusese cazarma legiunii. 

Adunase toate căpeteniile în sala cea mare a pretoriului. A dat 
dezlegare ca flecare să aducă şi alţi bărbaţi de încredere, buni luptători, 
bune ajutoare. Totodată, a făcut chemare să se prezinte la sfatul ţării toţi 
scribii rămaşi în Dacia, care lucraseră pe şantiere, la ferme şi în oficiile 
publice. începutul de organizare pe întreg teritoriul nu se putea face fără să 
se consfinţească prin acte scrise drepturile şi bunurile fiecărui cetăţean. 
Legile aveau să rămînă tot cele folosite pe timpul stăpînirii romane. 

înconjurat de cîteva căpetenii, Sargetius intră urmat de mica gardă care 
îl însoţea pretutindeni. La vederea lui, un fior de îmbărbătare cuprinse ca 
un val întreaga sală. Dintr-un colţ, trompetiştii vestiră sosirea 
conducătorului. Totul fusese pregătit să se desfăşoare într-o anumită 
ordine, dar, cînd nimeni nu se aştepta, un bătrîn răsări dintr-o dată în faţa 
lui. îşi luă căciula în mînă şi rosti cu înfiorare, din adîncul sufletului: 

— La vederea ta, zeii mi-au făcut îndemnul să-ti ies în cale, să-ti urez 
bun venit! Dacă ar fi să ascult de pornirea ce-mi arde inima, aş striga cu 
toată puterea: Să trăieşti, mărite rege! Să ştii că am ani mulţi, iar bunicul 
meu a avut şi mai mulţi. Mi-a spus că era copil cînd a murit viteazul 
Decebal şi a fost cotropită ţara. Bătrînul îşi mai aducea aminte de revolta 
dacilor, uniţi cu sclavii, împotriva stăpînirii romane, a căror căpetenie a fost 
acel bărbat înţelept şi plin de curaj numit Sarmis. Eu nu mă feresc, ţi-o 
spun în faţă: s-a zvonit din multe părţi că tu te-ai trage chiar din el. Şi- 
atunci mă întreb: de ce să nu fii regele nostru, dacă eşti vlăstar de rege? Nu 
te-ai ridicat tu ca poporul să nu fie dus cu sila pe meleaguri străine? Zeii 
îmi sînt martori — asta s-a petrecut cînd ai fost sus, la Tîrgul nevestelor — 
în clipa cînd te-am văzut acolo, mi-am zis că, dacă Dacia va ajunge liberă, 
tu şi nimeni altul îi va fi rege. De atunci port în suflet aceasta credinţă. 
Dacă vorbele mele te supără, să-l ierţi pe un bătrîn care nu şi-a mai putut 
domoli focul din inimă! Poate că în clipa asta cei care şi-au vărsat sîngele 
alături de Decebal şi de Sarmis ne privesc din lumea zeilor, cu ochii înecaţi 
în lacrimi. De ar putea să dea glas sufletelor, vorbele grăite de mine le-ar fi 
rostit ei ca un cîntec venit din cer. Şi-acum, ascultă îndemnul unui bătrîn: 
să fii bun şi iertător cu ţara, dar aprig şi neînduplecat _cu duşmanii ei! Şi 
chiar dacă te superi, eu tot strig: Să trăieşti, mărite rege! Toţi zeii să-ţi dea 
sănătate, să te ajute să conduci cu înţelepciune şi blîndeţe poporul Daciei 
noi! 

— Trăiască regele! răsună sala de strigătele pornite din toate părţile, 
amestecate cu urale. 

Aşa cum nu prevăzuse întîmpinarea bătrînului, Sargetius nu se aştepta 
nici la izbucnirea lui Metrobius. îl văzu repezindu-se şi îmbrăţişîndu-1 pe 
bătrîn, apoi, trăgîndu-se însufleţit la o parte, cu un zîmbet ce-i lumina faţa, 
începu să vorbească limpede, curgător: 

— Bătrîne, cuvintele tale pline de înţelepciune şi de dragoste de ţară au 
adus poporului un rege, iar nouă, celor mai tineri, o bună mustrare! Faptele 
mari aşa se fac: cu mult curaj, cu sufletul deschis, pornite la momentul 

potrivit! Să stăm şi să ne întrebăm toţi din această sală: ce am aşteptat? S- 
ar fi cuvenit ca el, cel pe care îl urmăm şi-i ascultăm poruncile, să fi venit în 
faţa noastră, să spună că se socoteşte rege al Daciei, iar noi trebuie să i ne 
supunem? Dacă ar fî făcut asta, ne-ar fi dezamăgit şi scîrbit! Ar fi fost 
primul semn că cel care ia în mîinile sale destinele ţării e un om mîndru, 
plin de el, lacom de mărire, cu porniri aspre de stăpîn. Noi nu avem nevoie 
de un astfel de rege, ci de un conducător bun, cu dragoste de popor şi de 
ţară. Bătrînul a spus o vorbă: cică a aflat că Sargetius se trage din Sarmis, 
adică ne-a dat de înţeles că ar fi urmaş de rege. Eu zic altfel: Sargetius se 
trage din neam de rege, dar noi nu pentru asta îl vrem, ci pentru că a fost 
cel dintîi care s-a ridicat la luptă! Soarta noastră depinde acum numai de 
noi. Avem un rege. Trebuie să-l urmăm, să-i dăm ascultare, să ne supunem 
lui! Să strigăm cu toţii: Trăiască regele Sargetius şi Dacia noastră nouă! 

Uralele şi strigătele celor din sală s-au prelungit multă vreme. 
Trompetiştii începură să sune, ca şi cum anunţau sosirea regelui, iar mulţi 
să aplaude, ca la un spectacol în amfiteatru. 

Sargetius ascultase împietrit pe cei doi vorbitori spontani, copleşit de 
cuvintele lor rostite din inimă, cu căldură, pline de îndemn sănătos. La 
izbucnirea uralelor îl străbătu o săgetare: se simţi puternic, ascultat şi 
respectat. Parcă plutea pe umerii întregului popor. Păşi tulburat şi hotărît 
spre locul de unde vorbiseră ceilalţi, urmărit de priviri. Rosti cu emoţie şi 
înflăcărare: 

— Recunoştinţa nu se va topi niciodată în sufletul meu, pentru iubirea, 
însufleţirea şi încrederea voastră. Cine a luptat alături de mine, ştie ce fel 
de om sînt. Unii îşi mai amintesc de pedepsirea lui Euphoros, care ne-a 
înşelat sub numele de Rundacitulp. Judecata noastră de atunci a fost 
aspră, nu pentru că acel ticălos urmărise să fie rege, ci pentru că pornise pe 
calea vînzării. Ca rege, în grija mea neabătută faţă de popor şi de ţară, voi 
pedepsi fără cruţare trădarea! Pe vremuri, în Dacia regele primea întărirea 
din partea marelui preot. Acum, în lipsa lui, se cade să ne legăm prin 
jurămînt unii în faţa altora. Eu, Sargetius, rege al Daciei noi, jur că voi sluji 
cu devotament, neodihnă şi hotărîre ţara şi poporul! 

— Trăiască regele! strigă cineva, şi sala se umplu de urale. 

— Iar vouă, celor care vă găsiţi aici, şi prin voi întreaga ţară, vă cer la 
rîndul meu să-mi juraţi credinţă, ascultare şi supunere! 

Ca un tunet jurămîntul izbucni din toate piepturile, apoi se porniră din 
nou uralele. 

— Şi acum să trecem la fapte, reluă Sargetius. De la început e bine să 
se ştie că în Dacia nouă sclavia a pierit! Scribii ţării vor aduce la cunoştinţă 
tuturora că am dat cuvînt ca sclavii să fie deîndată eliberaţi oriunde s-ar 
găsi. Cei ce se vor dovedi că fac altfel, vor primi pedeapsă aspră. Pentru 
munci în ţarini şi pe ogoare, pentru treburi în gospodării se pot folosi 
oameni cu plată, tocmiţi pe unul sau mai mulţi ani, ori numai cu ziua, 
după înţelegere. în ţara noastră nu vor fi patricieni, plebei, liberţi, veterani, 
ci numai cetăţeni ai Daciei noi, toţi cu aceleaşi drepturi şi cu aceleaşi 
îndatoriri. Ştiu că greutăţile ce ne stau în faţă sînt mari, dar şi hotărîrea 
noastră de a le învinge este puternică. Ca să pot conduce ţara, am nevoie de 
ajutoare bune, împrăştiate pe tot cuprinsul ţării. Dacia noastră nouă va fi 
împărţită în mai multe ţinuturi, fiecare cu căpetenia lui, un fel de taraboste 
sau procurator. 

în ţinutul Sarmizegetusa — căruia noi nu-i vom mai spune şi Ulpia 
Traiana — căpetenie va fi iscusitul Timocles. în ţinutul Apulum, va fi bravul 
Artemidorus, iar de la Ampelum pînă la Potaissa îi punem pe straşnicul 
Burillius, care cunoaşte bine acele locuri. Pentru ţinutul unde au izvoarele 
Maris şi Alutus ce se lasă pînă la munţii dinspre răsărit îl avem pe 
Diurpanneus, acolo el s-a aşezat cu dacii aduşi de pe valea rîului Hierasus. 
în sfîrşit, pentru partea de ţară ce se întinde de la Napoca pînă la hotarul de 
dincolo de Porolissum căpetenie să fie înţeleptul Metrobius. Acolo se află şi 
gepizii, cu ei va trebui să trăim în bună înţelegere. Fiecare căpetenie să-şi 
aleagă scribii, din cei ce se găsesc aici în sală, să înceapă să strîngă oaste, 
să întărească paza şi ordinea în ţinutul său. Eu nu voi pregeta să trec pe la 
flecare, să colind ţara, să ascult păsurile poporului, ca împreună să ne 
străduim să îndreptăm relele care s-au abătut asupra Daciei. Căpeteniile 
gărzii mele vor fi Dassius şi Timacus. Toamna a sosit, iarna se apropie, 
trebuie să ne găsească pregătiţi. Astăzi ţara e săracă, nu are visterie, dar 
vom face una şi o vom umple, căci bogăţii avem destule, numai să ştim să 
le folosim. Aurul este acum al nostru, trebuie să-l scoatem din sînul 
munţilor. Vom trimite sare pînă departe spre miazăzi şi vom aduce 
mărfurile trebuincioase. Vom munci pămîntul şi vom creşte turme de vite. 
Toate astea să le facem fără să uităm o clipă că avem nevoie de o armată 
bună, pregătită cu multe arme, ca în momentele de primejdie să ne apărăm 
hotarele. Voi, căpetenii de ţinuturi, să alegeţi pe cei mai curajoşi şi isteţi 
tineri, să-i faceţi buni militari, iar pentru conducere să vă înconjuraţi de 

oameni cinstiţi, porniţi să facă numai bine. Cînd în Dacia va curge belşugul, 
vom fi cu toţii bogaţi, vom avea un trai şi o viaţă fericită!... 

Sargetius tăcu. îl vedea pe bătrînul care vorbise mişcîndu-se neliniştit, 
ca şi cum căuta prilejul să mai spună ceva. îl învălui cu o privire plină de 
preţuire. 

— Vrei să ne mai dai un îndemn, bătrîne? îl întrebă, făcînd un semn 
spre cei din apropiere, spre a-i afla numele. 

— Decibalus, mărite rege! şopti cineva. 

— Te ascultăm, bunule Decibalus! Ce nume frumos ai! Cum tu ai 
început astăzi să vorbeşti cel dintîi, poate că numele tău ne este de bun 
augur. Poate că prin tine ne vorbesc înaintaşii. 

— Mărite rege, ne-ai spus lucruri cum nu se poate mai bune, dar 
despre credinţa noastră, despre zei şi temple, n-ai grăit nimic. Dacia nouă 
şi liberă va fî o ţară fără credinţă, fără preoţi? 

Prins în iureşul atîtor greutăţi, Sargetius nu se gîndise la credinţa pe 
care o va urma poporul, de aceea nici nu găsi răspunsul potrivit. Grijile lui 
se îndreptau spre ocrotirea populaţiei şi apărarea ţării. îl scoase din impas 
Metrobius: 

— Mărite rege, îmi îngădui să răspund eu la întrebarea bătrînului? Sper 
că-1 va linişti lămurirea mea. 

Sargetius încuviinţă bucuros, curios totodată. 

— Eu nu ştiu, bătrîne Decibalus, ce ţi-ar fî răspuns regele, căci durerile 
ţării nu i-au lăsat vreme să se gîndeasca la toate, aşa că îţi spun cum văd 
eu lucrurile. Bănuiesc că ai trăit mult prin părţile de munte. Ştii că, dacă te 
prinde o negură deasă printre steiuri, cea mai înţeleaptă treabă e să te 
opreşti locului pînă ce ea se împrăştie, altfel te poţi rătăci sau să te afli în 
primejdia de a cădea în vreo prăpastie. Tot cam aşa este şi cu credinţa 
acum în Dacia, am risca să pornim pe o cale greşită. Unii se roagă zeilor 
aduşi de cei veniţi din altă parte, alţii au trecut la învăţătura nouă. Mulţi 
dintre cei ce trăiesc prin văi retrase printre dealuri şi munţi, pe care 
stăpînirea romană nu i-a schimbat prea adînc la înfăţişare şi în suflete, se 
mai roagă Marelui zeu, lui Zamolxis. Acum nu ştim care din aceste credinţe 
are mai mulţi adepţi şi nu ne stinghereşte cu nimic acest lucru în treaba 
noastră. Eu zic să lăsăm, bătrîne, să se mai limpezească negura în care ne 
găsim cu credinţa, că nu e nici o grabă. Mai tîrziu vom vedea ce avem de 
făcut. 

Bătrînului îi plăcu răspunsul, Metrobius parcă îi privise în suflet. Şi el 
era unul dintre aceia care se ruga Marelui zeu. 

— De ai fi feciorul meu, m-aş mîndri cu tine, că multă înţelepciune mai 
porţi în cap! rosti el cu un surîs pierdut în barbă, apoi se întoarse spre rege: 
A spus bine tînărul, să aşteptăm să se mai însenineze viaţa noastră, mărite 
rege, dup-aia vom vedea!... 

Faţa lui Sargetius se luminase, încălzită de privirile pline de căldura ale 
căpeteniilor din sală. Reluă şirul celor ce voia să mai spună, liniştindu-1 mai 
întîi pe bătrîn: 

— Da, bunule Decibalus, e drept ce ai spus, să mai aşteptăm, pentru că 
nu ştim ce poate să ne aducă ziua de mîine. în apropierea graniţelor noastre 
stau gata de atac goţi, vandali, gepizi şi alte hoarde năvălitoare. Avem de 
închegat o ţară mare, care să cuprindă între hotarele ei tot neamul dacilor. 
Ne străduim să înfăptuim liniştirea populaţiei rămasă aici, care a dovedit 
dragoste de acest pămînt, să întărim paza avutului tuturor, să-i facem să se 
simtă apăraţi de loviturile cetelor rătăcitoare ale latronilor şi de lăcomia 
celor ce caută să pună stăpînire pe bunurile altora, iar mai presus de toate, 
să luptăm pentru neatîrnarea ţării pe care o întemeiem, să nu fim subjugaţi 
de vreunul din vecinii ce ne înconjoară. Acum nu ne stă în putere să 
strîngem laolaltă toate ţinuturile în care trăiesc fraţi de-ai noştri, ne vom 
mărgini numai la partea aceasta înconjurată de munţi, mai uşor de apărat, 
care a fost întotdeauna inima Daciei, unde sînt împrăştiate cetăţile pe care 
vajnicul Decebal le mărise şi înflorise, dornic să arate ca nişte urbe romane: 
Sarmizegetusa, Apulum, Potaissa, Napoca, Porolissum. Mai tîrziu, după ce 
vom înjgheba oaste multă, cu căpetenii viteze, înzestrată cu armele de tre¬ 
buinţă, ne vom strămuta hotarele pînă prin părţile care au format altădată 
— cu aproape două sute de ani înaintea lui Decebal — Dacia Mare a 
dîrzului şi înţeleptului rege Burebista, de a cărui putere începuse să se 
teamă chiar şi Roma. îmi povestea deseori bunicul, bunul Degidus, pe care 
unii dintre voi l-aţi cunoscut, cele auzite de la bunelul său, Dicomes, iar de 
acesta aflate de la alţi bătrîni, că ţara Marelui Burebista se întindea spre 
răsărit pînă dincolo de apa Tyrasului şi mult de-a lungul ţărmului Pontului 
Euxin, la apus trecea de cîmpia Panonică, ce se află peste apa şerpuitoare a 
rîului Pathissus, spre miazăzi ajungea la munţii ce se înalţă de partea 
cealaltă a Danuviusului, în Tracia, iar la miazănoapte se pierdea în pădurile 
pe atunci neumblate, mult departe de Porolissum, de unde în vremea 
noastră au început să năvălească hoarde de-ale gepizilor, goţilor şi altor 




268 





















neamuri barbare, care nu-şi mai găsesc locul, nu se mai potolesc. Poate că 
vreunul dintre voi ar vrea să spună că aici s-a născut un popor nou, iar eu 
îi răspund că este adevărat, însă nu trebuie să uităm că sîntem altoiţi cu 
sînge dac, că talpa ţării o formează aceia care umplu vicurile, văile şi 
munţii, ce se ştiu de aici, ai căror strămoşi aici au fost şi aici au rămas din 
timpuri ce se pierd în bezna trecutului de mii de ani. Iată dară, bunelor şi 
vitezelor mele ajutoare, ce fapte măreţe ne stau în faţă, ce viitor frumos ne 
aşteaptă şi ne cere să ne arătăm demni de el, iar — revenind la gîndurile de 
la care am pornit — pînă atunci vom găsi pe ce cale să pornim cu credinţa, 
cu zeii, cu templele... 

— Cu vorbele pe care le rostişi, mărite rege, m-ai copleşit de tot! răsuflă 
bătrînul, clătinînd capul. Poate că-mi este dat să trăiesc o minune, prin tine 
se va uni tot neamul nostru! Să trăieşti, mărite rege! Zeii să-ţi dea sănătate, 
viaţă lungă şi înţelepciune! 

Sala se umplu de urale ce nu mai conteneau. înveselit şi înflăcărat, 
Sargetius săltă mîinile, cerînd linişte. 

— Pentru astăzi ne-am sfătuit destul, putem spune că am întemeiat 
ţara. Să sărbătorim această zi printr-un ospăţ, care nu va fi îmbelşugat, dar 
se va arăta bogat în speranţe, însufleţire şi voie bună! 


4 


V estea că ţara avea un rege, că au fost puse căpetenii de ţinuturi, 
care vor deschide oficii publice pentru intabularea casei şi 
pămîntului fiecăruia şi pentru curmarea silniciilor s-a întins ca un 
vînt proaspăt de primăvară, însufleţind populaţia. Speranţa alina durerile, 
spulbera tristeţea, întărea sufletele, mistuia deznădejdea. Oamenii se 
simţeau ca descătuşaţi, mai liberi în mişcări, teama de cetele de latroni se 
împuţinase. 

De cînd căpeteniile i-au jurat credinţă, în sufletul lui Sargetius s-a 
săvîrşit o adîncă schimbare. Nu-şi mai aparţinea, nu mai cunoştea odihna. 
Era prezent peste tot şi putea fi întîlnit oriunde. Se oprea la Sarmizegetusa, 
Apulum, Potaissa, Napoca, umbla prin vicuri, întreba şi asculta necazurile 
oamenilor, se îngrijea de nevoile ţării, străduindu-se totodată să înjghebeze 
o armată. Timp de trei zile, la Napoca, se sfătui îndelung cu Metrobius. 
înţeleptul filozof şi luptător trăia într-o ambianţă nouă: locuia într-o villa 

frumoasă, scăpată din pîrjolul de acolo, avînd alături pe Marciana, cu totul 
însănătoşită. Amîndoi se străduiau să curme suferinţele şi să întărească 
ordinea în ţinut, pînă dincolo de Porolissum. La multe din întrebările la care 
„filozoful” nu se împăca să dea un răspuns scurt, „luptătorul” găsea o 
rezolvare grabnică. Se contopise cu sine şi cu lumea. 

în cea de a patra zi, de dimineaţă, Sargetius părăsi Napoca, luînd-o de- 
a lungul văii Samusului, spre răsărit. Ziua era frumoasă, bruma pierea 
biciuită de razele potolite ale soarelui de toamnă tîrzie. Mergea însoţit de 
Diurpanneus, nutrind gîndul să înainteze pînă prin părţile unde se aşe¬ 
zaseră dacii liberi veniţi de dincolo. în urma lor venea garda, în frunte cu 
Dassius. înaintau în pasul cailor, vorbind despre greutăţile în care se 
zbătea ţara, despre cele ce trebuiau făcute peste iarnă, cînd auziră strigătul 
lui Dassius: 

— Mărite rege, ne prind în galopul cailor mai mulţi călăreţi! Să ne 
pregătim de luptă? 

Sargetius strînse frîul şi întoarse calul. Nu se gîndea că vor fî atacaţi. 
Alta era întrebarea ce-1 năpădi: Se întîmplase ceva grav, de era căutat cu 
atîta grabă? îl recunoscu de departe pe Timocles, iar cînd se apropiară 
distinse cu surprindere alături de fostul meşter făurar pe Decius Sabinus. 
Nu-i venea să creadă. Dar fostul tribun al imperiului Romei îi spulberă 
îndoiala: 

— Salut pe regele Daciei! rosti el înclinîndu-se. îl rog să nu se mire, îl 
are în faţă pe tribunul Decius Sabinus! 

Un val de îngrijorare trecu prin inima lui Sargetius. Oare, se înapoiau 
legiunile în Dacia, voiau s-o ia din nou în stăpînirea Romei? Venea ca sol 
din partea împăratului? întrebările îi licăreau ca fulgerul în minte. Căută 
să-şi înfrîngă tulburarea. îi vorbi cu ton potolit, pornit spre glumă: 

— încotro, tribune? Ai uitat ceva în Dacia şi te-ai întors să-l cauţi? Ştii 
că drumul spre Porolissum este înapoia noastră, iar acolo nu mai găseşti 
decît ruine! 

Tribunul îndemnă calul, apropiindu-se mai mult. 

— Să nu se mire regele, ostaşii n-au făcut altceva decît să îndeplinească 
ordinele ce le-au primit. Eu, mărite rege, am venit înapoi în Dacia, nu 
pentru a căuta ceva pierdut, ci pentru a nu mai pleca niciodată de aici! Am 
trecut şi am văzut prăpădul de la Porolissum şi din alte părţi. Mie nu mi-a 
stat în putere să împiedic răul. Aş vrea să mă priveşti, mărite rege, ca pe 
unul care nici n-a părăsit Dacia! După cum ştii, sînt un militar încercat... 

— în care eu trebuie să mă încred, nu? 

— Zeii îmi sînt martori, am venit dintr-o pornire curata, mă simt 
puternic legat de acest pămînt. Mi-a fost dor de cîmpiile, pădurile, munţii 
Daciei, şi m-am înapoiat. Vreau să-mi petrec aici zilele date de zei să le mai 
trăiesc. Am adus cu mine pe cei ce mă însoţesc: sînt doi centurioni şi patru 
decurioni. Ne-am schimbat îmbrăcămintea, altfel nu puteam ieşi din 
imperiu şi pătrunde înapoi peste Danuvius să umblăm prin Dacia. Aproape 
de Sarmizegetusa ne-au întîlnit oameni de-ai lui Timocles şi ne-au luat cu 
ei, socotindu-ne întorşi cu gînduri rele. Fiind dintre cei plecaţi, ne priveau 
ca pe nişte duşmani. 

— Şi încotro mergi prin părţile astea, Decius Sabinus? 

— Te caut, mărite rege! Vreau să mă foloseşti după trebuinţa ta. Acelaşi 
lucru îl vor şi cei ce mă însoţesc. Acum aici e ţara noastră! 

Sargetius îl cunoştea bine pe tribun. Era un bun militar, cu însuşirea 
rară de a nu-şi pierde cumpătul în situaţii grele. Procuratorul Iustus 
Valentinus îi vorbise deseori despre el cu multă preţuire. 

— N-ai venit cu alt scop, Decius Sabinus? Dacă nutreşti gîndul de a 
pune la cale vreo ticăloşie? Poate că Roma şi împăratul Aurelian regretă că 
au părăsit acest pămînt. Ca fost tribun, cred că mă înţelegi, nu mă pot juca 
să pun în pericol soarta ţării mele! 

Tribunul se îndreptă în şa, tuşi uşor şi căută să dea un răspuns 
potrivit, fără să supere: 

— Cînd neîncrederea şi bănuiala au pătruns între doi oameni, ei nu 
trebuie să meargă pe acelaşi drum, nici să poposească sub acelaşi 
acoperămînt. Poate că e mai bine, mărite rege, ca un timp noi să stăm 
deoparte, să aşteptăm să-ţi întăreşti încrederea în noi. Pînă atunci, regele 
ne îngăduie să luăm cîte o casă părăsită şi cîte o bucată de pămînt din 
ţarinile rămase fără stăpîni? Ne socoteşte supuşii săi şi cetăţeni ai Daciei 
noi? 

Strîngînd frîul calului, Sargetius se lupta cu sine însuşi: 

— Nu ştiu dacă poţi să mă înţelegi, Decius Sabinus! încearcă în minte 
să fii în locul meu şi întreabă-te, ce ai face dacă eu aş fi în locul tău? Cît 
priveşte casele, ţarinile... sînt destule. Numai să vă dovediţi oameni de bună 
credinţă ai ţării. Poate că îţi mai aminteşti, tribune, de felul cum a fost 
pedepsit Euphoros. Te sfătuiesc să iei bine seama. Noi aşa răsplătim pe 
oricare va fi dovedit că nutreşte gînduri de trădare! Toţi zeii cu voi şi 
sănătate! 

Rămas în mijlocul drumului, tribunul privi după el cu admiraţie 
amestecată cu mîhnire. Alături, Timocles, strunindu-şi calul, îl readuse la 
realitate: 

— Tribune, tu şi ceştilalţi cu care ai venit sînteţi acum cetăţeni ai ţării. 
Aşa a spus regele. Cunoşti Dacia. Vă dau de la mine pergament că sînteţi 
liberi să vă aşezaţi unde vă este voia. Du-te la Napoca, la Metrobius, şi 
rămîi acolo. Rog zeii să-ţi dea sănătate şi să te îndemne numai la bine! 

Fără să mai aştepte ca Decius Sabinus să spună ceva, Timocles porni 
în galop după rege. Cînd îl văzu alături, Sargetius potoli goana şi dădu glas 
gîndurilor ce le frămînta: 

— M-a tulburat atît de mult vederea lui Decius Sabinus, încît am şi 
uitat de tine, îi spuse, avînd în minte coloane nesfîrşite de legiuni pornite să 
ia din nou în stăpînire Dacia. Mă tem de pofta şi lăcomia Romei... 

— Regele meu să nu-şi facă astfel de gînduri rele! încercă Timocles să-l 
liniştească. 

Diurpanneus îndemnă calul şi veni lingă ei. 

— Şi pe mine mă îngrijorează întoarcerea acestui tribun. M-aş bucura 
dacă l-ar fi adus înapoi dorul după vreo femeie! 

Şi continuă, schimbînd tonul spre glumă: 

— Se vede că nu sînt multe Alliane pe lume! Şi nici mulţi Sargetius! 
adăugă apoi. 

îi răspunse, arătîndu-i că înţelesese aluzia: 

— Văd că te împinge mintea, Diurpanneus! Crezi că dacă Alliana nu 
rămînea în Dacia, aş fi plecat după ea? 

— Acum cînd o ai lingă tine, poţi vorbi aşa! Dacă lucrurile s-ar fi 
petrecut altfel, nu ştiu ce ai fi fost în stare să faci! 

— Te simţi mîndru că Opilia te-a urmat fără nici o împotrivire? 

— Cu Opilia e altceva. Ea m-ar fi urmat oriunde, iar eu m-aş fi dus 
după ea s-o caut şi-n infern! 

Sargetius săltă privirea şi cercetă cerul. Dinspre răsărit se ridicau nori, 
prevestind schimbarea vremii. 

— Să lăsăm gluma, să ne întoarcem la grijile noastre. Sosirea 
tribunului mi-a întărit hotărîrea de a închega cît mai repede o armată bine 
organizată, nu aşa ca acum, cu nişte cete strînse de fiecare căpetenie. Tu, 
frate Timocles, aş vrea să te întorci degrabă la Sarmizegetusa, să urmăreşti 
ce se mişcă spre Danuvius. în drum, te abaţi pe la Metrobius, Burillius şi 

Artemidorus, le spui că după idele lunii viitoare vom strînge la Apulum 
armata Daciei noi. Vreau să văd pe fiecare căpetenie cită oaste îmi aduce. 

— Pornesc îndată, mărite rege! Acelaşi gînd, spre Danuvius, mă fierbea 
şi pe mine! 

Spre seară, au ajuns într-un sat ce se întindea de-a lungul unei văi 
largi, cu cîmpie mănoasă. Cînd s-au apropiat de prima casă, un bărbat cu 
plete lungi şi barbă bogată sări din tindă cu capul gol, numai în cămaşă şi 
iţari, alergă la streaşină, trase tulnicul şi începu să sune. Sargetius opri 
calul în dreptul porţii. Omul lăsă tulnicul, veni în fugă, căzu în genunchi şi 
duse mîinile la piept: 

— Marele zeu şi-a întors faţa spre noi, mărite rege! El ţi-a îndreptat 
drumul încoace! Dacă nu veneai, se făcea moarte de om! 

Zîmbetul împietri pe faţa lui Sargetius. întoarse capul spre 
Diurpanneus. Vicul făcea parte din ţinutul a cărui căpetenie era el. 

— Cui vorbeşti tu, omule? îl aşteptai cumva pe rege? Ia ridică-te în 
picioare! 

— Te cunosc, mărite rege! Tu n-ai de unde să mă ştii. Am fost în cetele 
lui Burillius, Marele zeu să-l ţină în fericire, m-am bătut cu legionarii în 
lupta cea mare dintre Napoca şi Porolissum. în toiul încăierării, m-am aflat 
de multe ori în preajma ta, mărite rege. Ştiam că eşti căpetenia cea mare, 
dar n-am bănuit că... 

— O să mă ai ca rege. 

— Atunci nu m-a dus mintea pînă acolo, dar tot trebuia să-ţi sar în 
ajutor, dacă te-ai fi găsit în pericol. Altfel, ce ne-am fi făcut noi fără un 
bărbat ca tine?! 

— Pentru vorbele rostite, îti mulţumesc! Acum vreau să aflu de ce zici 
că s-ar fi făcut moarte de om, dacă nu veneam? 

— D-apăi nu făceam numai eu. Aici sîntem mulţi necăjiţi de ăl de sus... 
ne ia tot... 

— De cine? De Marele zeu? El e ăl de sus? 

— Nu, mărite rege, noi spunem „ăl de sus” ticălosului care a luat în 
stăpînire villa de pe colină şi ferma ei. Au fost ale unui bogătan plecat la 
Roma. în locul lui a venit ăsta, cică are drept, că le-ar fi cumpărat... 

— Poate că aşa o fi. Dar n-ai spus, cu ce v-a supărat aşa tare? 

— Noi, mărite rege, ne-am născut şi trăit pe valea asta din tată-n fiu. Pe 
vremuri, cînd a trăit Decebal, unii au fost tarabosti, alţii comaţi, şi au fost şi 
robi. Sub stăpînirea romană, unii au muncit la lemne prin păduri, iar alţii 

au robit la stăpînul fermei. După ce legiunile au plecat, cei care am fost în 
cete şi am luptat am ştiut că fiecare e în drept să ia un colţ de ţarină, să-l 
muncească, să rămînă pe vecie al lui. Aşa am făcut şi noi. Am luat din 
pămîntul fermei, că tot n-avea stăpîn. Dar pe la începutul toamnei a venit 
veneticul, a pătruns în villa şi s-a făcut stăpîn pe toate. A pornit apoi să ia, 
de la unul, de la altul, bucăţica de pămînt pe care o apucase. 

— Şi voi aţi stat cu mîinile în sîn? îl întrebă prins de mînie, întorcînd 
iarăşi capul spre Diurpanneus. 

— Hei, mărite rege! Am intra noi peste el în villa, dacă n-ar avea străji la 
porţi, la colţuri de ziduri şi în turn. Dar nu numai străji, are şi robi. I-a 
prins şi legat pe sclavii stăpînului plecat, care apucaseră să fugă atunci, îi 
ţine în lanţuri în ergastule. Cică i-a cumpărat şi pe ei. 

— Dar de ce, cînd ne-ai văzut, ai sunat din tulnic? 

Omul săltă privirea spre el, încropind un surîs cu multe înţelesuri, 
clătinînd capul: 

— Noi sunăm din multe nevoi, mărite rege! Una e că, de frica latronilor, 
în flecare casă e un tulnic şi, cînd simte ceva, omul deschide fereastra şi 
începe să sune cu semne numai de noi ştiute. Sare toată lumea cu topoare, 
coase, furci, cu ce are. Alta, că cei de pe marginea vicului, aşa cum stau eu, 
sîntem un fel de străji ce trebuie să dea de veste, dacă vine cineva mai 
mare, nu ştiu cum să-i spun: tabular, decurion, vreo căpetenie. Şi mai 
sunăm, mărite rege, cînd se întîmplă vreo nenorocire: ia foc casa cuiva, e 
cineva greu bolnav şi are nevoie de ajutor, sau se petrec alte necazuri. 
Adineauri eu am sunat altfel, ca pentru răscoală, să-i fac să alerge cît mai 
repede. Acu o să-i vezi la cotitura drumului, năvălind în fugă, pregătiţi ca 
pentru luptă, şi n-o să fie rău: se cade ca regele să fie întîmpinat cu toate 
cele de trebuinţă unui luptător! Aici la noi mulţi au spade scurte, suliţe, 
arcuri şi săgeţi, scuturi şi cîte altele. Venirea ta în mijlocul nostru, mărite 
rege, va isca în sufletele tuturora furtuni de speranţă. Aşteptăm să faci 
dreptate, să potoleşti răutăţile! Poate că ai simţit căldura iubirii noastre! 

Sargetius îl asculta, măsurîndu-1 cu privirea. Era zi răcoroasă de 
toamnă tîrzie. Omul din faţa lui avea pe trup numai cămaşa lungă şi aspră, 
cu iţarii, iar picioarele goale. 

— Pînă sosesc ceilalţi, dă fuga şi te îmbracă, încalţă-te cu ceva şi 
întoarce-te repede! Trebuie să mergem sus la fermă. N-ai spus că toţi 
aşteaptă să fac dreptate? 

— De atîta tulburare, am uitat pînă şi de frig, mărite rege! 


274 






















Nu trecu mult şi oamenii au început să se strîngă, pregătiţi de luptă. 
Mare le-a fost mirarea cînd au aflat că în mijlocul lor se găsea regele. Unii s- 
au tras înapoi cu supunere şi teamă, alţii au izbucnit în urale de bun venit. 
Sargetius le mulţumi pentru dragostea arătată şi-i îndemnă să-l urmeze 
spre villa fermierului. 

Văzînd mulţimea urcînd, pregătită cu arme ca de luptă, porţile grele se 
închiseră, iar pe ziduri se iviră oamenii de pază. Dar vestea că venea regele 
ajunse repede acolo. în curtea largă izbucni fierbere, şi poarta se deschise 
cu un scîrţîit prelung. în cadrul ei, stăpînul fermei — un bărbat voinic, 
negricios, cu părul dat în cărunţire, cu ochi mari, ieşiţi din orbite — se 
prosternă, sforţîndu-se să se ţină tare, schiţînd un zîmbet larg: 

— Chem toţi zeii alături de mine, să primim cum se cuvine pe bunul şi 
viteazul rege al Daciei, care a avut curajul să se... 

— Lasă-i, nu-i mai chema pe zei! Ar fi mai bine să pofteşti duhurile rele 
din infern! Poate că ele îţi vor veni în ajutor! îl întrerupse cu multă răceală 
Sargetius. 

Fermierul se făcu alb la faţă. Ochii îi jucau holbaţi în orbite. Dar nu-şi 
pierdu cumpătul: 

— Să mă trăsnească Jupiter, mărite rege, nu ţi-am greşit cu nimic! Mă 
zbat să ajut la făurirea unei Dacii plină de belşug... 

— Luînd pămîntul altora? Punînd oameni în lanţuri, făcîndu-i sclavi? 
strigă regele de răsunară zidurile şi se înflora mulţimea. 

Sargetius se aştepta ca fermierul să nege totul, ori să susţină cu tărie 
că ceea ce stăpînea obţinuse în mod legal — prin cumpărare — dar spre 
surprinderea sa, acesta duse mîinile la piept şi, cu un zîmbet bine potrivit, 
răspunse cu supunere: 

— Zeii îmi sînt martori, mărite rege! Jur că abia ieri a ajuns la urechile 
mele vestea că voinţa ta este ca în Dacia să nu mai fie sclavie! Astăzi am 
pregătit totul ca sclavii pe care îi strînsesem să-i las liberi, să le dau o 
bucăţică din moşie, pentru muncă, să le vin în ajutor să-şi facă... 

— Te înşală, mărite rege! izbucni omul care îl întîmpinase. 

— Vestea a ajuns la mine aseară, mărite rege! Altfel... 

Regele îşi dădea seama că fermierul ocolea adevărul cu multă iscusinţă. 
Se gîndise să-l pedepsească exemplar, dar îşi schimbă hotărîrea. Se 
întoarse şi căută cu privirea pe scribul său. 

— Acilius, vei pregăti astăzi cinci mesaje. Vei trimite pergamente că 
ordinul meu este ca toate fermele, ai căror stăpîni au părăsit Dacia, să fie 

împărţite celor ce au muncit pe ele: fie cu plată, fie în dijmă, fie ca sclavi. 
Fiecare căpetenie de ţinut să-l aducă la îndeplinire în luna aceasta. Acum 
ştii ce ai de făcut, Diurpanneus? îl întrebă, gîndind că mai departe îi 
revenea lui sarcina să acţioneze, era doar în tinutul său. 

— Da, mărite rege, răspunse acesta, mîine se va împărţi moşia de aici, 
iar sclavii vor fi liberi din seara asta! 

Fermierul căzu în genunchi în faţa regelui: 

— Eu rămîn pe drumuri, mărite rege? Nu mi se lasă nimic? 

Sargetius privi mulţumit spre mulţimea ce stătea împietrită. 

— Dacă omul acesta vrea să muncească, să-i daţi şi lui tot atît cît se va 
cuveni fiecăruia dintre voi, iar de nu, să-şi caute norocul în altă parte. Avem 
nevoie de antreprenori, de supraveghetori, de leguli în multe părţi ale ţării. 

în sinea sa, Sargetius se bucura că întîmplarea îi dăduse prilejul să ia o 
măsură cu puternic răsunet în toate ţinuturile. Sări de pe cal în mijlocul 
mulţimii, dornic să stea de vorbă cu cît mai mulţi, să le afle păsurile, să le 
întărească încrederea în viitor. 


5 

D e pe vîrful ascuţit al stîncii, Sargetius privea îngrijorat tabăra 
hoardei de goţi care încălcase ţara, revărsîndu-se prin valea 
Alutuşului în galopul turbat al cailor. Apucase să facă jafuri, să 
ardă case şi să ia în robie pe cîţi reuşise să-i prindă. Fuseseră tocmai zilele 
cînd aşteptase să se strîngă puţina oaste pe care o aduceau căpeteniile de 
ţinuturi, spre a se înjgheba armata Daciei noi, cînd vestea năvălirii goţilor 
căzuse ca un trăsnet. Trimisese în grabă călăreţi prin vicuri, să vină toţi cei 
ce puteau să lupte, pentru izgonirea hoardei şi salvarea ţării. Nu se gîndise 
la un ajutor atît de mare din partea lui Decius Sabinus. Tribunul, cu 
centurionii şi decurionii ce-1 însoţiseră în Dacia, au venit odată cu oastea 
adusă de Metrobius, punîndu-şi spadele în slujba regelui. 

Sprijinit de stîncă, Sargetius cătă spre soarele ce se ridica printre 
crestele munţilor. Bruma groasă îmbrăca plaiurile ca o pînză albă, 
sclipitoare. Lingă el stătea Decius Sabinus. Se sfătuiră îndelung cum să 
pornească lupta. Pierderea bătăliei ar fi însemnat un adevărat dezastru. 
Duşmanul trebuia să afle că în Dacia a rămas un popor care ştie să-şi apere 
cu străşnicie ţara. 

în tabăra goţilor începu mişcarea. Iscoadele şi străjile au simţit că 
pădurile din jurul văii clocoteau de oameni. Sargetius nu aşteptă decît 
timpul trebuincios ca Decius Sabinus să ajungă la centuriile sale, 
organizate după modelul celor romane. Făcu semn corniştilor şi tulnicerilor 
să sune începerea atacului. 

Loviturile se dovediră bine gîndite. De la primele ciocniri din două părţi, 
hoarda se rupse în două. în toiul încrîncenării, barbarii, urlînd într-un fel 
numai de ei înţeles, stîrni o mişcare de strîngere. Dar Decius Sabinus 
observă manevra. Aruncă în luptă călăreţii, păstraţi să lovească la 
momentul potrivit în partea de jos a văii. Regrupată, hoarda porni devale în 
galopul cailor. Izbitura se dovedi zdrobitoare, dar iureşul lor nu se potoli. La 
gura văii primiră altă lovitură de la cetele lui Timocles. 

Decimată, hoarda dispăru în goană turbată către trecătoarea 
Alutusului, lăsînd prăzile şi captivii. 

Mica armată a Daciei noi cîştigase cea dintîi bătălie cu duşmanul care îi 
încălcase hotarul. După o scurtă odihnă pentru regrupare, Decius Sabinus 
pregăti urmărirea hoardei. Regele nu putea să-şi găsească liniştea pînă nu-i 
ştia alungaţi dincolo de munţii de la miazăzi şi nu întărea apărarea graniţei. 

Mergea în pasul calului, înconjurat de căpeteniile de oaste. Metrobius îl 
scoase din gînduri: 

— Eu, mărite rege, de acum înainte nu te mai pot ajuta cu spada, vreau 
să lupt altfel: să îndrept sufletele oamenilor folosind puterea cuvîntului! 

Sargetius începu să rîdă: 

— Dar ce, ca filozof ai lucrat cu altceva, nu tot cu vorba? Nu văd de ce 
spui asta! 

Şovăind un moment, răspunse: 

— Mă gîndesc să nu mai fiu căpetenie a ţinutului Napoca. Pentru asta e 
mai bun Decius Sabinus. Cade şi bine: toate căpeteniile de ţinuturi vor avea 
grad de legat în armata regelui. 

— Dar tu ce vrei să faci? Nutreşti gînduri să te întorci la Atena? Asta nu 
se poate, Metrobius! Poporul de aici are nevoie de învăţătura şi 
înţelepciunea ta. 

El clătină uşor capul. în ochii lui lucea înflăcărarea. 

— Regele să nu creadă că Metrobius dă înapoi în faţa strădaniei de a 
face ca ţara noastră nouă să se numească iarăşi Dacia Felix. Sînt dornic să 
mă avînt într-o muncă nobilă şi grea: m-am gîndit să-ţi cer învoirea de a mă 
lăsa să redevin retorul. Dacia trebuie să prindă din urmă Roma. Tu, mărite 

rege, ai nevoie de arhitecţi, geometri, medici, poeţi, de şcoli, amfiteatre, 
terme, de legi... 

Îndemnînd calul la mers, Sargetius îl întrerupse, izbucnind în rîs, plin 
de voie bună: 

— Te-ai pornit, filozofule! Tu întotdeauna trebuie să ai dreptate. Fie, fac 
cum doreşti! Vei avea un athenaeum, o academia, îţi dau dezlegare să faci 
tineretul Daciei noi să-l întreacă pe cel de la Roma! Şi aş mai vrea ca tu să 
laşi scrisă toată filozofia ta despre viaţă şi despre lume. 

— Atunci, Decius Sabinus va merge căpetenie la Napoca şi... 

— Asta nu se va întîmpla, se grăbi regele, întrerupîndu-1. Decius 
Sabinus rămîne ajutorul meu la conducerea armatei. El va fi primul general 
al Daciei noi. Ai auzit, Decius Sabinus? 

Fostul tribun al Romei murmură: 

— Acum regele pune prea multă încredere în mine! 

Metrobius se porni să spună altceva, dar vorbele lui se pierdură în 
ropotele de cai ce se apropiau în galop. Alături de un călăreţ, venea 
Dassius. 

— Mărite rege, au năvălit goţii! strigă călăreţul, suflînd tare ca şi calul. 

— Da, au năvălit, dar i-am alungat! 

— Nu cei de aici, mărite rege, lămuri Dassius. Altă hoardă a trecut 
munţii de la răsărit şi a năvălit în ţară! 

Faţa lui Sargetius se întunecă. îl fulgeră gîndul că nu era uşor să fii 
rege. O ţară mică cu greu se putea apăra de duşmanii ce o împresurau, toţi 
năvălitorii, porniţi pe jafuri, plini de cruzime. 

— Pornesc cu cetele mele, mărite rege! se grăbi Diurpanneus, ştiindu-se 
căpetenie a ţinutului ce se lăsa în acea parte. 

— Ce spui, Decius Sabinus, e bine să rup armata în două? Tu vei fi 
generalul meu, cu tine o să împart de acum încolo grijile hotarelor şi ale 
luptelor. 

— După legile războiului, ar trebui să sfîrşim lupta începută. Să vedem 
alungată hoarda de aici, apoi pornim cu toată oastea într-acolo. Dar cum 
hoarda pe care am bătut-o nu se va opri decît dincolo de munţi, grosul 
armatei ar putea să pornească înainte, iar ceilalţi îi vor prinde din urmă. 

— Rămîi tu, Decius Sabinus, împreună cu Burillius şi Timocles. Eu cu 
Metrobius, Diurpanneus şi Artemidorus ne vom îndrepta în partea unde s- 
au ivit alţi năvălitori. 

Pe măsură ce se apropia de locul în care se aştepta să întîlnească 
hoarda ce năvălise dinspre răsărit, tot mai mult se îndeseau zvonurile: că 
goţii înaintează, că gepizii i-au bătut pe goţi, că năvălitorii s-au retras în 
grabă. Zvonul cu gepizii îi părea de necrezut lui Sargetius. Două popoare de 
acelaşi neam să se bată între ele? Dacă Gerthorund s-a unit cu goţii, şi au 
pus la cale subjugarea întregii ţări? Veştile îl nelinişteau. 

Era spre seară. Se oprise cu oastea pentru odihnă. Pusese să se 
înjghebeze tabăra, cînd se auziră în depărtare strigăte: 

— Gepizii! Năvălesc gepizii! 

Sargetius sări să se pregătească de luptă, dar se potoli repede. îi văzură 
pe Gerthorund şi Grimhild apropiindu-se în galopul cailor, urmaţi de garda 
căpeteniei gepide. Tot nu-i venea să creadă că o hoardă de gepizi izgonise 
alta de goţi. 

Gerthorund sări de pe cal şi-l îmbrăţişa pe Sargetius. Prietenia lor era 
puternică. Nu se văzuseră de mult. Porniră amîndoi încet pe poteca ce 
şerpuia pe la marginea pădurii. 

— Spune-mi, Gerthorund, ce te-a făcut să loveşti şi să alungi pe goţii 
care au năvălit? 

Căpetenia gepidă îi răspunse rîzînd: 

— Dazia! 


— Lasă gluma, Gerthorund! 

— Da, ăsta este adevărul: Dazia nu mi-a dat pace pînă nu m-a făcut să 
pornesc împotriva lor. Ai ştiut tu ce soţie mi-ai dat! 

Sargetius îl cercetă mirat. 

— Eu ştiu că tu mi-ai cerut-o. Ai uitat că m-ai şi ameninţat? 

— Atunci nu mi-am dat seama ce comoară e Dazia. Cînd a auzit de 
năvălirea goţilor m-a ameninţat că, dacă nu ies în calea lor, strînge ea 
oameni şi dă lupta. Eu am rîs în clipele acelea. Ştii că nu s-a încrezut că mă 
voi bate cu ei? A mers la luptă alături de mine! 

— Mi-ai spus în acea noapte că nici o femeie n-a îndrăznit să-ţi 
respingă dragostea. Constat că ai învins-o şi pe Dazia! 

— Nu, cu ea n-a mers aşa. Acum iubirea noastră e atît de fierbinte, 
cum numai la un zeu şi o zeiţă găseşti! 

Ascultîndu-1, ochii lui Sargetius luceau umezi. Era prea înălţătoare 
fapta Daziei. Se sacrificase pentru neamul ei şi continua să-l ajute din toată 
puterea. 

Mergînd, la un colţ al pădurii văzură un bătrîn. Moşneagul stătea pe 
iarbă, rezemat de trunchiul unui fag cu coroană bogată. Cioplea liniştit 
ceva. 

— Ce faci, moşule, n-ai auzit că vin goţii? îl întrebă Sargetius. Ce stai, 
nu fugi să-ţi cauţi un adăpost? 

Bătrînul avu o uşoară tresărire. Se grăbi să se salte în picioare; îl 
recunoscuse. 

— Toţi zeii să te ţină, mărite rege! Te-am văzut cînd ai venit cu oastea. 
Nu fug de goţi, că cică i-au bătut gepizii! răspunse oftînd, clătinînd capul. 

— Şi nu te bucuri? Nu înţeleg, de ce oftezi? 

— D-apăi, nişte străini au fost înfrînţi şi alungaţi de alţi străini! încep 
să se încurce şi să se amestece rău noroadele! Se aude că dincolo de munţii 
cei mari de la răsărit, în ţinutul prin care şerpuiesc rîurile Hierasus, 
Pyrethus şi Tyras, trec mereu hoarde de ale altor neamuri. De unde or fî 
venind şi un-s-or fi ducînd, numai zeii pot să ştie!... 

Lui Sargetius îi plăcea felul cum vorbea moşneagul. 

— Şi nu te temi, bătrîne? Nu crezi că acele hoarde vor năvăli încoace, se 
vor aşeza aici, peste noi? continuă să-l întrebe. 

Bătrînul îl privi îndelung, încropind în barbă un surîs plin de 
resemnare. Răspunse cu voce potolită, fără grabă: 

— Eu, mărite rege, nu mă îngrijorez de asta! Şi romanii ne-au cotropit, 
dar pînă la urmă au plecat. Vor mai veni alţii, însă s-or duce! Căci să ştii, 
regele meu: ei sînt ca apa, iar noi ca pietrele... 


Bucureşti, septembrie 1967 — Sinaia, mai 1968 

Această carte în format electronic, face parte dintr-o serie de 

romane grupate sub genericul 

